text: ढुंढ़वा दो बंसी मोरी जी
  ढुंढ़वा दो बंसी मोरी जी
  ढुंढ़वा दो बंसी मोरी जी
  काहे से गाऊं राधे
  काहे से बजाऊं राधे
  काहे से लाऊं गय्या हेरी जी
  ढुंढ़वा दो बंसी मोरी जी
  मुख से गाओ रामा
  हाथों से बजाओ रामा
  सीटी से लाओ गय्या हेरी जी
  ढुंढ़वा दो बंसी मोरी जी
  सोने की नांही रामा
  चांदी की नांही रामा
  हरे हरे बांस की पोरी जी
  ढुंढ़वा दो बंसी मोरी जी
  तेरी तो बंसी रामा
  वो धरी है ताक पै
  मेरे सिर ला देयी चोरी जी
  ढुंढ़वा दो बंसी मोरी जी
  
  मोटी मोटी बून्दां झले पै आई
  मोटी मोटी बून्दां झले पै आई
  तो गाबरू नै चाद्दर ताणी , हो मन्ने तेरी सोंह
  जद वोह् चाद्दर भीजण लागी
  तो गाबरू नै छतरी ताणी , हो मन्ने तेरी सोंह
  जद वोह् छतरी भीजण लागी
  तो गाबरू नै बैल जुड़ाई , हो मन्ने तेरी सोंह
  बाजणी सी बैल बिदकणे से नारे
  तो गाबरू नै बांह तुड़ाई , हो मन्ने तेरी सोंह
  
  मांगो मांगो म्हारी नणन्द थारा मांगण का ब्योहार
  मांगो मांगो म्हारी नणन्द थारा मांगण का ब्योहार
  ऐसी चीज मत मांगो म्हारे गैणे का सिंगार
  इस गैणे में की गूठिया नणदिया नै द्यो
  इस गुट्ठी का नगीना राजा काढ क्यूंनां ल्यो
  मांगो मांगो म्हारी नणदी थारा मांगण का ब्योहार
  ऐसी भैंस ना मांगो जिससै म्हारा लैंडा बिगड़ै
  इन भैंस्यां मां का काटड़ा म्हारी नणदिया ने द्यो
  काटडे का जेवड़ा राजा काढ क्यूंनां ल्यो
  मांगो मांगो म्हारी नणदी थारा मांगण का ब्योहार
  ऐसी तील मत मांगो म्हारे पणघट का सिंगार
  इन तीलां कै मां का घागरा नणदिया ने द्यो
  इस घाघरे का लामण राजा पाड़ क्यूंनां ल्यो
  
  पिया भरती मैं होले ना
  पिया भरती मैं होले ना पट्टजा छतरापन का तोल
  जरमन में जाके लड़िए अपने मां बापां का नां करिए
  तैं तोपां के आगे अड़िए अपणी छाती ने दे खोल
  पिया भरती में होले ना पट्टजा छतरापन का तोल
  
  झूलण आली बोल बता के बोलण का टोटा
  झूलण आली बोल बता के बोलण का टोटा
  झूलण खातर घल्या करैं सैं पींघ सामण में
  मीठी बोली तेरी सै जणो कोयल जामण में
  तेरे दामण में लिसकार उठै चमक रिहा घोटा
  झूलण आली बोल बता के बोलण का टोटा
  लरज लरज कै जावै से योह् जामण की डाली
  पड़ के नाड़ तुड़ा लै तैं रोवै तन्ने जामण आली
  तेरे ढुंगे पै लटकै काला नाग सा मोटा
  झूलण आली बोल बता के बोलण का टोटा
  मोटी मोटी अंखियां के मांह डोरा स्याही का
  के के गुण मैं कहूं तेरी इस नरम कलाई का
  चंदरमा सा मुखड़ा तेरा जणों नूर का लोटा
  झूलण आली बोल बता के बोलण का टोटा
  
  आइये बहुअड़ इस घरां
  आइये बहुअड़ इस घरां तेरी सासड़ आई सुसर घरां
  आइये बहुअड़ इस घरां तेरी जिठाणी आई जेठ घरां
  
  आजादी की हुई लड़ाई
  आजादी की हुई लड़ाई ।
  गांधी ने एक फौज बनाई । ।
  बरछी तीर तलवार न जिस पै ।
  सत अहिंसा का हथियार था जिस पै । ।
  लिए हाथ में तिरंगा झंडा ।
  फोड़ा अंगेजां का भंडा । ।
  
  हे कपड़े तों क्यूं ना धुआए मेरा ए बाबा
  हे कपड़े तों क्यूं ना धुआए मेरा ए बाबा
  हे कपड़े तो न्यूं ना धुआए मेरा बाबल
  पाणी के भरे हैं तलाब जी
  धोए धुआए री लाड्डो धरे री बिलंगणी
  लाग रही तेरै ब्याह की
  म्हारे तो कपड़े री लाड्डो उस दिन ऊजले
  जिस दिन तुम रै साजन घर जाओ जी
  
  हे मेरा पति बड़ा धोखे बाज मिरै तै दे गया धोखा
  हे मेरा पति बड़ा धोखे बाज मिरै तै दे गया धोखा
  हे ऊं नै न्यारी बिछा ली खाट मिरे ते फेर गया पाच्छा
  सिखरी मैं झूलै चांद यार नै दे दिया रूका
  रै उतर्या नै मिरे यार भतेरा बतला लिया होगा
  ऊं नै धोला पैर्या कमीज सैड़दे हो लिया बैठ्या
  हे मेरी जड़ तै तजूरी खोल रेल का ले लिया भाड़ा
  मेरी जड़ तै ट्रंक खोल के गुलाबी ले लिया साफा
  मेरी रुके मारै सास लाल मेरा सोवंता होगा
  री क्यूं रूके मारै मेरी सास अटेली जा लिया होगा
  हे लत्ते कपड़े काढ़ के पांद्यां नै धरदा होगा
  न्यूं तो मैं बी जाण गई भीतर नै बड़दा होगा
  हे थर थर तो मेरा गात काम्बा सीढ़ी पर तै पड़गी
  भाज्जी तो मेरी नणदल आई भावज कड़ै डिगरगी
  ऊपर चढ़कै देख नणद जी तेरा बीर आंवदा होगा
  कन्धै ऊपर गोल बिसतरा लांवदा होगा
  रसते कै मैं सै लेटडी उठै नाह्वंदा होगा
  हाथ के मैं कंघा सीसा मांग जचांवदा होगा
  
  पूछें अपनी गोरड़ी कैसा रानी जी थारा भाग
  पूछें अपनी गोरड़ी कैसा रानी जी थारा भाग
  बधावा जी हमारे नित नया
  हमारा नहीं जी तुम्हारी माय का भाग
  जिन जाये हैं गिरदां वाले पूत
  जिन जाये हैं अर्जुन जैसे पूत
  बधावा जी हमारे नित नया
  
  ईसवर के गुण गाइये मेरी बहना
  ईसवर के गुण गाइये मेरी बहना
  आर्यों का प्रण पुगाइये मेरी बहना
  पुगाइये मेरी बहना
  जै तेरा सुसरो पानी हे मांगै
  तो कच्चा दूध पिलाइये मेरी बहना
  पिलाइये मेरी बहना
  जै तेरा जेठा रास्तो मैं मिल जाय
  तो दस डंग परै के निकलिये मेरी बहना
  निकलिये मेरी बहना
  जै तेरा कन्था मारण चड्ढ जा
  तो पत्थर सी बन ज्याइये मेरी बहना
  बन ज्योईये मेरी बहना
  ईसवर का गुण गाइये मेरी बहना
  आर्यों का प्रण पुगाइये मेरी बहना
  
  बीबी की दादी रानी जी से अरज करै
  बीबी की दादी रानी जी से अरज करै
  बिटिया की अम्मा बाबुल जी से अरज करै
  बिटिया ऐसे घर दीजो जी पलंग बैठी राज करै
  सोने का पलका जी बैठी हुक्म करै
  सोने की झारी जी चौका बैठी दातुन करै
  छोटे देवर नन्नदें ‘भाभी’ ‘भाभी’ नित ही करैं
  बन्ना राजकुंवर सा जी सब कुछ न्यौछावर करै
  बीबी की चाची ताई भाभी जीजी अरज करै
  लाडो ऐसे घर दीजो जी रानी बनी हुक्म करै
  ससुर राजा दसरथ से औ कौसल्या सास मिलै
  वर तो कुंवर कन्हैया जी ‘रानी’ ‘रानी’ नित ही करै
  
  तमतै चाले नौकरी म्हारा कौन हवाल
  तमतै चाले नौकरी म्हारा कौन हवाल
  यो बिडला मेरे मन बसिया
  बिडला बिडला के करै री गोरी बिडले ल्यावां दो चार
  यो बिडला मेरे मन बसिया
  कोठी चावल रै गोरी घी घणा गोरी म्हारी बैठी मौज उडाय
  यो बिडला मेरे मन बसिया
  चरखा ल्यांदा रै गोरी रांगला पीड़ा लाल गुलाल
  यो बिडला मेरे मन बसिया
  तकवा ल्यांदा रै गोरी म्हारी सार का कातनी झरोखे दार
  
  हो रास्ते में पड़ गयो झील, छेल तेरे आने जाने में
  हो रास्ते में पड़ गयो झील , छेल तेरे आने जाने में
  हो तेरा बाप घर पर नहीं , छेल तेरी मय्या बुला रही सै
  हो मेरी अम्मां गंगा नीर , नीर के दोष लगावो मत ना
  हो तेरा भय्या घर पर नहीं , छेल तेरी भाभी बुला रही सै
  हो मेरी भाभी जमना नीर , नीर के दोष लगावो मत ना
  हो तेरा जीजा घर पर नहीं , छेल तेरी बहिन बुला रही सै
  हो मेरी बहिन कच्चा दूध , दूध के दोष लगावो ना
  
  फागण के दिन चार री सजनी
  फागण के दिन चार री सजनी , फागन के दिन चार ।
  मध जोबन आया फागण मैं
  फागण बी आया जोबन मैं
  झाल उठै सैं मेरे मन मैं
  जिनका बार न पार री सजनी , फागण के दिन चार ।
  प्यार का चन्दन महकन लाग्या
  गात का जोबन लचकन लाग्या
  मस्ताना मन बहकन लाग्या
  प्यार करण नै तैयार री सजनी , फागण के दिन चार ।
  गाओ गीत मस्ती मैं भर के
  जी जाओ सारी मर मर के
  नाचन लागो छम छम कर के
  उठन दो झंकार री सजनी , फागण के दिन चार ।
  चन्दा पोंहचा आन सिखिर मैं
  हिरणी जा पोंहची अम्बर मैं
  सूनी सेज पड़ी सै घर मैं
  साजन करे तकरार री सजनी , फागण के दिन चार ।
  
  बोल सुण्या जब साधू का
  बोल सुण्या जब साधू का , खाटका लग्या गात के म्हाँ ।
  पाटमदे झट चाल पङी , उनै भोजन लिया हाथ के म्हाँ ॥
  उठ्ण लागी ल्हौर बदन मैं , जब नैनो से नैन लङी ।
  मेरे पिया बिन सोचे समझे , या गलती करदी बोहोत बङी ॥
  हिया उझळ कै आवण लाग्या , आंख्यां तै गई लाग झङी ।
  हाथ जोङ कै पाटमदे झट , शीश झुका कै हुई खङी ॥
  कह " लख्मीचन्द " न्यूँ बोली , तू क्युं ना रह्या साथ के म्हाँ ॥ पाटमदे झट चाल पङी . . . . . . . . . . .
  
  दरद हमने सहे ये सैयां के लाल कैसे कहाये
  दरद हमने सहे ये सैयां के लाल कैसे कहाये
  आओ सास रानी बैठो पलंग पर
  हमारा न्याव चुकाओ सैयां के लाल कैसे कहाये
  चाहे बहू मारो चाहे बहू छोड़ो
  लाल तो बेटे के कहाये , तुम्हारे लाल कैसे कहाये
  आओ नणद रानी बैठो पलंग पर
  हमारा न्याव चुकाओ सैयां के लाल कैसे कहाये
  चाहे भाभी मारो चाहे गरियाओ
  लाल तो भैया के कहाये , तुम्हारे लाल कैसे कहाये
  मैं पड़ीसूं वीर की कैद लाल मेरी कैद छुड़ाओ जी महाराज
  मां मैं क्यूँकर जनम जे ल्यू
  टुटी खटिया फटी गुदड़िया छोरड़ा कह कै बोलो जी महाराज
  जो लाला थम जनम ले ल्यो , सूतो के पिलंगा मखमल के गद्दा
  किरसन कह कै बोलें हर कह कै बोलें जी महाराज
  आधी सी रात अर खुले हैं किवाड़ पहरेदार सोये जी महाराज
  
  मीट्ठी तो कर दे री मोस्सी कोथली
  मीठी तो कर दे मेरी मां कोथली जांगा बाहण कै री देस
  मीहां नै झड़ ला दिए
  क्यूँ कर जागा रे बेटा बाहण के देस आगे रे नदी ए खाय
  सिर पै तो धर ल्यूँ मेरी मां कोथली छम दे सी मारूंगा छाल
  मीहां नै झड़ ला दिए
  आगै तो बैठी बाहण पा गई कह बीरा घर की रै बात
  मीहां नै झड़ ला दिए
  अम्मा बी राजी बाबल बी राजी बीरा तो आया लणिहार
  मीहां नै झड़ ला दिए
  तीजां का आया त्यौहार मौसी री बेबे घल दे
  मीहां नै झड़ ला दिए
  तीजां का आया सै त्यौहार लाडो तो घर नै आ गई
  मीहां नै झड़ ला दिए
  
  तूं तै चाल घोड़ी चाल मेरे दादा कै दरबार
  तूं तै चाल घोड़ी चाल मेरे दादा कै दरबार
  मैं तो अभी चलूं महाराज मन्नै बड़े घरां की लाज
  बन्ना जीमै बूरा भात घोड़ी चरै चणा की दाल
  तूं तै चाल घोड़ी चाल मेरे ताऊ के दरबार
  मैं तो अभी चलूं महाराज मन्ने बड़े घरां की लाज
  
  ऊँचा री कोट सुरंग देवी जालमा
  ऊंचा री कोट सुरंग देवी जालमा हरियल पीपल तेरे बार मेरी माय
  हरियल पीपल पड़ी ए पंजाली तैं तो झूलै आज भवानी मेरी माय
  कौन जै झूले मइया कौण झुलावै कौण जै झोटे देवै मेरी माय
  देरी री झूलै मइया लोकड़िया झुलावै धणराज झोटे देवै मेरी माय
  सीस राणी तेरे स्यालू री सोहै ऊपर जरद किनारी मेरी माय
  हाथ राणी तेरे महंदा सोहै पोरी पोरी छलले बिराजैं मेरी माय
  पैर राणी तेरे पायल सौहे बिछवे रुण झुण बाजे मेरी माय
  सोवै के जागै मेरी सात भवानी तेरी सात सवाई मेरी माय
  इब के तो गुनाए बकस मेरी जालमा तेरै जैजै करदा आऊं मेरी माय
  बेटे री पोते मइया साथ री ल्याऊं नंगे पैरें आऊ मेरी माय
  
  सीस तेरे चीरा हरियाले बन्ने पेची अजब बहार
  सीस तेरे चीरा हरियाले बन्ने पेची अजब बहार
  काम तेरे मोती बन्ने चुन्नी अजब बहार
  किसियो पोता ब्याहिये किसिये चढ़ा दहेज
  स्याम नन्द विवाहिये जुन पूनो का चांद दिल्ली का सुल्तान
  ब्याह बहू ले आइये हरियाले बन्ने उतरो राज द्वार
  बहू उतारो ओबरे सोभा यह धमसाल
  सोभा का क्या देखना जो बहू कुल की होय
  जो मन मेलू होय
  सास बहू जब लड़ पड़ी बन्ना किस की ओर
  बाहर से भीतर गया हुआ बहू की ओर
  एक दिना एक रात में जाय सराही ससुराल
  नौ दस मास गरभ में बीते तब न सराही माय
  आधा सोभा बांट दे जाय बसूं ससुराल
  जब तैं रोया बन्ने खड़ी डुलाऊं थी सारी रात
  सूखे तुझे सुलावती गीले रहती सोय रे हरियाले बन्ने
  जो मैं ऐसा जानती क्यों रखती तेरी आस
  तू क्या पाला सेंत में मेरी अम्मां तूने ठगा मेरा बाप
  हमीं बिना आदर नहीं बापू जी ने दी बिसराय
  हमीं हुए आदर हुआ पीहर से ली बुलाय
  गडुवा से लडवा खाये खाई चरपरी सौंठ अर करकरा गौंद
  मूंग चावल की खीचड़ी मेरी भोली अम्मा सुरही गऊ का घीय
  कोने घुस घुस खावती
  हम से एक जो गस्सा गिर पड़ा मेरी भोली अम्मां
  नानी सी मर जाय बन्दर सी गुरराय मेरी भोली अम्मा
  
  देसां मैं देस हरियाणा
  देसां मैं देस हरियाणा ।
  जित दूध दही का खाणा ।
  
  मेरी नाजुक नरम कलाई रे
  मेरी नाजुक नरम कलाई रे , पनियां कैसे जाऊं ?
  अपने ससुर की मैं ऐसी लाडली
  आंगन में कुई खुदवाई रे , पनियां कैसे जाऊं ?
  मेरी नाजुक नरम . . .
  अपने जेठ की मैं ऐसी लाडली
  रेसम की डोर बंटवाई रे , पनियां कैसे जाऊं ?
  मेरी नाजुक नरम . . .
  अपने देवर की मैं ऐसी लाडली ,
  सोने की झारी मंगवाई रे , पनियां कैसे जाऊं ?
  मेरी नाजुक नरम . . .
  अपने पिया की मैं ऐसी लाडली ,
  दो दो पनिहारी रखवाई रे , पनियां कैसे जाऊं ?
  मेरी नाजुक नरम . . .
  सास ननद मेरी जनम की बैरन ,
  आंगन की कुई मुंदवाई रे , पनियां कैसे जाऊं ?
  मेरी नाजुक नरम . . .
  दौरानी जेठानी मेरी जनम की बैरन ,
  लगी पनिहारी हटवाई री , पनियां कैसे जाऊं ?
  मेरी नाजुक नरम . . .
  
  हुई है सुनहली रात सजन आए हरे हरे
  हुई है सुनहली रात सजन आए हरे हरे
  सजन आये मोरे अंगना
  आओ दादी बाबा आओ सब मंगल गाओ
  सजन आये मोरे अंगना
  आओ अम्मा बाबुल आओ सब मंगल गाओ
  सजन आये मोरे अंगना
  आओ भैया भाभी आओ अब ना देर लगाओ
  सजन आये मोरे अंगना
  आओ सखियो आओ सब उत्सव रचाओ
  सजन आये मोरे अंगना
  पीले हाथ करो लाडो के पीले हाथ करो लाडो के
  सजन आये मोरे अंगना
  दूधों नाहये पूतों फले सुख सौभाग्य इसे दिन दूना
  सजन आये मोरे अंगना
  
  पिया, भरती मैं हो लै ने
  पिया , भरती मैं हो लै ने ,
  पट जा छत्तरीपन का तोल
  जरमन मैं जाकर लड़िए ,
  अपने माँबाप का नाँ करिए ।
  ओ तोपों के आगे उड़िए ,
  अपनी छाती मैं दे खोल ।
  पिया , भरती मैं हो लै ने ,
  पट जा छत्तरीपन का तोल
  भावार्थ
  ' प्रियतम जाओ , फ़ौज में भरती हो जाओ । मुझे भी तो पता लगे कि तुम कितने बड़े क्षत्रिय हो । जाओ
  और जाकर जर्मनों से लोहा लो । अपने मातपिता का नाम उज्ज्वल करो । जाओ , तोपों के सामने जाकर अड़
  जाओ । उनके सामने अपनी छाती खोल दो । फ़ौज में भरती हो जाओ , प्रियतम ताकि यह मालूम हो जाए कि
  तुम वास्तव में सच्चे क्षत्रिय हो । '
  
  दुराणी जिठानी बाबुल बोली हो मारैं
  दुराणी जिठानी बाबुल बोली हो मारैं
  के नरसी पत्थर ल्यावै हो राम
  सास नणदी बोली हो मारैं
  के नरसी तील पहरावै हो राम
  देवर जेठ बोली हो मारैं
  के नरसी मोहर ल्यावै हो राम
  तेरा जमाई बोली हो मारै
  के नरसी अरथां में आवै हो राम
  काणी सी धोबण बोली हो मारै
  के नरसी सुरमा ल्यावै हो राम
  भेली कसार लेकर हरनन्दी चाली
  हो ली सिरसागढ़ की राही हो राम
  बूझे सैं उसनै हाली पाली
  नरसी भगत कित पावै हो राम
  काका ताऊ कै चाली हे जा
  नरसी भगत अस्तल में पावै हो राम
  कूण किसै के काका ताऊ
  नरसी के मैं जांगी हो राम
  बूझी सैं उस नै कुएं की पणिहार
  नरसी कै मैं जांगी हो राम
  दूरे तैं हरनन्दी देखी आंवती
  नरसी भगत खड़े होगे हो राम
  दोनां हाथां सिर पुचकारा
  हे ईसर तेरी माया हो राम
  बेटी तैं दई राम जी बेटा बी दिए
  आज मनै बहुत रंज आया हो राम
  बेबे भी दई भाई बी दिए
  आज मन्ने भाती भी चाहिए हो राम
  टुट्टी सी गाड्डी बुड्डे से नारे
  आप नरसी गड़वाला हो राम
  टूटगी गाड्डी बैठगे नारे
  खड़े लखावै नरसी भगत हो राम
  धौल धौले नारे बाजणां सा रथ
  आप किरसन गडवाले हो राम
  आ पोंह्चा बाजणां सा रथ
  आप किरसन जी भाती हो राम
  चार घड़ी लग तील बरसी
  पहरो मेरी नणदी हो राम
  चार घड़ी लग मोहर बरसी
  बरतो मेरे देवर जेठ हो राम
  चार घड़ी लग पत्थर बरसे
  महल बणाओ सारी दुनिया हो राम
  चार घड़ी लग सुरमा बरसा
  सारो काणी धोबिन हो राम
  द्योराणी जिठाणी बूझण लागी
  कुणसा हे हरनन्दी तेरा भाई हो राम
  ओरां के आवैं भाई भतीजे
  मेरे किरसन जी आए हो राम
  
  ए जी जित बांटे झोली भर फूल
  ए जी जित बांटे झोली भर फूल उड़े पड़ सो रहे भगवान
  ए जी बरसै सै रिम झिम मेघ बाहर भीज्जै एकले भगवान
  ए जी थारै धौरे साथियां का साथ कैसे डरपो एकले जी भगवान
  ए जी म्हारै चौंतरे पग ना देय लीप्या पोता ऊपड़ै भगवान
  ए जी इतनी सी सुण कै नै किसन महलां ऊतरे भगवान
  ए जी एक चणा दोय दाल दलै पाच्छै ना मिले भगवान
  ए जी एक दही सूजै दूध फटे पाच्छै ना मिले भगवान
  ए जी एक पुरुष दूजी नार लडें़ पाच्छै रत्न मिले भगवान
  ए जी एक चणा दूजी दाल पीसे पाच्छै रत्न मिले भगवान
  ए जी एक दही दूजै दूध बिलोय पाच्छै ना मिले भगवान
  ए जी एक पुरुष दूजी नार मनाए पीछै मनै ए भगवान
  ए जी रोवै राधा जार बेजार आंसू गेरै मोर ज्यूं भगवान
  ए जी राधे रूस्से बारम्बार किसन रूस्से ना सरै भगवान
  
  जन्में हैं राम अजुध्या मैं
  जन्मे हैं राम अजुध्या मैं कुसल्या जी के
  दाई बी आवै , होलर जणावै
  होलर जणाई नेग मांगै राजा दसरथ जी से
  सासू बी आवै , चावल चढ़ावै
  चावल चढ़ाई नेग मांगै राजा दसरथ जी से
  जिठाणी बी आवै , पिलंग बिछावै
  पिलंग बिछाई नेग मांगै राजा दसरथ जी से
  नणदल बी आवै , सतिए लगावै
  सतिए लगाई नेग मांगै राजा दसरथ जी से
  देवर बी आवै , बंसी बजावै
  बंसी बजाई नेग मांगै राजा दसरथ जी से
  नायण बी आवै , नगर बुलावै
  नगर बुलाई नेग मांगै राजा दसरथ जी से
  बाहमण बी आवै , नाम धरावै
  नाम धराई नेग मांगै राजा दसरथ जी से
  
  लाला लाला लोरी दूध भरी कटोरी
  लाला लाला लोरी दूध भरी कटोरी
  लाला की मां पाणी जा , लाला दूध मलाई खा
  लाला रे ललणिया रे बारह गज का तणिया रे
  चंदा मामा आयेगा दूध मलाई लायेगा
  
  क्यांहे तै न्योदूं बाबल राजा
  क्यांहे तै न्योदूं बाबल राजा
  क्यांहे तै चाचे ताऊ
  भंवरा क्यांहे तै न्योंदूं हजारी बीरा
  जिस तै मैं ऊजली
  भेली न्योंदूं बाबल राजा
  दलिए चाचे ताऊ
  भंवरा मिसरी के कूजे हजारी बीरा
  जिस तै मैं ऊजली
  क्यांहे मैं आवै बाबल राजा
  क्यांहे मैं चाचे ताऊ
  भंवरा क्यांहे मैं आवै हजारी बीरा
  जिस तै मैं ऊजली
  रेलां में आवै बाबल राजा
  मोटर चाचे ताऊ
  भंवरा हाथी कै होदे हजारी बीरा
  जिस तै मैं ऊजली
  काहें उतारूं बाबल राजा
  काहें चाचे ताऊ
  भंवरा काहें उतारूं हजारी बीरा
  जिस तै मैं ऊजली
  परसे उतारूं बाबल राजा
  परसे चाचे ताऊ
  भंवरा खस खस के बंगलै हजारी बीरा
  जिस तै मैं ऊजली
  मेरै पटडै की शोभा मेरी मां का जाया
  जिस तै मैं ऊजली
  मेरे पंचा की सोभ्या हजारी बीरा
  जिस तै मैं ऊजली
  क्यांहें मैं न्हावै बाबल राजा
  क्यांहें चाचे ताऊ
  भंवरा क्याहें न्हावै हजारी बीरा
  जिस तै मैं ऊजली
  गंगा मैं न्हावै बाबल राजा
  जमना चाचे ताऊ
  भंवरा हरकी तो पैड़ी हजारी बीरा
  जिस तै मैं ऊजली
  ए मेरे पटडै़ की सोभ्या हजारी बीरा
  जिस तै मैं ऊजली
  के रै जै खावै बाबल राजा
  कै रै चाचे ताऊ
  के रै जै जीमै हजारी बीरा
  जिस तै मैं ऊजली
  लाड्डू जलेबी बाबल राजा
  बरफी चाचे ताऊ
  भंवरा मुथरा के पेडे हजारी बीरा
  जिस तै मैं ऊजली
  के रै जे पीवै बाबल राजा
  के रै चाचे ताऊ
  भंवरा के रै जै पीवै मेरी मां का जाया
  जिस तै मैं ऊजली
  पाणी पीवै बाबल राजा
  पाणी चाचे ताऊ
  भंवरा दूध कटोरे मेरी मां का जाया
  जिस तै मैं ऊजली
  के रै जै ल्यावै बाबल राजा
  के रै चाचे ताऊ
  भंवरा के रै जे ल्यावै हजारी बीरा
  जिस तै मैं ऊजली
  रोक रुपैए बाबल राजा
  तीवर चाचे ताऊ
  भवरा पीलड़ी मोहर हजारी बीरा
  जिस तै मैं ऊजली
  रे मेरे पटडै की सोभ्या हजारी बीरा
  जिस तै मैं ऊजली
  
  तुलसां माता तैं सुख दाता
  तुलसां माता तैं सुख दाता
  बिडला सीजूं तेरा
  तैं कर निस्तारा मेरा
  किरसन जी का कांधा दइओ
  पीताम्बर की धोती दइओ
  बैकुंठ का बासा दइओ
  हो ज्या निस्तारा मेरा
  बिडला सीजूं तेरा
  
  क्याहै की तेरी चिलम तमाखू
  क्याहै की तेरी चिलम तमाखू
  क्याहै का नेचा जडिआ जी
  माटी की मेरी चिलम तमाखू
  रुपें नेचा जडिआ जी
  जडिआ जडिआ लाल
  बेढ़ा भाइआं नाल भरिआ जी
  इन भाइयां में . . . . . . . . . . . बैठ्या
  मुख तै फुलड़े झड़ियां जी
  झड़िआं झड़िआं लाल
  बेढ़ा भाइआं नाल भरिआ जी
  
  बरस्या बरस्या रे झंडू मूसलधार
  बरस्या बरस्या रे झंडू मूसलधार लाल पड़ौसिन का घर ढह पड़ा ।
  चाल्या चाल्या रे झंडू सिर धर खाट लाल पड़ौसिन के सिर गूदड़ा ।
  खोलो खोलो रै गौरी म्हारी बजर किवाड़ सांकल खोलो लोहसार की
  म्हारी भीजे री गौरी पंचरंग पाग लाल पड़ौसिन के सिर चूंदड़ी
  दे दो रे छोरे बुलदां का पाल लास लसौली झंडू पड़ रहे जी
  
  बनड़े की घोड़ी बिदकै मेरा कलेजा धड़कै
  बनड़े की घोड़ी बिदकै मेरा कलेजा धड़कै
  सीस बने के सेहरा , लड़ियां से लाल लटकै
  गले बने के तोड़ा , घूण्डी से लाल लटकै
  हाथ बने के घड़ियां , कांगणे सै लाल लटकै
  पैर बने के जूता , चलगत से लाल लटकै
  हेठ बने के लीला , चाबुक से लाल लटकै
  गैल बने के बनड़ी , जोड़ी से लाल लटकै
  
  हाय हाय मेरा खिवैया
  हाय हाय मेरा खिवैया
  क्या होनी क्या होइयां हाय हाय मेरा सिरताज हा
  नदी आई पहाड़ की चढ़ गई गगन गम्भीर
  हाय हाय मेरा खिवैया
  पहले डूबे मोचड़े सूं घोड़े असवार
  हाय हाय मेरा खिवैया
  मेरा भाई मल्लाह का नय्या पार उतार
  हाथ की दूंगी मूंदड़ी गल का नौलख हार
  मल का साथ मिला हुआ फेर मिलन का नांय
  सब सब सूए वालियां रांडी मोल न तोल
  सब सब पूतां वालियां रांडी भौंरा देश
  ज्यों ज्यों मल सड़ ऊभरै त्यों त्यों भारी होय
  रांड गली का टोरड़ा मन माने ठुकराय
  रंग महल से ऊपरी सीस महल ना जाय
  बेसर टूटी सेज पै बिछए रतन जड़ाय
  रतड़ा पलंग निवार का खड़ी सूए के पास
  क्या तुम सूए सो रहे क्या तुम भरे गुमान
  सूता होय जगाय ले रूठा होये मनाय
  मौत न बस की होय होंगे कौने मालवै
  या सरवर की पोल
  सुरगी उट्ठे दामड़े रंडिया मोल न तोल
  क्या तुम संशय ऊतरे क्या तुम गढ़े सुनार
  आज पड़े हो धूल में कीन्हीं क्या करतार
  वहां का गया ना बाहुड़े उन राहों ना जाइयो
  उन राहों जम रही धूल
  आवते का मुख देखियां जावते की बस पीठ
  पीठ दिखाए न सरै तुम बिन पड़ी पुकार
  हमारी पुकारां ना सुनी ठाडा ले गया मार
  की ठाड़े की बीनती ये दिन मांगे लेय
  मांगे दिन तो ना मिले मांगे मिल गई मौत
  
  इस पेड़ नीचै आओ हे रुकमण
  इस पेड़ नीचै आओ हे रुकमण , आओ हे रुकमण , गलियां मैं किरसन मुरारियां
  अब कैसे आऊं स्याम सुन्दर , मदन मोहन , बाबा जी मंडप छाइयां
  बाबा हमारे दान देंगे , दहेज देंगे , थाल भर मोतियन के देंगे
  लोटा भर के नीर देंगे , पीओ हे जी तुम किरसन मुरारियां
  इस पेड़ नीचै आओ हे रुकमण , आओ हे रुकमण , गलियां मैं किरसन मुरारियां
  अब कैसे आऊं स्याम सुन्दर , मदन मोहन , ताऊ जी मंडप छाइयां
  ताऊ हमारे दान देंगे , देहज देंगे , थाल भर मोतियन के देंगे
  लोटा भर के नीर देंगे , पीओ हे जी तुम किरसन मुरारियां
  इस पेड़ नीचै आओ हे रुकमण , आओ हे रुकमण , गलियां मैं किरसन मुरारियां
  अब कैसे आऊं स्याम सुन्दर , मदन मोहन , फूफा जी मंडप छाइयां
  फूफा हमारे दान देंगे , देहज देंगे , थाल भर मोतियन के देंगे
  लोटा भर के नीर देंगे , पीओ हे जी तुम किरसन मुरारियां
  
  सासू बी बहरी सुसरा भी बहरा
  सासू बी बहरी सुसरा भी बहरा बहरा सै घर वाला रै
  उन बहरां मैं मैं बी बहरी चारूआं का बाजा न्यारा रै
  एक राहे बटेऊ न्यूं उठ बोल्या टेसन की राही बता दे रै
  धोले के तो लगे पानसै गौरे के ढाई से दे सैं रै
  इतणै मैं रुटिहारी आई बलदां का मोल लगै सै रै
  नूण मिरच तेरी मां नै गैर्या हम नै क्यूं गाली दै सै रै
  रोटी दे कै घर नरै आई सासू तै राड़ मिचाई रै
  नूण मिरच तै तन्नै गेर्या मन्नै गाली दिवाई री
  हमनै तै बहू बेरा कोन्नी तेरै सुसरै नै पूछूंगी
  डांगर चरा के सुसरा आया बहू पीहर जाण नै कह सै रै
  कौण कहे कालर में चरा ल्याया डहरां में चर कै आई सै
  सासू बी बहरी सुसरा बी बहरा , बहरा सै घर वाला रै
  
  टोकणी पीतल की रे
  टोकणी पीतल की रे रोहतक तै मोल मंगाई
  ईठवां जाली का मैंने उसपै दोगढ़ जचाई
  छेल तराइये ओ तेरी हूर लरजदी आई
  घर ने मत आइए तेरा आ रा सुभे सिंघ भाई
  इतनी सी सुन कै हो सासड़ ने नणद दौड़ाई
  पाणी के म्हारे रिते पड़े तेरा मरियो सुबेसिंघ भाई
  नणद चाली गाल मत दे सूबेसिंघ की के लगै सै लुगाई
  
  माना की माता बोलती मेरा माना आइये
  तन्ने मारे बिराणे लाल
  जहाज भर भर के
  मैं किस पै करूं सिंगार
  कालजा धड़के
  
  मैं तो थारा हाजिर बन्दा जी, हमारी धन रूस क्यों गई
  मैं तो थारा हाजिर बन्दा जी , हमारी धन रूस क्यों गई
  कहो तो अम्मां बुलावैं जी , कहो तो चढ़वा हमीं चढ़ावैं जी
  हमारी धन रूस क्यों गई
  कहो तो भाभी बुलावै जी , कहो तो मंज्जा हमीं बिछावैं जी
  हमारी धन रूस क्यों गई
  कहो तो दौरानी बुलावैं जी , कहो तो दिया हमीं जलावैं जी
  हमारी धन रूस क्यों गई
  कहो तो बीबी बुलावैं जी , कहो तो सतिये हमीं धरावैं जी
  हमारी धन रूस क्यों गई
  कहो तो दाई बुलावैं जी , कहो तो बच्चा हमीं जनावैं जी
  हमारी धन रूस क्यों गई
  कहो तो बांदी बुलावैं जी , कहो तो पोतड़े हमीं धौवैं जी
  हमारी धन रूस क्यों गई
  
  ए बहू आई असल गंवार
  ए बहू आई असल गंवार या तो सासू की गैल लड़ै सै
  सासू कहण लागी बहू उठ कै तैं पीस ले
  चूल्हा कासण और बुहारी उठ कै नै देले नै
  रोटी पोणी पाणी भरणा पड़ी पां पसार कै
  काया मेरी बा ने घेरी सांस ल्यूं मूं पाड़ कै
  बहू झुंझलाई बूढ़ी मारी है पछाड़ कै
  भाजो रै नगरी के लोगो बूढी बोली ललकार कै
  बुढिआ पड़ी ए पड़ी ससडै सै बहू सास की तरफ सरके सै
  ऐ बहू आई असल गंवार . . .
  पड़ी थी पुकार बूढ़ा आया लाठी उठाय कै
  ओछे रे कुटम की ओछी बड़गी घर में आय कै
  जाणू था मैं सन्तो तन्नै ल्याया था घर ब्याह कै
  बहू झुंझलाई मूसल ल्याई सै उठाय कै
  मूसल उठाया बुढै के मार्या हे उठाय कै
  आडी खड़ी खाट बूढ़ा कूद गया सुसाय कै
  सिर फूट्या गोडै फूटे पड्या धरण में आय कै
  ऐ बहू आई असल गंवार . . .
  बाहर तै जद आया भौंदू रोण लागी कलहारी नार
  नर के मैं नाए ब्याही जीओ क्यूं मरे भरतार
  बुढिआ नै गाली दीनी बूढ़ा गया लाठी मार
  धमकी दे चाल्ली मन्नै न्यूं हे पडूंगी कूएं में जाय कै
  हो मैं बोली ना सरम की मारी हो पति कुलां की रख दई थारी
  ऐ बहू आई असल गंवार . . .
  नार का सिखाया भौंदू जा पकड़ी बूढी की नाड़
  पोली मैं तो बूढ़ी पीटी मुक्के मारे दोए चार
  कित ग्या तलाकी बूढा इबे द्यून उन्ने सुधार
  गद्धमगध बूढी पीटी जा पकड़ी बूढ़े की नाड़
  के मैं जींदा नहीं जाणा इबे देऊं तन्नै मार
  पूत तो सपूत दीजो हरदम रह सेवा में तैयार
  इसे तै पूत तै न दूरे राखो करतार
  ऐ बहू आई असल गंवार . . .
  
  कान्हा बरसाणे में आ जाइयो बुलागी राधा प्यारी
  कान्हा बरसाणे में आ जाइयो बुलागी राधा प्यारी
  जो कान्हा तू राह न जाने डोले डोले आ जाइयो
  बुलागी राधा प्यारी
  ताता पानी धरिया ततेरा , तेरी गर्ज पड़े तो नहा जाइयो
  बुलागी राधा प्यारी
  पतली ते पतली पोई फुलकियां तेरी गर्ज पड़े तो खा जाइयो
  बुलागी राधा प्यारी
  
  म्हारे आंगण कीचड़ा
  म्हारे आंगण कीचड़ा
  बे किन डोल्या पाणी
  म्हारी हथलाड्डो नहाई बे
  नाण डोल्या पाणी
  आया सामजी ढै पड्या बे
  उन की टांग निताणी
  टांग निताणी के करै बे
  गोडे पडग्या पाणी
  पड़ी ए पड़ी ललकारे बे
  जनूं दल्लो राणी
  मोरी म्हं को लीक्ड्या बे
  जणूं सामण का पाणी
  धम्मड़ धम्मड़ कूटी बे
  जणूं धान्नां की घाणी
  
  कोई बरसन लागी काली बादली!
  कोई बरसन लागी काली बादली
  " डौलै तै डौलै , हालीड़ा , मैं फिरी
  मन्ने किते न पाया थारा खेत । "
  बरसन लागी काली बादली
  " कोई चार बुलदांका , हालीड़ा , नीरना
  दोए जणिएँ की छाक "
  बरसन लागी काली बादली
  " कितरज बोया , हालीड़ा , बाजरा ?
  कोई कितरज बोई जवार ? "
  बरसन लागी काली बादली
  " थलियाँ तै बोया , गोरी धन , बाजरा ,
  कोई डेराँ बोई जवार "
  बरसन लागी काली बादली
  भावार्थ
  ' देखो , काली बदली बरसने लगी है । " अजी ओ किसान , मैं मेंड़मेंड़ पर घूमीफिरी , तुम्हारा खेत मुझे कहीं
  नहीं मिला । " और काली बदली बरसने लगी है । " चार बैलों के लिए मैं भूसा लाई हूँ , दो आदमियों के पीने
  लायक छाछ । " और काली बदली यह बरसने लगी है ।
  " गोरी धन , ज़रा किसी ऊँची मेड़ पर चढ़ कर निहारो , मेरे गोरे बैल के गले में बड़ी घंटी भी तो बज रही है । "
  फिर काली बदली बरसने लगी है ।
  " अजी ओ किसान , किस तरफ़ तुमने बाजरा बोया है ? और कहाँ बोई है जवार ? " काली बदली बरसने लगी
  है ।
  " गोरी धन , ऊपर के खेत में बाजरा बोया है और्नीचे के खेत में जवार । " और काली बदली बरसने रही है । '
  
  क्या कहूं रानी! तुम्हारा भाग
  क्या कहूं रानी तुम्हारा भाग तुम्हीं हमारा बंस बधाया जी
  धन्य बहूरानी जी जिन जाया . . . ज्ञानी जी
  धन्य धन्य हमारा भाग जी मिली तुम बहूरानी जी
  क्या कहूं रानी तुम्हारा भाग . . .
  धन्य . . . बहूरानी जिन जाया हमारा लाल ज्ञानी जी
  क्या कहूं रानी तुम्हारा भाग . . .
  
  तू परेम के रंग मैं रंग दे चोला आण रे बनवारी
  तू परेम के रंग मैं रंग दे चोला आण रे बनवारी
  तू रंग जोगिआ रंग दे सेवक जाण रे बनवारी
  राम नाम की चाल जमी हो सिव संकर की बूटी हो
  भू गुरवो की डोर पड़ी हो किलफां जिसकी छटी हो
  ग्वाल बाल गोपाल हो संग में ग्वालन की दधि लूटी हो
  देख कै चोला मोरा जोगिआ आसा तिरसना टूटी हो
  फिर पहर कै चोला करूं तुम्हारा ध्यान रे बनवारी
  तू परेम के रंग . . .
  सूत सूत मैं राम रम्या हो मेरै चोलै प्यारै मैं
  गोकल मैं गउंआं चरती हों जमना बहे किनारै मैं
  सत का सिलमा लगा दिआ जो चमके एक इसारै मैं
  बेला फूल बण्या बिसणू का जो राम रह्या हमारे मैं
  तार तार तै आवै हरी की तान रै बनवारी
  तू परेम के रंग . . .
  ठपपै मैं ठाकर जी बैठे देखूं पल्लै चारूं मैं
  नारायण नरसी की क्यारी बणी होई इन फुलवारां मैं
  नो लख तार्यां की चमकीली मिलै जो बजार्या मैं
  चांद सूरज बी बणे होए हों मेरै चोलै प्यारै मैं
  तू सत्त धरम नै पक्का करदे आण रे बनवारी
  तू परेम के रंग . . .
  राम नाम तू रंग में रंग दे गंगा जल लहराता हो
  इस चोलै ने ओ पहरेगा जिसका हर तै नाता हो
  यो चोला तो उसने भावै जिस नै मोहन भाता हो
  मैं बेचैन रहूं तेरै बिन मनगुण तेरे गाता हो
  मैं राम पार हो जाऊं कर गुणगान रे बनवारी
  तू परेम के रंग . . .
  
  मैंडे के नीचे लाडो दो जणें खेलें
  मैंडे के नीचे लाडो दो जणें खेलें
  एक सुसरा एक बाप
  कुणसा है राह्या कुणसा है जीत्या
  किसियो के लग रहे दाव
  बाबल हार्या सुसरा जीत्या
  बन्दड़े के लग रहे दाव
  बाबल तेरा लाडो उस दिन हार्या
  जिस दिन जनमी थी धी
  टूटी खटोली तेरी मायड़ सौवे
  तेरा बाप फिरै उदास
  चौसठ दीवे बाल धरे थे
  फेर बी घोर अंधेर
  सुसरा तेरा लाडो उस दिन जीत्या
  जिस दिन जनम्यां था पूत
  लाल पिलंग तेरी सासड़ सोई
  तेरा ससुर खर्चे दाम
  एक कज दीवला बाल धर्या था
  च्यारूं कूट उजाला
  
  पाणी पिला दे भरतार
  पाणी पिला दे भरतार
  तिसाई मर गी खेत मैं
  कोड्डी तो हो के पी ले नार
  पाणी तो भर रह्या लेट मैं
  क्यूं कर पिऊं भरतार
  छोरट ते मेरे पेट में
  न्यूं तो बता दे मेरी नार
  किस ने तौं घाली खेत मैं
  बड़िये जिठाणी चकचाल
  जेठै ने घाली खेत मैं
  
  बीबी हमारी है चांद तारा
  बीबी हमारी है चांद तारा
  वो चांद तारा बर मांगती है
  बर ढूंढण बाई जी का दादा जी निकसा
  बर ढूंढण बाई जी का बापू जी निकसा
  चांरू तरफ बर वे ढूंढते हैं
  एफे पास के बन्ने भोत हैं ।
  बीए पास बर ओ मांगती है
  
  गजराई नै टेर लगाई गज घंटा दिया बजाई
  गजराई नै टेर लगाई गज घंटा दिया बजाई
  बचा दिए उन के प्राण गरड़ चट्ढ आइयो जी भगवान
  द्रोपदा नैं टेर लगाई उन की साड़ी तुएं बढ़ाई
  मार्या दुसासन का मान गरड़ चड्ढ आइओ जी भगवान
  नरसी ने दान कर्या था सरसै मैं भात भर्या था
  कर दिया हुंडी का भुगतान गरड़ चड्ढ आइओ जी भगवान
  दास तेरा कहवाऊं कर दरसण खुसी हो जाऊं
  राख्यो मेरी तरफ को ध्यान गरड़ चड्ढ आइओ जी भगवान
  
  तेरा तीजन सूना होय
  तेरा तीजन सूना होय , बाबुल तेरी धीय बिना
  मेरी बहूआं कातेंगी हे , कि लाडो बेटी जाय घरां
  तेरा पैंहड़ा रता होय , बाबुल तेरी धीय बिना
  मेरी पोती भरैंगी हे , कि लाडो बेटी जाय घरां
  मैं तो गुड़िया भूली हे , बाबुल तेरे आले में
  मेरी पोती खेलेंगी हे , कि लाडो बेटी जाय घरां
  तेरे गोबर बिछ रहा है , बाबुल तेरी धीय बिना
  मेरी बहूआं गेरेंगी हे , कि लाडो बेटी जाय घरां
  मेरा बहली अटक्यो हे , बाबुल तेरी गलियां में
  दो ईंट कढ़वा दे हे , कि लाडो बेटी जाय घरां
  तुझे बाबुली कौन कहे , बाबुल तेरी धीय बिना
  आसूं तो भर आये नैन , कि लाडो बेटी जाय घरां
  
  टोकणी पीतल की कुआं का रे जल भर लाई
  टोकणी पीतल की कुआं का रे जल भर लाई
  छेल मनै तरवा दे रंडवे की नजर ने खाई
  नार तोहे बरजै मत घालै सुरमा स्याही
  बैंत तोहे मारूं दगड़े में हंसती आई
  मेरो कोई दोष नहीं वहां ठाडी चार लुगाई
  जेठ मेरो न्यूं बोल्यो रे क्यों मारै छेल कसाई
  देवर मेरो न्यूं बोल्यो या कि निकलन दे गुमराही
  ननद मेरी न्यूं बोली या बिगडद्ये घर की आई
  देवरानी मेरी न्यूं बोली तेरे तड़के ल्याऊं सगाई
  पड़ौसिन मेरी न्यूं बोली मैं खुद ल्या दूं मां जाई
  जेठाणी मेरी न्यूं बोली मुट्ठी में धरी लुगाई
  
  आरता हे आरता सांझी माई आरता
  आरता हे आरता सांझी माई आरता
  आरते की फूल झवेलन बेल
  इतने से भाइयां में कुणसा गोरा
  चन्दा गोरा सूरज गोरा गोरा के रनयण काजल भर गेरे
  
  गोरी सई सांज की कहां गई
  गोरी सई सांज की कहां गई कोई कहां लगाई सारी रात
  एरी बनजारा नवल बनजारा टांडा गेरिये ।
  राजा बड़े जेठ कै रतजगा कोई वहीं गवाई सारी रात
  एरी बनजारा नवल बनजारा टांडा गेरिये ।
  गोरी न तेरी हात्तन मेहंदा रच रहे कोई ना तेरे नैनां नींद
  एरी बनजारा नवल बनजारा टांडा गेरिये ।
  राजा महंदा की बिरया सो गई कोई न्यूं ना नैनां नींद
  एरी बनजारा नवल बनजारा टांडा गेरिये ।
  गोरी कलेजा तेरा धड़क रह्या कोई पैर रहे थर्राये
  एरी बनजारा नवल बनजारा टांडा गेरिये ।
  राजा नाचत कलेजा धड़द्यक रह्या कोई पैर रहे थर्राये
  एरी बनजारा नवल बनजारा टांडा गेरिये ।
  
  मेरा नैफा डिगर ग्या भरतार मेरे तै लड़कै
  मेरा नैफा डिगर ग्या भरतार मेरे तै लड़कै
  हे री लड़ कै
  उन्ने चिट्ठी गेरी ना तार गुस्सै में भर कै
  हे री भर कै
  मन्ने दस का गेर्या तार , पांच की चिट्ठी
  हे री चीट्ठी
  मेरा बांच रह्या भरतार गोड्या मैं धर के
  हे री धर कै
  ओ आया आधी रात लील्ले घोड़े पै चढ़कै
  हे री चढ़ कै
  ओ बैठ्या भाइआं बीच नमस्ते करके
  हे री करके
  भाई कित गई मेरी हूर बतलादे
  भाई बतलादे
  भाई मरगी तेरी हूर कूएं मैं पड़ कै
  हे री पड़ कै
  भोत रोया मेरा भरतार ओबरे मैं बड़ कै
  हे री बड़ कै
  तेरा ल्याया रेसमी सूट करेवा भर कै
  हे री भर कै
  तेरा ल्याया बूंट बिलाती करेवा भर कै
  हे री भर कै
  तेरी पहरै छोटी सोक कूएं पै चढ़ कै
  हे री चढ़ कै
  मैं करूं सुपनै मैं बात पति तै अड़ कै
  हे री अड़ कै
  मैं तो तोडूंगी उसकी नाड़ कूएं पै चढ़ कै
  हे री चढ़ कै
  
  हे फुलड़े तो बीन्हण
  हे फुलड़े तो बीन्हण म्हारी चलीए लाडली बाबल की फुलवाड़िआं
  हे एक फूल बीन्हा लाडो देा फूल बीन्हे तीजै मैं भरी ए चगेरिआं
  हे आगे तो मिल गया साजन का री बेटा लइए डपट्टे छाइओ
  हे सुण सुण हो जान के हो बेटे हम सां अखन कवांरिआं
  हे अखन कवांरी लाडो बड़ परवारी रूप घणा गुण आगली
  हे जद मेरा लक्खी बाबल ब्याह ए रचावै जब रे चलूंगी तेरी साथ में
  हे फुलड़े तो बीन्हण . . .
  
  तेरे घर में घुस गए चोर
  तेरे घर में घुस गए चोर ,
  गांधी दीवा दिखाइए रे ।
  तेरे तो भाई गांधी टोपी आले ,
  ये टोप आले कौण ,
  गांधी दीवा दिखाइए रे ।
  तेरे तो भाई गांधी धोती आले ,
  ये पतलून आले कौण ,
  गांधी दीवा दिखाइए रे ।
  तेरे तो भाई गांधी लाठी आले ,
  ते बंदूख आले कौण ,
  गांधी दीवा दिखाइए रे ।
  
  मैया राणी! मसाणी सेढ मनाहीं सां
  मैया राणी मसाणी सेढ मनाहीं सां
  मैया जै मेरी परोब सीख तो मर कंडबारो धोकसां
  मैया दरिया बहवै तेरे बार मलमल न्हाय सां
  मैया किक्करियंा को बाग तेरे बार छांय बलाई सां
  मैया काली सी कुत्ती तेरे बार टळूक गिराई सां
  मैया काला सो गधो तेरे बार दाल चराई सां
  
  जच्चा तै म्हारी याणी भोली जी
  जच्चा तै म्हारी याणी भोली जी
  जच्चा तै म्हारी कुछ नां जाणै जी
  जच्चा तै म्हारी कीड़ी तै डरपै जी
  सांप मार सिराणै दीन्यां बीच्दू मार बगल मैं दीन्यां
  जच्चा तै म्हारी कीड़ी तै डरपै जी
  जच्चा तै म्हारी याणी भोली जी
  जच्चा तै म्हारी कुछ नहीं खाती जी
  चार कनस्तर घी के खागी नौ बोरी तै खांड जी
  जच्चा तै म्हारी कुछ नहीं खाती जी
  जच्चा तै म्हारी याणी भोली जी
  जच्चा तै म्हारी लड़ना नां जाणै जी
  आई गई का लहंगा पाड़ै सास नणन्द की चुटिया जी
  जच्चा तै म्हारी लड़ना नां जाणै जी
  जच्चा तै म्हारी याणी भोली जी
  
  लम्बी नाड़ लटकमा चोटी
  लम्बी नाड़ लटकमा चोटी साफा बान्धै मेरा राजा हे
  पट्ठे बाह्वै तेल रमावै सोकण तै बतलावै हे
  सांझ पड़े महलों में आवै बिजली सी वे पाटे हे
  उठ सवेरे चाकी झो देई कुएं में पड़न की ध्या लेई हे
  पीसछाण दोघड़ धर लई हम पानी भर लावां हे
  पहले तो बहू रोटी खाले फिर पानी भर लाइयो हे
  तुम खावो थारा बेटा खुआओ मेरी सासू हे
  दोघड़ मेली घाट में फेर चारों तरफ लखाई ए
  नार गम्म गम्म कूवे मैं जान टका सी खो देई ए
  सासू भी रोवै सुसरा भी रोवै बलमा नै रुधन मचा दिया हे
  सासू तो मेरी ये दुख देखे मने रे पीसना दे गई रे
  सुसरा तो मेरा ये दुख रोवै बालक बोहड़िया मर गई रे
  बलमा तो मेरा ये दुख रोवै मेरी बैटरी बुझ गई रे
  
  राजा जी जे थारै जन्मैगा पूत
  राजा जी जे थारै जन्मैगा पूत मोहर हम पचास लेवां
  हां जी हां ।
  राजा जी जै थारे जन्मैगी घी ओढां हम चुंदड़िया
  हां जी हां ।
  राजा जी कौल बचन कर लो जी याद मोहर पचास हम लेवां
  हां जी हां ।
  दाइए पूत जन्मा हमारी नार , तेरा दाई क्या रे लेया
  हां जी हां ।
  राजा जी दोए बरस की सै बात दाई कै पैरां फेर पड़ो
  हां जी हां ।
  राजा जी मेंह अन्धेरोड़ी रात चतर दाई कैसे चले
  हां जी हां ।
  दाइए छिन्न भिन्न बरसैं मेह , ओढो थारी घाघरी
  हां जी हां ।
  
  घोलो री नंणद मेंहदी के पात
  घोलो री नंणद मेंहदी के पात रगड़ रचाओ मेंहदी जी राज
  नणद रचाए हाथ और पां हम नै रचाई चिटली आंगली जी राज
  झूठी सी रची हाथ और पां जुलम रची सै चिटली आंगली जी राज
  नहा ले री धो ले कर ले सिंगार पट्टी झूला ले सच्चे मोतियां की राज
  होली री भावज म्हारे री साथ आज मिला दूं बीरा आपणै ते जी राज
  खोलो रे बीरा बजर किवाड़ सांकल खोलो लोहे सार की जी राज
  नहीं खुले बजर किवाड़ सांकल खुले ना लोहे सार की जी राज
  रिमझिम बरसै सै मींह बाहर भीजै तेरी गोरड़ी जी राज
  खुल गए बजर किवाड़ सांकल खुल गई लोहे सार की जी राज
  लई धण हेवड़े कै ला आंसू तो पूंजै पंच रंग चीर कै जी राज
  जीवो जी नणदल थारे बीर सदा सुहागण म्हारी नणदली जी राज
  द्यूँगी री नणदल बुगचे की तील छटे महीने सीधा कोथली जी राज
  
  कित तै आए अर्जन पांडे
  कित तै आये अर्जन पाण्डे ? कित तै आये अनुमान ?
  हनुमान पियारे ।
  आगम तैं आये अर्जन पाण्डे , पाच्छम तै आये हनुमान ।
  ये किन जाये अर्जन पाण्डे ? ये किन जाये हनुमान ?
  कुन्ती ने जाये अर्जन पाण्डे , अंजनी ने जाये हनुमान ।
  कित उतरैंगे अर्जन पाण्डे ? कित उतरैंगे हनुमान ?
  समंदर उतरैं अर्जन पाण्डे , मंदर में उतरैं हनुमान ?
  कित बैठैंगे अर्जन पाण्डे ? कित बैठैंगे हनुमान ?
  चन्दन चौकी अर्जन पाण्डे , लाल पिलंग हनुमान ।
  के पहरैंगे अर्जन पाण्डे ? के पहरैंगे हनुमान ?
  चोला बस्तर अर्जन पाण्डे , लाल लंगोटा हनुमान ।
  के जीमेंगे अर्जन पाण्डे ? के जीमेंगे हनुमान ?
  बूरा चावल अर्जन पाण्डे , सरस मलीदा हनुमान ।
  कद सुमरैंगे अर्जन पाण्डे , कद सुमरैंगे हनुमान ।
  सुख में समुरैं अर्जन पाण्डे , भीड़ पड़ी पै हनुमान ।
  या किन तोड़ी लाल पिलंगिया ? या किन तोड़ी गढ़ लंक ?
  अर्जन तोड़ी लाल पिलंगिया , हनु तोड़ी गढ़ लंक ।
  जैसे कारज राजा रामचन्दर के सारे ।
  वैसे हमारे दादा , ताऊ पिता के नाम के सारे ।
  हनुमान पियारे ।
  
  मोटी सी साड़ी ल्या दै हो
  मोटी सी साड़ी ल्या दै हो
  जिसकी चमक निराली . . .
  जलियाँवाला बाग का जलसा
  डायर फायर करता हो
  भारत का बदला लेने को
  लंदन में शेर विचरता हो
  डायर मारया , खुद मरया
  गया ना वार कती खाली
  मोटी सी साड़ी ल्या दै हो
  जिसकी चमक निराली . . . .
  
  होलर कहै री अम्मा! तुझे झुंझणा मंगा दे
  होलर कहै री अम्मा तुझे झुंझणा मंगा दे ।
  चल बिसाती की दुकान रे लला तुझे झुंझणा मंगवा दूं ।
  इस झुंझणा दूजा लट्टू रे लला तीजी फिरकी दिला दूं ।
  होलर कहै री अम्मां तुझे टोपी सिला दे ।
  चल दरजी की दुकान रे लला तुझे टोपी सिला दूं ।
  इस टोपी दूजा झूगला रे लला तीजी कछनी सिला दूं ।
  होलर कहै री बूआ मेरा ब्याह करवादे ।
  चल मामा के बार रे लला तेर ब्याह करवा दूं ।
  एक नानी दूजी मामी रे लला तीजी मोसी ब्याह दूं ।
  
  मेरी सांझी के औरे धोरै फूल रही कव्वाई
  मेरी सांझी के औरे धोरै फूल रही कव्वाई
  भान मैं तन्नै बूझूं संझा कैं तेरे भाई
  मेरे पांच पचास भतीजे नौ दस भाई
  भान कैयां का ब्याह रचाया कितने की सगाई
  पांचा का तो ब्याह रचाया दसां की सगाई ।
  
  न्यूं कह रही धौली गाय
  न्यूं कह रही धौली गाय
  मेरी कोई सुणता नाई
  मेरे कितने सिरी भगवान
  मैं दुख पा रही
  मेरा दूध पिवै संसार
  घी तै खावै खीचड़ी
  मेरे पूत कमावें नाज
  मैंघे भा की रूई
  जब भी मेरे गल पै छुरी
  
  बाजरा कह मैं बड़ा अलबेल्ला
  बाजरा कह मैं बड़ा अलबेल्ला
  दो मुस्सल तैं लडूं अकेला
  जै मिरी नाजो खिचड़ी खाय
  फूलफाल कोठी हो जाय
  
  हे री सासड़ आजपाणी नै जांगी
  हे री सासड़ आजपाणी नै जांगी घल रह्या खटकै का डोल
  हे री मन्ने झट दे दोघड़ तारी पास्या खटके का डोल
  हेरी एक राही जांदा बटेऊ दीखै माई जाया बीर
  रे कूएं की पनिहारी इक घूंट नीर पिलादे
  रे बीरा एक बर घर नै चाल प्याद्यूंगी गऊआं का दूध
  ए बहू आज पाणी नै गई थी ल्याई किस ने साथ
  ए री सासड़ झट दे दोघड़ तार आया मेरा माई जाया बीर
  हे री सासड़ एक बार दूध पिला दे पीवै माई जाया बीर
  रे बीरा एक बर घर ने चाल पूछूं घर कां की बात
  ए बेबे घर के राजी खुसी सैं मरगी बुड्ढिया सी मां
  रे बीरा तारूं हार सिंगार हो ल्यूं रे तेरी साथ
  रे बीरा चलदी के गोडे टूटे कित सी आवै रे गाम
  गोरी तावली तावली चाल आजा ले ल्यूं अपण रे साथ
  ए री माता खोलो अजड़ किवाड़ ल्याया पतंगा सी नार
  रे बेटा किसका बस्या उजाड्या किस का कर आया नास
  ए री माता ना मन्ने बस्या उजाडा ना मैं कर आया नास
  री माता कूएं पे जल ने भरै थी होली म्हारी साथ
  हे री मायड़ जल नै भयं थी बण गया माई जाया बीर
  ए रे जित ल्याया उत छोड़ आ ना कर द्यूंगी तेरा नास
  
  बनी ए बाबा उमराओ मंगाओ हीरां की चूड़ी
  बनी ए बाबा उमराओ मंगाओ हीरां की चूड़ी
  पतली चूड़ी ठीकमठीक , उन में जड़े नगीने बीस
  बनी है यारे गोरे से पोंहचे पै सोहणे हीरां की चूड़ी
  बनी ए बापू जी उमराओ , मंगाओ हीरां की चूड़ी
  पतली चूड़ी ठीकमठीक , उन में जड़े नगीने बीस
  बनी यारे गोरे से पोंचे पै सोहणे हीरां की चूड़ी
  बनी ए ताऊ जी उमराओ मंगाओ हीरां की चूड़ी
  पतली चूड़ी ठीकमठीक , उन में जड़े नगीने बीस
  बनी है यारे गोरे से पोंहचे पै सोहणे हीरां की चूड़ी
  
  अरे न्यूं रोवै बुड्ढा बैल
  अरे न्यूं रोवै बुड्ढा बैल , मन्नै मत बेच्चै रे पापी
  तेरे कुआं कोल्हू में चाल्या नाज कमा कै तेरे घरां घाल्या
  इब्ब तन्नै करली सै बज्जर की छाती
  तिरा बंज्जड़ खेत मन्नै तोड्या , गाड्डी तै मुंह ना मोड्या
  इब्ब तै मेरी बेच्चै से माटी
  
  आध पाव बाजरा कूट्टण बैठी
  आध पाव बाजरा कूट्टण बैठी
  उछल उछल घर भरियो सैतान बाजरा
  आध पाव बाजरा पकावण बैठी
  खदक खदक हंडिया भरियो सैतान बाजरा
  
  उठ उठ री नणदल पानी ने चाल
  उठ उठ री नणदल पानी ने चाल
  सरबर दिखादे अपणे बाप का
  चाली री नणदल कोस पचास
  सरबर न आया तेरे बाप का
  वा दीखै री भावज ऊंची नीची पाल
  वो दीखै सरबर मेरे बाप का
  तुम तै री नणदल घड़ला डबोय
  मैं करूं दातण हरियल जाल की
  आया री भावज डालिडा का साथ
  टूटा तै लस्कर पाणी पीवेगा
  घड़ला भावज दिया सै मंधाय
  गिरवै छुहारा घड़ला भर दिया
  उठ उठ री मायड़ घड़ला रिताय
  बोझ मरै तेरी चिड़कली
  हम तै हे बेटी उठा ना जाय
  जाय उतारो बड़े भाई कै
  उठ उठ री भावज घड़ला रिताय
  बोझ मरै तेरी नणदली
  म्हारी री नणदल दुखै सैं आंख
  गोद भतीजा थारा रोवता
  उठ उठ री मायड़ घड़ला उतार
  न फोडू तेरे बारणै
  किसने हे बेटी बोले सै बोल
  किस ने मुख कर दीह्नी गाल
  काटूं हे बहुड़ तेरी हे जीभा
  आख धतूरे मुख मैं भरूं
  चूमूं हे बेटी तेरी हे जीभ
  गिरी छुहारों तेरा मुख भरूं
  
  बनी ए थारे बाबा जी से कहियो
  बनी ए धारे बाबा जी से कहियो रंगावै पंचरंगी चूंदड़ी
  पोत सत संगत मंगवाइयो गोटा ग्यान गोरखरू लगाइयो
  बूटी राम नाम गिरवाइयो ओढ़ो ओढ़ो ए सुहागण पति भरतारी चूंदड़ी
  बनी ए थरे ताऊ जी से कहयो रंगावै पंचरंगी चूंदड़ी
  पोत सत संगत मंगवाइयो गोटा ग्यान गोरखरू लगाइयो
  बूटी राम नाम गिरवाइयो , ओढ़ो ओढ़ो ए सुहागण पति भरतारी चूंदड़ी
  बनी ए थरे बाब्बू जी से कहयो रंगावै पंचरंगी चूंदड़ी
  पोत सत संगत मंगवाइयो गोटा ग्यान गोरखरू लगाइयो
  बूटी राम नाम गिरवाइयो , ओढ़ो ओढ़ो स सुहागण पति भरतारी चूंदड़ी
  
  पथवरी ए तैं पथ की ए राणी
  पथवरी ए तैं पथ की एक राणी
  भूल्या नै राह तिसायां नै पाणी
  बिछडूयां नै आण मिलाइओ हो राम
  पथवारी ए तैं सींज कुआरी
  नूं घर बर पाइओ हो राम
  पथवारी ए तैं सींज सुहागण
  पति की सेवा कराइओ हो राम
  पथवारी ए तैं सींज सपूती
  नूं पूत्तर घर पाइओ हो राम
  पथवारी ए तैं सींज ए बूढ़ी
  बैकुंठा मैं बासा पाइओ हो राम
  
  हरी ए झंजीरी मनरा न पहरूं
  हरी ए झंजीरी मनरा न पहरूं
  मनरा हरा ए म्हारा राजा जी का बाग , सुलतानी जी का बाग
  मनरा तो मेरी जान चुड़ला तो हात्थी दांत का
  काली ए झंजीरी मनरा न पहरूं
  मनरा काला ए म्हारा राजा जी का सिर , सुलतानी जी का सिर
  मनरा तो मेरी जान चुड़ला तो हात्थी दांत का
  धोली ए झंजीरी मनरा न पहरूं
  मनरा धोला ए म्हारा राजा जी का दांत , सुलतानी जी का दांत
  मनरा तो मेरी जान चुड़ला तो हात्थी दांत का
  पीली झंजीरी ए मनरा न पहरूं
  मनरा पीला ए म्हारा राजा जी का कापड़ा , सुलतानी जी का कापड़ा
  मनरा तो मेरी जान चुड़ला तो हात्थी दांत का
  सरबै झंजीरी ए मनरा मैं पहरूं
  यो मेरा राजा जी का सर्व सुहाग , सुलतानी जी का सर्व सुहाग
  मनरा तो मेरी जान चुड़ला तो हात्थी दांत का
  
  ओ नये नाथ सुण मेरी बात
  ओ नये नाथ सुण मेरी बात ,
  या चन्द्रकिरण जोगी तनै तनमनधन तै चाव्है सै
  नीचे नै कंमन्द लटकार्ही चढ्ज्या क्यूँ वार लगावै सै
  मेरे कैसी नारी चहिये तेरे कैसे नर नै ,
  बात सुण ध्यान मैं धर कै २
  दया करकै नाचिये मोर , मोरणी दो आंसू चाव्है सै
  नीचे नै कंमन्द लटकार्ही चढ्ज्या क्यूँ वार लगावै सै
  
  कित रै घडिये कढाईयां
  कित रै घडिये कढाईयां
  कित रै घडिये चमचा
  मीट्ठी लागै पंजीरियां
  मेरठ घढिये कढाईयां
  दिल्ली घढिये चमचा
  मीट्ठी लागै पंजीरियां
  कुण जै ल्यावै कढाईयां
  कुण जै खुरचैगा दाम
  मीट्ठी लागै पंजीरियां
  सुसरा ल्यावै कढाईयां
  जेठा खुरचैगा दाम
  मीट्ठी लागै पंजीरियां
  कुण जै करै कढाईयां
  कुण जै फेरै चमचा
  मीट्ठी लागै पंजीरियां
  सासड़ करैं कढाईयां
  नणन्दल फैरे चमचा
  मीट्ठी लागै पंजीरियां
  कुण जै खागी पंजीरियां
  कुण जै चाटैगा होठ
  मीट्ठी लागै पंजीरियां
  जच्चा खा गी पंजीरियां
  कन्था चाटैगा होठ
  मीट्ठी लागै पंजीरियां
  
  हैं घूंघर वाले बाल मेरे ललना के
  हैं घूंघर वाले बाल मेरे ललना के ।
  ताऊ भी रहसा बाबा भी रहसा ,
  रहसा सब परिवार मेरे ललना का ,
  हैं घूंघर वाले बाल मेरे ललना के ।
  जीजा जी रहसा मामा भी रहसा ,
  रहसा सब परिवार मेरे ललना का ,
  हैं घूंघर वाले बाल मेरे ललना के ।
  बूआ लाई उसका कुर्ता टोपी ,
  फूफा लाया गलहार मेरे ललना का ,
  हैं घूंघर वाले बाल मेरे ललना के ।
  मामी तो लाई उसका घोड़ा डोला ,
  मामा लाया जोड़े साथ मेरे ललना के ,
  हैं घूंघर वाले बाल मेरे ललना के ।
  नाना आये उस पै मोहरें बारीं ,
  नानी ने भेजी मोती माल मेरे ललना की ,
  हैं घूंघर वाले बाल मेरे ललना के ।
  
  जच्चा तो मेरी भोली भाली री
  जच्चा तो मेरी भोली भाली री
  जच्चा तो मेरी बड़ी हरियाली री
  चार कनस्तर घी के खागी ढाई मण पक्का बूरा री
  जच्चा तो मेरी पाणी ना मांगे री
  जच्चा तो मेरी बड़ी हरियाली री
  सांप मार सिरहाणे धर लिया बीच्छू मार बगल मैं री
  जच्चा तो मेरी मच्छरों तै डरदी री
  जच्चा तो मेरी बड़ी हरियाली री
  आए गयां का लहंगा पाड़े सास नणंद की चुटिया री
  जच्चा तो मेरी लड़ना ना जाणै री
  जच्चा तो मेरी बड़ी हरियाली री
  जेठ सुसर की काण ना मानै देवर तै राड़ जगावै री
  जच्चा तो मेरी सरम हजारी री
  जच्चा तो मेरी बड़ी हरियाली री
  
  मेरी भूरी भूरी पींडी री सासड़ काली जराब
  मेरी भूरी भूरी पींडी री सासड़ काली जराब
  मन्नै सोला सिंगार करे री सासड़ बलमा नदान
  बाहर सै बालम आया री माता कहां गई साजन जाई
  टगटग महलों चढ़गी रे बेटा कर के सिंगार
  तैं सोच समझ के जइयो रे बेटा बहू सै जुआन
  तन्नै खाटी ल्हासी प्याई री सासड़ रह गया नदान
  मन्नै हंस के दूध पीए री सासड़ हो गी जुआन
  दिन दस पीहर चली जा री बहुअड़ कर ल्यूं जुआन
  ऊपर तै नीचे पटक री माता हो ज्या नुकसान
  तै ओड ओड बोल ना बोलै रे बेटा बहू सै जुआन
  
  रहो रहो बांझड़ली दूर रहियो
  रहो रहो बांझड़ली दूर रहियो
  तेरी ए तेरी लावण सै म्हारे फल झड़ै
  रहो रहो तूंबड़ली गरब मत बोल
  हम हां ए हम भाई भतीजा आली
  भाई ए भतीजा तेरी भाए सपूती
  तेरे ए तेरे हिबड़ै बांझल दौं बलै
  
  करूं कढ़ाई गुलगुला सेढल माता धोकन जाय
  करूं कढ़ाई गुलगुला सेढल माता धोकन जाय ।
  इब म्हारी सेढल माता राज्जी होय ।
  दादी दायला फूल्या नहीं समाय ।
  
  हाय ला दो पान पिटारी, हमारे जाने की तैयारी
  हाय ला दो पान पिटारी , हमारे जाने की तैयारी
  हाथ तुम तो राजा मेरे नीचे खड़े हो
  हाय हम खड़े हैं अटारी , हमारे जाने की तैयारी
  हाय तुम तो राजा मेरे चले दूकानों
  ले जाओ छलला निसानी , हमारे जाने की तैयारी
  हाय तुम तो राजा मेरे बम्बई चले हो
  दे जाओ फोटू निसानी , हमारे जाने की तैयारी
  डोली भी आ गई कहार भी आ गए
  आ गये वो बीरण हजारी , हमारे जाने की तैयारी
  डोली भी चल दई कहार भी चल दिये
  चल दिये हम बीरण हजारी , हमारे जाने की तैयारी
  डोली का पड़दा उठा के जो देखूं
  राजा ने खाई है पछाड़ी , हमारे जाने की तैयारी
  हाय तुम तो राजा मेरे चुपके भी हो जाओ
  जाने की कर दूंगी टाली , हमारे जाने की तैयारी
  
  बाबा जी के कमरै मैं बन्ना जी बुलाए
  बाबा जी के कमरै मैं बन्ना जी बुलाए
  बाबल जी के कमरै मैं बन्ना जी बुलाए
  देख म्हारी लाड्डो यो कैसे वर आए
  चन्दा नहीं आए सूरज नहीं आए
  हात्थी के होदे राजा राम चन्दर आए
  
  घर घर लन्दन मेमां रोवैं
  घर घर लन्दन मेमां रोवैं ।
  गांधी बन गिया गले का हार ।
  सरकार खड़ी सै घुटने टेके ।
  थोथे उस के बाजैं हथियार ।
  हाहाकार मचे लन्दन में ।
  भैणा अब रूठ गये करतार । ।
  
  म्हारी सांझी ए के ओढैगी के पहरैगी
  म्हारी सांझी ए के ओढैगी के पहरैगी
  क्यांए की मांग भरावैगी
  मिसरू पहरूंगी स्यालु औढूंगी
  मोतियां की मांग भराऊंगी
  म्हारी सांझी ए के जीमेगी के झूठेगी
  क्यांए की चलुए भरावैगी
  लाडू जीमूंगी पेड़ा झुठूंगी
  इमरत की चलुए भराऊंगी
  
  हरजी उगन तै परभात
  हरजी उगन तै परभात ,
  मात जसोधा दांदण मांगिया
  हरजी मांग रही बरचार ,
  बहुए हठीली दांदण ना देई हरे राम
  बेटा तेरी बहू ओछे घर की धीय
  दांदण मांगी हमने ना दई हरे राम
  मां मेरी ल्यावां गंगा जल नी ,
  दांदण त्यावां हरियल केलकी हरे राम ।
  बेटा ओह दांदण रुकमण नै देओ ,
  म्हारा तो औसर चूकिया हरे राम ।
  माता कहो तो मन तै बिडारां
  कहो तो घाले इस कै बाप कै हरे राम ।
  बेटा क्यांहने तो मन तै बिडारै
  क्यांहने घाले इसके बाप के हरे राम ।
  बेटा याह् धण जन्मेगी पूत ,
  बेल बधैगी थारे बाप की हरे राम ।
  बेटा याह धण जन्मेगी धीय ,
  लाड़ जमाई आवें पाहुणे हरे राम ।
  रुकमण उठो न करो न सिंगार ,
  बिरद उमासी थारे बाप कै ।
  हर जी झूठे तुम किसन मुरार
  सावण मासै कैसी बिरदली हरे राम ।
  रुकमण उठो न करो न सिंगार ,
  बेटा तो जाया माई जाये बीर कै हरे राम ।
  हरजी अब कै तो बोले हो साच ,
  आसा तो कहिए म्हारी भावजीं हरे राम ।
  रुकमण कातै थी लम्बे लम्बे तार ,
  हरजी नै देखे हंस पड़ी हरे राम ।
  रुकमण चरखे नै देयो उठाय ,
  तुम चालो म्हारे साथ मैं हरे राम ।
  हरजी आप तो घोड़ै असवार ,
  रुकमण नै बहल जुड़ाई हरे राम ।
  हरजी चले सैं मांझल रात ,
  दिन उगायो सुघड़ सासरे हरे राम ।
  हर जी आये सैं रुकमण घाल
  आंगण बैठ्ये ऊमण घूमणे हरे राम ।
  बेट्टा बहुआं बिन घोर अन्धेर ,
  पोतां बिन आंगन भिनभिना हरे राम ।
  हरजी चले सैं रथ जुड़वाए ,
  सूरज उगायो सुघड़ सासरै हरे राम ।
  रुकमण उठो न करोए सिंगार ,
  तड़कै तो चालां अपण देस हरे राम ।
  माता महलां ते नीच्चै उतर आ ,
  पांय तो पड़ै तेरी कुल वधू हरे राम ।
  बेटा तुम जीओ बरस करोड़
  पांय पड़ेगी अपणी मांय कै हरे राम ।
  माता ऐसे तो बोल न बोल ,
  मायां कै धीयां कैसे पग पड़ै हरे राम ।
  माता तुम मेरे सिर की ताज ,
  रुकमण तो कहिए पग की मोचड़ी हरे राम ।
  
  कदिया ना गये राजा नौकरी
  कदिया ना गये राजा नौकरी कदिया ना कटाया अपना नाम
  रसीले बन में एकले ।
  कदिया ना भेजी राजा बाप के कदिया ना आये तांगा जोर
  रसीले बन में एकले ।
  कदिया ना बैठे राजा चौंतरे कदिया न परखी मेरी चाल
  रसीले बन में एकले ।
  कदिया न बुनी राजा जेवड़ी कदिया ना बुरी मेरी खाट
  रसीले बन में एकले ।
  अब के तो जाऊं गोरी नौकरी अब के तो कटाऊं अपना नाम
  रसीले बन में एकले ।
  अब के तो भेजूं गोरी बाप के अब के तो ल्याऊं तांगा जोर
  रसीले बन में एकले ।
  अब के तो बैठून गोरी चौंतरे अब के तो परखूं तेरी चाल
  रसीले बन में एकले ।
  अब के बाटूं गोरी जेवड़ी अब के तो बुनूं तेरी खाट
  रसीले बन में एकले ।
  
  मुख तै बोलो रे जै जै सीता राम
  मुख तै बोलो रे जै जै सीता राम
  बड़े भाग मानस तन पाया सुर दुरलब सब ग्रंथांे नै गाया
  राम भजन का करतब बणाया तज द्यो छोटे काम
  बिरथा मत डोलो रे जै जै सीता राम
  राम नाम है रतन अमोला संत जन्यां नै खूब टिटोल्या
  एक रत्ती अर बावन तोला पूरे कर दे काम
  हिरदै मैं तोलो रै जै जै सीता राम
  आठ परकार काम नै त्यागो भगवत भगती मैं तम लागो
  सोए भोत दिनां तै जागो कोडी लागै ना दाम
  त्यार तम हो ल्यो रे जै जै सीता राम
  इष्ट धरम आसरम का राखो मुख तै झूठ कदे ना भाखो
  गाम गाम हो आसरम लाखों बने देस हरी धाम
  पाप को धो ल्यो रे जै जै सीता राम
  गऊ बैल्यां की सेवा करल्यो सेवा करके पार उतरल्यो
  ईसवर भगती मैं चित धरल्यो ले ईसवर का नाम
  आसरम खोलो रै जै जै सीता राम
  
  जिद्दिन लाडो तेरा जन्म हुआ है
  जिद्दिन लाडो तेरा जन्म हुआ है जन्म हुआ है
  हुई है बजर की रात
  पहरे वाले लाडो सो गए लग गए चन्दन किवाड़
  गुड़ की पात तेरी अम्मां वह पीवै
  टका भी खरचा न जाय
  सौ सठ दिवले बिटिया बाल धरे हैं तो भी गहन अंधेर
  जिस दिन लल्ला तेरा जन्म हुआ है हुई है स्वर्ग की रात
  सूतों के पलंग लल्ला अम्मां बी पौढे सुरभि का घृत मंगाय
  बूरे की पात तेरी अम्मां तो पीवै
  बाबल लुटावै दाम
  एक दिवला रे लल्ला बाल धरा है चारों ही खूंट उजाला
  जिद्दिन लल्ला तेरा जन्म हुआ है हुई है स्वर्ग की रात
  घर बी सून्ना आंगन बी सूना लाडो चली पिता घर तियाग
  घर में तो उस के बाबल रोवैं अम्मां बहिन उदास
  कोठे के नीचे से निकली पलकिया निकली पलकिया
  आम नीचे से निकला है डोला भय्या ने खाई है पछाड़
  कोयल शब्द सुनाम
  खेल क्यूं ना ले लाडो कौले की गुड़िया मिल क्यों ना ले संग की सहेली
  कैसे खेलूं रे बाबा कौले की गुड़िया अब कैसे मिल लूं संग की सहेली
  सासू के जाये ने झगड़ा है डाला अब नहीं मिलने हार जी
  माय कहै मेरी नित उठ आइयो बाबल कै छठे मास
  भैया कहै जीजी काज परोजन या भतीजे के भये
  क्या आऊं रे बाबा काज परोजन या भाभी के जाये
  क्या आऊं रे बाबा सावन की तीजो क्या रे भतीजों के ब्याह
  डोले के पीछे बाबा भी चलिया रथ का पकड़ा है डांड
  मेरी तो बेटी रे समधी महलों की बांदी हम तेरे बंदे गुलाम
  ऐसा बोल ना बोल मेरे लायक समधी
  तुम्हारी तो बेटी मेरे महलों की रानी तुम हमारे सिर के ताज
  
  हो रबझब की गैल डिगर गया
  हो रबझब की गैल डिगर गया मनैं कोन्या पाटा तोल ।
  हो पिया एक कसर कर गया बोग्या डूंगा क्यार ।
  मेरा जेठा बोली मारता तेरा बिना नलाया खेत ।
  हे मैं ठाके कसोला चाली मनैं जाये नलाया ईख ।
  रास्ते में डाकिया मिल गया बालम का ले रहा तार ।
  डाकिया बांच सुणावण लाग्या थारे गुजर गये भरतार ।
  हे मैं उलटी घर ने बाव्हड़ी कुरसी पे जेठा बैठा मूढ़े पर लम्बरदार ।
  हे मैं भीतर बड़ के रोई म्हारे गुजर गये भरतार
  मेरी सासड़ धीर बन्धावे मत रोवे लाल की नार ।
  म्हारी छाती भी देखो हे बोझ भरी दस मास ।
  मेरी नणदल धीर बंधावै मत रोवे बीर की नार ।
  मेरा जेठा राजी हो रहा भाई के थ्यागे क्यार ।
  मेरा देवर राजी हो रहा भाई की थ्यागी नार ।
  पिनसिन ज्यादा बंध गई महीने के एक हजार ।
  मैं खेत बुवालूं हाली राखलूं हे दो चार ।
  
  बीबी तो म्हारी जैसे चन्दा चकोर
  बीबी तो म्हारी जैसे चन्दा चकोर
  लाडो तो मांगे म्हारी हाथी का दान
  हस्ती का दान तेरा बाबा जी देगा
  बाबल जी देगा
  म्हारे पै तो हैंगे लक्ख चार
  हे री लक्ख चार
  लाड्डो तो म्हारी जैसी चन्दा चकोर
  
  म्हारै आंगणा बाजा बाजिया जी मंकारा
  म्हारै आंगणा बाजा बाजिया जी मंकारा , पछोकड़ री म्हारै धर्या हे निसान ।
  बधावा मैं सुना जी मकारा म्हारा सोहरा गढ़ा का चौधरी जी मकारा ।
  म्हारी सासड़ री म्हारी घर की सै मैड़ , बधावा जी मैं सुनां जी मकारा ।
  
  या पंचाती धरमसाला क्यूं करदा झूठी मेर रे
  या पंचाती धरमसाला क्यूं करदा झूठी मेर रे
  पांचां पै तनै लई मांग कै सुकरम भोत कमाऊंगा
  दूसर भगती करूं परेम तै हर के दरसन पाऊंगा
  नित रहूं हरी का पाली क्यूं धरदा झूठी मेर रे
  या पंचाती धरमसाला . . .
  याहदी ब्याह्दी दूत भेज के पांचो तनै समझाते हैं
  करणा हो सो कर ले रे बंदे कार करे दिन आते हैं
  घर खो सै न ततकाल क्यूं करदा झूठी मेर रे
  या पंचाती धरमसाला . . .
  पांचों पंच करेंगे दावा लेखा हो दरबार रे
  जिब तेरे पै मार पड़ेगी झूठा पड़ै करार रे
  झूठा का मुखड़ा काला रे क्यूं करै झूठी मेर रे
  या पंचाती धरमसाला . . .
  जिन खातर तैं पच पच मरदा वे सब धौरे धर जांगे
  जिब तेरे पै बखत पड़ैगा सारै धोखा कर जांगे
  तब होगा देस निकाला क्यूं धरदाा झूठी मेर रे
  या पंचाती धरमसाला . . .
  तेरै देखत कितणे हो लीए हो हो कै सब चले गए
  ना कोए रह्या ना कोए रहण पाया काल चाक्की में दले गए
  चातर दलन आला क्यूं करदा झूठी मेर रे
  या पंचाती धरमसाला . . .
  
  पहला फेरा लीजिए दादा की है पोती
  पहला फेरा लीजिए दादा की है पोती
  दूजा फेरा लीजिए ताऊ की है बेटी
  तीजा फेरा लीजिए बाबल की है बेटी
  चौथा फेरा लीजिए काकै की है बेटी
  पांचमा फेर लीजिए मामै की है भाणजी
  छटा फेरा लीजिए नाना की है धहौती
  सातवां फेरा लीजिए लाडो होई पराई
  
  सामण आयो रंगलो कोई
  सामण आयो रंगलो कोई आई रे हरियाली तीज
  सास म्हारी प्यारी , गजब कीमारी ,
  मोकै तौ खंडा दै पीहर को , म्हारी लाड सासुला , प्यारी
  नईं आया थारा नाईं बामण , न माँजाया वीर ,
  राजा की रानी , जहार की रानी ,
  तो कै आड़ै ई घड़ा देँ पालणो ,
  म्हारी लाड बहुरिया प्यारी
  बिगर बुलाय धन जाएगी , घट जाएगो आदरभाव ,
  राजा की रानी , जहार की रानी ,
  तू आड़ै ई सामण मान , मेरी लाड बहुरिया प्यारी
  ऊँचै तै चढ़कै देख रइ , तोकै दिवर कहूँ कै जेठ ?
  सुघड़ खाती कै , बगड़ खाती कै ,
  चन्नण को घड़ लियो पालनो , जामें झूले सरिहल रानी ।
  अजी आठ खुराड़ा नौ जना , कोई दगदग जाएँ बन को
  राजा की रानी , जहार की रानी ,
  ऊँची पाल तलायो की , जिते खड़रिया चन्नण को पेड़ ।
  खाती आता देख कें कोई रोया छाती पाड़
  बिरछ को पौदा , चन्नण को पौदा
  डालडाल म्हारी काट लै , रै मत काटे जड़ से पेड़ ।
  पहलो खुराड़ो मारियो , कोई निकसी दूध की धार ।
  राजा की रानी , जहार की रानी ,
  एकासे दूजो दियो , जासे निकसी खूना धार ।
  हरीहरी चुरियाँ , गोरीगोरी बहियाँ , कुन पै कियो सिंगार ।
  राजा की रानी , जहार की रानी ,
  थारो राजधन मर गयी , रै धरती माँ गयो समाय
  भावार्थ
  ' रंग भरा सावन आ गया है , हरियाली तीज आ रही है , ओ मेरी प्यारी सास ओ गजब की मारी सास
  मुझे मायके भेज दो , ओ मेरी प्यारी लाडली सास '
  ' न कोई नाई या न कोई ब्राह्मण तुझे लेने के लिए आया है , न तेरा सगा माँजाया भाई ही आया है , ओ
  राजा की रानी ओ जहार की रानी मैं तेरे लिए यहीं पालना बनवा देती हूँ , ओ मेरी लाडली प्यारी बहू ।
  बिना बुलाए जाने से तेरा आदरभाव घट जाएगा , ओ राजा की रानी ओ जहार की रानी तू इसे ही सावन के
  उपहार मान , ओ मेरी प्यारी , लाडली बहू
  ' मैं ऊँची अटारी पर चढ़कर देख रही हूँ , तुझे देवर कहूँ या जेठ । ओ बढ़ई के सुघड़ बेटे , ओ बढ़ई के बड़े
  बेटे जाओ , और जाकर चन्दन का एक पालना बना लाओ , जिसमें सरिहल रानी झूला झूलेगी ।
  अजी देखो न , आठ कुल्हाड़े लेकर नौ आदमी बड़ी तेज़ी से जंगल की ओर जा रहे हैं , ओ राजा की रानी ओ
  जहार की रानी तालाब के ऊँचे तट पर चन्दन का वह पेड़ खड़ा है । जब उसने बढ़ई को अपनी ओर आते देखा
  तो वह छाती फाड़ कर रोने लगा । वह पौधे जैसा पेड़ , वह चन्दन का नन्हा पेड़ ।
  ' मेरी एकएक डाल काट लो पर मुझे जड़ से मत काटो । '
  ' जब कुल्हाड़े का पहला वार उस पर हुआ तो दूध की एक धार निकली , ओ राजा की रानी ओ जहार की
  रानी जब उस पर कुल्हाड़े के दूसरा वार पड़ा तो रक्त की धारा निकलने लगी । ये गोरीगोरी बाहों में हरीहरी
  चूड़ियाँ क्यों पहनी है तूने , क्यों यह सिंगार किया है तूने , ओ राजा की रानी ओ जहार की रानी तेरा राजधन
  तो मर गया , री धरती में समा गया वो । '
  
  काची अम्बली गदराई सामण मैं
  काची अम्बली गदराई सामण मैं
  बुड्ढी री लुगाई मस्ताई फागण मैं
  कहियो री उस ससुर मेरे नै
  बिन घाली लेजा फागण मैं
  कहियो री उस बहुए म्हारी नै
  चार बरस डट जा पीहर मैं
  कहियो री उस जेठ मेरे नै
  बिन घाली लेजा फागण मैं
  कहियो री उस बहुए म्हारी नै
  चार बरस डट जा पीहर मैं
  कहियो री उस देवर मेरे नै
  बिन घाली लेजा फागण मैं
  कहियो री उस भावज म्हारी नै
  चार बरस डट जा पीहर मैं
  
  काये कटोरी में बटणां काये कटोरी में तेल
  काये कटोरी में बटणां काये कटोरी में तेल
  रूप कटोरी में बटणां , सूण कटोरी में तेल
  हठ म्हारी लाडो बैठी बटणा
  तेरी लाडो मां सुहागण पांय ना दे छीकै पांय ना दे
  पांय ना दे सुहागण अणन्द बधावा हो
  तेरी लाडो सास छिनलिया छीकै पाएं धरैगी
  रिपट पड़ेगी टूटैं सोकण के हाड
  काहे कटोरी में बटणां काहे कटोरी में तेल
  ऐत लाडो बैठा बटणां
  सूने कटोरी में बटणां रूप कटोरी में तेल
  ऐत लाडो बैठा बटणां
  आ मेरी दादी देख ले आ मेरी अम्मां देख ले
  तुम देखियां सुख होय
  ऐत लाडो बैठा बटणां
  आ मेरी बुआ देख ले आ मेरी मामी देख ले
  तमरे घणे मण चाय
  ऐत लाडो बैठा बटणां
  
  भूरे की माता बोलती सुण भूरा मेरा
  माना की माता बोलती मेरा माना आइये
  बेटा बादसाह के दलां में तू सन्मुख जाइये
  तेग झमकती देख के भय मत ना खाइये
  लोथा ऊपर लोथ पड़ै मत एडी ठाइये
  रतनसिंह के नाम पर सम्मुख मर जाइये
  जै तूं आवै भाज के मुंह मत दिखलाइये
  अच्छा सा जोगी देख कै जा कान पड़ाइये
  ठेकरा ले लीये हाथ में मांगिये अर खाइये
  और घणी रे माना के कहूं
  मां के दूध कै मत लाणा लाइये
  
  मैं आई थी मीठियां की लालच
  मैं आई थी मीठियां की लालच
  फीकी दे भुला दई ।
  मैं आई थी गेहुआं की खात्तर
  बाजरा की दे भुला दई ।
  मैं आई थी घणियां की खात्तर
  दो दो दे भुला दई ।
  
  मैं अंग्रेजी पढ़ गई बालम
  मैं अंग्रेजी पढ़ गई बालम खाना नहीं बनाऊंगी
  नहीं चूल्हे पर रखूं देगची आंच ना बारूंगी
  पतली फुलकिया पोए न बालम तुझे न खिलाऊंगी
  न चक्की पर रखूंगी पसीना कोर ना डालूंगी
  गोरमैंट से बात करूंगी तनखाह पाऊंगी
  तेरे सा मजूर पलंग बिछावै गद्दा लाऊंगी
  
  बनड़ी! चलो जी हमारे साथ
  बनड़ी चलो जी हमारे साथ नारंगी ले लो रस भरी
  बन्ने दादा जी छोड़े ना जांय दादी में हमारा मन घना
  बन्ने बाबल छोड़े ना जांय अम्मा में हमारा मन घना
  बन्ने चाचा ताऊ छोड़े ना जांय चाची ताई में मन घना
  बन्ने भाई बहन छोड़े ना जांय मामा मामी में मन घना
  बन्ने यह घर छोड़ा ना जांय इस नगरी में हमारा मन रमा
  बन्नी यह सब झूठा है जंजाल असल में सच्चे दो जने
  बनी चलो जी हमारे साथ नारंगी ले लो रस भरी
  
  बिन मिलती जोट मिलाई
  बिन मिलती जोट मिलाई
  मरियो मात पिता अन्यायी बिन मिलती जोट मिलाई
  देस बिराणा बालम याणा जानें ना सार हमारी
  ऊंट के गल में बूट बांध दिया खारी खारी खारी
  मरियेा मात पिता अन्यायी बिन मिलती जोट मिलाई
  
  सिर पर दोगढ़ ठा नणद री
  सिर पर दोगढ़ ठा नणद री ठाले नेजू बाल्टी
  हमतो चलैंगे थारे साथ भावज री ना ठावैंगे नेजू बाल्टी
  उल्टी दोगढ़ तार बिखेरी मैं तो भीतर बड़ कै रो पड़ी
  कोरा सा कागज मंगा दिखे मनै लिख कै गेरा अपणे बीर पै
  दिया डाकिये के हाथ डाकिये रे जा दिये मेरे बीर नै
  काली सी मोटर जोड़ दिखे री वो तो आण डटा धमसाल मैं
  साची बताए मौसी के दुख दिया मेरी बाहण ने
  काम करे ना एक मेल सिंह कहूं तो आवै खाण ने
  साची साच बता बसन्ती के दुख दिया तेरे गात ने
  काम करूं दिन रात मेल सिंह रोट्टी ना देंदी खाण ने
  गठडी मुठडी बांध बसन्ती होले मेरी साथ ने
  हम तो चले अपणे देस नणद री लोटदी फिरो धमसाल में
  चाली जाइए मेरी भावज दिखे री में तो हट के ब्याहूं अपणै बीर ने
  नौ सौ बीघे जमीन बसन्ती आधी राम करा लिये
  नाम कराऊं ना मूल मेल सिंह बासी रोटी दे दिये ।
  
  आगे घोड़ी तुम चलोगी पीछे बाबा हुसियार घोड़ी
  आगे घोड़ी तुम चलोगी पीछे बाबा हुसियार घोड़ी
  ले चल बजारम बजार घोड़ी
  आगे घोड़ी तुम चलोगी पीछे ताऊ हुसियार घोड़ी
  ले चल बजारम बजार घोड़ी
  आगे घोड़ी तुम चलोगी पीछे चाचा हुसियार घोड़ी
  ले चल बजारम बजार घोड़ी
  आगे घोड़ी तुम चलोगी पीछे मामा हुसियार घोड़ी
  ले चल बजारम बजार घोड़ी
  
  अरे मेरे करम के खारे जल गए
  अरे मेरे करम के खारे जल गए एअर मोमी दूदाभ
  अरे मेरे करम के सुनरा मर गए रूठ गए मनिहार
  बहू री मेरी मत रोवै मुझे लगा री लाल का दाग
  मां अरी धौले धौले पहर कपड़े राड़ा भेष भरावै
  अरी चले सूनरा के मेरी नाथे उतरवाये
  अरी देही जले जैसे कांच की भट्टी पकावे
  अरी बिच्छू ने मारा डंक लहर क्यूं न आवे
  अपना मन समझावन लागी दो नैनों में भर आया पानी
  अरी सासू जब धसूं महल में दरी बिछौना सूना
  कुछ एक दिनां की ना है मुझे सारे जनम का रोना
  अरे यानी थी तब रही बाप के मुझे सोच कुछ न था
  अब कैसे कटै दिन रैन री मुझ को एक दिना की ना है
  
  काहे को तेरी ओबरी
  काहे को तेरी ओबरी , काहे का जड़ाए किवाड़
  सच्चा हनुमान बली
  अगड़ चन्दन की ओबरी , चन्दन जड़ाए किवाड़
  सच्चा हनुमान बली
  केरै चढ़े तेरै देहरै , केरै तुम्हारी भेंट
  सच्चा हनुमान बली
  सवाए तो मण को रोट सै , सवाए रुपय्या की भेंट
  सच्चा हनुमान बली
  बैरीड़ा तो मारकै दफै करो , छोरा कै सिर सै जीत
  सच्चा हनुमान बली
  
  बांदी भेजूं हो साहब
  बांदी भेजूं हो साहब घर आ ताता सा पाणी सीला हो रहा
  तुम न्हाओ रै गौरी म्हारी कंवर नहवा हमतै पड़ौसिन के घर न्हां ल्यां
  बांदी भेजूं हो साहबा घर आ तपी रसोई सीली हो रही
  तुम जीमो रे गौरी म्हारी मात जिमा हमतै पड़ौसिन के घर जीम ख्यां
  
  धण पिआ मताए मताइआं जी
  धण पिआ मताए मताइआं जी
  जी पिआ कहो तो चीठी लिख गेरां
  मेरा राजिड़ा
  कहो तो सांडिआं भेजां जी
  जी पिआ चीठी तो मजले मजले जा
  मेरा राजिड़ा
  सांडिआ जावै तावली जी
  जी पिआ न्योंदूंगी बाप मेरे कै सीम
  मेरा माईजाया
  सीम सधै की पीपली जी
  रे बीरा न्योंदूंगी बाप मेरे के खेत
  हाली हल बीरा जोतिआ रे
  रे बीरा न्योंदूंगी बाप मेरे के बाग
  बांगा मैं कोल झिंगारिआ रे
  रे बीरा न्योंदूंगी बाप मेरे के कंुआ
  कुंआ बठांदी झीमरी रे
  रे बीरा न्योंदूंगी बाप मेरे के ताल
  ताल बणंदी बीरा धोबणी रे
  रे बीरा न्योंदूंगी बाप मेरे के गोरा
  गोरा बठांदी बीरा गऊ चरै रे
  रे बीरा न्योंदूंगी बाप मेरे के गाल
  गाल बठांदी बीरा भंगणा रे
  रे बीरा न्योंदूंगी बाप मेरे की परस
  परसे पचे लोग बीरा
  रे बीरा न्योंदूंगी बाप मेरे की पोल
  पोल बठांदी रातां देई मेरी मां
  रे बीरा न्योंदूंगी बाप मेरे की रसोई
  रसोइए बठांदी बीरा बाह्मणी रे
  रे बीरा न्योंदूंगी बाप मेरे का मुढला
  मुढले बैठी भाबी आपणी
  गोद खिलंदा भतीजड़ा जी
  रे बीरा न्योंदूंगी रातां देई मायड आपणी
  ताई चाचिआं का बीरा झूकमकारे
  रे बिरा न्योंद्या कोए सब परवार
  मेरा माई जाया
  भूल चली छोटी बहनड़ी जी
  हे बेबे बाहवड़ बाहवड़ मां की जाई
  हे बहनड़ मेरी
  हम न सिख बुध दे चलो जी
  रे बीरा सिख बुध देइए न जाय
  मेरा माई जाया
  सिख सरीरे बीरा ऊपजै जी
  रे बीरा ल्याइयो मेरे तीवल पचास
  मेरा माई जाया
  आंगी सिरकै बीरा डेढ सै जी
  रे बीरा ल्याइओ मेरे मोहर पचास
  मेरा माई जाया
  रोक रुपइए बीरा पानसै जी
  रे बीरा ल्याइओ मेरे काँसण की जेट
  मेरा माई जाया
  बीच ठणकदा रे बीरा बेल्वा जी
  रे बीरा ल्याइया मेरै टोकणै दो चार
  मेरा माई जाया
  बीच खुड़कदा बीरा कडछा जी
  रे बीरा ल्याइओ मेरै म्हेसां को लार
  रे बीरा ल्याइयो मेरै चोलां की पोट
  मेरा माई जाया
  हरे हरे मूंग दिसावरी जी
  रे बीरा ल्याइयो मेरै गोआं की लार
  तलै चूंघते बाछड़ा जी
  रे बीरा इतणा तो ले घर आइओ
  मेरा माई जाया
  या घर रहियो बीरा आपणे जी
  हे बेबे इब कै तो इतणा ना हो
  मेरा माई जाया
  हे किस विध आवै तेरे भातिआं जो
  रे बीरा मेरे आंगण राए चन्दन का पेड़
  मेरा माई जाया
  झट रै चढूं झट उतरू जी
  रे बीरा कद की रे देखूं थी बाट
  मेरा माई जाया
  कद सीक आवै मेरे भातिआं जी
  रे बीरा छोटी नणदल बोले से बोल
  मेरा माई जाया
  फिट भाबी तेरे भातिआं जी
  रे बीरा छोटा देवर राख्या सै मान
  मेरा माई जाया
  वे आए भाबी तेरे भातिआं जी
  रे बीरा सिर पर मटकी धरी ए उठा
  मेरा माई जाया
  सरवर पाणी बीरा मैं गई जी
  रे बीरा तै कित लाई सै वार
  मेरा माई जाया
  सब तै पैले बीरा न्योंदिआ जी
  हे बेबे मायड़ नै लाई सै वार
  मेरी अम्मां जाई
  तेरा ए भात सिजोबंदे जी
  हे बेबे दरजी नै लाई सै वार
  मेरी अम्मां जाई
  तेरा दामण सीमदे जी
  हे बेबे लीलगर ने लाई सै वार
  तेरा चूंदड़ रगांवदे जी
  हे बेबे मणिआर ने लाई सै वार
  तेरी चूड़िआं जुड़ांवदे जी
  हे बेबे सुनरे नै लाई सै वार
  तेरा अगड़ घ्ज्ञड़ावले जी
  हे बेबे भावज नै लाई सै वार
  अपणा कंवर सिंगारदे जी
  हे बीरा रांधूंगी चावल का भात
  मेरा माई जाया
  अपणै घर का बीरा टोकणा जी
  हे बीरा जीमण बेठे देवर जेठ
  मेरा माई जाया
  उझल पड्या मेरा टोकणा जी
  रे बीरा रांधूंगी अपणे घर का भात
  मेरा माई जाया
  बाबल का घर का बीरा टोकणा जी
  रे बीरा जीमण बैठ्या
  भातिआं का पेट पंसेरा
  कड़छा बाज्या मेरै टोकणै जी
  के बीरा खाई थी उड़दां की दाल
  मेरा माई जाया
  हग ए भर्या मेरा ओबरा जी
  रे बीरा उठ्या ए आधड़ी सी रात
  मेरा माई जाया
  मूसल मार्या बीरा कांख मैं जी
  रे बीरा मूसल मेरा दे कै बी जा
  मेरा माई जाया
  देवर जेठाणियां का सीर का जी
  ऐ बेबे जाऊंगा कीकरिआं कै देस
  मेरी मां की जाई
  मूसल ल्याऊ बेबे साल का जी
  रे बीरा मूसल तै और भतेरे
  मेरा माई जाया
  देवर जिठाणी बोली मारैंगी जी
  
  गौतम नार सिला कर डारी
  गौतम नार सिला कर डारी
  मुर्गा बांग दगे की दे गया , बांग दगे की न्यारी
  गौतम ऋषि जी के न्हाने की तैयारी ।
  गौतम ऋषि जी ने जब न्हान संयोया , बोली यमुना माई ,
  कौन रे पापी आन जगाई , मैं तो सोऊं थी नग्न उघारी ,
  क्या री माता भूल गई हो , भूलत बात बिसारी ,
  मैं गौतम ऋषि भगत तुम्हारा ।
  तूं तो रे भोले भूल गया है , भूलत बात बिसारी ,
  तेरे तो रे भोले घर हो रही है जारी
  कुछ गौतम ऋषि न्हाये कुछ न्हान न पाये , कांधे धोती डारी ,
  जब गौतम ऋषि ड्योड़ी आये , ड्योढ़ी चन्दरमा पाये ,
  दे मिरगछाला जा उन मस्तक मारी ,
  गौतम नार सिला कर डारी ।
  
  जिद्दिन लाडो तेरा जनम हुआ
  जिद्दिन लाडो तेरा जनम हुआ है जनम हुआ है
  हुई है बजर की रात
  पहरे वाले लाडो सो गए लग गए चन्दन किवाड़
  टूटे खटोले तेरी अम्मा वो पौढ़े बाबल गहर गम्भीर
  गुड़ की पात तेरी अम्मा वह पीवै टका भी खरचा न जाय
  सौ सठ दिवले बिटिया बाल धरे हैं तो भी गहन अंधेर
  जिस दिन लल्ला तेरा जनम हुआ है हुई है स्वर्ण की रात
  सूतो के पलंग लल्ला अम्मा भी पौढ़े सुरभि का घृत मंगाय
  बूरे की पात तेरी अम्मा तो पीवै बाबल लुटावै दाम
  एक दिवला रे लल्ला बाल धरा है चारों ही खूंट उजाला
  जिद्दिन लल्ला तेरा जन्म हुआ है हुई स्वर्ण की रात
  
  कोण ज खेलै मां गींड खुली
  कोण ज खेलै मां गींड खुली कोण जै मारैगा टोर
  मैं बणजारी ओ राम की
  यहां किसी का नाम लिया जा सकता है खेलै मां गींड खुली
  किसी अन्य व्यक्ति का नाम लिया जा सकता है मारैगा टोर
  मैं बणजारी ओ राम की
  
  उठ पिया आधी सी रात
  उठ पिया आधी सी रात , कोई ढूंढो राजा अपने भातइये
  ढूंढा धुर गुजरात , पाये ताऊ जाये पूत
  हम तो री बहना अपनी बहना के बीर अपना भैया ढूंढ लो
  हिरदय अंगीठी रे राजा जल रही उठ पिया आधी सी रात
  सारा ढूंढा पिया मारवाड़ सगला ढूंढ डाला गंगा पार
  पाये चाचा जाये पूत
  हम तो अपनी बहना के बीर अपना भैया ढूंढ लो
  सारा ढूंढा पिया मगध रे ढूंढा गौड बंगाल
  अपना भैया ना मिला , मिल गया मामा जाया पूत
  हम तो अपनी बहना के बीर अपना भैया ढूंढ लो
  आगे चली ढूंढती मिल गये मैया जाये बीर
  किन्नै री जीजी बोले हैं बोल किन दिया उलाहना
  ताऊ जाये बोले हैं बोल चाचा जाये दिया उलाहना
  ली बहना गले लगाय , आंसू पोंछे बहना सालू से
  कोई कै दसिया के तेरा मढ़हा कोई कै दसिया का ब्याह
  जाओ जीजी घर आपने लाऊंगा दो दल जोड़
  गये वह बजाज की दुकान , सालू बिसावै अपनी बहन को
  गये हैं पंसारी की हाट , गोले मेवा मंगावै बहन को
  गये हैं सराफ की दुकान , गहने मंगावै अपनी बहन को
  लाद लूद सामान चल पड़े , आये बहन दरबार
  किसियौ ने आंगन लिपाइयां भैया ने उलदा है भात जी
  बहन सुभद्रा ने आंगन लिपाइयां भैया ने उलदा है भात जी
  सूना आंगन भर गया मेरा आया माई जाया बीर
  सूना आंगन भर गया मेरे आये भतीजे चार
  
  हे हर जी ल्याए हैं झोली भर फूल
  हे हर जी ल्याए हैं झोली भर फूल राधा जोगे नां ल्याए भगवान
  हे जी बांटे हैं सब परवार राधा जोगे नां बचे भगवान
  हे जी राधा के मन मैं सै छोह टग टग महलें चढ़ गई भगवान
  हे राधा नै जा मूंदे अजड़ किवाड़ सांकल लोहे सार की भगवान ।
  हे राधा रिमझिम बरसे है मैंह किरसन भीजें बाहरणै भगवान
  हे राधा खोलो नै अजड़ किवाड़ सांकल लोह सार की भगवान
  हे हर जी जां बांटै झोली भर फूल बहैं जाओ सो रहो भगवान
  हे हर जी कै मन मैं था छोह् ढगढग महलां ऊतरे भगवान
  हे हर जी जा सोए बिरछां की धाएं धोली चादर ताण कै भगवान
  हे जी राधा के मन मैं था चाव टग टग महलें ऊतरी भगवान
  हे हर जी पूछी हैं कूएं पणिहार कहीं देखे सांवरे भगवान
  हे राधा नहीं देखे किसन मुरार नहीं देखे सांवरे भगवान
  हे हर जी पूछै हैं हाली पाली लोग कहीं देखे सांवरे भगवान
  हे राधा वे सूते बिरछां की छांह धोली चादर ताण कै भगवान
  हे राधा देख्या है पल्ला ए उघाड़ किरसन सूते नींद मैं भगवान
  हे हर जी ऊठो न किरसन मुरार उठो न पियारे सांवरे भगवान
  हे हर जी नैणां मैं रम गई धूल पैरां मैं छाले पड़ गए भगवान
  हे हर जी राधा तो रूसै बारम्बार किरसन रूसै न सरै भगवान
  
  मेरा री हरियाला बन्ना लाख करोड़ी
  मेरा री हरियाला बन्ना लाख करोड़ी ।
  बाग बेच बागीचे बेचूं अर बेचूंगी अंबिया
  अंबिया में की गुठली बेचूं तो बाबल की जाई
  मेरी री . . . ।
  महल बेचूं दुमहिल बेचूं और बेचूंगी अटारी
  अटारी में की खिड़की बेचूं तो बाबल की जाई
  मेरी री . . . ।
  जब यह मांगे रो रो पैसा तब यह सासू तेरा
  अब यह लाता भर भर थेली अब यह बन्ना मेरा
  मेरी री . . . ।
  जब यह मांगे रो रो रोटी तब यह सासू तेरा
  अब यह लावे भर भर दौने अब यह बन्ना मेरा
  मेरी री . . . ।
  जब यह पहने कुर्ता टोपी तब यह सासू तेरा
  अब यह पहने नीची धोती अब यह बालम मेरा
  मेरी री . . . ।
  देवी धाई दुर्गा धाई जब यह बेटा पाला
  अब बहू विधाता ऐसी आई अपना कर बैठाला
  मेरी री . . . ।
  क्यों सासू तू देवी धाई क्यों धाई तू दुर्गा
  पंचों दीन्हां हमने लीन्हा तूने क्या कर दीन्हा
  मेरी री . . . ।
  
  उजला भोजन गाए धन
  उजला भोजन गाए धन , घर कुलवंती नार ।
  चौथे पीठ तुरंग की बहिसत निसानी चार । ।
  
  पनियां भरन चली बांकी रसीली
  पनियां भरन चली बांकी रसीली
  सिर पर घड़ा घड़े पर झज्ञरी
  पतली कमरिया बल खाए रसीली
  पनियां भरन चली बांकी रसीली
  घड़े को उतार गोरी कूएं पै रख दो
  हम से करो दोए बातें रसीली
  पनियां भरन चली बांकी रसीली
  बातें तो राजा कै से करूं मैं
  छोटी ननदिया मोरे संग में रसीली
  पनियां भरन चली बांकी रसीली
  
  इसी थलियां मैं इसे टीब्यां मैं
  इसी थलियां मैं इसे टीब्यां मैं
  तूं किस कारण आए प्यारे बन्दड़े
  इसी गर्मी मैं असी सर्दी मैं
  तुम किस कारण आए प्यारे बन्दड़े
  इसी थलियां मैं इसे टीब्यां मैं
  हम थारे कारण आए प्यारी बन्दड़ी
  इसी गर्मी मैं इसी सर्दी मैं
  हम थारे कारण आए बन्दड़ी
  जनेती ले ब्याईयो म्हारे घर आईयो
  पिरस्यां मैं आण बठाईयो प्यारे बन्दड़े
  बाजा ले ल्याईयो म्हारे घर आईयो
  गालां मैं आण बजवाईयो प्यारे बन्दड़े
  गहणा तै ल्याईयो म्हारे घर आईयो
  बन्दड़ी ने आण पहराईयो प्यारे बन्दड़े
  महन्दी तै ल्याईयो म्हारे घर आईयो
  बन्नी के हाथ रचाईयो प्यारे बन्दड़े
  चोरी तै ल्याईयो म्हारे घर आईयो
  बन्दड़ी का सीस गुंदाईयो प्यारे बन्दड़े
  रात अन्धेरडी या बन्दड़ी कामनगैरी
  तुम पाच्छै घोड़ा राखो प्यारे बन्दड़े
  नदी का किनारा यो जोबन का सै जोड़ा
  तुम कस कै पौंचा पकड़ो प्यारे बन्दड़े
  
  जरमन नैं गोला मारिया
  जरमन नैं गोला मारिया ,
  ज फूट्या , था अम्बर मैं ।
  गारद सें सिपाही भाजै
  रोटी छोड़ गए लंगर मैं ।
  अरे उन तिरिऊन का जीवै ,
  जिनके बालम छे नम्बर में ।
  भावार्थ
  ' जर्मन ने गोला मारा । आकाश में जाकर वह गोला फट गया । लंगर में रोटी खा रहे सिपाही अपनीअपनी
  रोटी छोड़कर भाग गए । अब क्या पता उन औरतों में से किसकिस के पति जीवित बचे होंगे , जिनके पति छह
  नम्बर की पलटन में सिपाही हैं ? '
  
  घुड़ला तै बल ल्याइओ घुड़ला रे चाबक आओ
  घुड़ला तै बल ल्याइओ घुड़ला रे चाबक आओ
  अनोखा लाडला हो राई बर धीरे धीरे चाल
  मंजलै मंजलै चाल
  करवा तै बल ल्याइयो करवा रे रड़कत आओ
  अनोखा लाडला हो राई बर धीरे धीरे चाल
  मंजलै मंजलै चाल
  धूप पड़ै धरती तपै करूं अडाणी छांए
  अनोखा लाडला हो राई बर धीरे धीरे चाल
  मंजलै मंजलै चाल
  मंजल मंजल डेरा दिया तम्बू दिया ढलकाय
  अनोखा लाडला हो राई बर धीरे धीरे चाल
  मंजलै मंजलै चाल
  धमड़ा तै बल ल्याइयो समधी की पौल बखेर
  अनोखा लाडला हो राई बर धीरे धीरे चाल
  मंजलै मंजलै चाल
  महंदी तै बल ल्याइयो बंदडी रै हाथ रचाए
  अनोखा लाडला हो राई बर धीरे धीरे चाल
  मंजलै मंजलै चाल
  काजल तै बल ल्याइयो बंदड़ी रै नैन घलाए
  अनोखा लाडला हो राई बर धीरे धीरे चाल
  मंजलै मंजलै चाल
  काजल तै बल ल्याइयो बंदड़ी रै नैन घलाए
  अनोखा लाडला हो राई बर धीरे धीरे चाल
  मंजलै मंजलै चाल
  गहणा तै बल ल्याइयो गहणा पाट बलाय
  अनोखा लाडला हो राई बर धीरे धीरे चाल
  मंजलै मंजलै चाल
  बंदड़ी तै बल ल्याइयो बंदड़ी सै हंस बतलाय
  अनोखा लाडला हो राई बर धीरे धीरे चाल
  मंजलै मंजलै चाल
  
  पहल सारदा तोहे मनाऊं
  पहल सारदा तोहे मनाऊं तेरी पोथी अधक सुनाऊं
  मोरधज से राजा भारी लड़का लिया बला
  सीस धर भरी करौती भगत ने हेला दे बलवाया
  धर रे दीनानाथ पार तेरा ना किसी ने पाया
  धानू बोया खेत बीज नै आप्पै चाब्बा
  लोग करै गिल्लान ऊपरा तोता भया
  अरे भगत ने बिना बीज निपजाया
  धर रे दीनानाथ पार तेरा ना किसी ने पाया
  दीना अवा लगा आंच अवा में डारी
  मंझारी के बच्चे चण दिये चार कूंट का करै कुम्हारी
  कुल कै लाग्या दाग आप उतरे गिरधारी
  अरे भगत ने बच्चा का सो बरतन कच्चा पाया
  धर रे दीनानाथ पार तेरा ना किसी ने पाया
  ताता खंभ कर्या तेरा कित ग्या भाई
  देख खंभ की राह खड्या तुरग बहराई
  अरे खम्भ पै कोड़ी नाल दरसाया
  धर रे दीनानाथ पार तेरा ना किसी ने पाया
  
  कान पङा लिये जोग ले लिया
  कान पङा लिये जोग ले लिया , इब गैल गुरु की जाणा सै ।
  अपणे हाथां जोग दिवाया इब के पछताणा सै ॥
  धिंग्ताणे तै जोग दिवाया मेरे गळमैं घल्गि री माँ ,
  इब भजन करुँ और गुरु की सेवा याहे शिक्षा मिलगी री माँ ।
  उल्टा घरनै चालूं कोन्या जै पेश मेरी कुछ चलगी री माँ ,
  इस विपदा नै ओटूंगा जै मेरे तन पै झिलगी री माँ ॥
  तन्नै कही थी उस तरियां तै इब मांग कै टुकङा खाणा सै ।
  अपणे हाथां जोग दिवाया इब के पछताणा सै ॥
  
  तेरा दादा घढ़ावै अटल पलना
  तेरा दादा घढ़ावै अटल पलना
  तेरी दादी झुलावै तू झूल ललना
  मेरा छोटा सा झूलै अटल पलना
  मेरा बाला सा झूलै अटल पलना
  तेरा ताऊ घढ़ावै अटल पलना
  तेरी ताई झूलावै तू झूल ललना
  मेरा छोटा सा झूलै अटल पलना
  मेरा बाला सा झूलै अटल पलना
  तेरा चाचा घढ़ावै अटल पलना
  तेरी चाची झुलावै तू झूल ललना
  मेरा छोटा झूलै अटल पलना
  मेरी बाला सा झूलै अटल पलना
  
  झोलै मैं डिबिआ ले रह्या
  झोलै मैं डिबिआ ले रह्या
  हाथ्यां मैं ले रह्या रूमाल
  पति हो तेरी कित की त्यारी सै
  बहाण मेरी सुनपत ब्याही सै
  हे री तीज्यां का बड़ा त्युहार
  सिंधारा लै कै जाऊंगा
  टेम गाड्डी का हो रह्या सै
  हे री घंटी बाज रही खड खड
  गाड्डी सिर पर आ रही सै
  मिठाई सतपकवानी सै
  हे री सासड़ तौली खाट बिछाए
  बीर मेरा भाज्या आवै सै
  बीरा मेरा सिर पुचकारै सै
  मैं लेई गोड्यां के बीच बिठा
  बीर नैणां में आसूँ ल्या रह्या सै
  हे री मेरी सासड़ भरदी नां हां
  बीर मेरा आंख्यां नै आ रह्या सै
  जेठ मेरा सान्नी काटै सै
  मेरा देवर काढै धार
  पति मेरा पलटण में जा रह्या सै
  
  माता यसोदा दही बिलोवे
  माता यसोदा दही बिलोवे
  कान्हूड़ो राड़ मचावै
  दही को सपड़को कान्हे ने भावे
  ले ले रे कान्हा दही रे गोड़ियो
  बाहर सूँ बाबो नन्द जी आयो
  तेरी कान्हूड़ो बहुत हठीलो
  हार तोड़े मोती मांगे बालूड़ो
  
  सुहाग मांगण गई आं
  सुहाग मांगण गई आं
  गोरा पारबती के आगै
  गोरा बनड़ा है हरियाला
  नया नवेला सत मतवाला
  अरी मैं ना जाणू
  चोलीचुन्नी हो के लाग्या
  ऐ री मैं ना जाणू
  फूल चमेली होके लाग्या
  ए री मैं ना जाणूं
  मिसरी मेवा हो के लाग्या
  
  गीले गीले जौ का पीसना री
  गीले गीले जौ का पीसना री
  नीका पीसूं उड़ उड़ जाय , मोटा पीसूं कोई न खाय
  चौमासा सावन आ गया री , अरी मोरी मां री
  इतना आटा मैं पीसा री जितना नदियां रेत
  चौमासा सावन आ गया री , अरी मोरी मां री
  इतनी रोटी मैं पोयी री जितने पीपल पात री
  चौमासा सावन आ गया री , अरी मोरी मां री
  इतने चावल मैं कुट्टे री जितने समंदर मोतियां
  चौमासा सावन आ गया री , अरी मोरी मां री
  रोटी रोटी बाट ली री रह गई रोटी एक री
  छोटा देवर लाडला री वह भी ले गया खोस री
  चौमासा सावन आ गया री , अरी मोरी मां री
  कड़छी कड़छी चावल बटा लिये री रह गई कड़छी एक री
  छोटी नणदल लाडलो री वह भी ले गई खोस री
  चौमासा सावन आ गया री , अरी मोरी मां री
  
  आया था ओ गेहूं काट कै
  आया था ओ गेहूं काट कै
  आंदे ठाली लाठी
  मार छेत्त के पूछण लाग्या
  चोट कड़ै सी लागी
  
  हमने बुलाये सुथरे सुथरे भूंडे भूंडे आये री
  हमने बुलाये सुथरे सुथरे भूंडे भूंडे आये री
  हमने बुलाये लम्बे लम्बे मोटे नाटे आये री
  हमने बुलाये बड़े घरो के ओछे ओछे आये री
  हमने बुलाये गोरे गोरे काले काले आये री
  हमने बुलाये हाथी के हौदे गधे चढ़ के आये री
  छाज का है चंवर डुलाया झाडू का है सेहरा री
  
  हे राजा राणी चले बनबास बड़ तले ला लिया डेरा
  हे राजा राणी चले बनबास बड़ तले ला लिया डेरा
  हे राणी सो गई चुंदड़ी तान सरप ने दे लिया घेरा
  हे री मैं पल्ला उघाड़ जरा देखूं अंखियां खोलदी कोन्यां
  हे री मैं ने मुख से करी दो बात मुखड़े सै बोलदी कोन्या
  हे री मैं ने पहुंचे से पकड्या हात नाड़ी तो उस की चालदी कोन्यां
  हे री वो रोया बड़ के लाग मेरे तो मां बाप बी कोन्यां
  हे री वो रोया नदियां बीच मेरे तो एक लाल बी कोन्यां
  ए रे कटवा दूं चन्दन रूख अड़ै तो कोई रूख बी कोन्यां
  ए रे चिणवा दूं चिता के बीच मेरे तो कोई गैल बी कोन्यां
  ए रे मनै ढूंढी सारी बिलात इसा तो कोई फूल बी कोन्यां
  
  हरणे नै भारत का कलेस
  हरणे नै भारत का कलेस ।
  गांधी नै योह् दिया उपदेस । ।
  हिन्दू मुसलम सिख ईसाई ।
  आपस में सब भाई भाई । ।
  सब के दिल में बात समाई ।
  फिर कौन्या कदी करी लड़ाई । ।
  
  किस रुत बाड़ी बोईएगी
  किस रुत बाड़ी बोईएगी
  किस रुत होया है नल़ा
  बसाख बाड़ी बोईएगी
  साढत होया है नला
  वा तै नली नलाई स्यों हुई
  वा हुई खिलण के जोग
  हे म्हारी हत लाडो मांगै चौलणां
  चुगी चुगाई स्यों हुई
  फेर वा हुई लोढण के जोग
  हे म्हारी हत लाडो मांगै चोलणां
  लुढी लुढाई स्यों हुई
  फेर वा हुई पिनण के जोग
  हे म्हारी हत लाडो मांगै चोलणां
  पिनी पिनाई स्यों हुई
  फेर वा हुई कातण के जोग
  हे म्हारी हत लाडो मांगै चोलणां
  कती कताई स्यों हुई
  फेर वा हुई जुलाहे जोग
  हे म्हारी हत लाडो मांगै चोलणां
  वा तै बणी बणाई स्यों हुई
  हुई लीलगर के जोग
  हे म्हारी हत लाडो मांगै चोलणां
  रंगी रंगाई स्यों हुई
  हुई दर्जी के जोग
  हे म्हारी हत लाडो मांगै चोलणां
  सिमी सिमाई स्यों हुई
  वा हुई म्हारी हत लाडो कै जोग
  हे म्हारी हत लाडो मांगै चोलणां
  
  ऊंची सी अटारी मेरी पानै फूले
  ऊंची सी अटारी मेरी पानै फूले छाई री कटै कैसे रात
  पानै फूले छाई मेरी सासू खाट बिछाई री कटै कैसे रात
  सासू खाट बिछाई सासू सोवण खंदाई री कटै कैसे रात
  सोवण खंदाई मैं तो दूध कटौरा लेगी री कटै कैसे रात
  दूध कटोरा लेगी राजा पीठ मोड़ के सोग्या री कटै कैसे रात
  पीठ मोड़ कै सोग्या मैं तो धाल खटोला सोई री कटै कैसे रात
  आधी सी रात मैं तो नीचै उतर आई री कटै कैसे रात
  नीचै उतर आई सासू पीसण लागई री कटै कैसे रात
  पीसण खंदाई मेरा हाथ पकड़ कै खींच्या री कटै कैसे रात
  हाथ पकड़ कै खींच्या मन्ने सड़सड़ मारण लाग्या री कटै कैसे रात
  आज्या री सासू मन्नै तैं ए छुड़ाइयो री कटै कैसे रात
  पीट पाट के कुणे गेरी सेर पेड़े ल्याया री कटै कैसे रात
  सेर पेड़े ल्याया मन्नै छाई पेड़े खाए री कटै कैसे रात
  ढ़ाई पेड़े खाए फेर लोटा झारी ल्याया री कटै कैसे रात
  लोटा झारी ल्याया मन्नै डेढ़ चलू पीई री कटै कैसे रात
  डेढ़ चलू पीई मेरै जाडा चढदा आया री कटै कैसे रात
  जाडा चढदा आया मन्नै सोड़ सोडिए ओढै री कटै कैसे रात
  गरमी चढगी आई मेरे पंखा ढोलण लाग्या री कटै कैसे रात
  पंखा ढोलण लाग्या इतणै दिन लिकड़ आया री कटै कैसे रात
  दिन लिकड़ आया री सासू के पैर दाबे री कटै कैसे रात
  
  डोले तै तलै उतरिया हे बहुअड़
  डोले तै तलै उतरिया हे बहुअड़ करके नीची नाड़
  सासू जी के पांय लिये सै लिये चरण चुचकार
  जीओ हे तेरे भाई भतीजे बणा रहो भरतार
  मेरे बेट्टे की बेल बधाई जाम्मे हे राजकंवार
  
  मन्नै भावें कराले के बेर रुपये सेर, मेरा री मन बेरां नै
  मन्नै भावें कराले के बेर रुपये सेर , मेरा री मन बेरां नै ।
  मन्नै सुसरा घाल्या री लेण ने , वोह तो चौधर आया जितवाए ,
  कराले के बाग में ।
  मन्नै जेठा घाल्या री लेण ने , वोह् तो घोड़ी आया जितवाए ,
  कराले के बाग में ।
  मन्नै देवर घाल्या री लेण ने , वोह तो खुलिया आया जितवाए ,
  कराले के बाग में ।
  मन्नै कन्ता घाल्या री लेण ने , वोह् तो गोरी आय जितवाए ,
  कराले के बाग में ।
  मन्नै भावें कराले के बेर रुपये के सेर , मेरा री मन बरां नै ।
  
  जा साजन या तेरी जवानी
  जा साजन या तेरी जवानी
  पूंजी मां धरती की
  रही भुजा फड़क मेरी बी
  तन्नै बिदा करती की
  
  मुड़ मुड़ डालै झूलती सुनहरी ढोला
  मुड़ मुड़ डालै झूलती सुनहरी ढोला
  सात जणी कै साथ
  बड़ का तो डाला टूट गया
  हेरी मेरी सासड़ राणी
  साथण्यां का बिछडूया साथ
  और सखी सब बाह्वड़ी
  हे मेरी बहुअड़ राणी
  तैं कित ला दई बार
  बाटें तो जांदा बटेऊ
  हेरी मेरी सासड़ रानी
  झगड़े ते ला दई बार
  
  जब साजन ही परदेस गये मस्ताना फागण क्यूँ आया
  जब साजन ही परदेस गये मस्ताना फागण क्यूँ आया
  जब सारा फागण बीत गया तैं घर में साजन क्यूँ आया
  छम छम नाचैं सब नर नारी मैं बैठी दुखां की मारी
  मेरे मन में जब अंधेरा मचा तैं चान्द का चांदण क्यूँ आया
  इब पीया आया जी खित्याना जब जी आया पी मित्याना
  साजन बिन जोबन क्यूँ आया जोबन बिन साजन क्यूँ आया
  मन की तै अर्थी बंधी पड़ी आंख्यां मैं लागी हाय झड़ी
  जब फूल मेरे मन का सूक्या लजमारा फागण क्यूँ आया
  
  हे री आई सै रंगीली तीज
  हे री आई सै रंगीली तीज , झूलन जांगी हे मां मेरी बाग मैं जी
  बूड्ढा आया हे मां मेरी लेण नै जी , हां जी कोये नां जां बुड्ढे के साथ
  झूलण जांगी हे मां मेरी बाग मैं जी
  हे री आई सै रंगीली तीज , झूलन जांगी हे मां मेरी बाग मैं जी
  जेठा आया हे मां मेरी लेण नै जी , हां जी कोये नां जां जेठे के साथ
  झूलण जांगी हे मां मेरी बाग मैं जी
  हे री आई सै रंगीली तीज , झूलन जांगी हे मां मेरी बाग मैं जी
  देवर आया हे मां मेरी लेण नै जी , हां जी कोये नां जां पाली के साथ
  झूलण जांगी हे मां मेरी बाग मैं जी
  हे री आई सै रंगीली तीज , झूलन जांगी हे मां मेरी बाग मैं जी
  कन्था आया हे मां मेरी लेण नै जी , हां जी कोये इब जां कन्थै के साथ
  झूलण जांगी हे री हरीयल बाग मैं जी
  
  धन जोबन में सन्नाई
  धन जोबन में सन्नाई जैसे पक रही मूंगफरी सी
  अब बढ़ने पर रही है सटके रोजनरी सी
  काजर मत सारै , चन्दा ग्रहण परैगौ
  मुख पै पल्ला लार कोई नर लूम मरैगो
  
  कांटो लागो रे देवरिया
  कांटो लागो रे देवरिया मो पै संग चलो न जाय
  अपने महल की मैं अलबेली
  जोबन खिल रहे फूल चमेली धूप लगे कुम्हलाय
  कांटो लागो रे देवरिया मो पै संग चलो न जाय
  आधी राह हमें ले आयो
  रास्ता छोड़ कुरस्ता ध्यायो
  सास नणद तें पूछ न आयो
  चलत चलत मेरी पिंडली दुखानी सिगरी देह पिराय
  कांटो लागो रे देवरिया मो पै संग चलो न जाय
  
  तेरो हरयो ए पीपल संपुल
  तेरो हरयो ए पीपल संपुल फलियो बैलड़ी फलछाइयो
  एक दूर देसां ते मेरी भुआ ए आई कर बड़ गोतण आरतो
  एक दूर देसां ते मेरी भाणलए आई कर मेरी मां की जाई आरतो
  एक आरता को मैं भेद ना जाणू कै विध कीजो भैण्यो आरतो
  एक हाथ लोटो गोद बेटो कर मेरी मां की जाई आरतो
  एक हाथ कसीदो गोद भतीजो कर बड़ गोतण आरतो
  एक आरता की गाय लैस्यां और ज अलल बछेरियां
  उस गाय को हम दूधो री पीवां अलल बछेरी म्हारो पिव चढ़ै
  वा तो इतणो सो लैकै बाई घरवी चालो दे मेरी मां की जाई असीसड़ो
  तम तो लदियो रे बधियो मेरी मां का रे जाया फलियो कड़वा नीम जूँ
  तेरी सास नणद रत्न बूझण लागी कैरे ज लाग्यो बहुअड़ आरतो
  पान तो रै कै पचास लाग्या सुपारी तो लागी पूरी ड्योढ़ सै
  
  अमर बेल उदय पै छाई
  अमर बेल उदय पै छाई
  जिस तलै म्हारी लाडो खेलण आई
  हंस के उसके दादा ने गोद खिलाई
  कहो म्हारी लाडो किसा बर ढूंढा
  काला मत ढूंडो कुल ना लजावै
  भूरा मत ढूंडो जलदी पसीजै
  ओच्छा मत ढूंडो सब दिन खोटा
  लम्बा मत ढूंडो सांगर तोडै
  इसा बर ढूंडो जिसी थारी लाडो
  कंवर कन्हीया मथुरा का बासी
  
  देख कै ने गांधी का चरखा
  देख कै ने गांधी का चरखा ।
  अंगरेजां का था दिल धड़का । ।
  बालक बुड्ढे अर नर नारी ।
  सब नै तान चरखे की पियारी । ।
  चरखे नै जादू दिखलाया ।
  सुदेसी का पाठ सिखलाया । ।
  
  जाट का मैं लाडला
  जाट का मैं लाडला तिरखा लगी सरीर
  अगन लगी बुझती नईं , बिना पिए जलनीर
  बिना पिए जलनीर , रस्ते में कुयाँ चुनाया
  किस पापी ने यै जुल्म कमाया , उस पै डोल ना पाया
  भावार्थ
  ' मैं जाट पिता का लाड़ला पुत्र हूँ , मुझे प्यास लगी है । मेरे मन में जो आग लगी है वह बिना पानी पिए नहीं
  बुझेगी । हालाँकि रास्ते में पक्का कुआँ बना हुआ है लेकिन न जाने किस पापी ने यह ज़ुल्म किया है कि उस पर
  डोल नहीं रखा है ।
  
  कित रम गया जोगी मंढी सूनी
  कित रम गया जोगी मंढी सूनी
  जोगी करै मंढी की रकसा
  मांग खुआवे उस नै झिकसा
  कूण करेगा वा की परिकसा
  जलगी लकड़ी बुझी धूणी
  कित रम या जोगी मंढी सूनी
  बात्तर कोठडी गुपत सिंघासण
  जां रहता जोगी का आसण
  ठाली नै सब तूंबे बासण
  हे जी डिग ग्या मंदर बिना धूणी
  कित रम ग्या जोगी मंढी सूनी
  यो जोगी यो कैसा हेला
  धोवै मंठी नै आप रै मैला
  छोड़ दिआ रंग अपणा पैला
  हे जी बोलत नाही भया मुनी
  कित रम ग्या जोगी मंढी सूनी
  सत गुरुआं ने दीना हेला
  छोड़ मंढी ने ध्याया चेला
  दो दिन का यो सारा मेला
  हे जी कब तक रहेगी अफलातूनी
  कित रम ग्या जोगी मंढी सूनी
  
  मैं तो थारा डेरा निरखण आई हो
  मैं तो थारा डेरा निरखण आई हो म्हारी जोड़ी का जलाल
  देखी थारी डेरियां की चितराई हो म्हारी जोड़ी का जलाल
  मरदां माहिलो मरद भलो राठोरी हो म्हारी जोड़ी का जलाल
  नारां माहिली नार भली भटियाणी हो म्हारी जोड़ी का जलाल
  छींटां माहिली छींट भली मुलतानी हो म्हारी जोड़ी का जलाल
  रुपया माहीं रुपया भलो बादशाही हो म्हारी जोड़ी का जलाल
  
  गलती मैं जो कुछ बणी सो बणी
  गलती मैं जो कुछ बणी सो बणी इब तै सोच समझ कै चाल
  चोरी जारी अन्याई की कहां बनी टकसाल
  बिना पड्ढाए सारे पट्ढ ग्या करम किए चंडाल
  पट्टी तो तन्ने बदी की लिखी इब तैं सोच समझ कै चाल
  कान पकड़ कै आगै करलै इक दिन तन्ने काल
  भाई बंध तेरा कुंटब कबीला किसे की ना चालै ढाल
  बणेगी तेरे जिए नै घनी इब तै सोच समझ कै चाल
  धरमराज तेरे कर्म्मा की एक दिन करै संभाल
  जिगर मैं लागै सेल की अणी इब तै सोच समझ कै चाल
  आच्छे बुरे सब देख लिये ये दुनिआं कै ख्याल
  छोड्या जा तो छोड़ दे बंदे यो ममता का जाल
  अनीती तन्ने भोत करी इब तै सोच समझ कै चाल
  
  चक्ले मैं राछ घलादो री चकले में
  चक्ले मैं राछ घलादो री चकले में
  रलदू न पीसण लादो री चकले में
  पीसैगा मोटा मारूंगी सोटा
  चलदे का पाडूं लंगोटा री चकले में
  चकले में राछ घलादो री चकले में
  
  म्हारे घेर में आ रह्या री बटेऊ
  म्हारे घेर में आ रह्या री बटेऊ , साथण का लणिहार
  साथण चाल पड़ी मेरे डब डब भर आये नैण
  अपणी साथण नै घाघरा सिमा द्यूं नाड़ा झुब्बेदार ,
  साथण चाल पड़ी मेरे डब डब भर आये नैण
  अपणी साथण नै मैं चूंदड़ी रंगा द्यूं , फूल पड़े हजार ,
  साथण चाल पड़ी मेरे डब डब भर आये नैण
  अपणी साथण नै मैं सासरे खंदा द्यूं गैल बटेऊ जा ,
  साथण चाल पड़ी मेरे डब डब भर आये नैण
  अपणी साथण नै मैं तावली मंगा ल्यूं , भेजूं माई जाया बीर
  साथण चाल पड़ी मेरे डब डब भर आये नैण
  
  पायां में पैजणियां लाला छुन्नक डोलेगा
  पायां में पैजणियां लाला छुन्नक डोलेगा ।
  हरी जरी की टोपली बजार तक डोलेगा ।
  दादा कह के बोलेगा दादी की गोद खेलेगा ।
  पाया में पैजणियां लाला छुन्नक छुन्नक डोलेगा ।
  ताऊ कहके बोलेगा ताई की गोद खेलेगा ।
  पाया में पैजणियां लाला छुन्नक छुन्नक डोलेगा ।
  
  हो दिल्ली में बिक रही छींट
  हो दिल्ली में बिक रही छींट छींट लेते आइयो
  मेरठ में चलै मसीन वहीं सिलवाइयो
  रास्ते में म्हारा गाम वहीं डट जाइयो
  मेरा बाबा काढ़ै धार , नमस्ते करियो
  मेरी अम्मा फेरे हाथ नीचे को नव जाइयो
  मेरी भाभी की बजनी टूम बिदक मत जाइयो
  
  जाग सांझी जाग तेरे मात्थे लाग्या भाग
  जाग सांझी जाग तेरे मात्थे लाग्या भाग
  पीली पीली पट्टियां सदा सुहाग
  मेरी सांझी के औरे धोरै चोल्यां की मुट्ठी हे
  मैं तने बुज्झूं संझा तेरी कै तोल्यां की गुट्ठी हे
  हे मेरे बाप घड़ाई बहना बीरण मोल चुकाई
  बेबे नो तोल्यां की गुट्ठी के
  
  ए बेबे गोरे गोरे देवर जेठ
  ए बेबे गोरे गोरे देवर जेठ
  काले काले तेरे भातिआं जी
  ए बेबे गिरदां आले देवर जेठ
  ओछे ओछे तेरे भातिआं जी
  ए बेबे पंठा आले देवर जेठ
  गंजे गंजे तेरे भातिआं जी
  
  हालिड़े हालिड़े हल घड़वा ले ओरणा
  हालिड़े हालिड़े हल घड़वा ले ओरणा घड़वाले हरियल बांस का
  आया हो हालिड़े साढज मास बाजरा तै बोदे डूंगे क्यार में
  थारा हो हालिड़े देस कुदेस बासी तै टुकड़े खाटी राबड़ी
  म्हारा रे गोरी देस सुदेस दामण तै ऊपर चून्दड़ी
  थारा रे गोरी देस कुदेस पाटी घघरिया धोली लूगड़ी
  आइये हो हालिड़ा म्हारैड़े देस चावल रांधू ऊजले
  आइये रै गोरी म्हारैड़े देस तील सिमादें रेसमी
  हालिड़े हो हालिड़े हल घड़वा ले ओरणा घड़ाले हरियल बांस का
  
  मेरा मन ते रपटा पैर फूट गई झारी
  मेरा मन ते रपटा पैर फूट गई झारी
  मेरा फट गया दखिनी चीर उलझ गई सारी
  मेरी सखी पड़ी बीमार मेरी ड्योढ़ी में
  एक बड़ा है गोपाल बैद बनवारी
  जंगल की बूटी डाल फिरे झोली में
  अरी बुलाओ गोपाल बैद बनवारी
  राधा ने घूंघट काढ़ नबज दिखलायी
  तेरे ताप नहीं नहीं कोई बिमारी
  तू करवाले अपना ब्याह दूर होय बिमारी
  राधा हो गई आग यह बात सही नहीं गई
  वह बोली झट से सत्य तुम कान्ह सुनाई
  तुम्हारे पतले पतले हाथ चांद सा मुखड़ा
  करवालो तुम्हीं ब्याह बांध के सेहरा
  
  लाडो ए बागां का जाना छोड़ दो
  लाडो ए बागां जाना छोड़ दो आ रहे हैं तुम्हारे भरतारियां
  हो रहे हैं घोड़े पै सवारियां , ले रहे हैं ढाल तलवारियां
  लाडो ए कुए जाना छोड़ दो , आ रहे हैं तुम्हारे भरतारियां
  हो रहे हैं घोड़े पै सवारियां , ले रहे हैं ढाल तलवारियां
  लाडो ए गलियां जाना छोड़ दो , आ रहे हैं तुम्हारे भरतारियां
  हो रहे हैं घोड़े पै सवारियां , ले रहे हैं ढाल तलवारियां
  
  गंगा नीर जणो सोभा पा रिहा
  गंगा नीर जणो सोभा पा रिहा ,
  सोने के कलसे में ।
  मैं बी तेरे संग चलूंगी ,
  गांधी के जलसे में
  
  मेरे राजा भीजै मेरी चम्पा साड़ी
  मेरे राजा भीजै मेरी चम्पा साड़ी
  मैं तुम ते पूछूं हो मेरे राजा कैसी लगै पनिहारी
  जैसी दूध पै जमे मलाई मेरी गोरी ऐसी लगै पनिहारी
  मेरे राजा . . .
  मैं तमतै पूछूं हो मेरे राजा कैसे लगै घरआली
  जैसी चुभच्चै मैं आवै बदबोई मेरी गोरी ऐसी लगै घरआली
  मेरे राजा . . .
  लिखलिख चीट्ठी बीरण पै भेजूं मेरे राजा आ गए बीरण हजारी
  मेरे राजा . . .
  मैं तमतै पूछूं हो मेरे जीजा कैसे लगै पनिहारी
  जैसी चुभच्चै मैं आवै बदबोई मेरे साला ऐसी लगै पनिहारी
  मेरे राजा . . .
  मैं तमतैं पूछूं हो मेरे जीजा कैसे लगै मेरी बहणां
  जैसी दूध पै आवै मलाई जी साला ऐसी लगै थारी बहणां
  मेरे राजा . . .
  मैं थम तै पूछूं जी मेरे राजा अब कैसी तेरी मत मारी
  मैं तम तै बोलूं हे मेरी गोरी अब डरदै की मत मारी
  मेरे राजा भीजै मेरी चम्पा साड़ी
  
  छम छम छनन अटरिआ चढ़गी गोदी में
  छम छम छनन अटरिआ चढ़गी गोदी में ले कै ललणा
  सासू बी आवै चरवा चढ़ावै नेग दिलाओ जच्चा
  रंग महल में बंटे बधाई खुसी रहो बच्चा
  जिठानी बी आवै पिलंग बिछावै नेग दिलाओ जच्चा
  रंग महल में बंटे बधाई खुसी रहो बच्चा
  नणन्द भी आवै सतिये लगावे नेग दिलाओ जच्चा
  रंग महल में बंटे बधाई खुसी रहो बच्चा
  देवर भी आवै बंसी बजावे , नेग दिलाओ जच्चा
  रंग महल में बंटे बधाई खुसी रहो बच्चा
  
  वृन्दावन से चलिये गवन्त्री
  वृन्दावन से चलिये गवन्त्री , कजरी बन में आई , मेरे राम ।
  कजरी बन में सिंह धडू कै , गैया सिंह ने घेरी , मेरे राम ।
  सुन रे सिंहनी जाये , मुझे मत भछियो घर में बछडू रांभै , मेरे राम ।
  चांद सूरज मेरे साक्सी होइयो , बछडू चूंघातेई आऊं , मेरे राम ।
  गंगा जमुना मेरे साक्सी होइयो , बछडू चूंघातेई आंऊं , मेरे राम ।
  कजरी बन ते चली गवन्त्री , वृन्दावन में आई , मेरे राम ।
  ले रे बछडू दुधवा पी ले , बचनों की बांधी माय , मेरे राम ।
  बचनों का दूध अम्मा हरबी न पीऊं चलूंगा तुम्हारे साथ , मेरे राम ।
  आगे बछडू पीछे गवन्त्री , कजरी बन में आई , मेरे राम ।
  ले रे मामा मुझे भछण कर ले , पीछे गवन्त्री माय , मेरे राम ।
  काहे का मामा काहे का भानजा , काहे की गवन्त्री भैन , मेरे राम ।
  सत का माता , धरम का भानजा , नेम की गवन्त्री भैन , मेरे राम ।
  अपने भानजे को मैं लाख टके दूंगा , अतलस मसरू भैन , मेरे राम ।
  लेई लाय कै चली गवन्त्री , वृन्दाबन में आई , मेरे राम ।
  किसने रे बेटा सिख बुध दीनी , किने पड्ढाये चटसाल , मेरे राम ।
  सोने से भरे बेटा खुद मुढ़वा दूं , रूपे से दोनों सींग , मेरे राम ।
  अपने बेटा पे मैं सब कुछ वारूं , ऐसा मीठा बोल , मेरे राम ।
  
  परस बठंता अपना बाबल बुज्झा
  परस बठंता अपना बाबल बुज्झा कहो तो कात्तक न्हाल्यूं हो राम
  कातक न्हणा बेटी बड़ाए दुहेल्ला लाइयो बाग बगीचे हो राम
  दूध घमोड़ती अपनी मायड़ बुज्झी कहो तो कात्तक न्हाल्यूं हो राम
  कात्तक न्हाणा बेटी बड़ाए दुहेल्ला सिंच्चो धरम की क्यारी हो राम
  धार काढ़ता अपना बीरा बुज्झा कहो तो कात्तक न्हाल्यूं हो राम
  कात्तक न्हाणा बेब्बे बड़ाए दुहेल्ला ले ले न गोद भतीजा हो राम
  पीसणा पीसती अपनी भावज ओ बुज्झी कहो तो कात्तक न्हाल्यूं हो राम
  कात्तक न्हाणा ननदल बड़ाए दुहेल्ला काढो ना कसीदा हो राम
  
  किधर तै आई दाई किधर ते आया नाई
  किधर तै आई दाई किधर ते आया नाई
  किधर तै आई नणंद बीजली
  या तेरी मां की जाई
  भीतर आजा मेरी नणंदी लगूंगी तेरे पाएं
  के मांगेगी दाई माई के मांगेगा नाई
  के मांगेगी नणंद बीजली
  या तेरी मां की जाई
  भीतर आजा . . .
  पांच रपइए दाई मांगै सवा रपइया नाई
  पच्चीस मांगे नणंद बीजली
  या तेरी मां की जाई
  भीतर आजा . . .
  पांच रपइए दाई ने देद्यो सवा रपइया नाई
  एक अठन्नी नणंद बीजली
  या तेरी मां की जाई
  भीतर आजा . . .
  
  राजा पतले रे राजा पतले रे
  राजा पतले रे राजा पतले रे जिसे पतंग में डोर ।
  सिखर धपैरी मत आइयो रे बालमा जागे रे ननद अर सास ।
  राजा पतले रे राजा पतले रे जिसे पतंग में डोर ।
  सई सांझ मत आइयो रे बालमा जागे रे गली का पहरेदार ।
  आधी रात चले आइयो रे बालमा सोवै ननद अर सास ।
  राजा पतले रे राजा पतले रे जिसे पतंग में डोर ।
  
  हे री खत भेज रही पीहर मैं
  हे री खत भेज रही पीहर मैं
  रे बीरा छूछक ल्याइए रे
  सास का ल्याइयो रे बीरा
  मेरा सुसरे का ल्याइयो रे
  चूँदड़ी जरद रंगाइयो रे
  चीट्ठी भेज रही . . .
  जेठाणी का ल्याइरो रे बीरा
  मेरा जेठ का ल्याइयो रे
  रे मेरा देवर सै हुंसिआर
  गेंद उसकी बी ल्याइयो रे
  चीट्ठी भेज रही . . .
  रे मेरे चंचल बीरा
  बलम का साफा हर्या रंगाइयो रे
  
  बोया बोया री मां मेरी बणी
  बोया बोया री मां मेरी बणी आला खेत खेत रूखाली मैं गई
  राही राही री मां मेरी दो पंछी जायं एक गोरा एक सांवला जी
  गोरा जी मां मेरी राही जा सांवल म्हारे खेत में री
  ‘के रे सांवल भूला सै राह के तेरी ब्याही बाप कै जी
  ‘ना मैं है सुन्दर भूला सूं राह न मेरी ब्याही बाप कै जी’
  ‘हम तै हे सुन्दर तेरे लगवाल बाप तेरे के साजना जी’
  ‘तेरे कैसे रे सांवल तीन सौ साठ बाप मेरे के मेहनती जी’
  ‘तेरी कैसी हे सुन्दर तीन सौ साठ बाप मेरे की झीमरी जी’
  
  म्हारो मीठो लागै खीचड़ो
  म्हारो मीठो लागै खीचड़ो ।
  म्हारो चोखो लागे खीचड़ो । । मीठो खीचड़ो । ।
  छुलक्यो छांढ़यो बाजरो ।
  म्हें दली ए मूंगा की दाल । । मीठो खीचड़ो । ।
  खदबद सीझै बाजरो ।
  कोई लथपथ सीझै दाल । । मीठो खीचड़ो । ।
  दूध खिचड़ी खावा बैठ्या ।
  कोई तरसै म्हारी जाड़ । । मीठो खीचड़ो । ।
  
  ऐसी के जल्दी मचाई हरियाली
  ऐसी के जल्दी मचाई हरियाली
  रासन में सादी कराई हरियाली
  बीबी मात्थे तुम्हारे अीका
  बिन्दी पै रतन जड़ाई हरियाली
  रासन में सादी कराई . . .
  बीबी गल तुम्हारे नकलिस
  लोकिट पै रतन जड़ाई हरियाली
  रासन में सादी कराई . . .
  बीबी हाथ तुम्हारे कंगणा
  मंहदे पै रतन जड़ाई हरियाली
  रासन में सादी कराई . . .
  बीबी पैर तुम्हारे जूता
  चलगत पै रतन जड़ाई हरियाली
  रासन में सादी कराई . . .
  
  हाय हाय बागां की कोयल
  हाय हाय बागां की कोयल
  किन तेरी बांधी पालकी बागां की कोयल
  किन तेरा कर्या सिंगार बागां की कोयल
  हाय हाय बागां की कोयल
  देवर जेठां नै बांधी पालकी बागां की कोयल
  द्योर जिठाणियां नै कर्या सिंगार बागां की कोयल
  हाय हाय बागां की कोयल
  मार मंडास्सा ले गये बागां की कोयल
  बिन्दरावन के पास हे बागां की कोयल
  हाय हाय बागां की कोयल
  बिन्दरावन की गोपनी न्श्रयूं कै या कौण राणी जाये
  हाय हाय बागां की कोयल
  अपणे बाबल की धीअड़ी बागां की कोयल
  अपणे भाइयां की भाण योह् बागां की कोयल
  भावजां की प्यारी योह् बागां की कोयल
  हाय हाय बागां की कोयल
  
  सात जणी का हे मां मेरी झूलणा जी
  सात जणी का हे मां मेरी झूलणा जी
  पड्या पिंजोला हरियल बाग में जी
  अस्सी गज का हे मां मेरी घाघरा जी
  उसमें कली सैं तीन सौ साठ जी
  पड्या पिंजोला हरियल बाग में जी
  
  मन खोल के मांगो नन्दी लेना हो सो लेय
  मन खोल के मांगो नन्दी लेना हो सो लेय
  जेवर मत मांगो नन्दी डिब्बों का सिंगार
  जेवर में से आरसी दूंगी छलला लूंगी निकाल
  मन खोल के मांगो . . .
  तीयल मत मांगे नन्दी बुगचे का सिंगार
  कपड़े में मैं अंगिया दूंगी मुलकत लूंगी निकाल
  मन खोल के मांगो . . .
  बर्तन मत मांगो नन्दी चौके का सिंगार
  बर्तन में मैं कटोरा दूंगी तल्ला लेऊं निकाल
  
  भरती हो लो रै बाहर खड़े रंगरूट
  भरती हो लो रै बाहर खड़े रंगरूट
  अड़ै मिलैं ना टूटी जूती ओड़े मिलैं फुलबूट
  भरती हो लो रै बाहर खड़े रंगरूट
  अड़ै मिलै ना पाट्टे लीतर ओड़े मिलैंगे सूट
  भरती हो लो रै बाहर खड़े रंगरूट
  
  झुक जाय बादली बरस क्यूँ ना जाय
  झुक जाय बादली बरस क्यूँ ना जाय
  उत क्यूँ ना बरसो बादली जित म्हारा बीरा री देस
  उत मत मरसे ए बादली जित म्हारा पिया परदेस
  तम्बू तो भीजै तम्बू की रेसम डोर
  चार टका दें गांठ का जे कोए लसकर जाय
  वै लस्करियां न्यूँ कहो थारी घर बाहण का ब्याह
  काला पीला जो कापड़ा कोए कन्या द्यो परणाय
  चार टका दें गांठ का जे कोए लसकर जाय
  वै लस्करियंा न्यूँ कहो थारी माय मर्यां घर आय
  माय नै दाबो बालू रेत में ऊपर सूल बबूल
  चार टका दें गांठ का जे कोए लसकर जाय
  वे लस्करियां न्यूँ कहो थारै कुंवर हूयो घर आय
  कोठी चावल घी घणो बैठी कुंवर खिलाय
  चार टकां दें गांठ का जे कोए लसकर जाय
  वे लस्करियां न्यूँ कहो थारी जोय मर्या घर आय
  जोय नै दाबो चम्पा बाग में ऊपर साल दुसाल
  झुक जाय बादली बरस क्यूँ ना जाय
  
  लोभ मोह उड़ै दोनूं ए कोन्यां धर्म तुलै सै हमेस
  लोभ मोह उड़ै दोनूं ए कोन्यां धर्म तुलै सै हमेस
  चालो हे भैणां राम भजणिया कै देस
  लोहा पीतल उड़ै दोनूं ए कोन्यां सोना तुलै सै हमेस
  चालो हे भैणां राम भजणिया कै देस
  दूध दही का उड़ै घाटा ए कोन्यां माक्खन तुलै सै हमेस
  चालो हे भैणां राम भजणिया कै देस
  
  तीतर रै तूं बामै दाहने बोल
  तीतर रै तूं बामै दाहने बोल , चढ़ते जमाई का सूण मणाइये जी मैं का राज
  कोयल हे तूं बागां में जा बोल , चढ़ते जमाई नै सबद सुणाइये जी मैं का राज
  सूरज हे तूं बादल में बड़जा , चढ़ते जमाई नै लागै घामड़ा जी मैं का राज
  बादल रे तू झीणा बरस , चढ़ती लाडो की भीजै नौरंग चूंदड़ी जी मैं का राज
  आंधी हे तूं झीणी झीणी चाल , चढ़ते जमाई का गरद भरै कपड़े जी मैं का राज
  टीबी हे तूं ऊंची नीची हो , चढ़ते जमाई की दीखै पंचरंग पागड़ी जी मैं का राज
  
  देस के हो रे थे बारां बाट
  देस के हो रे थे बारां बाट ।
  बणिया बाह्मण अर कोई जाट ।
  अर कोई था अछूत कहलाया ।
  बाब्बू का दिल था भर आया । ।
  बाब्बू ने मिटाई छू आछूत ।
  सब सैं भारत मां के पूत । ।
  
  कचनार बैठी लाडो पान चाब
  कचनार बैठी लाडो पान चाब
  करै बाबा जी से बिनती
  बाबा देस जइयो परदेस जइयो
  हमारी जोड़ी का वर ढूंढियो
  इक रैन रहियो उन का गोत पूछियो
  तब मेरा वरण मिलाइयो
  उकका बंस देखो रीति देखो
  उनके संस्कार पता लगाइयो
  जो हो वर गुनवान सुन्दर
  तब ही जोड़ी मिलाइयो
  बाबा बोले सुन लाडली
  मत कर मन तू अनमना
  हंस खेल री मेरी सर्वसुन्दर
  ढूंढ़ा है फूल गुलाब का
  
  खूंटी पै तै झोला तार कै रै
  खूंटी पै तै झोला तार कै रै
  मन्ने झोला दीए पकड़ा
  रै मन्ने जाणा नौकरी
  पोली में बिस्तर गेर कै रे
  रे वो बैठ्या तखत बिछाय
  रै गोरी कह दे जाण की
  जाणै की कहैगी तेरी मां
  ओ पिआ जाणे की कहूं ना मूल जी
  के गए थे नौकरी बूझ कै
  मूड् तुड् महलें चढ़ गई
  चीरे वाला चमकदा जाय
  री नदियां की ओट में हो लिआ
  महलां तै नीचै ऊतरी
  पोलां मैं मेरी सास
  री औबरै मैं बड़ कै रो पड़ी
  किस का पीसूं पीसणा
  री सासड़ किस के खिलाऊं नंदलाल
  री मन्नै किस के भरोसै छोडग्या
  जेठा का पीसो पीसणा
  ए बहू देवर के खिलाले नंदलाल
  री तन्नै म्हारै भरोसै छोड़ग्या
  बगड़ बखेरूं पीसणा री सासड़
  बालकां की तोडूं नाड़
  री मन्नै राम भरोसै छोड़ग्या
  बीरण आया लेण नै री सासड़
  मैं तो चली बीरण के साथ
  पीहर मैं दिनड़े तोड़ ल्यूं
  भाभी तान्नै मारदी री
  म्हारा ग्या ननदोई परदेस
  छात्ती पै छलेवा छोड़ग्या
  बार तै मायड़ आ गई
  ए बेट्टी किस नै बोले बोल
  ए बेट्टी साच्ची साच बता दीए
  भावज तान्ने मारदी री मायड़
  तेरा ग्या री जमाई परदेस
  री छात्ती पै छलेवा छोड़ग्या
  
  मुरकियां बारो आयो री मरोड़ घणी
  मुरकियां बारो आयो री मरोड़ घणी
  सोने ने बाप बणायो री मरोड़ घणी
  बागे वाले आये री मरोड़ घणी
  दरजी ने बाप बणायो री मरोड़ घणी
  
  सुहाग मांगण दादी पै गई
  सुहाग मांगण दादी पै गई
  सुहाग मांगण अम्मां पै गई
  दादी भर द्यो ने मांग सिंदूर
  सुहाग हम नै तुंए देगी री
  अम्मां भर द्यो नै मांग सिंदूर
  सुहाग हम नै तुंए देगी री
  हथ मैंहदा भइआ चूड़ा
  बीबी सीस डोरी री
  भर ल्यो नै मोतियन तै मांग
  सुहाग थम नै रब देगा री ।
  
  चाकी पै धर्या पीसणा चाकी का भार्या पाट
  चाकी पै धर्या पीसणा चाकी का भार्या पाट
  मेरे घर में जुलमी सास जगावै आधी रात
  पीसण आई चाकी पै बेरी सांप फिरै
  तैं मन्ने खा ले घर की राड़ मिटै
  चाकी पै धर्या पीसणा चाकी का भार्या पाट
  मेरे घर में जुलमी जिठाणी जगावै आधी रात
  पीसण आई चाकी पै बैरी सांप फिरै
  तैं मन्ने खा ले घर की राड़ मिटै
  चाकी पै धर्या पीसणा चाकी का भार्या पाट
  मेरे घर में जुलमी नणद जगावै आधी रात
  पीसण आई चाकी पै बैरी सांप फिरै
  तैं मन्ने खा ले घर की राड़ मिटै
  
  सोह्‌रा मेरा लोभी बेटे न भरती घालै सै
  सोह्रा मेरा लोभी बेटे न भरती घालै सै
  सास मेरी चाली मनै झूठे ताने मारे सै
  छेल छुट्टी आया मनै लील्ये लोट दिखावै सै
  नोटां नै के फूक्कूं मनै सारा कुणबा तास्सै सै
  गेल तेरी चालू पलटन मा भरती हो जूं
  व्हां चालें बम्ब के गोले तौं डर डर के मर ज्यागी
  वे आवैंगे सिपाही जोबन न कडै लकोवेगी
  
  उड़े हो गुलाल रोली हो रसिया
  उड़े हो गुलाल रोली हो रसिया केसर कस्तूरी की चमचाई
  उड़े हो गुलाल रोली हो रसिया
  भर पिचकारी मेरे माथे पै मारी बिन्दी की आब उतारी हो रसिया
  आज बृज में होली हो रसिया
  भर पिचकारी मेरे मुखड़े पै मारी बेसर की आब उतारी हो रसिया
  आज बृज में होली हो रसिया
  भर पिचकारी मेरे छाती पै मारी माला की आब उतारी हो रसिया
  आज बृज में होली हो रसिया
  भर पिचकारी मेरे हाथां पै मारी गजरे की आब उतारी हो रसिया
  आज बृज में होली हो रसिया
  भर पिचकारी मेरे पायां पै मारी बिछुवा की आब उतारी हो रसिया
  आज बृज में होली हो रसिया
  
  लिछमन के बाण लगा रै सक्ती लिछमन कै
  लिछमन के बाण लगा रै सक्ती लिछमन कै ।
  ऐसा रै होय कोई बीरा नै जिवाले
  आधा राज सबाई धरती , लिछमन कै ।
  कै तो जिवाले सीता रै सतबंती
  कै तो जिवाले हनुमान जती , लिछमन कै ।
  क्यों तै जिवाले सीता रै सतबंती ,
  क्यां तै जिवाले हनुमान जती , लिछमन कै ।
  सत तै जिवाले सीता रै सतबंती ,
  बूटी तै जिवाले हनुमान जती , लिछमन कै ।
  
  दूर दिसावर सै आई नणंदिया, भाई भतीजे के चाव
  दूर दिसावर सै आई नणंदिया , भाई भतीजे के चाव
  हाल मेरा जा सुनरे से कहिओ
  दस के तो हंसली दस क कडूले यो ही री भाभी नेग मेरा
  हाल मेरा जा सुनरे से कहिओ
  टाट की अंगिआ मूंज की तगिआ , यो ही बीबी जी नेग तेरा
  हाल मेरा जा सुनरे से कहिओ
  लेणा होए तो ले ले नणंदिया , नहीं तो करूंगी बुरा हाल
  हाल मेरा जा सुनरे से कहिओ
  मेरी री आंगण गां का खूंटा , उसमें पड़या है मोटा रस्सा
  हाल मेरा जा सुनरे से कहिओ
  रस्से से बांधूं नणद हठीली , रेसम से बांधूं तेरा भइआ
  हाल मेरा जा सुनरे से कहिओ
  कस कर बांधूं नणद हठीली , ढीला सा बांधूं तेरा भइआ
  हाल मेरा जा सुनरे से कहिओ
  आधी सी रात निकल रहे तारे , नणद गई है खूंटा पाड़
  हाल मेरा जा सुनरे से कहिओ
  सास नणद की पूछण लागी , क्या कुछ बहुअड़ नेगी
  हाल मेरा जा सुनरे से कहिओ
  संग की सहेली पूछण लागी , के कुछ ल्याई भैण नेग
  हाल मेरा जा सुनरे से कहिओ
  गां बांधण नै ल्याई हूं खूंटा , सामण झूलण नै रस्सा
  हाल मेरा जा सुनरे से कहिओ
  
  हरी ये जरी की हे मां चुन्दड़ी जी
  हरी ये जरी की हे मां चुन्दड़ी जी ,
  हे जी कोई दे भेजी मेरी माय , इन्द राजा नै झड़ी ए लगा दई जी
  अलां तो पलां हे मां मेरी घुँघरू जी ,
  एजी कोई बीच मायड़ के लाड़ , इन्द राजा नै झड़ी ए लगा दई जी
  बैठूं तो बाजै हे मां मेरी चुंदड़ी जी ,
  ए जी कोई पियारे मायड़ के बोल , इन्द राजा नै झड़ी ए लगा दई जी
  पीहर में बेटी हे मां मेरी न्यूँ रह्वै जी ,
  ए जी कोई ज्यूँ खिचड़ी बीच घी , इन्द राजा नै झड़ी ए लगा दई जी
  
  छतर फिरे चर्खी घरणावै
  छतर फिरे चर्खी घरणावै
  तोता लहरे ले रह्या ए
  तोते ऊपर मोर झिगोरै
  मोरणियां की लार ए
  मंगतू बेटा ब्याह्वण चढ़ग्या
  छतर फिरे चकडोर ए
  
  अजी सुन्दर गल में माल मात
  अजी सुन्दर गल में माल मात , तेरी सुन्दर सिंह सवारी है ।
  सुन्दर लौकड़िया खड़ा तेरे , सुन्दर भैरों बलकारी है । ।
  सुन्दर चौरासी भवन तेरे , सुन्दर जगजोत तिहारी है ।
  सुन्दर तेरे चरण निरख माता , दुरवासा रिसी बलिहारी है । ।
  
  बन्ना जी मैं तो राज घर सै आई
  बन्ना जी मैं तो राज घर सै आई
  बन्ना जी तेरे बाबा की ऊंची हवेली
  बन्ना जी तेरे बाबल की ऊंची हवेली
  बन्ना जी मैं तो चढ़ती चढ़ती आई
  बन्ना जी मैं तो राज घर सै आई
  बन्ना जी तेरी दादी बड़ी लड़ाकी
  तेरी अम्मा का तेज मिजाज
  बन्ना जी मैं तो डरती डरती आई
  
  अरे निऊँ रौवै बूढ़ बैल
  अरे निऊँ रौवे बूढ़ बैल ,
  म्हने मत बेचै रे , पापी
  तेरे कुल कोल्हू में चाल्या
  नाज कमा कै तेरे घरां घाल्या
  इब तन्ने कर ली है बज्जर की छाती ।
  तेरा बज्जड़ खेत मन्ने तोड्या ,
  गडीते न मुँह मोड्या ,
  इब मेरी बेचै से माटी ।
  मेरी रै क्यों बेचै से माटी ?
  अरे निऊँ रौवै बूढ़ बैल ।
  भावार्थ
  अरे यूँ रो रहा है बूढ़ा बैल ' मुझे बेच मत , ओ पापी मैं तेरे सारे परिवार के कोल्हू में जुता हूँ यानी तेरे
  परिवार को पालने के लिए सारे काम मैंने किए हैं । तेरे घर को मैंने अनाज से भर दिया और अब तूने अपना
  हृदय वज्र के सामान सख़्त बना लिया है । मैंने पूरी तरह से बंजर तेरे खेत को भी जोतजोत कर उपजाऊ बना
  डाला । गाड़ी छकड़ा या बैलगाड़ी में जुतने से भी मैंने तुझे कभी इंकार नहीं किया । और अब तू मेरी मिट्टी
  मेरी यह वृद्ध देहबेचने जा रहा है । अरे भाई , क्यों बेच रहा है तू मेरी यह मिट्टी ? ' बूढ़ा बैल यह कहकह
  कर रो रहा है ।
  
  खिल रहा चान्द लटक रहे तारे
  खिल रहा चान्द लटक रहे तारे चल चन्दरावल पाणी
  कैसे भर लाऊं जमना जल झारी
  सासड़ की जाई मेरी ननद हठीली रात ने खंदा दई पाणी
  कैसे भर लाऊं जमना जल झारी
  उरले घाट मेरा घड़ा न डूबे परले किसन मुरारी
  कैसे भर लाऊं जमना जल झारी
  क्यांहे की तिरी ईंढली गुजरिया प्यारी क्यांहे की जल झारी
  कैसे भर लाऊं जमना जल झारी
  अन्दन चंदन की ईंढली कन्हैया प्यारे सोने की जल झारी
  कैसे भर लाऊं जमना जल झारी
  
  पड़ै बुन्दियां भरैं क्यारी समय बरसा लगे प्यारी
  पड़ै बुन्दियां भरैं क्यारी समय बरसा लगे प्यारी
  बनै के सीस पै मौड़ा तेरे गजरों पै मैं वारी
  बने की सास साली सभी झरोखे झांकती देखीं
  बना घोड़े चढ़ा जाता छवि उसकी पै सब वारीं
  पड़े बुंदियां . . .
  बने के अंग पर जामा तेरे सेहरे पै मैं वारी
  बने के हाथ की अंगूठी तेरी घड़ियों पै मैं वारी
  बने के पैर में जूता तेरी चाली पै मैं वारी
  बने के संग मैं बनड़ी तेरी जोड़ी लगे प्यारी
  पड़ैं बन्दियां . . .
  
  हे दे सुत्तीड़ा साढ मास
  हे दे सुत्तीड़ा साढ मास , हे दे उट्ठीडा कात्यग मास
  उठूं सूं उठावां सां , छींके हाथ घलावां सां
  छींके धरी चार कचोरी , आप खा के बाहमण दीजै
  आप खा लाहा हो , बाहमण दीजै कहा हो
  बाहमण नै दीजै बुड्डी सी गां , आगे पिच्छोकड़ मूते वा
  
  सुसरै जी से अरज करूं थी
  सुसरै जी से अरज करूं थी
  मन्नै हरी हरी दाख मंगाद्यो जी
  बहू इस रुत मैं दाख नहीं सै
  मेवा मिसरी खाल्यो जी
  बालम जी से अरज करूं थी
  मन्नै हरी हरी दाख मंगाद्यो जी
  ओ गए पंसारी की दुकान पै
  ल्याए हरी हरी दाख तुला कै
  खा कै सोई पिलंग पै
  बालम तै कर री बात बड़े प्यार तै
  जो गोरी थम छोरी जणोगी
  बुरी बात करो गी हम तै
  जो गोरी थम पुत जणोगी
  दाख मंगा द्यूं और कहीं तै
  
  मेरे आगे तेरी उठे कहा है
  मेरे आगे तेरी उठे कहा है
  एक दरख्त मैंने सुणो बिना जल आप ही बढ़ै
  न ले हे सहारो किसी को धरण में आप गढ़ै
  बता वह कौन लगावै है डेढ़ फल वाके आवै है
  फूल तो दरख्त में ग्यारह बता दे मत हिम्मत हारे
  तीन जुग में दरख्त हो है
  वा दरख्त का नाम बता दे पूछ रहा तोहे
  वा दरख्त का नाम बता दे जिसमें डेढ़ पता है
  
  कद की देखूं थी बाट माई
  कद की देखूं थी बाट माई जाए सब तै रे पहला न्योतियां
  कित सी अक लाई सै वार सब तै रे पहला न्योतियां
  तेरी भावज ने ला दई वार अपना हे कुंवर सजावतीं
  कद की देखूं बाट सब तै रे पहला न्योतियां
  दर्जी ने लाई सै वार कपड़े सिवावतीं
  सुनरै ने लाई सै वार तेरा हे हंसला घड़ावतीं
  तै कित जाइ्र सै वार भाई जाए सब तै रे पहला न्योतियां
  माईड़ ने लाई सै वार तेरा हे चून्दड़ रंगावतीं
  बाबल ने लाई सै वार तेरा हे हंसला घड़ावतीं
  
  सत की साथण पाणी नै चाली
  सत की साथण पाणी नै चाली , या तुलसां गैल होली हो राम
  भरण गई जल जमना की झारी हो राम
  सत की साथण न्यू उठ बोली या तुलसां ओड कुवारी हो राम
  भरण गई जल जमना की झारी हो राम
  लोटा भी पटक्या , झारी भी पट्की या रोंदड़ी घर आई हो राम
  
  कोड्डी कोड्डी बगड़ बुहारूँ
  कोड्डी कौड्डी बगड़ बुहारूं ,
  दर्द उठा सै कमर में , हो राजीड़ा
  इबना रहूंगी तेरे घर में ।
  द्योराणी जिठानी बोल्ली मारैं ,
  जिब क्यूं सौवै थी बगल में , हो राजीड़ा
  इबना रहूंगी तेरे घर में ।
  सास नणद मेरी धीर बन्धावै ,
  होती आवै सै जगत में , हो राजीड़ा ,
  इबना रहूंगी तेरे घर में ।
  छोटा देवर खरा रसीला ,
  दाई नै बुलावै इक छन में , हो राजीड़ा ,
  इब ना रहूंगी तेरे घर में ।
  छोटा देवर नै बाहण बियाह द्यूं
  दाई बुलाई इक छन में , हो राजीड़ा ,
  इब ना रहूंगी तेरे घर में ।
  
  माता पिता ने धरम डिगा दिया
  माता पिता ने धरम डिगा दिया महाराणा तैं डर कै
  पति का परेम भुलावण लाग्यी क्यों धिंगताणा कर कै
  अपनी मां के संग थी मीरा पूजा बीच निगाह थी
  एक वर पूजण गया मंदिर में बारात सजी संग जा थी
  मैं बोली कौण कित जा सै समझ लावण आली मां थी
  न्यूं बोली बनड़ा बनड़ी ल्यावे जिसने पति की चाह थी
  मैं बोली मेरा पति कौन झट हाथ लगाया गिरधर कै
  पति का परेम . . .
  नाम सुणा जब गिरधर जी का आनंद हो गई काया
  बीरबानी ने पति बिना अच्छी लागै ना धन माया
  उसका परेम ठीक हो जा सै जिस ने ज्यादा परेम बढ़ाया
  खुद माता के कहने से मैंने गिरधर पति बनाया
  करूं परीति सच्चे दिल तै परेम बीच में भर कै
  पति का परेम . . .
  
  तूं क्यूँ रे पूत अकेलड़ा तेरा लाखी रे दादा तेरे साथ
  तूं क्यूँ रे पूत अकेलड़ा तेरा लाखी रे दादा तेरे साथ
  नौरंग रचा तेरा सेहरा
  तंू क्यूं रे पूत अकेलड़ा तेरा काका रे ताऊ तेरे साथ
  नौरंग रचा तेरा सेहरा
  तूं क्यूं रे पूत अकेलड़ा तेरा लाखी रे बाब्बू तेरे साथ
  नौरंग रचा तेरा सेहरा
  तूं क्यूं रे पूत अकेलड़ा तेरा लाखी रे फूफा तेरे साथ
  नौरंग रचा तेरा सेहरा
  तूं क्यूं रे पूत अकेलड़ा तेरे भाइयां की जोड़ी तेरे साथ
  नौरंग रचा तेरा सेहरा
  
  चलत पिरान कैसे रोयऊं पिरिया
  चलत पिरान कैसे रोयऊं पिरिया
  तुमका न रोयहूं पिरभु अपने को रोयऊं
  के मोरी पार लगाई है उमरिया
  देवरा जेठा के लरिका खिलायेउ
  उन्हूं में दिन बिसरायेऊ पिरिया
  देवरा जेठा कोउ काम न अइहैं
  हम हूं को चनना लगायेऊ पिरिया
  
  सदा थिर रहियो जी अविचल रहियो
  सदा थिर रहियो जी अविचल रहियो जी लाडो तेरी जोड़िया ?
  बाबा बोई हैं बाबल बोई हैं सुहागों की क्यारियां
  चाचा बोई हैं भय्या बोई हैं सुहागों की क्यारियां
  मामा बोई हैं जीजा बोई हैं सुहागों की क्यारियां
  दादी सींचे री अम्मा सींचे री लोटा भर झारियां
  चाची सींचे री भाभी सींचे री लोटा भर झारियां
  मामी सींचे री जीजी सींचे री लोटा भर झारियां
  अविचल रहियो जी सदा थिर रहियो जी लाडो तेरी जोड़ियां
  लाडो हे तेरे गोझे में गुड़धाणी , तुम बोलो इमरत बाणी , हे राजा की ।
  
  कोई सात जणी पाणी जायं री
  कोई सात जणी पाणी जायं री कोई कुएं रही मंडलाए
  री मनै बदो महीनो फागण को
  एरी एरी कोई अगली के कांटो लागियो
  फिर सातों रही मंडराए री मनै बदो महीनो फागण को
  एरी एरी कैं तैरो कांटो काढियो कैं तेरो पकड़ो पांय
  री मनै बदो महीनो फागण को
  एरी एरी कोई नाई का ने कांटो काढियो मेरा देवर पकड़ो पांय
  री मनै बदो महीनो फागण को
  एरी एरी कोई नाई का ने देसो परगनो कोई देवर बहण ब्याह
  री मनै बदो महीनो फागण को
  
  बीबी दूर खेलण मत जा
  बीबी दूर खेलण मत जा
  साजन आज आवेंगे
  लाडो दूर खेलन मत जा
  साजन आज आवेंगे
  मैं तो खेलूं अपने बाबा जी की पोली
  बाबल जी की पोली
  साजन आज आवेंगे
  लाडो गिरद गई असमान
  हात्थी के होद्दे आवेंगे
  नाई का दूध पखालों उनके पैर
  भोजन देइओ खान नै
  नाई का झाड़ बिछाईयो उनकी खाट
  कुसामद करिओ भोत घणी
  बीबी दूर खेलन मत जा
  साजन आज आवेंगे
  
  दिल्ली की दलाली
  दिल्ली की दलाली
  तेरा पल्ला लटके
  छोरे बजावैं बांसली
  तों खड़ी मटकै
  
  हालत एक गरीब किसान की
  हालत एक गरीब किसान की कवि नरसिंह
  कात्तिक बदी अमावस थी और दिन था खास दीवाळी का
  आंख्यां कै म्हां आंसू आगे घर देख्या जिब हाळी का ।
  कितै बणैं थी खीर , कितै हलवे की खुशबू ऊठ रही
  हाळी की बहू एक कूण मैं खड़ी बाजरा कूट रही ।
  हाळी नै ली खाट बिछा , वा पैत्यां कानी तैं टूट रही
  भर कै हुक्का बैठ गया वो , चिलम तळे तैं फूट रही ॥
  चाकी धोरै जर लाग्या डंडूक पड़्या एक फाहळी का
  आंख्यां कै म्हां आंसू आगे घर देख्या जिब हाळी का ॥
  सारे पड़ौसी बाळकां खातिर खीलखेलणे ल्यावैं थे
  दो बाळक बैठे हाळी के उनकी ओड़ लखावैं थे ।
  बची रात की जळी खीचड़ी घोळ सीत मैं खावैं थे
  मगन हुए दो कुत्ते बैठे साहमी कान हलावैं थे ॥
  एक बखोरा तीन कटोरे , काम नहीं था थाळी का
  आंख्यां कै म्हां आंसू आगे घर देख्या जिब हाळी का ॥
  दोनूं बाळक खीलखेलणां का करकै विश्वास गये
  मां धोरै बिल पेश करया , वे लेकै पूरी आस गये ।
  मां बोली बाप के जी नै रोवो , जिसके जाए नास गए
  फिर माता की बाणी सुण वे झट बाबू कै पास गए ।
  तुरत ऊठकै बाहर लिकड़ ग्या पति गौहाने आळी का
  आंख्यां कै मांह आंसू आगे घर देख्या जब हाळी का ॥
  ऊठ उड़े तैं बणिये कै गया , बिन दामां सौदा ना थ्याया
  भूखी हालत देख जाट की , हुक्का तक बी ना प्याया
  देख चढी करड़ाई सिर पै , दुखिया का मन घबराया
  छोड गाम नै चल्या गया वो , फेर बाहवड़ कै ना आया ।
  कहै नरसिंह थारा बाग उजड़ग्या भेद चल्या ना माळी का ।
  आंख्यां कै मांह आंसू आगे घर देख्या जब हाळी का ॥
  
  इस सागर के कारने बाबा जी
  इस सागर के कारने बाबा जी रूठा जाय दामाद रे
  देहरी बैठी दादी रानी बिनवै सुन बेटा मेरी बात रे
  अनमोल बेटी मैंने तुमको समर्पी तो सागर कौन बिसात रे
  सोना भी देंगे रूपा भी देंगे वर मोहर हजार रे
  एक ना देंगे दूल्हे सागर अपना कुंवर करेंगे असनान रे
  पन्थी आवै हाथ मुंह धौवें गडवै पीयें जल नीर रे
  
  मेरी बावन गज की बूंद
  मेरी बावन गज की बूंद सास डीब के बीच धरी हे री डीबे के बीच धरी
  ओढ़ पहर पाणी जां सास पाड़छे में आण खड़ी हे री पाड़छे में आण खड़ी
  पाणी भर के उल्टी आऊं , सास सन्टर के बीच खड़ी हे री सन्टर के बीच खड़ी
  सासू जल्दी सी दौघड़ तार मेरी तो नाड़ी छूट लई हे री नाड़ी छूट लई
  बाहरणै ते आया भरतार आज मां किसी खाट घली हे री किसी खाट घली
  बेटा कहूं कही ना जा तेरी नोटंकी के नजर हुई तेरी रे नोटंकी नजर हुई
  बैदा लेले डेढ़ हजार मेरी नौटंकी नै कर दै खड़ी हे रे नौटंकी करदे खड़ी
  बच्चा पीसा ल्यूं ना एक तेरी नौटंकी मरी पड़ी हे रे नौटंकी मरी पड़ी
  तनै याके करी भगवान मेरी तो माया लूट लई हे रे माया लूट लई
  म्हारी सास केसी जोट आज इकले नै छोड़ चली हे रे इकलै ने छोड़ चली
  पिलंग्या पै सोवण आली आज धरती में ल्हास पड़ी हे री धरती में ल्हास पड़ी
  तेरा देबी बरगा रूप मुट्ठी भर राख होई हे रे मुट्ठी भर राख होई
  
  आले गीले चन्दन कटाय मेरे बाबा
  आले गीले चन्दन कटाय मेरे बाबा
  और जाय धरे धरमसाला जी
  नई बनाई अट्टालिका जी
  जिस चढ़ देखे बीबी का बाबा
  कितनी आई है बरात जी
  देख डरा बीबी का दादा
  यह दल कहां समाय जी
  नौ लख घाड़े सवा लख हाथी
  गाड़ियों की लगी है कतार जी
  क्यों लरजो मेरे भोले से बाबा
  राम करै बेड़ा पार जी
  वह आवैं मेरे ताऊ चाचा
  वह आवैं मेरे मामा फूफा
  हंस हंस लेंगे बरात जी
  मत घबरा मत घबरा मेरे बाबा
  वही लगावैं पार जी
  
  इब की छोरी न्यूं बतलाई
  इब की छोरी न्यूं बतलाई
  काली वायल मंगावांगे
  पाइआ पाइआ गेरैं सितारे
  गोट्यां की लार लगावांगे
  इब की बहुअड़ न्यूं बतलाई
  भार्या दाम्मण सिलावांगे
  सारी बेबे कट्ठी हो कै
  ठोक्कर मार दिखावांगे
  इब के छोरे न्यूं बतलावे
  आपी नाम कटावांगे
  बूठ्यां नै तो घाला नौकरी
  कुरसी मेज बिछांवांगे
  इब के बूड्ढे न्यूं बतलाए
  आपां नौक्कर चाल्लांगे
  घणे दिनां मैं छूट्टी आवैं
  बुड्ढिआं ने प्यारे लागांगे
  दोहरी तो हम धोत्ती बांधां
  गाभरूआं ने गोड्डांगे
  इब की बूड्ढी न्यूं बतलाई
  नाभी सूट सिमावांगे
  धोले तो हम ओढ़ैं डपट्टे
  कालिज पड्ढण जावांगे
  जो मेरी बेबे पै चाल्यां नां जागा
  रिकसा भाड़ा कर ल्यांगे
  हाथ्यां मैं हम झोला ले लैं
  हाथ पकड़ कै चाल्लांगे
  
  झूठ तै मैं बोलूं कोन्या झूठ की म्हारै आण
  झूठ तै मैं बोलूं कोन्या झूठ की म्हारै आण
  पानीपत के टेसण ऊपर मींडक बांटै बाण
  एक अचंभा मन्नै सुण्या यो कुत्ता कपडणे धोवै
  ओबरै में म्हैस जुगालै ऊंट पिलंग पै सोवै
  झूठ तै मैं बोलूं कोन्या . . .
  कीड़ी मरी पहाड़ पै खींचण चले चमार
  दो सै जोड़ी जूती बणगी सांटै कई हजार
  झूठ तै मैं बोलूं कोन्या . . .
  कुतिआ चाली बिजार में गलै बांध के ईंट
  बिजार के बणिए न्यूं उठ बोलैं ताई लता लेगी क छींट
  झूठ तै मैं बोलूं कोन्या . . .
  
  मेरी मालन रंगीली गून्थ लायी री सेहरा
  मेरी मालन रंगीली गून्थ लायी री सेहरा गून्थ लायी री
  कहां तो बोया केवड़ा री कहां तो बोया गुलाब री
  किनारे किनारे बोया केवड़ा री क्यारी में बोया गुलाब री
  किन ये डाल झुकाइयां री और किन ये बीने हैं फूल री
  मेरी मालन छबीली . . .
  माली ने डाल झुकाइयां री और मालन ने बीने हैं फूल री
  गून्था ए गून्था वारी ला हां धरा ए चंगेरी के बीच री
  मेरी मालन छबीली . . .
  सिर धर मालन निसरी री मेरठ के तखत बजार री
  लोग महाजन पूछिया अरी कर सेहरे का मेल री
  मेरी मालन छबीली . . . .
  यौं तो लगे या मे डेढ़ सौ री , और लाल लगे लख चार री
  उड़ने तो लगी चिड़कली जी कूकन लागे मोर री
  मेरी मालन छबीली . . .
  किन यह सेहरा मंगाइयां री और किस के घर में जाय री
  . . . का बेटा . . . का पोता ब्याहियां उन घर जाये री
  मेरी मालन छबीली . . .
  
  ब्याही थी रे बिलसी नाहीं
  ब्याही थी रे बिलसी नाहीं , या क्या हुई प्यारी ए
  तोड़ी थी रे सूंघी नाहीं , ली थी गले में डार प्यारी ए
  घर घर की दीवा घर घर बाती , रंडुवे के घर घोर अंधेरा ए
  घर घर भोजन घर घर रोटी , मेरे घर ढकनी में चून प्यारी ए
  दामन चुंदरी खूंटी धरे हैं , एक बार पहर दिखाय प्यारी ए
  पानी की गगरी रीती धरी है , इक बार सागर जाय प्यारी ए
  गहने का डिब्बा भरा धरा है , एक बार पहन दिखाय प्यारी ए
  भैया तेरा लेने आया , एक बार नैहर जाय प्यारी ए
  सेजें मेरी सूनी पड़ी हैं , एक बार सूरत दिखाय प्यारी ए
  डाल खटोला बगड़ बिच सोया , एक बार सुपने में आय प्यारी ए
  
  चंदन रुख कटाय कै
  चंदन रुख कटाय कै
  एक अगड़ पलणिआ घड़ा
  मेरे आंगण में अमला बो दिआ ।
  एक रेसम डोर बटाय के
  अगड़ पलणिया झूला
  मेरे अंगण . . .
  एक धण पिआ दोनूं बैठगे
  दोनूं मैं पड़ग्या न्याव
  मेरे अंगण . . .
  गोरी जो थम जन्मोगी धीअड़ी
  थारे काट ल्यांगे नाक अर कान
  मेरे अंगण . . .
  राजा धी जामैगी थारी भावज
  कोए हम रै जामांगे नंदलाल
  मेरे अंगण . . .
  कोए ये नो पे दस मासिआं
  हो गया नंदलाल
  मेरे अंगण . . . .
  इक भली ए करी मेरे राम ने
  मेरे बचगे नाक अर कान
  मेरे अंगण . . .
  गोरी हम रै कह्या हंस खेल कै
  कोए थम नै करी सतभा
  मेरे अंगण . . .
  
  मेरो गढ़ ददरेड़ी बड़ो सहर हिन्दुवाना
  मेरो गढ़ ददरेड़ी बड़ो सहर हिन्दुवाना
  अमर का पोता जेवर सिंह चौहाना
  मरद निछत्तर छत्तरधारी राणा
  बादसाही सूबा आम खास में थाना
  मदद इलाही कला सवाई
  नौबत में लागी धाई
  जाहर पीर मरद अवतारी
  जंग जीत पीरी पाई
  कलजीवन सूं गोरख आया
  चौदह सौ चेला संग लाया
  आ बागां में डेरा लाया
  बारह बरस का सूखा बाग हराया
  फूलों का डौना माली भर के ल्याया
  अम्मा बाछल जाए दिखाया
  औधड़ चेला ने जाए अलख जगाया
  राणी भिच्छा लाई गुर की रिच्छा
  सेवा में बाछल आई
  जाहर पीर मरद अवतारी . . .
  वाछल माता जनमत की बांझ कहावै
  पुत्र की खातिर सेवा हित कहलावे
  मौला गोद भरेगा न्यूं सतगुर समझावै
  सेवा सहणी गुरु की करणी
  खुसी रही बाछल माई
  जाहर पीर मरद अवतारी . . .
  बारह बरस तक सेवा साधी गहरी
  गोरख नाथ का परचा
  हर दम हाल हजूरी
  काछल का जौड़ा जिनें थी मजबूरी
  बाछल का गूगा लिखी अरस ते पीरी
  जौड़ा ने बाद मंडायो धुन्ध मचायो
  दिल्ली में चुगली खाई
  जाहर पीर मरद अवतारी . . .
  चढ़ा बादसाह ले ली फौज अमोही
  ददरेड़े छाया जित गूगासिंह की रोही
  चढ़ा बाला ‘भाणजा’ लेली हाथ सरोही
  चढ़े हिसाबा लसकर दाना
  इन्दल कर दिया राही राही
  जाहर पीर मरद अवतारी . . .
  चढ़ा भज्जू भाई जिनने
  लोथण कर दिया घारा
  चढ़ा वीर ब्राह्मण नरसिंह मतवारा
  वा फत्ते सिंह ने रण में खड्ग संभाला
  वा गूगा जी के गले में भूमतिमाला
  जिनकी बणी रहे चतुराई
  जाहर पीर मरद अवतारी . . .
  गूगा जी की मदद पीरपी राणी
  समसेर उठाई जागीबामी भुजा भवानी
  धड़सीस उड़ायो जिने वार करो हकानी
  चौहान गोत्र की कर गयो अमर निसानी
  गूगा ने सैर बैर जब लिया
  लोथ जिनों की तड़ पाई
  जाहर पीर मरद अवतारी . . .
  बादसाह के जी पै बह गई कारी
  लीला ने दोनों टाप धरी अम्बारी
  गूगा ने आया लटका नीचे पटका
  काण करूं तेरे तखत की
  तो को कहा मारूं बादसाह भाई
  जाहर पीर मरद अवतारी . . .
  जंग जीत के सिर जोड़ां का ल्याया
  इनको बिसवा दे दे ले मेरी बाछल माता
  गूगा तनें बुरी करी ये
  मेरी सगी बाहण का जाया
  ददरेड़ा तै सुण कै करण पुरे में आया
  अर्जुल्ला पाअी जब लीला सुधां समाया
  भूडां बीच मैड़ी छाई
  जाहर पीर मरद अवतारी . . .
  
  बागां में मेंहा बरसै सरवर पै मेंहा बरसै
  बागां में मेंहा बरसै सरवर पै मेंहा बरसै
  मत बरसै इन्दर मेरी मां का जाया बरसै
  माला पै रंग बरसै चम्पा पै रंग बरसै
  मत बरसै इन्दर राजा थाली में बीरा बरसै
  
  राम और लिछमन दसरथ जी के बेटे
  राम और लिछमन दसरथ जी के बेटे , दोनूं बन खण्ड मैं जां ,
  हेरी मन्नै राम मिले भगवान
  एक बन चाले रामा दो बन चाले रामा , तीजै मैं लग आई प्यास ,
  हेरी मन्नै राम मिले भगवान
  जोहड़ बी रीते रामा कुएं भी रीते , रीता सारा बनबास
  हेरी मन्नै राम मिले भगवान
  छोटा सा छोरा गऊए चरावै , एक घूंट पाणीड़ा पिला ,
  हेरी मन्नै राम मिले भगवान
  
  सिया खड़ी पछताय कुस बन में हुए
  सिया खड़ी पछताय कुस बन में हुए
  जो यहां होती ललना की दाई
  ललना देती जमाय सूरज देती पजाय
  मुन्ना लेती खिलाए । कुस बन में हुए । ।
  जो यहां होती ललना की नायन
  मंगल देती गवाय चौक देती पुराय
  न्हान देती नहलाय । कुस बन में हुए । ।
  जो यहां होती ललना की दादी
  चरुए देती धराय , खुसियां लेती मनाय
  बाजे देती बजवाय । कुस बन में हुए । ।
  जो यहां होती ललना की चाची
  पलंगा देती बिछाय दीपक देती जलाय
  घुट्टी देती बनाय । कुस बन में हुए । ।
  जो यहां होती ललना की ताई
  ललना लेती खिलाय मोहरें देती लुटाए
  नेग देती दिलाय । कुस बन में हुए । ।
  जो यहां होती ललना की बुआ
  सतिये देती धराय काजल देती लगाय
  दूध देती पिलवाय । कुस बन में हुए । ।
  
  गाड़ी तलै मनै जीरा बोया
  गाड़ी तलै मनै जीरा बोया , हां सहेली जीरा ए
  जीरे के दो फंुगल लागी , हां सहेली फुंगल ए
  फुंगल कै मनै गऊ चराई , हां सहेली गऊ ए
  गऊ का मनै दूध काढ्या , हां सहेली दूध ए
  दूध की मनै खीर बणाई , हां सहेली खीर ए
  खीर तै मनै बीर जिमाए , हां सहेली बीर ए
  बीरे नै मनै चूंदड़ उढ़ाया , हां सहेली चून्दड़ ए
  चून्दड़ ओढ़ मैं पाणी चाली , हां सहेली पाणी ए
  पानी ल्यांदे दो कांटे लागे , हां सहेली कांटे ए
  काटा लाग मेरै आंसू आए , हां सहेली आंसू ए
  आंसू लै मनै चून्दड़ तै पूंझे , हां सहेली चून्दड़ ए
  चून्दड़ नपूते में धाबे पड़गे , हां सहेली धाबे ए
  धाबे ले मनै धोबी कै गेर्या , हां सहेली धोबी ए
  धोबी नपूते न धोला कर दिया , हां सहेली धोला ए
  धोला ले मनै लीलगर के गेर्या , हां सहेली लीलगर ए
  लीलगर नपूते ने लीला कर दिया , हां सहेली लीला ए
  लीला लै मनै दरजी के गेर्या , हां सहेली दरजी ए
  दरजी नपूते ने कोथला सीम दिया , हां सहेली कोथला ए
  कोथले मैं मनै सास घाली , हां सहेली सास ए
  सास घाल में बेचण चाली , हां सहेली बेचण ए
  बेच बाच के टके ल्याई , हां सहेली टके ए
  टके का मनै चूड़ा पहर्या , हां सहेली चूड़ा ए
  चूड़ा मेरा चिमकै , सास मेरी बिलसे ए ।
  
  हाथों जरी का रूमाल बन्ना री मेरा मेवा ल्याया
  हाथों जरी का रूमाल बन्ना री मेरा मेवा ल्याया
  आया तो आया बन्ना नीलगरनी की गलियां
  नीलगरनी हुई कुरबान बन्ना मेरी साड़ी ल्याया
  बन्ना री . । ।
  आया तो आया बन्ना मोची की गलियां
  मोचन हुई कुरबान बन्ना मेरा जूता ल्याया
  बन्ना री . । ।
  आया तो आया बन्ना दरजी की गलियां
  दरजन हुई कुरबान बन्ना मेरा जोड़ा ल्याया
  बन्ना री . । ।
  आया तो आया बन्ना सुसरे के अंगना
  सासू हुई कुरबान बन्ना मेरा ब्यावहन आया
  बन्ना री . । ।
  आया तो आया बन्ना चौरी डिग बैठा
  बन्नो हुई कुरबान बन्ना मेरा सुन्दर आया ।
  बन्ना री . । ।
  आया तो आया बन्ना सलोक सुनाने आया
  सब ही हुए कुरबान बन्ना मेरा पंडित आया
  बन्ना री . । ।
  
  हे दे सोई हे साड़’र मास
  हे दे सोई हे साड़’र मास , हे दे उठा हे कात्यक मास
  हे तम पीलंग भरा के देयां नै सुवाओ
  हे तम देयां नै सुवा कै गंगा जी पहुंचाओ
  हे तम गंगा जी पहुंचा के गौ धरम कराओ
  हे तम गौ धरम करा के खीर रंधाओ
  हे तम खीर रंधा के बीपर जिमाओ
  हे तम बीपर जिमाके दिछणा दिलाओ
  
  एरी बनड़ा चलै नां चलणदे
  एरी बनड़ा चलै नां चलणदे , हे री रस्ते में खड़ी गुजरिया
  बनड़ा सीस तेरे का सेहरा , बनड़ा कान तेरे के मोती
  एरी उस की लड़ियां लहरा ले , हे री रस्ते में खड़ी गुजरिया
  बनड़ा गल तेरे का तोड़ा , बनड़ा अंग तेरे का जामा
  एरी उस की चोली लहरा ले , हे री रस्ते में खड़ी गुजरिया
  बनड़ा हाथ तेरे की घड़ियां , बनड़ा पैर तेरे का जूता
  एरी उस की चलगत लहरा ले , हे री रस्ते में खड़ी गुजरिया
  बनड़ा हेठ तेरे की लीली , बनड़ा सेज तेरे की बनड़ी
  एरी उस की जोड़ी लहरा ले , हे री रस्ते में खड़ी गुजरिया
  
  निऊँ कह रही धौली गाय
  निऊँ कह रही धौली गाय , मेरी कोई सुनता नईं ।
  मेरे कित गए सिरी भगवान , मैं दुख पाय रई ।
  मेरा दूध पीवे संसार , घी से खायँ खिचड़ी ,
  मेरे पूत कमावें नाज मैंघे भा की रूई ।
  मेरी दहीए सुखी संसार , जब भी मेरे गल पै छुरी
  भावार्थ
  ' यूँ कह रही है सफ़ेद गाय , मेरी बात कोई नहीं सुनता । मेरा भगवान कहाँ चला गया है ? मैं यहाँ दुख पा
  रही हूँ । यह सारी दुनिया मेरा दूध पीती है । मेरे दूध से बने घी को खिचड़ी में डाल कर खाती है । मेरे पुत्र मेरे
  बछड़े ही तो अनाज पैदा करते हैं । उन्हीं के परिश्रम से महंगे भाव में बिकने वाली रुई भी उगती है । मेरे दूध
  से ही दही बनाकर खाता है यह संसार और सुखी रहता है । इसके बावजूद भी जब मैं बूढ़ी हो जाती हूँ तो छुरी मेरे
  ही गले पर चलती है । '
  
  रसीले नैन गोरी के रे
  रसीले नैन गोरी के रे
  चलो एक नार पानी को रे
  मिला एक छेल गबरू सा रे
  किसे तुम देख मचले हो रे
  किसे तुम देख अटके हो रे
  सूरत तेरी देख मचला हूं रे
  जोबन तेरा देख अटका हूं रे
  कहां तेरे चोट लागी है रे
  कहां तेरे घाव भारी है रे
  हिवड़े में मेरे चोट लागी है रे
  कलेजे मेरे घाव भारी है रे
  आओ ना मेरी सेज पर गोरी रे
  रसीले नैन गोरी के रे
  
  दसमास रे बेटा बोझ मरी थी
  दसमास रे बेटा बोझ मरी थी
  मायड़ ने निरणा दे चढ़या
  अपणी मायड़ नै मैं बांदी री ल्यादूं
  बड़े ए साजन की धीअड़ी
  बारां मास रे बीरा गोद खिलाया
  बाहण का निरणा दे चल्या
  अपणी बाहण नै मैं अगड़ घड़ा दयूं
  ऊपर नौरंग चूंदड़ी
  
  नगरकोट में बासा राणी
  नगरकोट में बासा राणी
  तेरे कला कुल जग नै जाणी
  कथा बखाणै बिरमा ज्ञानी
  दुआरे तेरे पीपल री खड़ी
  मुगला उतर्या सतलज नदी
  सूती हो उठ री नदी
  लौकड़ लहीं खड्या है झंडी
  जिब जाला नै चकर चलायी
  फौज मुगल की काट बगाई
  मुगल कहै मन्नै बकसो माई
  जिब जाला की करी चढ़ाई
  खीर खांड के थाल भराए
  धजा नारियल लेकर आये
  मुगला भेंट ले कै री आया
  जिब लौकड़ नै कथा सुनाई
  सूती उठ जाग री माई
  मुगल भेंट भवन तेरे में लहें री खड़ा
  धजा नारियल भेंट चढ़ाई
  लौकड़िया तेरे अगवाणी खड़ा
  
  तळै खड्या क्युं रुके मारै चढ्ज्या जीने पर कै
  तळै खड्या क्युं रुके मारै चढ्ज्या जीने पर कै ,
  एक मुट्ठि मनै भिक्षा चहिए देज्या तळै उतर कै ।
  सुपने आळी बात पिया मेरी बिल्कुल साची पाई ,
  बेटा कह कै भीख घालज्या जोग सफ़ल हो माई ।
  बेटा क्युकर कहूँ तनै तू सगी नणंद का भाई ,
  उन नेगां नै भूल बिसरज्या दे छोड पहङी राही ॥
  पिया सोने के मन्नै थाळ परोसे जीम लिये मन भर कै ,
  राख घोळकै पीज्यां साधू हर का नाम सुमर कै ॥ तळै खड्या क्युं रुके मारै . . . . .
  
  दिल्ली सहर से पति खद्दर मंगा द्यों जी
  दिल्ली सहर से पति खद्दर मंगा द्यो जी
  हिन्दी लीलगर पै पीला रंग द्यो जी
  अल्यां तै पल्यां मोर पपीहे
  घूंघट पै ओउम सान्ती लिखा द्यो जी
  पति प्यारे जी
  जुग जुग जीओ सास ससुर जी
  जिनने अमर बेल फेलाई जी
  
  सासड़ नै भेजी हे मां मेरी चुंदड़ी जी
  सासड़ नै भेजी हे मां मेरी चुंदड़ी जी ,
  ए जी कोई दे भेजी मेरी सास , इन्द राजा नै झड़ी ए लगा दई जी
  अलां तो पलां हे मां मेरी छेकले जी ,
  ए जी कोई बी सासड़ के बोल , इन्द राजा नै झड़ी ए लगा दई जी
  ओढूँ तो दीखै हे मां मेरी छेकले जी ,
  ए जी कोई रड़कै सासड़ के बोल , इन्द राजा नै झड़ी ए लगा दई जी
  सासरे में बेट्टी हे मां मेरी न्यूं रह्वै जी ,
  ए जी कोई ज्यूं रै कढ़ाई बीच तेल , इन्द राजा नै झड़ी ए लगा दई जी ।
  
  नौ नौ नौरते संझा माई के
  नौ नौ नौरते संझा माई के
  सोलां कनागत पितरां के
  उठ माई बैठ माई खोल दे पाट
  मैं आई तने पूजण ने
  पूज पिछोकड़ कै फल लागे
  भाई भतीजे पूरे पंचास
  कड़वी कचरी कड़वी बेल
  पूत फलियां तेरी बेल
  मक्का देरी मक्का द
  तेरे आये बोहड़िआ धक्का दे
  
  समझा ले अपनो लाल री
  समझा ले अपनो लाल री मेरी छुप गयो आज अटरिया में
  मैं गोबर गेरन जाऊं मेरे संग चले है नन्द लाला
  मेरो गोबर को तो गोबर बखेरो धर गयेा डुक्क कमरिया में
  समझा ले अपनो लाल री . . .
  मैं पानी भरने जाऊं मेरे संग चले है नन्द लाला
  मेरो पानी को तो पानी पीयो मेरे कर गयो छेद मटकिया में
  समझा ले अपनो लाल री . . .
  मैं दूध बिलोवन जाऊं मेरे संग चले है नन्द लाला
  मक्खन को मक्खन खायो मेरी कर गयो छेद मटकिया में
  समझा ले अपनो लाल री . . .
  
  हरे हरे बांस छवाय दई राय बटियां
  हरे हरे बांस छवाय दई राय बटियां
  मेरे बाबा सोवें सुख नीन्द दादी रानी अरज करै
  मेरी बन्नो भयी वर जोग सलोनी बेटी वर मांगै
  सुन के बाबा हंसि पड़े और घुड़ला कस लिया
  ढूंढा धुर गुजरात ढूंढा सारा मालवा
  सहरों में बड़ा सहर आयोध्या नजर पड़ी
  सजनों में बड़े सजन जंवाई रघुनाथ मिले
  
  ऊठ बहू मेरी पीस ले
  ऊठ बहू मेरी पीस ले यो दिन धोला लिकड़ आया हे ।
  तन्नै कै सासू पीसणा मैं काच्ची नींद जगाई हे ।
  सेजां पै तै बालम बोल्या सुण ले अम्मां मेरी हे ।
  भले घरां की ब्याह के ल्याणा इब नां चालै थारी हे ।
  भरी सी मैं झोट्टी ल्यूंगा छोटा बीरा ल्यूंगा पाली हे ।
  बलध्यां की मैं जोड़ी ल्यूंगा बाबल ल्यूंगा हाली हे ।
  भारी सी मैं चाक्की ल्यूंगा थम ने ल्यूं पिनहारी हे ।
  गोबर कूड़ा थमै करोगी गरज पड़ै रह जाइयो हे ।
  
  सुसराल पणै मैं चाल पड़ा रे
  सुसराल पणै मैं चाल पड़ा रे छोरा साइकल त्यार कर के
  ओले हाथ कै घड़ी बांध रह्या टेढा साफा धर कै
  गाम गोठ जद पहुंच लिया छोटा साला मिल गया
  जद साले नै करी नमस्ते साइकल नोहरै मैं डाट लिया
  सांझ होई जद दिया चासण नाई का आया
  चाल बटेऊ चालिए कुछ भोजन सा खाया
  थाली पै बैठ कै जद जीमण भी लाग्या
  चारों तरफ लखा कै मैं तो चुपका सा हो गया
  जद मन्ने लेण का जिकर कर्या मेरी सासू नाट गी
  दूर ढाल की बाल उस नै सोच के कही
  थाली पै तै उठ कै मैं नौहरै मैं आया
  मन मैं करू विचार भगवान तेरी अपरमपार माया
  घाल दे ओ साला घाल दे तेरी बहन खजानी नै
  नौकर छोड़ डिगर जा गां इस भरी जवानी मैं
  ले जा हो जीजा लेजा हो मेरी बहिन खजानी नै
  नौकर मत ना जाइये इस भरी जवानी मैं
  
  परोस दिये भाजी लड्डू पूरी पकवान जी
  परोस दिये भाजी लड्डू पूरी पकवान जी
  जीमो जीमो समधी पंच पकवान जी
  बताओ बताओ समधी अपनी बात जी
  मां हमारी चांदनी और बाबुल पूनो का चांद जी
  हमारे सारे भाई राज कुंवर बहन रानी राधिका जी
  बहू हमारी चम्पा की कली सोभा है रनिवास की
  मां तुम्हारी नटनी और बाप तुम्हारा बटुआ जी
  तुम सारे भाई बनजारे बहन तुम्हारी बांदियां सी जी
  
  अमीर गरीब में पड़ी जो खाई
  अमीर गरीब में पड़ी जो खाई ।
  गांधी बाब्बू नै कोन्या भाई । ।
  गरीब मजूरां का हक दिलाया ।
  अमीरां तै यूं उपदेस सुनाया । ।
  धन नै सांझा समझो भाई ।
  नहीं तो कहलाओगे कसाई । ।
  
  बाबा देस जांदा परदेस जाइयो
  बाबा देस जांदा परदेस जाइयो म्हारी जोड़ी का बर ढूंडियो
  लाडो देस जांदा परदेस जांगा , ढूंडिया सै फूल गुलाब का
  ताऊ देस जांदा परदेस जाइयो म्हारी जोड़ी का वर ढूंडियो
  लाडो देस जांदा परदेस जांगा , ढूंडिया सै फूल गुलाब का
  मामा देस जांदा परदेस जाइयो म्हारी जोड़ी का वर ढूंडियो
  लाडो देस जांदा परदेस जांगा , ढूंडिया सै फूल गुलाब का
  भाई देस जांदा परदेस जाइयो म्हारी जोड़ी का वर ढूंडियो
  लाडो देस जांदा परदेस जांगा , ढूंडिया सै फूल गुलाब का
  
  हे मेरे नौकर गए भरतार
  हे मेरे नौकर गये भरतार मिरा जी लागता कोन्या
  ऊं नै खत गैर्या ना तार रपिये भेजता कोन्या
  डाई का गैर्या तार तार नै हे बांचता कोन्या
  हे वो आया महल के बीच महल में च्यान्दणां कोन्या
  ऊं नै देख्या पल्ला ऊघाड़ के आंखियां खोलती कोन्या
  पौंचे तै पकड्या हाथ के नाड़ी चालती कोन्या
  बुलवा द्यूं बैद भतेरे आड़ै को बैद बी कोन्या
  हे वो रोया बड़ के लाग मेरे मांबाप बी कोन्या
  फिर आया रै च्यारूं कूंट तेरे रे केस्सी की हूर बी कोन्या
  
  बागां मैं दुख सै बगीचां मैं दुख सै
  बागां मैं दुख सै बगीचां मैं दुख सै
  पेड़ कटै ए जद डालिआं मैं दुख सै
  न्यूं मत जाणै ए बेबे
  तालां मैं दुख सै ए कलिआं मैं दुख सै
  ताल सुखए जद मछिआं मैं दुख सै
  न्यूं मत जाणै ए बेबे
  राणी मैं दुख सै रोहतास मैं दुख सै
  भंगी घर पाणी भरै राजा मैं दुख सै
  न्यूं मत जाणै ए बेबे
  राम मैं दुख सै ए लिछमन मैं दुख सै
  सीता हड़ी ए जद रावण मैं दुख सै
  न्यूं मत जाणै ए बेबे
  
  आयो परदेसी सूबटो ले ग्यो टीली में
  आयो परदेसी सूबटो ले ग्यो टीली में सूं टाल एकलड़ी क्यों चाली हे
  इतनो बाबाजी रोहेत इतनो ताऊ जी रोहेत एकलड़ी क्यों चाली हे
  इतनो मामा जी रोहेत इतनो फूफा जी रोहेत एकलड़ी क्यों चाली हे
  आयो परदेसी सूबटो ले ग्यो टोली में सूं टाल एकलड़ी क्यों चाली हे
  
  बड़ए बगड़तै सती राणी नीसरी भर गोबर की हेल
  बड़ए बगड़तै सती राणी नीसरी भर गोबर की हेल
  गोबर छिड़का भोली रााी भोंपड़ी धरती में हुवाए लिपाव
  बड़ए बगड़तै सती रानी नीसरी भर गीव्हां की हेल
  गीहव छिड़का भोली राणी भोंपड़ी धरती में राख्यो ए बीज
  बड़ाए बगड़तै सती राणी नीसरी भर लोटा जल नीर
  गड़वा तो छिटका भोंपड़ी धरती हुयाए सिलाव
  
  बांका रहिए जगत में
  बांका रहिए जगत में बांके का ही आदर होय ।
  बांकी बन की लाकड़ी काट सके ना कोय । ।
  
  हे री सखी सावन मास घिरण लाग्यो
  हे री सखी सावन मास घिरण लाग्यो
  ननदी ऐसा खत लिखवा दो मेरे प्रीतम को बुलवा दो
  भाभी मेरा बीर नहीं आवै वो तो पहुंचा ज़िला मुलतान में
  ननदी अपने बाबल ने कहदे मन्ने अपने घर घलवा दे
  मेरी माता खुसी मनावे आ गई मरवण आज
  बेटी तेरी साथ की झूलें तुम भी झूलो चम्पा बाग में
  एरी सब सखियां हार सिंगारै हमते तारें हार सिंगार नै
  एरी मेरे बांई हाथ को कांगणी ले गया काग उठाय के
  आने पटकी ज़िला मुलतान में तित बैठा नर सुलतान जी
  आइयो री मेरी कांगणी किस विध आई मेरे पास री
  ऐसी सब सखियां झूला झूलें आई ना कुंवर निहालदे
  उसका मां बाप सब रोया उसकी रावै छोटी बाहण जी
  परितम भले वक्त पर आये सिर के केस जलन नहीं पाये
  हाथ की मैहंदी छूटण नहीं पाई माथे की बिंदी छूटन नहीं पाई
  रह गई कुंवर निहाल दे
  
  झूलण जांगी ऐ मां मेरी बाग में री
  झूलण जांगी ऐ मां मेरी बाग में री
  आं री कोए संग सुहेली च्यार
  झूलण जांगी ए मां मेरी बाग में री
  कोए पंदरां की मां मेरी कोए बीस की री
  आं री को संग सुहेली च्यार
  झूलण जंगी ए मां मेरी बाग में री
  कोए गोरी ए मां मेरी कोए सांवरी री
  आं री कोए संग की सहेली च्यार
  झूलन जांगी हे मां मेरी बाग में री
  
  जब तौं घर तैं लीकड़या गभरू सेर जुआन
  जब तौं घर तैं लीकड़या गभरू सेर जुआन
  हो गया सौण कसौण गभरू सेर जुआन
  हाय हाय गभरू सेर जुआन
  बाम्मै बोल्ली कोतरी दहणै बोल्या काग
  गभरू सेर जुआन हाय हाय गभरू सेर जुआन
  मारी क्यों ना कोतरी तैने मार्या क्यों ना काग
  हाय हाय गभरू सेर जुआन
  कनअ तेरी बांधी पालकी कनअ तेरा कर्या सिंगार
  हाय हाय गभरू सेर जुआन
  भाइयां बांधी पालकी भाइयां ने कर्या सिंगार
  हाय हाय गभरू सेर जुआन
  सुसरा का प्यारा हाय सासड़ का प्यारा हाय हाय
  हाय हाय गभरू सेर जुआन
  
  उड़ जा रे कागा लेजा रे तागा
  उड़ जा रे कागा लेजा रे तागा जांदा तो जइये मेरै बाप कै
  मैं तो नाम न जाणू बेब्बे गाम ना जाणू कौणसी तो मैड़ी तेरै बाप की
  नाम बताद्यूं गाम बताद्यूं मैड़ी तो बताद्यूं मेरे बाप की
  एक ऊंची सी मैड़ी लाल किवाड़ी , वो घर कहिए मेरे बाप का
  एक मेरे बाप के चार धीअड़ थी , चारों तो ब्याही चारों कूट में
  एक बागडण में दूजी खादर में तीजी हरियाणा चौथी देस में
  मेरे सिर पर कागा हाथ भुआरी भरूंट भुवारूं में खड़ी खड़ी
  मैं सट सट मारूं डस डस रोवूं रोवूं नाई का तेरे जीव नै
  
  बाजरे की रोटी पोई रै हलिड़ा
  बाजरे की रोटी पोई रै हलिड़ा
  बथुए का रांधा रै साग
  आठ बलधां का रै हलिड़ा नीरणा
  बार हलिड़ा की छाक
  बरसन लागी रै हलिड़ा बादली
  
  ल्हुक बैठ हे राणी रुकमण राणी
  ल्हुक बैठ हे राणी रुकमण राणी , तेरे डूडूडे आए
  क्यूंकर ल्हुक जां री मेरी दादी , मेरे दादा ने बुलाए
  ल्हुक बैठ हे राणी रुकमण राणी , तेरे टूडूडे आए
  क्यूंकर ल्हुक जां री मेरी अम्मां , मेरे बाबल ने बुलाए
  ल्हुक बैठ हे राणी रुकमण राणी , तेरे डूडूडे आए
  क्यूंकर ल्हुक जां री मेरी ताई , मेरे ताऊ ने बुलाए
  
  राम अर लछमण दशरथ के बेटे
  राम अर लछमण दशरथ के बेटे
  दोनों बणखंड जाएँ . . . हे जी कोई राम मिले भगवान
  एक बण चाल्ये , दो बण चाल्ये
  तीजे में लग आई प्यास . . . हे जी कोई राम मिले भगवान
  ना अड़े कूआँ , ना अड़े जोहड़
  ना अड़े सरवर ताल . . . हे जी कोई राम मिले भगवान
  हर के घर तै उठी बदलिया
  बरस रही झड़ लाए . . . हे जी कोई राम मिले भगवान
  भर गए कूएँ , भर गए जोहड़
  भर गए सरवर ताल . . . हे जी कोई राम मिले भगवान
  छोटासा छोरा गउएँ चरावै
  पाणी तो प्याओ नंदलाल . . . हे जी कोई राम मिले भगवान
  भर के लोटा पाणी का ल्याया
  पिओ तो श्री भगवान . . . हे जी कोई राम मिले भगवान
  तेरा पाणी हम जब पीवांगे
  नाम बताओ माय अर बाप . . . हे जी कोई राम मिले भगवान
  पिता अपने का नाम ना जाणू
  सीता सै म्हारी माँ . . . हे जी कोई राम मिले भगवान
  चाल भई लड़के उस नगरी में
  जित थारी सीता माँ . . . हे जी कोई राम मिले भगवान
  खड़ीखड़ी सीता केश सुखावै
  हरे रूख की छायँ . . . हे जी कोई राम मिले भगवान
  ढक ले री माता इन केशां ने
  बाहर खड़े श्रीराम . . . हे जी कोई राम मिले भगवान
  इस माणस का मुखड़ा ना देखूँ
  जीव तने दिया बणवास . . . हे जी कोई राम मिले भगवान
  पाट गई धरती समा गई सीता
  खड़े लखावें श्रीराम . . . हे जी कोई राम मिले भगवान
  भाजलुज के चोटा पकड़्या
  चोटे में हरीहरी घाम . . . हे जी कोई राम मिले भगवान
  राम की माया राम ही जाणे
  भज लो जय जय राम . . . हे जी कोई राम मिले भगवान
  
  कुरडी कूड़ा हे जी गेरती
  कुरडी कूड़ा हे जी गेरती
  कान गई भनकार
  बेटा तै जाया माई जाया बीर कै
  पिरस चढ़न्ता सुसरा बूझिया
  कहो तै पीहर जां
  बेटा तै जाया . . .
  हम नहीं जाणा म्हारी कुल बहू
  जेठ तेरे नै हे बूझ
  धार कढ़ता जेठा बूझिया
  कहो ते पीहर जां
  बेटा तै जाया . . .
  हम नहीं जाणां म्हारी कुल बहू
  देवर तेरे नै हे बूझ
  खुलिया खेलन्ता देवर बूझिया
  कहो ते पीहर जां
  बेटा तै जाया . . .
  हम नहीं जाणां म्हारी भावज जी
  कन्धे तेरे नै हे बूझ
  कहो तै पीहर जां
  बेटा तै जाया . . .
  हम नहीं जाणां म्हारी गोरडी
  सास तेरी नै हे बूझ
  बेटा तै जाया माई जाया बीर कै
  
  ए परदेसी चाल्या जाइये
  ए परदेसी चाल्या जाइये , घर बूझे सै मारे नै
  ए मेरी मां बाम्हण कै जारी बाबल नम्बरदारी मैं
  ए मेरी भाभी माण्डे पोवै , दाल रघैं म्हारे हारे मैं
  ए मेरा बीरा ढोल जिमावै , जले की नजर चुबारे मैं
  ए मेरी माता लत्ते दिखावै , बैली करदी बाड़ै मैं
  
  हांसी सहर से पाते मंगवा दो
  हांसी सहर से पाते मंगवा दो
  सिरसे के छीपी से रंगवा दो
  गाढ़ा मारा जी पीलो रंगवा दो
  पीलो ओढ़ म्हारी जच्चा पाणी ने चाली
  लाल पड़ोसिन मुख मोड़ा
  गाढा मारा जी पीलो रंगवा दो
  एडा तो शेड़ा साहबा मोर पपीहा
  घूंघट पर सान्ती ओम लिखा दो
  पति प्यारा जी पीलो रंगवा दो
  पीलो ओढ़ म्हारी जच्चा खेत ने चाली
  ननद जेठानी बिलराव
  पति प्यारा जी पीलो रंगवा दो
  
  ओरै धोरै धरी दातनां
  ओरै धोरै धरी दातनां
  ये भरपाई तेरी साथनां
  ओरै धोरे धरी दातनां
  जीवो भरपाई तेरी साथना
  
  ये जुल्मी नैण बुरे कोए दिन याद करो
  ये जुल्मी नैण बुरे कोए दिन याद करो
  एक न्हाणा न्हाण आले दो जणै
  न्हा न्हा मस्त हुए कोए दिन याद करो
  एक खाणा खाण आले दो जणै
  खाए खाए मस्त हुए कोए दिन याद करो
  ये जुल्मी नैण बुरे कोए दिन याद करो
  
  जच्चा की चटोरी जीभ जलेबी मंगवा द्यो नां
  जच्चा की चटोरी जीभ चलेबी मंगवा द्यो नां
  उसकी सासू गिरवै रखद्यो ससुरै का लगवा द्यो ब्याज
  जलेबी मंगवा द्यो नां
  उसकी जिठाणी नै गिरवै रखद्यो जेठै का लगा द्यो ब्याज
  जलेबी मंगवा द्यो नां
  उसकी देवरानी गिरवै रखद्यो देवर का लगा द्यो ब्याज
  जलेबी मंगवा द्यो नां
  उसकी ननद ने गिरवै रखद्यो ननदोइए का लगा द्यो ब्याज
  जलेबी मंगवा द्यो नां
  जच्चा की चटोरी जीभ जलेबी मंगवा द्यो नां
  
  राजे गंगा किनारे एक तिरिया सू ठाड़ी अरज करे
  राजे गंगा किनारे एक तिरिया सू ठाड़ी अरज करे
  गंगे एक लहर हमें देऊ कि जा में डूब जाइयों
  कै दुख री तोहे सासुरी सुसर को कै तेरे पिया परदेस
  के दुख री तेरे मात पिता को के मां जाये बीर
  काहे दुख डूबियो
  ना दुख री मोहे सासुरी सुसर कऊ ना मेरे पिया परदेस
  ना दुख री मोहे मात पिता को ना मा जाये बीर
  सासु बहु कहि नाए बोले ननद भाभी ना कहे
  ना हो राजे वे मोहे बांझ कहीं टेरै सो काटो गई
  
  बनवारी हो लाल कोन्या थारै सारै
  बनवारी हो लाल कोन्या थारै सारै , गिरधारी हो लाल कोन्या थारै सारै
  ऐ महल मालिया थारै । थारी बरोबरी म्हें करांस , कोई टूटी टपरी म्हारै
  गिरधारी हो लाल कोन्या थारै सारै
  ऐ कामधेनवा थारै । थारी बरोबरी म्हें करांस , कोई भैंस पाडड़ी म्हारै
  गिरधारी हो लाल कोन्या थारै सारै
  ऐ हाथी घोड़ा थारै । थारी बरोबरी म्हें करोस , कोई ऊंट टोरड़ा म्हारै
  गिरधारी हो लाल कोन्या थारै सारै
  ऐ भाला बरछी थारै । थारी बरोबरी म्हें करांस , कोई जेली गंडासी म्हारै
  गिरधारी हो लाल कोन्या थारै सारै
  ऐ रतनागर सागर थारै । थारी बरोबरी म्हें करांस , कोई ढाब भर्या है म्हारै
  गिरधारी हो लाल कोन्या थारै सारै
  ऐ तोसक तकिया थारै । थारी बरोबरी म्हें करांस , कोई पाटी गूदड़ी म्हारै
  गिरधारी हो लाल कोन्या थारै सारै
  आ राधा रानी थारै । थारी बरोबरी म्हें करांस , कोई एक जाटणी म्हारै
  बनवारी हो लाल कोन्या थारै सारै , गिरधारी हो लाल कोन्या थारै सारै
  
  मेरे सीस पै घड़ा घड़े पै झारी
  मेरे सीस पै घड़ा घड़े पै झारी
  पतली जी पाणी जाए नार सांवलड़ी
  कोए काहे बटेऊ जाय कुएं पै पाहुचा
  कोए बूझण लाग्या नार बात सांवलड़ी
  गोरी एक घूंट पाणी पिलाय दूर का प्यासा
  मेरा संग अकेला जाए पाणिडा पिला दे
  मैं तो क्यूंकर पाणिडा पिलाऊं
  नहर जल भारी कूएं का जल खारी रे
  मेरी सास बड़ी जल्लाद खसम मेरा खूनी रे
  कोए इतणी सी सुण के बात मुसाफिर जा जादू डार्या रे
  मेरी नेजू के नो टूक डोल उत रह ग्या रे
  तैं चाल म्हारे घरां पिलाद्यूं तनै पाणी रे
  तेरी भोत करूं मिजबानी म्हारे घरां चाल रे
  मैं क्यूंकर घर ने चालूं सुण मेरी बात हे
  तेरी सास बड़ी जल्लाद खसम तेरा खूनी रे
  तैं भर बैदे का भेस गली में आइयो रे
  मैं जाय पडूँ बेमार तुरत बुलवाऊं रे
  सासू उठ जलदी सी घड़ा तार सास मैं मरी री
  मेरा उठ्या कमर मैं दरद पेट मेरा दूखै री
  सुण ले सासू बात पिरान मेरे चाले री
  गलियां में हांडे बैद नबज दिखलादे री
  इतनी सी सुण के बात सास दौड़ी गई री
  गलिआं में पोंहची जाय बैद तै बोली हे
  चाल रे बैदा म्हारे घर ने तन्नै लेण नै आई रे
  मेरी बहू पड़ी बेमार नबज तुम देखो रे
  कोए बहू का पकड्या हाथ नबज उसनै देखी रे
  मेरा मिट्या कमर का दरद सास मैं राजी री
  बैदे नै देदे फीस सास मैं अच्छी री
  लेके नै अपनी फीस बैद घर गया रे
  बहू किस पै धोए पैर अर किस पै झुकाई तन्ने पटिआं
  बहू किस पै पाड़ी मांग सुणा द्यो हे बहु बतिआं
  सासू मन पै धोएै पैर दिल पै पटिआं
  बहूं ज्यों कै चाल्लो चाल जमाणा खोटा
  तेरा सुसर बसैं परदेस बालम तेरा छोटा
  
  लाडो पूछै बाबा से ए बाबा
  लाडो पूछै बाबा से ए बाबा
  मैं किस बिध देखण जाऊं
  रंगीला आ उतर्या बागां मैं
  हाथ टोकरियां फूलां की हे लाडो
  मालणिया बन कर जाओ
  रंगीला आ उतर्या बागां मैं
  कच्ची कच्ची कलियां तोड़ लीं
  अर मैं रिपट पड़ी री
  मुखड़ा देख गया बागां मैं
  बोल गया बतलाए गया
  री म्हारे सावै धरी बनड़ी के
  नजर लगाए गया बागां मैं
  
  गांधी बाब्बू का आया जमाणा
  गांधी बाब्बू का आया जमाणा ।
  देवर पियारे जेल तम जाणा । ।
  जद तै फिरंगी का राज होेया सै ।
  भारत अन्न नै मोहताज होया सै । ।
  अब यू राज मिटाणा ।
  देवर पियारे जेल तम जाणा । ।
  
  हे मेरी सांझी तेरी चम्पा फूली
  हे मेरी सांझी
  तेरी चम्पा फुली आंगी कुरबान सांझी
  हो मेरा सुसरा
  तेरी डाढी लिकड़ा कचरा कुरबान सांझी
  हे मेरी सासू
  तेरे गिण गिण तोडूं पांसू कुरबान सांझी
  हे मेरी नणदी
  तेरी तोड़ घड़ा लूं अणदी कुरबान सांझी
  सांझी चाली सांझ नै
  गैल बसंता पूत
  और सब चीज सिर पर धरी
  बगल में मारा सूत
  
  रे बीरा साढ़ तो पहलड़ा मास
  रे बीरा साढ़ तो पहलड़ा मास
  मेरा माई जाया
  हाली हल बीरा जोतिआ जी
  रे बीरा सामण तो दूजा ए मास
  मेरा माई जाया
  रिम झिम रिम झिम मेंहा बरसिआ जी
  रे बीरा भादों तो तीजा ए मास
  मेरा माई जाया
  खिलै कन्डेली बीरा बीजली
  रे बीरा आसोज तो चौथा ए मास
  मेरा माई जाया
  ओ बीरा कातक तो पांचमां ए मास
  मेरा माई जाया
  कातक रचै ए दीवालिआं जी
  रे बीरा मंगसर तो छठा ए मास
  मेरा माई जाया
  मंगसर मांग भराइयां जी
  रे बीरा पोह तो सातमां ए मास
  मेरा माई जाया
  पोह ए जाड़ा ए घणा जी
  रे बीरा माह तो आठमां ए मास
  मेरा माई जाया
  माहे माझल न्हाइआं जी
  रे बीरा फागुण तो नोमां ए मास
  मेरा माई जाया
  फागण फगवा पिआ खेलिआं जी
  रे बीरा चेत तो दसमां ए मास
  मेरा माई जाया
  चेते केसू फूलिआं जी
  रे बीरा बैसाखे ग्यारमां ए मास
  मेरा माई जाया
  बसाखे केसू ढल गया जी
  रे बीरा जेठ बारहमां ए मास
  मेरा माई जाया
  जेठे लूंआं चल रही जी
  रे बीरा पूगै सै बारां ए मास
  मेरा माई जाया
  
  पांच मोहर का साहबा! पीला मंगाद्यो जी
  पांच मोहर का साहबा पीला मंगाद्यो जी ।
  कोई पांच पचीसी गढ़ बी सी गाढा मारू जी ।
  गाढा मारू जी पीला रं गद्यो जी ।
  किन म्हारी भोली साधण ल्याय दिखाया जी ।
  किन थारे आल लगाई जी ।
  गाढा मारू जी पीला रं गाद्यो जी ।
  छोटी सी नणदल , साहबा आल लगाई जी ।
  अल्ले तै पल्ले साहबा मोर पपेया जी ।
  बीच बीच लाल हजारी जी ।
  गाढा मारू जी पीला रं गाद्यो जी ।
  कोए सास नणद मुख जोड्या जी ।
  गाढा मारू जी पीला रं गाद्यो जी ।
  आंख ना खोले जच्चा मुख तै ना बोले जी ।
  कोए जच का राजन कुम्हला डोले जी ।
  गाढा मारू जी पीला रं गाद्यो जी ।
  दिल्ली सहर तै साहबा बैद बुलाद्यो जी ।
  कोए जच की नाड़ी दिखाद्यो जी ।
  गाढा मारू जी पीला रं गाद्यो जी ।
  झाडै तो झाडै रे बैदा रोक रुपैया जी ।
  कोए जच्चा के जीव की बधाई जी ।
  गाढा मारू जी पीला रं गाद्यो जी ।
  आंख्यां भी खोले जच्चा मुख से भी बोले जी ।
  कोई जच्चा का राजन हंसता डोले जी
  मैं मन ल्यूं थी म्हारा सुघड़ साहबे का जी ।
  कोए प्यारी सू के दुप्यारी जी ।
  गाढा मारू जी पीला रं गाद्यो जी ।
  
  चन्दा तेरो चान्दणे कोयली बोले
  चन्दा तेरो चान्दणे कोयली बोले
  खेलण जोगी है रात राजा कोयली बोले
  ननद भौजाई खेलण निकली खेल खाल के घर बावड़ी
  घर तो बैठा लणिहार राजा कोयली बोले
  ‘कहां गई तेरी मां कहां गया तेरा बाप राजा कोयली बोले’
  ‘कोई पीहर गई मेरी मां दिल्ली गया मेरा बाप राजा कोयली बोले’
  ‘के तो ल्यावे तेरी मां के तो ल्यावे तेरो बाप राजा कोयली बोले’
  ‘चून्दड़ी तै ल्यावे मेरी मां कपड़ा तै ल्यावै मेरो बाप राजा कोयली बोले’
  
  बहणो सुणो लगा के कान
  बहणो सुणो लगा के कान
  के यहां की नारी कैसी थी
  हरीचन्द चाले सरबस देके
  बिकै कांसी मैं कुटम नै लेकै
  बिकै कांसी में साथ सन्तान
  वा तारा किसी बिचारी थी
  बहणो सुणो . . .
  अपणे स्वामी की समझांदी
  बेद्यां के परमाण बतांदी
  लंका नगरी के दरम्यान
  रावण की प्यारी कैसी थी
  बहणो सुणो . . .
  चोदां साल सह्या दुखड़ा
  छोड्या राज महल का सुखड़ा
  जिसके पति राम भगवान
  वा जनक दुलारी कैसी थी
  बहणो सुणो . . .
  अंधे थे रेाजा धिरतरासटर
  पट्टी बांधी थी अपणी आंख पर
  खुद बी बण गई पति समान
  वा गन्धारी कैसी थी
  बहणो सुणो . . .
  
  सुण सुण मौसा सुणी’क नां
  सुण सुण मौसा सुणी’क नां
  तनै मेरी मौसी गैहणै धरी’क नां
  सुण सुण मौसा सुणी’क नां
  दिल्ली में सोना पाया’क नां
  सुण सुण मौसा सुणी’क नां
  तनै लट्ठे की चादर पाई’क नां
  सुण सुण मौसा सुणी’क नां
  तनै टूम घड़णनै सुनरा पाया’क नां
  सुण सुण मौसा सुणी’क नां
  रोहतक में बाजा मिला’क नां
  सुण सुण मौसा सुणी’क नां
  
  मनैं बहली दीखी आवती साथिण के आए लणिहार
  मनैं बहली दीखी आवती साथिण के आए लणिहार
  साथिण मेरी तड़कै डिगर जागी
  ए बीरा एक बै घेरां में जाइए बाबल की धीर बंधाइए
  रे उसने रो रो सुजा लई आंख बेटी तै मेरी तड़कै डिगर जागी
  ए बीरा एक बै साला में जाइए माइयड़ की धीर बंधाइए
  रे उसने रो रो सुजा लई आंख बेटी तै मेरी तड़कै डिगर जागी
  मत रोवै बाबुल मेरे दुनिया का योह् सै ब्योहार
  मत रोवै मां मेरी बाबली दुनिया का योह् सै ब्योहार
  योह् सै जगत में होती आवै
  
  मेरी तेरी कोन्या बणै रे मन ऊत
  मेरी तेरी कोन्या बणै रे मन ऊत
  कहूं सीधा तैं चालै आडा याहे बात कसूत
  मेरी तेरी कोन्या बणै रे मन ऊत
  तेरै संग मैं पांच भूतणी
  कोन्या मानै रांड ऊतणी
  तैं पाक्का सै भूत
  मेरी तेरी कोन्या बणै रे मन ऊत
  पांच चोर सै तेरे रे साथी
  तेरी समझ में कोन्या रे आती
  चौड़े लोआ दे जूत
  
  बाजा है नघारा रणजीत का है
  बाजा है नघारा रणजीत का है जणू हाक्यम आया ।
  अपणी सीमा ना छोड़ कै हे म्हारी सीमी आया
  अपणी बेबे न छोड़ के हे म्हारे ब्याहवण आया ।
  
  लाडो सोई सोई उठि जांगियां
  लाडो सोई सोई उठि जांगियां
  अपने बाबा जी से वर मांगियां
  या तो बाबा मुझे चन्दा दे दो
  या तो फूल गुलाब का
  बाबा हमें चन्द्र सलोना दे दो
  बाबा हमें साजन के घर भेजो
  
  हथ करघे का कपड़ा पावैं
  हथ करघे का कपड़ा पावैं
  गांधी का फरमाण बजावैं
  गरीब जुलाहां के कुंबनां नै
  रोटी कमान का काम दिलावैं
  
  थोड़ा-सा नीर पिला दै
  थोड़ासा नीर पिला दै , बाकी घाल मेरे लोटे मैं
  अरे तूँ भले घराँ की दीखै , तन्ने जन्म लिया टोटे मैं
  तू मेरे साथ होले गैल , दामण मढ़वा दिऊँ घोटै मैं
  भावार्थ
  ' थोड़ासा पानी मुझे पिला दे , बाकी मेरे लोटे में डाल दे । अरी ओ , तू तो भले घर की लगती है , लेकिन
  ऐसा लगता है जैसे तेरा जन्म बड़े ग़रीब घर में हुआ है । चल , मेरे साथ चल । मैं तेरे लहंगे को गोटे से मढ़वा
  दूंगा ।
  
  एकली घेरी बन में आन स्याम
  एकली घेरी बन में आन स्याम तेने या के ठानी रे
  स्याम मोहे बिन्दराबन जानो लौट के बरसाने आनो
  जे मोहे होवे अबेर लरैं देवरानी जेठानी रे
  एकली घेरी बन . . .
  दान दधि को देजा मेरो कंस के खसम लगे तेरो
  मारूं कंस मिटाऊं बंस ना छोडूँ निसानी रे
  एकली घेरी बन . . .
  दान मैं कभी न दूँगी रे कंस ते जाय कहूंगी रे
  आज तलक या ब्रज में कोई भयो न दानी रे
  एकली घेरी बन . . .
  
  किसिआं बान्ना हे न्योंदिए
  किसिआं बान्ना हे न्योंदिए
  घर किसिआं के हे जा
  यू बनवाड़ा हे न्योंदिए
  सिरी राम बन्ना हे न्योंदिए
  घर राम जी के हे जा
  यू बनवाड़ा हे न्योंदिए
  फीडे मारे हे मोचड़े
  चाले हे नान्हड़ी चाल
  चादर ओढ़े ए तीन पटी
  बैठ भाईआं के हे बीच
  यू बनवाड़ा हे न्योंदिए
  
  एक दिन करो सिंगार नार ने
  एक दिन करो सिंगार नार ने तीहर पहर ली ,
  सीसो लियो हाथ रेख दो नैनन बीच गही ।
  लगा लियो अखियन में कजरा ,
  या ढब ले रहो झिमार उठै ज्यों सावन को बदरा ।
  नार इक सुआ सारी है ,
  इत उत के चोटी परी लगे जैसे नागिन कारी है ।
  आए रहे अंगिया पै जलसा ,
  पीछे के चोटी बन्धी धरे दो सोरन के कलसा ।
  नार में सोने की हंसली ,
  हार हमेर गुलीबन्द एक माला मोतिन की असली ।
  करै इस पायल झनकारो ,
  झांझन चूरी सोठ करूला गोटे पै नारो
  रचा लई हाथन में मेंहदी
  मांगन में भरयो सिन्दूर धरी दो माथे पे बैंदी ।
  पहर लई अंगलिन में गूंठी ,
  जब लगी बिरह की भूख नार की फिर देही टूटी ।
  गुदा लिया टूण्डी पे मोरा ,
  हंसन की लगतार बीच में सारस को जोरा ।
  
  काला दाम्मन चक्कर काटै
  काला दाम्मन चक्कर काटै
  जम्फर करै कमाल मेरा
  ज्यादा मत ना बोलिये
  मारूंगी हरिया रूमाल मेरा
  
  लाडो खेलै लौंग के बिरवे तल
  लाडो खेलै लौंग के बिरवे तल
  तेरे दादा ने लयी है बुलाय
  चलो बीबी महलों में
  तेरे बाबुल ने लयी है बुलाय
  चलो बीबी महलों में
  तेरे मामा ने लई है बुलाय
  चलो बीबी महलों में
  तेरी सजती सी आवै बारात
  चलो बीबी महलों में
  तेरे बजते से आवै निसान
  तेरे उड़ते से आवै गुलाल
  चलो बीबी महलों में
  तेरा घोड़े पै सज रहा दूल्हा
  पीछे बराती आवै साथ
  चलो बीबी महलों में
  
  ओहो चणे वाले रे गलियों में आ के सोर किआ
  ओहो चणे वाले रे गलियों में आ के सोर किआ
  बाबा बन्ने का बड़ा कमाऊ , भर भर थैली लाता है
  दादी बन्ने की बड़ी चटोरी , भर भर डोने खाती है
  चाटा पत्ता फेंक दिया रे , गलियों में आ के सोर किआ
  आहो चणे वाले रे . . .
  बापू बन्ने का बड़ा कमाऊ , भर भर थैली लाता है
  अम्मा बन्ने की बड़ी चटोरी , भर भर डोने खाती है
  चाटा पत्ता फेंक दिया रे , गलियों में आ के सोर किआ
  आहो चणे वाले रे . . .
  ताऊ बन्ने का बड़ा कमाऊ , भर भर थैली लाता है
  ताई बन्ने की बड़ी चटोरी , भर भर डोने खाती है
  चाटा पत्ता फेंक दिया रे , गलियों में आ के सोर किआ
  आहो चणे वाले रे . . .
  
  ईख नलाई के फल पाई
  ईख नलाई के फल पाई
  ईख नलाई मन्ने कंठी घड़ाई
  ले गया चोर बहू के सिर लाई
  सुसरा तै लडूंगी पीठ फेर कै लडूंगी
  आजा हे सासड़ तन्ने डंडा तै घडूंगी
  जेठ तै लडूंगी दिल खोल के लडूंगी
  आजा हे जिठानी तेरा धान सा छउूंगी
  देवर तै लडूं घूंघट खोल कै लडूंगी
  आजा हे द्यौरानी तन्नै खूटिया धरूंगी
  पड़ोसी तै लडूंगी दिल खोल के लडूंगी
  आजा हे पड़ोसन तन्नै पाड़ के धरूंगी
  बालम तै लडूंगी महलां बैठी हे लडूंगी
  आजा हे सोकन तेरा डंडा बित्ती घडूंगी
  
  आज बागां मेरे बीरा उणमणी
  आज बागां मेरे बीरा उणमणी
  आया मेरी मां का जाया बीर
  हीरा बन्द ल्याया चून्दड़ी
  ओढूं तो हीरा रे बीरा झड़ पड़ै
  डिब्बै में धरूं तो लरजे मेरा जिया
  हीरा बन्द ल्याया चून्दड़ी
  इसी ए तो ल्या द्यूं दो ए चार
  हीरा बन्द ल्याया चून्दड़ी
  
  एक दिन होगा ढेर मैदान में
  एक दिन होगा ढेर मैदान में , किस गफलत में फिर रहा सै ।
  सब बातां नै भूल जायेगा , जब आवैगा बखत अखोरी ।
  माता बहनां धौरा धरजां , उल्टी हटजा अरज सरीरी ।
  यम के दूत पकड़ कै लेजां , हाथां में तेरे घाल जंजीरी ।
  एैल फेल नै भूल जायेगा , रेते में रल जां ठाठ ।
  सीस पकड़ कै रोवैगा , रै कुनबा हाजा बारह बाट ।
  नैपे सिर का कफन मिले ना , नीचे तो जा काठ की खाट ।
  भजा सै भजन जबान में , किस ढंग का छल भर रहा सै ।
  एक दिन होगा ढेर . . .
  उस मालिक की भक्ति करले न , घर ईसवर के होगा जाणा ।
  के तो राजी खुसी डिगर जा , ना तै होगा धिंगताणा ।
  मोहर छाप तेरी खाली रहजा , छट लिया तेरा अन्न जल दाणा ।
  भक्ति करले उस मालिक की , दीये छोड़ कपट का जाल ।
  धरमराज की पूंजी बरतै , मूरख कोन्या करता ख्याल ।
  एक दिन खाली होवै कोथली , लिकड़ जां तेरे सारे माल ।
  एक दिन जलना पड़ै समसान में , किस मोह ममता में घिर रहा सै ।
  एक दिन होगा ढेर . . .
  
  हां जी बमण बैठो अंगणा धी रै जमूंगी बमणा
  हां जी बमण बैठो अंगणा धी रै जमूंगी बमणा
  के सरिआ मारू के होलरा हो ललणा
  धी रै जणै तेरी अगड़ पड़ोसण देवर जेठानी
  तैं जणेगी ललणा
  केसरिआ मारू . . . . . . .
  ये नो ये दस मास होए सै जाम दिश ललणा
  केसिरआ मारू . . . .
  अन्य संबंधियों के नाम लेकर इसे आगे बढ़ा लिया जाता है
  
  सामण आया हे सखी सामण के दिन चार
  सामण आया हे सखी सामण के दिन चार
  उन के ते सामण के करै जिनके बुलद न बीज
  तड़के ते जाँगी लक्खी बाप कै ल्याउंगी बुलद अर बीज
  बुड्ढा ते दीन्हा ढांढिया बोदी तो दे दी जवार
  हांक्या ना चाल्या बाबुल ढांढिया बोई ना जामी जवार
  खूंटी ते बांधो बेटी ढांढिया कोठी ते घालो हे जवार
  टग टग तै चाल्या बेटी ढांढिया सण जू जामी जवार
  
  किस्सा "कृष्ण जन्म"
  पृथ्वी कहण लगी ब्रह्मा से , लाज बचा द्यों नें मेरी ।
  उग्रसैन का कंस अधर्मी जिन्हें ऋषियों पे विपता गेरी ॥
  यज्ञहवन तपदान रहे ना होगी सूं बलहीन प्रभु ।
  संध्या तर्पण अग्निहोत्र कर दिए तेरातीन प्रभु ।
  वेद शास्त्र उपनिषदों में करता नुक्ताचीन प्रभु ।
  रामनाम सबका छुडवाया कुकर्म में लौलीन प्रभु ।
  जरासंध शीशपाल अधर्मी करते हैं हेराफेरी ॥ १ ॥
  गंगायमुना त्रिवेणी का बंद करया अस्नान प्रभु ।
  जहाँ साधू संत महात्मा योगी करया करै गुजरान प्रभु ।
  मंदिर और शिवाले ढाह दिए घाल दिया घमशान प्रभु ।
  हाहाकार मची दुनिया म्हं जल्दी चल भगवान प्रभु ।
  मैं मृतलोक म्हं फिरूं भरमती आके शरण लई तेरी ॥ २ ॥
  न्यायनीति और मनुस्मृति भूल गया संसार प्रभु ।
  भूल गया मर्याद जमाना होरी मारोमार प्रभु ।
  कोन्या ज्ञान रह्या दुनिया म्हं होग्ये अत्याचार प्रभु ।
  पत्थर बाँध कै ऋषि डुबो दिए जमुना जी की धार प्रभु ।
  संत भाजग्ये हिमालय पै मथुरा में डूबा ढेरी ॥ ३ ॥
  सतयुग म्हं हिरणाकुश मरया नृसिंह रूप धरया प्रभु ।
  त्रेता म्हं तने रावण मारया बण कै राम फिरया प्रभु ।
  कृष्ण बण कै कंस मार दे होज्या बृज हरया प्रभु ।
  कहै ‘मांगेराम’ रम्या सब म्हं , हूँ सवेक शाम तेरा प्रभु ।
  बृज म्हं रास दिखा दे आकै गोपी जन्म घरां लेरी ॥ ४ ॥
  
  के दुःख री तन्नै सास का, के तेरे पिया परदेस
  के दुःख री तन्नै सास का , के तेरे पिया परदेस ।
  ना दुःख री मन्नै सास का , कोए ना मेरे पिया परदेस ।
  एक दुःख री मन्नै कोख का , कोए या मेरे मारै सै मान ।
  तेरे री बाहण के सात पुत्तर , कोए एक उधारा जै लेय ।
  सुन्नै री चांदी मिलैंसे उधारे , कोए लाल उधारे ना देय ।
  गेहूं चावल मिलैंसे उधारे , कोए लाल उधारे न देय ।
  मेरे पिछोकड़े खात्ती का , कोए ल्याऊं छुरीअ घड़वाय ।
  चीरूं ए फोडूं या कोख नै , या कोए मेरे मारै सै मान ।
  खाल कढ़ा के भूस भराऊं , कोए भुस में दिला द्यूंगी आग ।
  बारह बरस में कोख बाहुड़ी , जनमे सैं अरजन सरजन से लाल ।
  सास बुलाऊं नणद बुलाऊं कोए नेग दिलाद्यूं जी आज ।
  
  सासू म्हारी आवै
  सासू म्हारी आवै
  दिवला जगाई मांगे
  दे द्यो नै उनका बी नेग
  जी म्हारे भोले राजा
  कान्यां तै पतले राजा
  फूलयां तै हलके राजा
  मोती तै उजले राजा ।
  जिठाणी म्हारी आवै
  पिलंग बिछाई मांगे
  दे द्यो नै उनका बी नेग
  जी म्हारे भोले राजा
  कान्यां तै . . .
  नणदल म्हारी आवै
  चूची धुआई मांगे
  दे द्यो नै उनका बी नेग
  जी म्हारे भोले राजा
  कान्यां तै . . .
  फूफस म्हारी आवै
  सथिए धराई मांगे
  दे द्यो नै उनका बी नेग
  जी म्हारे भोले राजा
  कान्यां तै . . .
  दुराणी म्हारी आवै
  पंखा ढुलाई मांगै
  दे द्यो नै उनका बी नेग
  जी म्हारै भोले राजा
  कान्यां तै . . .
  
  चलो म्हारा राजीड़ा जी सहरां मैं चाली
  चलो म्हारा राजीड़ा जी सहरां मैं चाली
  जे कोई जो जे कोई बालक पकड़ै आंगली जी
  बोली ए धन मूरख गंवार
  बिन जायां कैसे पकड़ै आंगली जी
  लीप्या पोत्या बांझडली कै सोभ
  ना कोई जी ना कोई बाल खेलैं आंगणै जी
  
  नाई की तेरे लाम्बे लाम्बे खेस
  नाई की तेरे लाम्बे लाम्बे खेस
  आधे बिछा ल्यो आधे ओढ़ ल्यो
  राजा जी मेरी मां के पाले खेस
  क्यूंकर बिछा ल्यूं क्यूंकर ओढ ल्यूं
  राजा जी तेरी चाल सरूप
  जणू रै हाथी घूमै गाल मैं
  राजा जी तेरा बोल सरूप
  जणू रै पपीहा बोल्या रेल का
  नाई की तेरा बोल सरूप
  जणू रै कोयल बोली बाग में
  नाई की तेरी चाल सरूप
  जणू मुरगाई तिरगी ताल मैं
  
  बन्ना ए कित बाजा रे बाजिया
  बन्ना ए कित बाजा रे बाजिया ,
  बन्ना ए कित घरा रे निसान छोटा छेल उतर्या बाग मैं ।
  तेरी बंदड़ी रे कह्वै रै बन्ना ,
  तूंए सबेरी सबेरी आय छोटा छेल उतर्या बाग मैं ।
  बंदड़ी गहणा घड़ावण मैं गया ,
  सुनरे ने ला दई बार रे छोटा छेल उतर्या बाग मैं ।
  बंदड़ा गहणा घड़ावै तेरा दादा जी तेरा ताऊ जी ,
  तूं तड़कै ए तड़कै आय छोटा छेल उतर्या बाग मैं ।
  बन्नी कपड़ा बिसावण मैं गया ,
  बणिया नै ला दई बार छोटा छेल उतर्या बाग मैं ।
  बन्दड़ा कपड़ा बिसावै तेरा बाबल जी तेरा काका जी ,
  तूं सबेरी ए सबेरी आय छोटा छेल उतर्या बाग मैं ।
  बंदड़ी मैंहदी बिसावण मैं गया ,
  पंसारी नै ला दई वार छोटा छेल उतर्या बाग मैं ।
  बंदड़ा मैंहदी बिसावै तेरा बीर जी तेरा मामा जी ,
  तूं रै सबेरी ए सबेरी आय छोटा छेल उतर्या बाग मैं ।
  बन्ना ए कित बाजा रे बाजिया ,
  बन्ना ए कित धरा रे निसान छोटा छेल उतर्या बाग मैं ।
  
  मेरा कैहा मान पिया
  मेरा कैहा मान पिया , बाड़ी मत बोइए ;
  सर पड़ेगी उघाई तेरे डंडा बाजै जाई ,
  पिया बाड़ी मत बोइए ।
  भावार्थ
  ' प्रियतम जी , मेरी बात मान लो , कपास मत बोओ । कर्ज सिर पर चढ़ जाएगा । सिर पर डंडे बजेंगे सो
  अलग । प्रिय , मेरी बात मान लो , कपास मत बोओ । '
  
  छज्जै तो बेठी लाडो कुंवर निरखै
  छज्जै तो बेठी लाडो कुंवर निरखै
  यो वर बाबा जी सांवला
  गाड़ियों के अलके छलके गरद उड़ती है
  गरद उड़ती वर सांवले
  रास्ते में बाबा ताल खुदाओ
  न्हाये धोये वर ऊजले
  कस्तूरी मंगाओ वर के अंग लगाओ
  केसर पिलाओ वर के घोल कै
  चन्दन मंगाओ उबटन मंगाओ
  न्हाये धोये वर ऊजले
  
  पिया मन्नै इक चरखा ल्यादे
  पिया मन्नै इक चरखा ल्यादे मैं बी सूत बनाऊंगी , हो मेरे राम ।
  चालीस गज का झालर आला दाम्मण एक सिमाऊंगी , हो मेरे राम ।
  सीसां आली चमक चून्दड़ी खादी की मंगवाऊंगी , हो मेरे राम ।
  हाथ में पाणे झंडा तिरंगा खादी आला ठाऊंगी , हो मेरे राम ।
  पिया मन्नै इक चरखा ल्यादे मैं बी सूत बनाऊंगी , हो मेरे राम ।
  
  धरती माता नै हर्‌यो कर्‌यो
  धरती माता नै हर्यो कर्यो
  गऊ के जाये नै हर्यो कर्यो
  जीव जंत के भाग नै हर्यो कर्यो
  ढाणा खेड़े नै हर्यो कर्यो
  जमना माई नै हर्यो कर्यो
  धना भगत को हर तै हेत
  बिना बीज उपजायो खेत
  बीज वच्यो सो सन्तां नै खायो
  घर भर आंगन भर्यो
  
  होली आई रे फूलां री जोड़ी झरमटीयोले
  होली आई रे फूलां री जोड़ी झरमटीयोले
  ओ कोन खेले रे होली के फाग
  किस बीरे के हाथ में मोतियां की माला
  किस बीरा के हाथ में गुलाब की छड़ी
  होली खेलो रे होली खेलो रे ऋतु फागुन की
  
  दीवा किसने बैठ घड़ाइआं
  दीवा किसने बैठ घड़ाइआं अर किसने दीवे लीया रे चुकाय
  राजीड़ा रे महल दीवा बलै
  दीवा रिछपाल घड़ाइयां और हरिचन्द लीया रे चुकाय
  राजीड़ा रे महल दीवा बलै
  दीवा तेरै किसने तेल पिरोइयां और किसने गेरी सै बात
  राजीड़ा रे महल दीवा बलै
  बेबे तेल पिरोइयां अर भावज मल गेरी सै बात
  राजीड़ा रे महल दीवा बलै
  दीवा बाल धरूं धमसाल मैं मेरे जीमे देवर जेठ
  राजीड़ा रे महल दीवा बलै
  दीवा बाल धरूं चन्दन रसोई में जित जीमे री मेरी ननदी का बीर
  राजीड़ा रे महल दीवा बलै
  दीवा बाल धरूं डूंगै ओबरे जित सोवै मेरी ननदी का बीर
  राजीड़ा रे महल दीवा बलै
  दीवा बाल धरूं चन्दन चौक जित खेले जी मेरा लाडणा पूत
  राजीड़ा रे महल दीवा बलै
  
  आरता ए आरता संझा माई आरता
  आरता ए आरता संझा माई आरता
  आरता के फूल चमेली की डाल्ही
  नौ नौ नोरते दुरगा माई के
  सोलां कनागत पितरां के
  जाग सांझी जाग तेरै मात्थे लाग्या भाग
  पीली पीली पट्टिआं सदा सुहाग
  सांझी ए के ओढैगी के पहरैगी
  क्यांहे की मांग भरावैगी
  स्यालू ओढूंगी मिसरू पहरूंगी
  मोतिआं की मांग भराऊंगी
  सूच्चयां का जूड़ा जड़ाऊंगी
  धूंधाए कै ओढैगी के पहरेगी
  क्यांहे की मांग भरावैगी
  क्यांहे का जूड़ा ए जड़ावैगी
  गूदड़ औढूंगी खादड़ पहरूंगी
  ढेर्यां की मांग भराऊंगी
  ल्हीखा का जूड़ा ए जड़ाऊंगी ।
  
  मैं तो पाडूं थी हरी हरी दूब
  मैं तो पाडूं थी हरी हरी दूब बटेऊ राही राही जा था
  तूं तो बहुत सरूपी नार गैल मेरी चालै ना
  मैं तो एक कहूंगी बात बटेऊ तूं सुणता जा
  तेरै मारूंगी जूत हजार बटेऊं तूं गिणता जा
  मेरे बाबुल के घर का बाग मेवा तो रुत की सै
  मेरे भाई भतीजे साठ कुआं म्हारा घर का सै
  
  साथिण का जंचा दिया ठीक मावस कै अड़कै
  साथिण का जंचा दिया ठीक मावस कै अड़कै
  मैं मंरू अक जीऊं मेरी माय साथिण मेरी जायगी तड़कै
  साथिण का कर्या कसार कढ़ाई भर भर कै
  मैं मरूं अक जीऊं मेरी माय साथिण मेरी जायगी तड़कै
  साथिण की दिखादी तील पिलंग पै धर के
  मैं मरूं अक जीऊं मेरी माय साथिण मेरी जायगी तड़कै
  साथिन ने आई घाल पहर कै तड़कै
  मैं मरूं अक जीऊं मेरी माय साथिण मेरी जायगी तड़कै
  मैं पड़ी खटोली के बीच सबर सा करकै
  मैं मरूं अक जीऊं मेरी माय साथिण मेरी जायगी तड़कै
  
  बेबे हे करम्यां की गत न्यारी
  बेबे हे करम्यां की गत न्यारी
  मेरे तै कही नहीं जावै
  किसे के फिरते इधर उधर नै
  कोए कोए तरसै एक पुतर नै
  पर बन कुछ न पावै
  बेबे हे . . .
  कोए कोए ओढ़े सीड दुसाले
  उसके बस्तर घणे निराले
  किसै नै पाटै बी ना पावै
  बेबे हे . . .
  कोए कोए सोवै रंग महल मैं
  उस के नौकर रहें टहल मैं
  किसै के छान नहीं पावै
  बेबे हे . . .
  
  ले ले हे गोरी म्हारी नमस्ते हम तो नौकर चाल पड़े
  ले ले हे गोरी म्हारी नमस्ते हम तो नौकर चाल पड़े
  ना लेऊं हो पिया थारी नमस्ते तुम तो नौकर चाल पड़े
  आ रह्या सै तेरा बड़ला बीरा गैल बीर के डिगर जाइये
  पीहर जाऊं ना रहूं सासरे , संग बालम तेरे चालूंगी
  बारा वर्ष में पिया घर आये लेण गया उस नाजों नै
  क्यूं हो बेटा के दुख लाग्या के दुख लाग्या मेरी जाई ने
  हम तो री माता नौकर चाले आप की या नौकरी से नाटै सै
  झूठ पति तू झूठ मत बोले संग जाण की कह रही सूं
  ला दे हो साफा छत्री झोला घर अपणे ने डिगर जांगा
  घाल खटोला आंगण मैं सो गया भावज आण जगा रही सै
  क्यूं हो देवर क्यूं नहीं ल्याया क्यूं छोड़ आया मां बापां कै
  बोलै मत ना बिघन हो जागा नार छुटा दी हथणी सी
  उस ने छोड़ कै दूसरी ब्याह ले रह लेण दे मां बापां कै
  उस ने छोडूं ना दूसरी ब्याहूं , ना लाऊं गा उस नाजो नै
  
  तूं क्यों लाडो डगमगी तेरे समरथ बाबा जी
  तूं क्यों लाडो डगमगी तेरे समरथ बाबा जी साथ रतनागर चौरी चढ़ै
  तूं क्यों लाडो डगमगी तेरे समरथ भाई जी साथ रतनागर चौरी चढ़ै
  तूं क्यों लाडो डगमगी तेरे समरथ मामा जी साथ रतनागर चौरी चढ़ै
  तूं क्यों लाडो डगमगी तेरे समरथ काका जी साथ रतनागर चौरी चढ़ै
  
  मन डटदा कोन्या डाटूं सूं रोज भतेरा
  मन डटदा कोन्या डाटूं सूं रोज भतेरा
  एक मन कहै मैं साइकल तो घुमाया करूं
  एक मन कहै मोटर कार मैं चलाया करूं
  रै मन डटदा कोन्यां डाटूं सूं रोज भतेरा
  एक मन कहै मेरे पांच सात तो छोहरे हों
  एक मन कहै सोना चांदी भी भतेरे हों
  मन डटदा कोन्यां डाटूं सूं रोज भतेरा
  
  रूप तेरा चन्दा-सा खिल रिया
  रूप तेरा चन्दासा खिल रिया ,
  बे ने घढ़ी बैठ के ठाली
  कर तावल वार भाजरी ,
  जिसी दारू माँ आग लाग री
  कलियाँदार घाघरी ,
  पतली कम्मर लचकत चाली ।
  भावार्थ
  ' तेरा रूप चांद की तरह खिलाखिलासा है । लगता है , भगवान ने तुझे फ़ुरसत में बैठ कर गढ़ा है । यह
  सुनकर युवती वहाँ से भाग कर दूर चली गई । ऐसा लगा जैसे शराब में आग लग गई हो । कलीदार लहंगा पहने
  वह अपनी पतली कमर को लचकाती हुई वहाँ से चली गई । '
  
  हे मनै ल्याओ न हल्दी की गांठ रे
  हे मनै ल्याओ न हल्दी की गांठ रे
  गोरा मुखड़ा चीतियां बे
  हे मनै ल्याओ न जीरी के चावल हे
  गोरा मुखड़ा चीतियां हे
  हे तेरा कीन्हें सुहागण चीता सै भावन रे
  काजल घालां नयन भरा रे
  हे मेरी बेबे सुहागन चीता सै भावन हे
  काजल घाला नयन भरा हे
  
  ए मेरी पतरी कमर नारो झुब्बादार लाइयो
  ए मेरी पतरी कमर नारो झुब्बादार लाइयो
  झुब्बादार लाइयो करेलीदार लाइयो
  ऐ मेरी पतरी कमर . . . . .
  तुम सहर बरेली जाइयो , आच्छा सा सुरमा लाइयो
  लगाइयो अपने हाथ , नारी झुब्बादार लाइयो
  ऐ मेरी पतरी कमर . . . .
  तुम सहर बनारस जाइयो , बढ़िया सी साड़ी लाइयो
  बन्धाइयो अपने हाथ , नारो झुब्बादार लाइयो
  ऐ मेरी पतरी कमर . . .
  तुम मथुरा जी को जाइयो , अच्छे पेरा लाइयो
  खवाइयो अपने हाथ , नारो झुब्बादार लाइयो
  ऐ मेरी पतली कमर . . .
  तुम बिन्दराबन को जाइयो , आच्छौ सो लहंगो लाइयो
  पहनाइयो अपने हाथ , नारो झुब्बादार लाइयो
  ऐ मेरी पतली कमर . . .
  
  ऊंची कीकर हे मां मेरी पालना री
  ऊंची कीकर हे मां मेरी पालना री
  हां जी कोए डालें डालें पात
  क्यूँ जन्मी थी हे मां मेरी धीयड़ी री
  सासू रंगाई हे मां मेरी चूंदड़ी री
  अल्ले तो पल्ले हे मां मेरी खोंसड़े री
  हां जी कोए बीज नणद के बोल
  क्यूँ जन्मी थी हे मां मेरी धीयड़ी री
  
  तिरिया एक चतर पर बहना
  तिरिया एक चतर पर बहना । कजरे भरी राखती नैंना ।
  गोरी बाको बदन चाल बैरिन की मतवारी ।
  पतरी पतरी कमर थोंद ही गोला गुदकारी ।
  
  मन्नै तो पिया गंगा न्हुवादे
  मन्नै तो पिया गंगा न्हुवादे जा रा सै संसार , हां ए जा रा सै संसार
  तन्नै तो गोरी क्यूंकर न्हुवाद्यूं हात्तड़ पड़ री भैंस , हां ए हात्तड़ पड़ री भैंस
  एक जनत पिया मैं बतलाद्यूं कर दे बेड़ा पार , हां ए कर दे बेड़ा पार
  खूंटी पै मेरा दामण लटकै चंुदड़ी छापेदार , हां ए चूंदड़ी छापेदार
  डब्बे में मेरी नाथ धरी सै पहर काढियो धार , हां ए पहर काढियो धार
  बाहर तै एक मोडिया आया बेब्बे भिछा घाल , हां ए बेब्बे भिछा घाल
  बेब्बे तो तेरी न्हाण गई सै जीज्जा काढै धार , हां ए जीज्जा काढे धार
  खुंटा पड़ागी जेवड़ा तुड़ागी भाजगी सै भैंस , हां ए भाजगी सै भैंस
  डंडा लैके पाछे होलिया लैण गया था भैंस , हां ए लैण गया था भैंस
  गाती खुलगी पल्ला उडग्या मूंछ फड़ाके ले , हां ए मूंछ फड़ाके ले
  गलियां में यो चरचा हो रही देखी मुछड़ नार , हां ए देखी मुछड़ नार
  कोट्ठे चढकै रुक्कै मारे कोई मत भेज्जे न्हाण , हां ए कोए मत भेज्जो न्हाण
  
  चारों सखी चारों ही पनियां को जायें
  चारों सखी चारो ही पनियां को जायें
  कुएं पर चढ़ के चारों करें बिचार
  अरी सखी तुझे कैसे मिले भर्तार
  एरी पतले कुंवर कन्हैया हम पाये भर्तार
  सखी बीस बरस के हैं वे सचमुच राज कुमार
  सखी फूटा पर भाग्य हमारा
  अस्सी बरस के हमें मिले भर्तार
  वे ज्यों ही उठते गड़गड़ हिलती नाड़
  सूनी अटरिया बिछी सेजरिया हमें बुलावैं पास
  सखी बाबा सा लागै री हमें सेज लगे उदास
  सखी ताऊ सा लागै री हमें दिया सरम ने मार
  भाग्य में लिखा हमारे था अरी नहीं किसी का दोष
  
  आंगन बरसै सोहाग बदरी भीतर दुलारी न्हाय
  आंगन बरसै सोहाग बदरी भीतर दुलारी न्हाय
  दादी ने सोहाग दीन्हा भर मांगो के बीच
  बदरिया बरसै
  पोस्त बोया बन्ने के बाबा , दादी बोवै लाल महेंदी
  आज यहीं रहो रे बन्ने , बरसती है सोहाग बदरी
  बदरिया बरसै
  अम्मा चाची ने भर दिया गुलाल , मामी भाभी ने गूंथे फूल
  बीबी हमारी सजी राधा सी , बरसती है सोहाग बदरी
  बदरिया बरसै
  
  गोरी गोर बियासनी बच्ची मोरनी ए
  गोरी गोर बियासनी बच्ची मोरनी ए
  गोरे बाबुल की धीय बच्ची मोरनी ए
  हाय हाय बच्ची मोरनी ए
  के रे रोऊं सराह कै बच्ची मोरनी ए
  के रे सुहावन बोल
  किन तेरा डिब्बा खोलियां किन तेरा किया सिंगार
  हिय बधूं उस माय का कैसे किया सिंगार
  आंखों पट्टी देय ली छाती वज्र किवाड़
  इस जानी का बाहुड़ै वहां गया ना बाहुड़ै
  अपने घर बैठ
  जब तैं घर ते नीकली मन्दे हो गए सौन
  मन्दे सौन न जाइयो जाइयो सकुन विचार
  आगे मिल गई लाकड़ी उल्टे घड़े पनिहार
  छींकत मंजा ढाइयां उट्ठी दामन चीर
  काल अचानक मारिया पहरे बैठे बार
  
  चंचली घोड़ी चांदनी मथुरा तै आई
  चंचली घोड़ी चांदनी मथुरा तै आई
  ले मेरे बाबा मोल तेरी होगी बड़ाई
  कितना लीली का मोल सै कितने में चुकाई
  नौ सौ घोड़ी का मोल है दस सौ में चुकाई
  चढ़ म्हारे लाडले तेरी देखें चतुराई
  आप चतुर बन्ना लाडला पीछे सब भाई
  दामां की बोरी खरचैं सब भाई
  चंचल घोड़ी चांदनी मथुरा तै आई
  उपर्युक्त गीत का रूपान्तर निम्न प्रकार भी मिलता है
  एक घोड़ी मथुरा से आई
  लेदे दादा तेरी याहे बड़ाई
  के लख मोल सै के लख नै चुकाई
  पीले बन्ना तेरे कपड़े नैना में स्याई
  बाग पकड़ बन्ना चढ़ गया अपणी चतराई
  आगै चतर बन्ना लाडला पाछै सब भाई
  परस तलै कै लिकड़े देखैं सब लोग लुगाई
  खूब बणे राव का बेटा जणू छेल सिपाई
  दामां की बोरी भरी खर्ची सब भाई
  सम्बंधी कै छोरी घणी ब्याओ सारे भाई
  
  महलां तै बैठी तेरी माता झरुवै
  महलां तै बैठी तेरी माता झरुवै , देख जेठानी का पूत
  जाहर एक घरूं घर आ
  सासरै तेरी बेबे रे झरुवे देख जेठानी का बीर
  जाहर एक घरूं घर आ
  पीहर में तेरी गोरी झरुवै देख भाणका नाथ
  जाहर एक घरूं घर आ
  सातैं ने आऊं ना मैं आठैं ने आऊं आऊं नवमी की रात
  जाहर एक घरूं घर आ
  धड़ धड़ धरती पाट के सुध लीलै गया समाय
  जाहर एक घरूं घर आ
  
  मेरे टांडै मैं सोला सै राणी
  मेरे टांडै मैं सोला सै राणी
  पर तेरै सिकल की नहीं सै
  तैं तो चाल मेरे ए टांडे मैं राणी
  ओड़ै बिछ रहे पिलंग जरी के
  तेरे आग लागै टांडै कै जले
  बल जाइयो हो पिलंग जरी के
  तेरी गठड़ी में दाम कोन्या जले
  तैं तो ठगदा फिरै सै जगत नै
  मेरी गठड़ी मैं दाम भतेरे
  दिन छिपदे ए ले ल्यूंगा फेरे
  पर तिरिआ ना अपणी होवै नार
  चाहे कितणे ए लाड लडाले
  काग्गा ना हंसा होवै जले
  चाहे चारों बेद पढाले
  
  आओ राधा नहाण चलां मेरे राम
  आओ राधा नहाण चलां मेरे राम ।
  म्हारा तो नहीं ए चलान
  दूधां मैं रम रही मेरे राम ।
  दूधां का कैसा हे गमान ,
  आवै बिलाई पी जावै हरे राम ।
  
  अरे भैया रघुबीर भात सवेरे ल्याइयो
  अरे भैया रघुबीर भात सवेरे ल्याइयो
  मेरे सीस में किलफां ल्याइयो , मेरा टीका रतन जड़ाइयो
  गले को ल्याइयो जंजीर भारत सवेरे ल्याइयो
  मेरे हाथ में दस्तबन्द ल्याइयो , मेरी चूड़ियां रतन जड़ाइयो
  गले को ल्याइयो जंजीर भारत सवेरे ल्याइयो
  मेरे पैरों में पायल ल्याइयो , मेरे बिछवे रतन जड़ाइयो
  गले की ल्याइयो जंजीर भारत सवेरे ल्याइयो
  मेरे अंग ने साड़ी ल्याइयो , मेरी चुन्दड़ी को गोरखरू लगाइयो
  गले को ल्याइयो जंजीर भारत सवेरे ल्याइयो
  
  रोहतक में पाणी बड्ग्या
  रोहतक में पाणी बड्ग्या सुण भैणां हे कोलज में
  उडै पड्ढैं दुनिया के लाल जुलम बड़ा भारी हे कोलज में
  छोर्यां मैं झांखी पाड़ी एक पट्ढै छोरा हुंसिआर हे कोलज में
  ऊं के ऊपर धोला कमीज जुलम बड़ा भारी हे कोलज में
  वोह् तो डूब लिया होया जुलम बड़ा भारी है हे कोलज में
  ऊं का बूढा बाब्बू रोवै रे मैंने बौत पड्ढाया
  मिरे लाल जुलम बड़ा भारी होया हे कोलज में
  कोलज में जुलम बड़ा भारी हे कोलज में
  ऊं की बूढी माता रोवै हे मनै एक जाया नंद लाल
  ऊं की छोटी भैणां रोवै हे कोलज में
  मेरै कूण भरेगा भात , जुलम बड़ा भारी हे कोलज में
  ऊं की ब्याही तिरिया रोवै हे कोलज में
  मनै कर के बैठा गया रांड जुलम बड़ा भारी हे कोलज में
  
  ओरै धोरै धरे अनार
  ओरै धोरै धरे अनार
  ये भई सिब्बू तेरे यार
  ओरै धोरै धरे अनार
  जीवो भई सिब्बू तेरे यार
  
  नगरी नगरी द्वारे द्वारे
  नगरी नगरी द्वारे द्वारे
  ढूंढूं रे सांवरिआ
  सीस बन्नै के सेरा सोए
  लड़िओं पे नजरिआ
  नगरी नगरी . . .
  कान बन्नै के मोती सोए
  सच्चयां पे नजरिआ
  नगरी नगरी . . .
  गल्ल बन्नै के तोड़ा सोए
  टिकड़ै पर नजरिआ
  नगरी नगरी . . .
  हाथ बन्नै के घड़िआं सोए
  गुट्ठी पै नजरिआ
  नगरी नगरी . . .
  पैर बन्नै के जूता सोए
  चलगत पै नजरिआ
  नगरी नगरी . . .
  सेज बन्नै के बनडी सोए
  जोड़ी पै नजरिआ
  नगरी नगरी . . .
  हेठ बन्नै के लील्ली सोए
  महफिल पै नजरिआ
  नगरी नगरी . . .
  
  मैं तो धुर टांडे तै आया परी
  मैं तो धुर टांडे तै आया परी
  तेरी सुण के धमक बाजे की
  थोड़ा सा नीर पिला दे परी
  मैं तो प्यासा मरूं सूं नीर का
  तैं तो कोन्या नीर का प्यासा जले
  तैं तो भूखा फिरै सै बीर का
  मेरी मूट्ठी मंह की गूट्ठी परी
  गूट्ठी मैं सबज नगीना
  मैं तो पाणी रे पीके जांगा नार
  चाहे हो जाओ एक महीना
  
  मैं हूर परी बाँगर की
  मैं हूर परी बाँगर की , मन्ने फली खा लई सांगर की
  मेरी के बूझे भरतार
  म्हने छोड़ न जइए , अपना कपटी दिल समझइए
  ओ भर बुरा बनियाँ से प्यार
  भावार्थ
  ' मैं बाँगर की हूर हूँ । एकदम परी सरीखी लगती हूँ । मैं सींगरे की फलियाँ खा खा कर पली हूँ । प्रियतम ,
  आख़िर मुझे क्या समझते हो तुम ? मुझे छोड़ कर न जाओ , प्रिय । इस कपटी दिल को अपने समझाओ , प्रिय ।
  ओ देखो न , तुम्हारे प्रति मेरे मन में बुरी तरह से प्यार जाग रहा है ।
  
  मेरे नौसे का रूमाल खुसी से रंग दे री
  मेरे नौसे का रूमाल खुसी से रंग दे री
  मेरे बनरे का रूमाल खुसी से रंग दे री
  याके दादा गिरबे धर दे दादी को लगादे ब्याज
  याके बाबू गिरबे धर दे अम्मा ने लगादे ब्याज
  याके ताऊ गिरबे धर दे ताई को लगादे ब्याज
  याको मामा गिरबे धर दे मामी को लगादे ब्याज
  मेरे नौसे का रूमाल खुसी से रंग दे री
  मेरे बरने का रूमाल खुसी से रंग दे री
  
  कात्यक बदी अमावस आई
  कात्यक बदी अमावस आई दिन था खास दिवाली का
  आंख्यां के म्हें आंसू आग्ये देख्या घर जद हाली का
  सबी पड़ोसी बच्चां खात्तर खील खिलोने ल्यावें थे
  दो बच्चे हाली के बैट्ठै उन की ओर लखावें थे
  रात कूच की बची खीचड़ी घोल सीत में खावें थे
  दो कुत्ते बैट्ठे मगन हुए उनकी ओर लखावें थे
  तीन कटोरे एक बखोरा काम नहीं था थाली का
  आंख्यां कै म्हें आंसू आग्ये देख्या घर जद हाली का
  कहीं कहीं तो खीर पके कहीं हलुवे की मंहकार ऊठ री
  हाली री बहू एक ओड़ ने खड़ी बाजरा कूट री
  हाली बैठ्या खाट बिछा कै पांयतांकानी टूट री
  हुक्का भर के पीवण लाग्या चिलम तलै तै फूट री
  चाकी धोरे डंडूक पड़ा था जर लाग्या एक फाली का
  आंख्यां कै म्हें आंसू आग्ये देख्या घर जद हाली का
  
  नमो नरंजन मात भवानी
  नमो नरंजन मात भवानी , सदा रंगीला तेरा भवन
  तेरे दरस को रिसी मुनि आए , दूरदूर तै करके गवन
  कोए समरधा लावै समाधी , कोए समरधा साधै पवन
  तेरे दरस को . . .
  ग्यान बूझ की तैं मेरी जवाला , तेरै बरोबर और न कोए
  सुख संपत की तैं मेरी देवै , तेरै बरोबर और ना कोए
  सेवत राम तरा जस गावै , हाथ जोड़ कै कर गवन
  तेरे दरस को . . .
  
  दूधी की धार मारूं माता नै
  दूधी की धार मारूं माता नै कदे तू गुमानी भूल नहीं जा
  याद दिलांऊ सूं अक आवैगी अब नई बहूरानी बेटा भूल नहीं जा
  भाई का सुखी हो सरीर , जुग जुग जीवो मेरा बीर
  याद दिलाऊं सूं अक मां जाई की या सै निसानी बीरा भूल नहीं जा
  
  सासू तो बीरा चूले की आग
  सासू तो बीरा चूले की आग
  ननद भादों की बीजली
  सौरा तो बीरा काला सा नाग
  देवर सांप संपोलिया
  राजा तो बीरा मेंहदी का पेड़
  कदी रचै रे कदी ना रचै
  
  पलंग पर खेल रहो मेरो नन्दलाल
  पलंग पर खेल रहो मेरो नन्दलाल
  आओ दाई माई तुम भी खेलाओ
  ये दाई माई बोल रहो मेरो नन्दलाला
  आरो री सासु राणी तुम भी खेलाओ
  ये दादी दादी बोल रहो मेरा नन्दलाल
  आओ री जेठाणी राणी तुम भी खेलाओ
  ये ताई ताई बोल रहो मेरो नन्दलाला
  आओ री देवराणी राणी तुम भी खेलाओ
  ये चाची चाची बोल रहो मेरो नन्दलाला
  आओ भी नणद राणी तुम भी खेलाओ
  ये बूआ बूआ बोल रहो मेरो नन्दलाला
  
  रसिया को नारी बनाओ री
  रसिया को नारी बनाओ री , रसिया को नारी बनाओ री ।
  कटि लहंगा गले माहीं कंचुकी , चुंदरी सीस उढ़ओ री
  रसिया को नारी बनाओ री ।
  गाल गुलाल आंखिन में अंजन , बैंदी भाल लगाओ री
  रसिया को नारी बनाओ री ।
  नारायण तब तारी बजा के , जसुमति पास नचाओ री
  रसिया को नारी बनाओ री ।
  
  जीजे कै सिरहाणे साली कद की खड़ी
  जीजे कै सिरहाणे साली कद की खड़ी
  जीजा बोलदा कोन्या
  कहो तो जीजा तेरा हैट बण जाऊं
  जीजा बोलदा कोन्या
  पठ्यां के अन्दर अन्दर सारी रम जाऊं
  जीजा बोलदा कोन्या
  जीजे कै सिरहाणे साली कद की खड़ी
  जीजा बोलदा कोन्या
  कहो तो जीजा तेरा चसमा बण जाऊं
  जीजा बोलदा कोन्या
  नैणा कै अन्दर अन्दर सारी रम जाऊं
  जीजा बोलदा कोन्या
  जीजे कै सिरहाणे साली कद की खड़ी
  जीजा बोलदा कोन्या
  कहो तो जीजा तेरा बिसतर बण जाऊं
  जीजा बोलदा कोन्या
  तकिये कै अन्दर अन्दर सारी रम जाऊं
  जीजा बोलदा कोन्या
  जीजे कै सिरहाणे साली कद की खड़ी
  जीजा बोलदा कोन्या
  कहो तो जीजा तेरी घड़ी बण जाऊं
  जीजा बोलदा कोन्या
  चेन के अन्दर अन्दर सारी रम जाऊं
  जीजा बोलदा कोन्या
  जीजे कै सिरहाणे साली कद की खड़ी
  जीजा बोलदा कोन्या
  
  हरे हरे बांसों का बंगला छवा दो जी
  हरे हरे बांसों का बंगला छवा दो जी
  जिस चढ़ सौवे लाडली का बाबा
  कहो लाडो कहो बिटिया कैसा वर ढूंढैं जी
  चन्दा नहीं , सूरज नहीं , नहीं रैन अन्धेरी
  नदी किनारे महादेव तपस्या करै
  वही परमान्द हमारे मन भाये जी
  
  ठंडे से केले के नीचे नींद बड़ी आवे री
  ठंडे से केले के नीचे नींद बड़ी आवे री
  जब री सासू मेरी पीसन ने खन्दावे
  बाबुल की पनचक्की मोहे याद बड़ी आवे री
  जब री जेठाणी मोहे रोटी ने खन्दावे
  बाबुल की बाह्मनिया मोहे याद बड़ी आवे री
  जब री ननद मोहे पाणी ने खन्दावे
  बाबुल की झीमरिया मोहे याद बड़ी आवे री
  ठंडे से केले के नीचे नींद बड़ी आवे री
  
  मेरी सांझे तील दिखा दई कर दिया मकर कसार
  मेरी सांझे तील दिखा दई कर दिया मकर कसार
  मैं बखते बहैल बिठा दई कर दई लम्बे राह
  बादल तैं बादल अड़ रहा नन्ही पड़ैं फुहार
  बेहल का परदा भीजै री बुलदां का भीजै सिंगार
  पति का साफा भीजै री मेरे भी लगैं बौछार
  मेरी भी चूंदड़ी भीजै री पति का हरा रूमाल
  
  ऐसा काला तूं बना रे
  ऐसा काला तूं बना रे . . . . . . जैसी उड़द की दाल
  दाल होय तो धोय लूं तेरा रंग न धोया जाय रे
  
  झिल मिल साफा बांध दिखे री
  झिल मिल साफा बांध दिखे री दिल्ली में भरती हो लिया
  छुट्टी आया री भरतार दिखे री मेरा ठंडा कालजा हो गया
  झट पट मांडे पौए दिखे री आलू का साग बणा लिया
  पूरी मांगी ना साग दिखे री मनै घाल्या उतणा खा लिया
  निकल्या बिचली गाल दिखे री भावज के घर नै जा रह्या
  खोलो भाभी अजड़ किवाड़ी दिखे री भाभी सांकल खोलो लोहै सार की
  खुलगे अजड़ किवाड़ दिखे हो देवर सांकल खुलगी लोहै सार की
  आओ देवर मूढै पै बैठ दिखे तैं तो घणे दिन्यां मैं बाह्वड़ा
  हम नौकर सरकार दिखे री भाभी छुट्टी मिली जद आ लिया ।
  
  गांधी था सत का मतवाला
  गांधी था सत का मतवाला ।
  सत का था उस नै परण पाला । ।
  सचाई हाथ तै दी ना जाणे ।
  चाहे प्राण पड़े थे गवांणे । ।
  सत के बल पै अमरता पाई ।
  सांच नै आंच ना लागण पाई । ।
  
  मेरे दादा जी चितर एक जस ल्यो
  मेरे दादा जी चितर एक जस ल्यो
  एक जस ल्यो परणां क्यूनां द्यो
  तेरी छोटीसी चिडकली सुहाग भाग मांगे
  हे जी काहे का लटुवा काहे की डोर
  कौण फिरै इस लटुवे का चोर
  हे जी सून्ने का लटुवा रेसम की डोर
  समदी का बेटा इस लटुवे का चोर
  मेरे ताऊ जी चितर एक जस ल्यो
  एक जस ल्यो परणां क्यूनां द्यो
  तेरी छोटी सी चिडकली सुहाग भाग मांगे
  हे जी काहे का लटुवा काहे की डोर
  कौण फिरै इस लटुवै का चोर
  हे जी सून्ने का लटुवा रेसम की डोर
  समदी का बेटा इस लटुवे का चोर
  मेरे बाब्बू जी चितर एक जस ल्यो
  तेरी छोटी सी चिडकली सुहाग भाग मांगे
  हे जी काहे का लटुवा काहे की डोर
  कौण फिरै इस लटुवे का चोर
  हे जी सून्ने का लटुवा रेसम की डोर
  समदी का बेटा इस लटुवे का चोर
  
  बीबी तेरे बाबा जी खड़े
  बीबी तेरे बाबा जी खड़े
  रामरथ हांक दिया
  बीबी मांगणा हो सोए मांग
  अभी तो तनैं मिल सकदा
  मैं तो बर मांगूं भगवान
  देवर छोटे लछमन से
  मैं तो मांगू कुसल्या बरगी सास
  ससुर राजा जसरथ से
  मैं तो मांग अजुध्या जी का राज
  तख्त बैठी हुकम करूं
  
  सामण का महीणा मेघा रिमझिम रिमझिम बरसै
  सामण का महीणा मेघा रिमझिम रिमझिम बरसै
  मन नै समझाऊं तो बी बैरी जोबन तरसै
  तीजां के दिनां की तो थी आस बड़ी भारी
  ऐसे में भी न आए मैं पड़ी दुखां की मारी
  सामण का महीना मेघा रिमझिम रिमझिम बरसै
  मन नै समझाऊं तो बी बैरी जोबन तरसै
  
  अच्छे लीला गोद मेरी
  अच्छे लीला गोद मेरी सोक लिलिहारी
  नाक पै बुलाक गोद रथ कौ सो पैय्या
  गालन को झुकादे दोनों लंग को पपैय्या
  होठों में बना दे एक कोयल कारी
  अच्छे लीला गोद मेरी . . .
  
  पड़दा ओल्है जच्चा बोलै राजन उरै बुलाओ जी
  पड़दा ओल्है जच्चा बोलै राजन उरै बुलाओ जी
  राजन उरै बुलाओ जी
  झूमदा झामदा राजन आया हम नै क्या फरमाओ जी
  हम नै क्या फरमाओ जी
  सूंठ तो सठवा की ल्यावो खांड तो खंडवा की ल्यावो
  घीव तो सुरही का ल्यावो मेवा तो काबुल का ल्यावो
  गून्द तो अजमेरी ल्यावो इतना सौदा ल्यावो जी
  इतना सौदा ल्यावो जी
  सौदा ल्याय आंगण बिच ऊम्या सौदा किसने सौंपा जी
  सौदा किसनै सौंपा जी
  सास नणद का नहीं भरोसा भीतर ही लै जाओ जी
  भीतर ही लै जाओ जी
  दोनूं मिलकै फोड़न लाग्गै सूंठ भड़ाभड़ फोड़ी जी
  सूंठ भड़ाभड़ फोड़ी जी
  दोनूं मिलके पीसण लाग्गै भारी चाकी फेरी जी
  भारी चाकी फेरी जी
  दोनूं मिलकै लाडू बांधै बड़े बड़े लाडू बांधै जी
  बड़े बड़े लाडू बांधै जी
  लाडू बान्धै पति जीभ सम्भालै इक लाडू दबकावै जी
  इक लाडू दबकावै जी
  सुन सुण जी म्हारे राजदिवाने चोरी ना खट्टयावै जी
  चोरी ना खट्टयावै जी
  राजा जी जाय बजार में बैठे आ आ लड़ैं बिलाई जी
  आ आ लड़ैं बिलाई जी
  प्यार मित्तर न्यू उठ बोले या के कुबध कमाई जी
  या के कुबध कमाई जी
  म्हारी धण नै बेटा जाया लाडूडा बन्धवाया जी
  लाडूडा बन्धवाया जी
  ये लडै मेरी सुसरी बिलाई हमनै ना चखाया जी
  हम नै ना चखाया जी
  
  सुण कमला गोरी भाण हे बेबे
  सुण कमला गोरी भाण हे बेबे
  बिगड़ी भारत चाल हे बेबे
  सरम जगत में ना रही
  दो दो छोटी घाल के ए बेबे
  गल मैं डुपट्टा घाल के ए बेबे
  चलैं गालां के मांह् ए बेबे
  सरम जगत में ना रही
  ढाई गज की सिलवार हे बेबे
  गल पंतरी का सिगार हे बेबे
  सरम जगत में ना रही
  आंख्यां मैं स्याही घाल के हे बेबे
  मात्थे पै बिन्दी लाय के हे बेबे
  सरम जगत में ना रही
  आंख्यां मैं स्याही घाल के हे बेबे
  पड़ै बहुआं ते बाद हे बेबे
  सरम जगत में ना रही
  ताऊ अर चाचे देखते हे बेबे
  देखैं भाई अर बाप हे बेबे
  चालैं छाती काढ के हे बेबे
  सरम जगत में ना रही
  छोड़ो इस पहरान ने हे बेबे
  ले ल्यो पुराणी चाल हे बेबे
  दामन चूंदड़ी का पहरान हे बेबे
  हो जा भारत में नाम हे बेबे
  सरम जगत में ना रही
  
  तीजां का त्योहार रितु सै सामण की
  तीजां का त्योहार रितु सै सामण की
  खड़ी झूल पै मटकै छोह् री बाहमण की
  क्यूं तैं ऊंची पींघ चढ़ावै
  क्यूं पड़ कै सै नाड़ तुड़ावै
  योह् लरजलरज के जावै डाल्ही जामण की
  तीजां का त्योहार रितु सै सामण की
  
  किन्नै यो मांढा पिछवाडिआं
  किन्नै यो मांढा पिछवाडिआं
  किन्नै यो पूर्या सै चोंक
  मांढलड़ा सिरी राम का
  . . . . . मांढा पिछवाड़ियां
  यहां अपने प्रियजन का नाम ले लिया जाता है
  और इसी प्रकार अन्यअन्य नाम लेकर इसे बढ़ा लिया जाता है
  पंडत पूर्या सै चोंक
  मांढलड़ा सिरी राम का
  
  नांनी नांनी बूंदियां हे सावन का मेरा झूलणा
  नांनी नांनी बूंदियां हे सावन का मेरा झूलणा
  एक झूला डाला मैंने बाबल के राज में
  बाबल के राज में
  संग की सहेली हे सावन का मेरा झूलणा
  नांनी नांनी बूंदियां हे सावन का मेरा झूलना
  ए झूला डाला मैंने भैया के राज में
  भैया के राज में
  गोद भतीजा हे सावन का मेरा झूलना
  नांनी नांनी बूंदियां हे सावन का मेरा झूलना
  
  की नै यो बाग लगाया
  की नै यो बाग लगाया , की नै सींची डाली
  हे इब गून्द मालण सेहरा
  माली के नै बाग लगाया , मालण सींचे डाली
  हे इब गून्द मालण सेहरा
  की नै यो डाल झूकाइयां , की नै तोड़े फूल
  हे इब गून्द मालण सेहरा
  माली के नै डाल झूकाइयां , मालण तोड़े फूल
  हे इब गून्द मालण सेहरा
  की नै ये डोरे बटाइयां , की नै गून्द्या हार
  हे इब गून्द मालण सेहरा
  माली के नै डोर बटाइयां , मालण गूंद्या हार
  हे इब गून्द मालण सेहरा
  आंटी लगी सूत की , लाल लगे लख चार
  हे इब गून्द मालण सेहरा
  उड़ती लागी चीडकली , कोकट लागे मोर
  हे इब गून्द मालण सेहरा
  गूंद्या गुन्दाया तैयार हुआ , हुआ बन्दड़े के जोग
  हे इब गून्द मालण सेहरा
  
  तीजां बड़ा त्योहार सखी हे सब बदल रही बाना
  तीजां बड़ा त्योहार सखी हे सब बदल रही बाना
  हे निकली बिचली गाल़ जेठानी मार दिया ताना
  हे जिनका पति बसें परदेस ऐसे जीने से मर जाना
  हे बांदी ल्यावो कलम दवात पति पै गेरूं परवाना
  लिखी सब को राम राम गोरी के घर पै आ जाना
  चाहे लगियो डेढ़ हज़ार तने अपना नाम कटवाना
  
  नथली के जुलमी तोता
  नथली के जुलमी तोता हालै झूलै मत रे
  ऐसी बेहोस करी रे रस टपकै लगी झड़ी रे
  या है पीले अधर भरी रे रसता भूले मत रे
  फल कच्चे पक्े होते वे झूठे करे नपूते
  ढोला तूं छोड़ अछूते सबे गबूरे मत रे
  
  पीला तै ओढ म्हारी जच्चा पाणी नै चाली जी
  पीला तै ओढ म्हारी जच्चा पाणी नै चाली जी
  सास नणद मुख मोड्या जी
  पीला तै ओढ म्हारी जच्चा पानी नै चाली जी
  सारै सहर नै सराई जी
  के पीला तेरी माय रंगाया जी
  के ननसालै तै आया जी
  ना पीला मेरी माये पुचाया जी
  ना मेरी ननसालै ते आया जी
  म्हारी सासू का जाया जी
  म्हारी नणदी का बीरा जी
  ऊं नै म्हारी साध पिराई जी
  पीला तै ओढ म्हारी जच्चा मुढ़लै पै बैठी जी
  जच्चा आंखा ना खोलै जी
  दिल्ली सहर तै साएबा बैद बुला द्यो जी
  जच्चा की नाड़ी दिखा द्यो जी
  जच्चा का राजन बिलक्या डोलै जी
  ताप नहीं इसके सिरवा नहीं सै जी
  छठै महीने इसनै आसा बन्धी सै जी
  पड़दे के औले जच्चा बोले
  क्यूं लुटाओ सारे घर नै जी
  पीला तै ओढ म्हारी जच्चा पानी नै चाली जी
  
  नाई के रे नाई के ल्याइए कमला नैं
  नाई के रे नाई के ल्याइए कमला नैं
  कमला ध्यान राखिए पड्ढणै का
  कमला नै ल्यावै उसका बाप
  कमला ध्यान राखिए पड्ढणै का
  औरां की छोह्रियां पहरै सैंडल
  कमला पहरै काले सूट
  कमला ध्यान राखिए पड्ढणै का
  औरां की छोह्रियां पहरै फराकां
  कमला पहरै काले सूट
  कमला ध्यान राखिए पड्ढणै का
  नाई के रे नाई के ल्याइए कमला नै
  कमला नै ल्यावै उसका बाप
  कमला ध्यान राखिए पड्ढणै का
  
  सखि हे मेरी राम राम ले ल्यो
  सखि हे मेरी राम राम ले ल्यो सहेली चाली
  धौली मोटर कार आज म्हारे आ रही
  सखि हे नाई की बुलाल्यो ए के सीस गुन्दा ल्यो ए
  गाल्यो मंगल चार ज्ञान के गाल्यो ए
  पति हे मेरी गुट्ठी पहर रह्या हे
  रेसमी कुरता बटनां की लाग री लार
  तेज होवै खुड़का वोह् तो चलावै कार
  पति हे मेरा पट्ठे बाह रह्या हे
  
  बोये चले थे भंवर जी पीपली
  बोये चले थे भंवर जी पीपली
  हांजी कोए हो गई घुमर घुमेर
  बैठण की रुत चाले चाकरी
  
  अहिंसा परम धरम कहलाया
  अहिंसा परम धरम कहलाया ।
  तय तियाग का मारग दिखलाया । ।
  सादा जीवन उच्च विचार ।
  बेड़ा इस तै होवै पार । ।
  गांधी बाब्बू का योह् नारा ।
  देस नै लाग्या था अति पियारा । ।
  
  मेरी बीबी सोवै अटरिया
  मेरी बीबी सोवै अटारिया पहने है झुमके बालियां
  बीबी सोई सोई उठ जागियां अपने बाबा दादा से बर मांगिया
  बाबुल एक कहा मोरा कीजिये मुझे राय रतन बर दीजियो
  बेटी रायरतन सिर सेहरा जैसे बागों में खिल रहा केवड़ा
  बेटी मत कर मन पछतावड़ा तेरी अम्मा गोरी बाबल सांवला
  बेटी आप किसन भी सांवले रुक्मण का रंग ऊजला
  
  जीजी रलमिल गुड़ियां खेलती तूं चाली जीजा के साथ
  जीजी रलमिल गुड़ियां खेलती तूं चाली जीजा के साथ
  बाहण चाली सासरे ।
  जीजा सुसरा का कहा मत गेरिये सुसरा धरम का बाप
  बाहण चाली सासरे ।
  जीजी सासू का कहा मत गेरिये सासू धरम की मां
  बाहण चाली सासरे ।
  जीजी जीजा का कहा मत गेरिये कटैं तेरे दिन रात
  बाहण चाली सासरे ।
  देवर संग का सुहेलड़ा जैसे धरम का बीर
  बाहण चाली सासरे ।
  
  दो खरबूजे एक से क्या जी
  दो खरबूजे एक से क्या जी दो खरबूजे रस भरे दोनों लाल गुलाल
  दोनूं समधी एक से कोए एक हीरा एक ऊंचे साजनों जी लाल
  बन्ना आया मैं सुण्या क्या जी कूदूं कलियर कोट
  पुरजा पुरजा उड़ गया मेरे रतिए न लागी ऊंचे साजनों जी चोट
  ऊतर बन्ना घोड़िए क्या जी देख सुसर की जी पोल
  सोना तुल्ले हे तराजुए एक हाथी घूमै ऊंचे साजनों जी बाहर
  बन्ना बन्नी ले चले क्या जी समधी ले चले दान
  बराती फीके पड़ गए उनकी किन्हें न पूछी भड़वे जानके जी बात
  
  हार सै सिंगार छोरियो कुरता ढीला हे
  हार सै सिंगार छोरियो कुरता ढीला हे
  किसी सखस नै मोहली चन्द्रो बोल रसीला हे
  सुनरे के नै हार घड्या था ज्योड़ा बाट लिया
  बेरा ना कद मिलणा होगा छोरा नाट लिया
  चलो हे छोरियो छोडण चालो उल्टी बोहड़ ले
  जिस साले नै गरज पड़ैगी हाथ जोड़ ले
  आ जा जीजा बैठ पिलंग पै दुखसुख की बतला ले
  मैं तेरी छोटी साली जीजा बढ़िया सूट सिमा दे ।
  
  मैं तो बीस बरस की होली
  मैं तो बीस बरस की होली ईबना सादी का विचार
  नाई ब्राह्मण गए , दिल्ली के बाजार
  उन नै सारी दुनियां देखी कोई ना जोड़ी का भरतार
  एक दिल्ली में बूढ़ा बैठ्या तख्त बिछाए
  भाई मेरी सादी करदै , ले ले ढाई हजार
  वाने डाढ़ी मूछ कटाई हो ग्यो बूढे तैं जवान
  बेटी फेरे ले ले तेरे करमण के भार
  मेरी दादी फेरे ले ले तेरी जोड़ी का भरतार
  
  चाकी बड़ी दुखदाई बलम मेरे झो के तवाई
  चाकी बड़ी दुखदाई बलम मेरे झो के तवाई
  निंदरिया की आमें जम्हाई मोहे बरो अलकस आवे
  सासू मेरी किल्ल मचावे आधी रात ते मोहे जगावे
  सगरी रात जगाई बलम मेरे झो के तवाई
  पिया मेरे अंजन मंगवा दे जल्दी तूं चाकी लगवा दे
  आजारोज पिसाई बलम मेरे झो के तवाई
  चाकी में काम होय बन्दवा को के या काम होवे रंडवा को
  मैं या ते बहुत दुख पाई बलम मेरे झो के तवाई
  
  रै चुन्दड़ी तेरा जुलम कसीदा
  रै चुन्दड़ी तेरा जुलम कसीदा ।
  कुण सै महीने बोल्लै मोर पपीहा कबसी चमकै सीसा
  रै चुन्दड़ी तेरा जुलम कसीदा ।
  सामण महीने बोल्लै मोर पपीहा फागण चमकै सीसा
  रै चुन्दड़ी तेरा जुलम कसीदा ।
  कौण सी नणद नै काढ्या सै कसीदा कौणसी ने गोद्या सीसा
  रै चुन्दड़ी तेरा जुलम कसीदा
  छोटली नणद ने काढ्या सै कसीदा बडली नै गोद्या सीसा
  रै चुन्दड़ी तेरा जुलम कसीदा ।
  
  लाल कुसमियां पुगाइयो मेरे बाबल
  लाल कुसमियां पुगाइयो मेरे बाबल
  झूला झूलण हम आई रे
  अम्मां नै भेजा है नौ मन सोना
  बाबल नै बटवा बटोर रे
  भैया ने भेजा है नीला सा घोड़ा
  भाभी का सब सिंगार रे
  नौ मन सोना मैं नो दिन पहनूं
  फट जाए बटवा बटोर रे
  नीला सा घोड़ा मैं सदर दौड़ाऊं
  भाभी का अचल सुहाग रे
  अम्मां कहे मेरे नित उठ आवो
  बाबल कहे छट मास रे
  भैया कहे मेरे काज परोजन
  भाभी कहे क्या काम रे
  फट जाए धरती मैं बीच समा जाऊं
  भाभी नै बोले हैं बोल रे
  अम्मां के होते भाभी ने बोले
  पीछे से क्या होगा हाल रे
  अम्मां को कहना मेरी नमस्ते
  बाबल को कहना प्रणाम रे
  भैया को कहना युग युग जीवे
  भाभी की गोदी में लाल रे
  लाल कुसमियां पुगाइयो मेरे बाबल
  झूला झूलण हम आई रे
  
  नणन्द भावज का था प्यार दोनों रल कातती
  नणन्द भावज का था प्यार दोनों रल कातती
  काढो नणन्द लाम्बे लाम्बे तार दोनों रल बतलावती
  जै नणन्दल हो जायगी धी दयांगे गल का झालरा
  जै नणदल हो ज्यागा पूत दयांगे री जगमोतियां
  दर्द ऊठे आधी रात सुरत सुरत गई नणन्द मैं
  नाई बेटा बेग बला ल्यादे रे मेरी नणन्द नै
  कै रै नेाई के बात क्या मिस आ गया
  थारे जीजी होया सै भतीजा तनै लेण आ गया
  उठी नणन्द आधी रात ने दिन लिकाड्या आपणे देस मैं
  देख नणन्द जी का रूप भावज मेरी हंस पड़ी
  आरी नणन्द मेरी बैठ मूढ़ा री घालूं बैठण नै
  मुड़ तुड़ लागूं तेरे पाएं भतीजा तेरी गोद मैं
  ले ल्यो नणन्द गल का झालरा लिखो कोले साथियां
  झालरे ने पहरै मेरी भावज ल्यांगे री जगमोतियां
  लै ल्या नणन्द हार सिंगार लिखो री कोले साथियां
  सिंगार करैगी मेरी भावज ल्यांगें री जगमोतियां
  ले ल्यो नणन्द रूंढी भैंस लिखो कोले साथियां
  रूंढी ने दुवै मेरा भाई ल्यांगे री जगमोतियां
  ले ल्यो नणन्दल ठाडी घोड़ी लिखो कोले साथियां
  घोड़ी पै चढ़ैगा मेरा बाबल ल्यांगे री जगमोतियां
  ले ल्यो नणन्दल धौले नारे लिखो कोले साथियां
  नार्यां ने जोड़े मेरा बीर ल्यांगे री जगमोतियां
  जलाओ हठीली का बीर , हठीली हठ कर रही
  तड़क धड़क बोल्या सै बीर दे दे नै जगमोतियां
  जीओ मेरी मां का जाया बीर मेरा री मन राखियां
  बीरा मेरा री घर का सेर , भावज घर की कूतरी
  बीरा मेरा सिर का मोड़ , भावज मेरी पांयां खौंसड़ी
  
  मुझ सेवक की लाज राख
  मुझ सेवक की लाज राख जगदम्बा बेरी आली हे
  मात संत हितकारी करी तन्नै सिंह सवारी हे
  मात सदा तेरे पै छत्र सुवर्ण साजै
  नगरकोट तज मेले के दिन बेरी आन बिराजै
  
  चढ़ज्या रे बन्दड़े तावला
  चढ़ज्या रे बन्दड़े तावला
  तनै क्यूं झड लाए
  पीले रे बना तेरे कपड़े
  तेरे नैणां में स्याई
  बाग पकड़ बना चढ़ ग्या
  अपणी चितराई
  आगै चितर बना लाडला
  पाछे सब भाई
  
  अंबर बरसा बड़ा चिवा मेरी सासड़
  अंबर बरसा बड़ा चिवा मेरी सासड़ राणी कोई नीम्ब झलार ले
  सात जणी का झूमटब मेरी सासड़ राणी कोई सात्यों री पाणी नां जां
  राहे मसाफर जांदड़ा मेरी सासड़ राणी कोई जांदे ना पानी पला
  मेरा तो पाणी बिस भर्या सुण जाण वाले कोई कोई पीउंदेउ मरजा
  म्हारतां घर के गारडू कोई पीयांगे जहर उतार
  जो थारे घर के गारडू सुण सालू वाली कोई हम से क्यूं घडला उठाय
  घडला उठाएऊ सास ते सुण सालू वाली कोई अपणा तो हाल बता
  छह्या के बालम घर रहे सुण सालू वाली लिया म्हारे साथ
  साथ जायों मत ना रहे सुण चीरे वाले कोई दो कुल खावेंगी लाज
  घडला उठा घर आ गई सुण सासड़ राणी कोई सुणियों जी हमारी बात
  राहे मसाफर मिल्या सुण सासड़ राणी बातां मां लग गई देर
  कैसे सो गाबरू सुण बहुवड़ राणी कोई कैसी सूरत होणहार
  तकड़ा सो गाबरू सुण सासड़ राणी कोई जेठ सूरत होणहार
  बें तो तेरे बालमा सुण बहुवड़ मेरी कोई कस क्यों ना पकड़ी तां बां
  कोठा चढ़ का देखले सुण बहुवड़ मेरी कोई नेड़ा गये या दूर
  आखां ते दीखा नेड़ा सासड़ मेरी पैरां ते कोस पचास
  
  मोरे क्यों गेरेस भूल
  मोरे क्यों गेरेस भूल ,
  रूप खिल दिया सरसों का फूल
  क्यों बोले से बात दरद की ।
  मेरे चुभ से ऐणी रे करद की ,
  मालुम पट जा वीर मरद की ,
  पा पीटें हवालात में ।
  भावार्थ
  पत्नी अपने पति से मिलने के लिए सिपाही का रूप धर कर पलटन में पति के पास पहुँच गई है । वहीं पर दोनों
  के बीच यह वार्तालाप हो रहा है ।
  ' अरी तू यह क्या भूल कर रही है । देख तो तेरा रूप सरसों के फूलों की तरह खिला हुआ है । तू ऐसी बात
  क्यों कहती है जिसे सुनकर पीड़ा होती है ? यदि दूसरों को यह भेद मालूम पड़ गया कि यह वीर मर्द कौन है तो
  पीटपीट कर हवालात में बन्द कर देंगे ।
  
  बन्ना काली रे बदरिआ गोरा चन्दा
  बन्ना काली रे बदरिआ गोरा चन्दा , मैं तारों मैं तै आण मिलूंगी
  बन्ना दूर मत जाइयो नदी नाले , मैं वहांए तम तै आण मिलूंगी
  बन्ना सीस तेरे का सेहरा मैं लड़ियां ऊपर बार डालूंगी
  बन्ना कान तेरे के मोती , मैं सच्यां ऊपर बार डालूंगी
  बन्ना गल तेरे का तोड़ा , मैं घुण्डी ऊपर बार डालूंगी
  बन्ना हाथ तेरे की घड़ियां , मैं महन्दी ऊपर बार डालूंगी
  बन्ना पैर तेरे का जूता , मैं चलगत ऊपर बार डालूंगी
  बन्ना हेठ तेरे की लीली , मैं चाबुक ऊपर बार डालूंगी
  बन्ना काली रे बदरिया गोरा चन्दा , मैं तारों मैं तै आण मिलूंगी
  बन्ना दूर मत जाइयो नदी नाले , मैं बहांए तुम तै आण मिलूंगी
  
  बाजरे की रोटी पोई रे हालिड़ा
  बाजरे की रोटी पोई रे हालिड़ा , बथुए का रांध रै साग
  आठ बलधां का रै हालिड़ा नीरणा चार हालिड़ा की छाक
  बरसन लागी रे हालिड़ा बादली
  सास नणद का रे हालिड़ा ओलणा इब कूण उठाये छाक
  कसकै तै रे बांधो गोरीधन लाऊणा झटदे उठाल्यो छाक
  ड्योलै तै ड्योला रे हालिड़ा मैं फिरी कितै ना पाया थारा खेत
  ऊंच्चे चढ़कै गोरीधण देख ले म्हारे धोले बलध कै टाल
  पाछा तैं फिर कै रे हालिड़ा देख ले , कोई बोझ मरै छकियार
  किसाक जाम्या रे हालिड़ा बाजरा किसीक जाम्मी सै जुआर
  लाम्बे तै सिरटे गोरीधण बाजरा , मुड़वां सिरटै जुआर
  कै मण बीघे निपजै रे हालिड़ा बाजरा , कै मण बीघे जुआर
  नौ मण बीघे निपजा गोरी बाजरा , दस मण बीघे जुआर
  अपणै घड़ाले रे हालिड़ा गोखरू मेरी भंवर की नाथ
  
  डाभ कटाओ हे
  डाभ कटाओ हे
  डाभ कटाय कै
  जेवड़ी बंटाओ हे
  जेवड़ी बंटाय के पिलंग भराओ हे
  पिलंग भराए कै देवां नै सुआओ हे ।
  
  सीस बनै के सेहरा सोए
  सीस बनै के सेहरा सोए
  लड़िआं पै भगवान
  बना मन मंदिर आलीसान
  कान बनै के मोती सोए
  सच्च्यां पै भगवान
  बना मन . . .
  गल्ल बनै के तोड़ा सोए
  जामै पै भगवान
  बना मन . . .
  हाथ बनै के घड़िआं सोए
  गुट्ठी पै भगवान
  बना मन . . .
  पैर बनै के जूता सोए
  महफिल पै भगवान
  बना मन . . .
  हेठ बनै के लील्ली सोए
  जोड़ी पै भगवान
  बना मन . . .
  
  पीहर मेरो मालवो
  पीहर मेरो मालवो
  कचरी री जाणू आर्यो सब सूं बड़ो तरबूज
  मेरो तो मन माने नाय मुलक तेरो गिदावड़ो
  पीहर मेरो मालवो
  हंसा आयो मेरे पावुनो हंसा सूं हंस बोलयो
  कैसे करो आवणो
  हंसा आयो हंस हंस सीढ़ी चढ़ गयो हंस कर पकड़ी मेरी बांह
  लखेरी चूड़ो कांच को झड़ गयो तेरो के गयो गंवार
  कचेहरा को घर गयो
  
  उठती सी बरिआं मनै आलकस आवै
  उठती सी बरिआं मनै आलकस आवै
  चालदी नै बाट सुहावै
  री सो हर की प्यारी
  नित उठ गंगा जी मैं न्हाणा
  नित उठ धारा जी मैं न्हाणा
  री सो हर की प्यारी
  हाथ लोटा कांधे धोती
  सखि जगावण जाणा
  री सो हर की प्यारी
  नित उठ गंगा जी मैं न्हाणा
  हाथ बी धोए पैर बी धोए
  अंग मल मल धोए
  री सो हर की प्यारी
  नित उठ गंगा जी मैं न्हाणा
  नहाए धेए जद बाहर लीकड़ी
  गंगा जी नै सीस नुआया
  री सो हर की प्यारी
  नित उठ गंगा जी मैं न्हाणा
  चन्दर सखी भजो बाल किरसन
  जब हर के चरण चित लाया
  री सो हर की प्यारी
  
  पिया मेरी किलफां ले जा
  पिया मेरी किलफां ले जा , भर्या बाहण के भात
  मैं कैसे जाऊं नौतन ना आई मेरे भात
  हो उसनै कोई न जाणै हम ने तकेगा संसार
  है तनक सी ने भैया लिया रे समझाए
  पिया मेरा झूमर ले जा , भर्या बाहन के भात
  मैं कैसे जाऊं नौतन ना आई मेरे भात
  हो उसने कोई न जाणै हम ने तकेगा संसार
  है तनक सी नै भैया लिया रे समझाए
  पिया मेरा गुलबन्द ले जा , भर्या बाहन के भात
  मैं कैसे जाऊं नौतन ना आई मेरे भात
  हो उसने कोई न जाणै हम ने तकेगा संसार
  है तनक सी नै भैया लिया रे समझाए
  
  और जाल सब भिणभिणी तूं क्यों हे हरियाली
  और जाल सब भिणभिणी तूं क्यों हे हरियाली
  के तूं माली सींचिया के तेरी जड़ पैंताल
  न मैं माली सींचिया न मेरी जड़ पैंताल
  वारी मेरा जाहर मिल गइयां
  मेरे तले जाहर सो रहा सूत्या है वो चादर ताण
  वारी मेरा जाहर मिल गइयां
  मूंधे हुए बिलौवणे रीती है ये जा चकिहार
  वारी मेरा जाहर मिल गइयां
  ठाणां रांभै बाछडू डहरां री वे लागड़ गाय
  वारी मेरा जाहर मिल गइयां
  के सोवै मेरे लाड़ले ? डहरां रे वे तेरी लागड़ गाय
  वारी मेरा जाहर मिल गइयां
  जाहर उठा भड़क कै टूटे री पिलंगा के साल
  वारी मेरा जाहर मिल गइयां
  पांचों ल्यावो कापड़े तीनों ल्यावो हथियार
  वारी मेरा जाहर मिल गइयां
  सीम सिमे पर नावड़या ल्याया री वो गऊ छुटाय
  वारी मेरा जाहर मिल गइयां
  अर्जुन मार्या बड़तले सर्जुन री वो सरवल पाल
  वारी मेरा जाहर मिल गइयां
  खाई के ओल्हे मौसी खड़ी कहदे रे बीरा मन की बात
  वारी मेरा जाहर मिल गइयां
  उठ उठ री मां हाथ धुवा मारे री मौसी के लाल
  वारी मेरा जाहर मिल गइयां
  बुरी करी रे मेरे लाडले मारे रे मौसी के लाल
  वारी मेरा जाहर मिल गइयां
  मौसी करदी ऊतणी भावज रे तनें करदी रांड
  वारी मेरा जाहर मिल गइयां
  
  राजा गर्मी के मारे अंगिया भीजै हमारी
  राजा गर्मी के मारे अंगिया भीजै हमारी
  कुछ गर्मी से कुछ सर्दी से दूजा जोर जवानी का
  कोठे चढ़न ते देवर बुलावै आजा राज दुलारी
  अंगिया भीजै हमारी
  मैं कैसे आऊं मेरे छोटे से देवरिया
  कदम कदम हुआ भारी
  अंगिया भीजै हमारी
  बारां बरस पिया चाकरी से आए रोवै राज दुलारी
  अंगिया भीजै हमारी
  
  हाय हाय हे बागां की कोकिल
  हाय हाय हे बागां की कोकिल
  आंख नींबू की फांक
  बच्ची सोने की चिड़िया
  हाय हाय बच्ची सोने की चिड़िया
  मूंगफली सी आंगूली
  नाक सुए की चोंच
  होठ पीपल के पात से
  किन तेरी बांधी अर्थी
  बच्ची सोने की चिड़िया
  हाय हाय बच्ची सोने की चिड़िया
  किन तेरी चिंता चिनाई
  कन्तै चिता चिनाई
  घर तें क्यों कर निकली
  फिर कब आवेंगी बच्ची
  बायें बोली कोतरी
  सिर पर बोला काग
  क्या मांगे है कोतरी जी
  क्या मांगे है काग
  सिर मांगे है कोतरी जी
  धड़ मांगे है काग
  ओढ पहर के नीकली
  . . . शहर का नाम के तख्त बाजार
  लोग महाजन न्यूं कहैं
  किस की बन्नी जाय
  बन्नी बन्नी मत करे
  . . . पति का नाम की रानी जाय
  अरी तेरा बाबल फिरै उदास
  तेरी अम्मा जोहै बाट
  अम्मां कौन पुकारै
  भैया तेरा लेने आया
  एक बार नैहर जाय
  चाची ताई तेरी रोवै
  उन को रोकन आय
  गहनां का डिब्बा भरा धरा है
  एक बार पहर दिखाय
  
  मुबारिक सादी हो बनड़े ये घोड़ी नाचती आई
  मुबारिक सादी हो बनड़े ये घोड़ी नाचती आई
  तेरे बाबा हजारी नै बड़ी दूरों से मंगवाई
  तेरे ताऊ हजारी ने बड़ी दूरों से मंगवाई
  तेरे मन पसंद बनड़े ये घोड़ी क्यूं नहीं आई
  मुबारिक सादी हो बनड़े ये घोड़ी नाचती आई
  तेरे बाब्बू हजारी नै बड़ी दूरों से मंगवाई
  तेरे चाचा हजारी नै बड़ी दूरों से मंगवाई
  तेरे मन पसंद बनड़े ये घोड़ी क्यूं नहीं आई
  मुबारिक सादी हो बनड़े ये घोड़ी नाचती आई
  तेरे फूफा हजारी नै बड़ी दूरों से मंगवाई
  तेरे मौसा हजारी ने बड़ी दूरों से मंगवाई
  तेरे मन पसंद बनड़े ये घोड़ी क्यूं नहीं आई
  
  जोडूं हाथ बलम तैं तेरे आगे
  जोडूं हाथ बलम तैं तेरे आगे अब तूं मुंह से कहदे
  छठ देखण ने मैं जाऊं बलमा एक रुपया दे दे
  कहा कहे तूं धरती फारै सुणिये मेरी प्यारी
  छठ देखण ना जाया करती भले घरां की नारी
  संग सहेली जाये चोक की मैं कैसे रुक जाऊं
  वहां दो आने की पऊवा बिकती जाय जलेबी खाऊं
  लड्डू पेड़ा और जलेबी सभी माल आजांगै
  छठ पै ऐसे नंग आवैं चोंट चोंट खा जांगे
  ऐसो क्या मेरो हाथ नहीं हैं जो मैं चुटवा लूंगी
  काढ़ पना मोढे पर मारूं सौ सौ गारी दूंगी
  मुंह से तो तूं समझा ली ईब लाठी धर लूंगा
  हरसुख नाट गयो है मुंह ते जाण कभी ना दूंगा
  देखा जावै तू और हरसुख कैसे लठ धरोगे
  पीहर जाये रहूंगी जब मेरो काहे करोगे
  देखा जाए तेरो पीहर कब लौ नार डटेगी
  नई उमर बालक ना पैदा केसे उमर कटेगी
  कहा करूं कित जाए छाती पै पहार धर्यो है
  औरो जाय करूंगी क्या पानी सो देस भर्यो है
  देखूं तोहे नार आबदार कैसे खसम करेगी
  काहे रंडवा के घर पिटती रोज फिरेगी
  
  मुझे पानी को जाने दो
  मुझे पानी को जाने दो
  सास पै मटकी ननद पै करुवा
  हमने लिया है गिलास , गिलास
  मुझे पानी को जाने दो
  फूट गई मटकी तिड़क गया करुआ
  मजे उड़ावे गिलास , गिलास
  मुझे पानी को जाने दो
  सास लिया लड्डू ननद लिया पेड़ा
  हम ने लिया है अनार , अनार
  मुझे पानी को जाने दो
  फूट गया लड्डू बिखर गया पेड़ा
  मजे उड़ावे अनार , अनार
  मुझे पानी को जाने दो
  सास लिया बुड्ढा ननद लिया बालक
  हमने लिया हे गंवार , गंवार
  मुझे पानी को जाने दो
  रूस गया बुड्ढा , भग गया बालक
  कहने में चलता गंवार , गंवार
  मुझे पानी को जाने दो
  
  घन गजरत आवै सोहाग बिरवा
  घन गजरत आवै सोहाग बिरवा
  घन उमड़त आवै सोहाग बिरवा
  ओ के बाबा के अंगना सोहाग बिरवा
  ओ के बाबल के अगना सोहाग बिरवा
  ओ की दादी रानी सींचै भर गडुवा
  ओ की अम्मा रानी सींचै भर गडुवा
  
  कड़वी कचरी हे मां मेरी कचकची जी
  कड़वी कचरी हे मां मेरी कचकची जी
  हां जी कोए कड़वे सासड़ के बोल
  बड़ा हे दुहेला हे मां मेरी सासरा री
  मीठी कचरी है मां मेरी पकपकी री
  हां जी कोए मीठे मायड़ के बाल
  बड़ा ए सुहेला मां मेरी बाप कै जी
  माय रंगाई हे मां मेरी चुन्दड़ी री
  अल्यां तो पल्यां हे मां मेरी घुँघरू री
  हां जी कोए बीच दादर मोर
  बड़ा ए सुहेला मां मेरी बाप कै जी
  सास रंगाया हे मां मेरी पीलिया जी
  अल्यां तो पल्यां हे मां मेरी छेकले जी
  हां जी कोए बीच सासड़ के बोल
  बड़ा ए दुहेला हे मां मेरी सासरा री
  ओढूँ तो बाजै हे मां मेरी घुँघरू री
  चालूँ तो बोलैं हे मां मेरी मोर
  बड़ा ए सुहेला मां मेरी बाप कै जी
  ओढूँ तो चिमकै हे मां मेरी छेकले जी
  हां जी कोए खटकै छाती में बोल
  बड़ा ए दुहेला मां मेरी सासरा री
  सासरे में बहुअड़ हे मां मेरी न्यू रह्वै जी
  हां जी कोए रंधै कढ़ाई में तेल
  बड़ा हे दुहेला हे मां मेरी सासरा जी
  पीहर में बेटी हे मां मेरी न्यूं रह्वै जी
  हां जी कोए घिलड़ी में रम रह्या घी
  बड़ा ए सुहेला हे मां मेरी बाप कै जी
  
  गहनो दे घरवाई मरद ते कह लुगाई
  गहनो दे घरवाई मरद ते कह लुगाई
  इन लोटन में आग लगादे मेरा गुलीबन्द घरवादे
  गहनो दे घरवाई मरद ते कह लुगाई
  गुलीबन्द है खाजा चपरा , आच्छे कीमती लादूं कपरा
  सारी दे मंगवाई मरद ते कहे लुगाई
  
  तेरा हर्या पीपल सौंपल डाली भौं पड़ै
  तेरा हर्या पीपल सौंपल डाली भौं पड़ै
  एक आरतड़े की मैं सार न जाणूं क्यूंकर कीज्या बटणां आरता
  एक दूर देसां तै मेरी नणन्द आई आरता समझाईयां
  एक डाल छोटा पेड़ मोटा कर दे सुहागण आरता
  तेरे हाथ कसीदा गोद भतीजा कर दे सुहागण आरता
  तेरे हाथ लोटा गोद बेटा कर दे सुहागण आरता
  तेरे हाथ तोरी गोद छोरी कर दे सुहागण आरता
  छोरियां ने मकर कसार बहुआं ने खाटी राबड़ी
  द्योत्यां ने खेलणे , पोते हांडै रोवते
  लीपै ते पोत म्हारी धीयड़ , हाग हाग दाबै म्हारी कुल बहू
  छोरियो तम अपणे घर जाओ , बेल बधावै म्हारी कुल बहू
  
  ऊंचा रेड़ा काकर हेड़ा विच विच बोदी केसर
  ऊंचा रेड़ा काकर हेड़ा विच विच बोदी केसर
  ब्याहे ब्याहे राज करेंगे रांडा का पणमेसर
  छोटे छोरे कै न जांगी , बालम याणे कै न जांगी ,
  देस बिराणै कै न जांगी
  कासण बांटे , बासण बांटे , साझे रहा बरौला
  यो भी क्यों न बांटा रांड के घर में देवर मौला
  छोटे छोरे कै न जांगी . . .
  कासण बांटे , बासण बांटे , साझे रह गई थाली
  यो भी क्यों न बांटी रांड के घर में ननदल चाली
  छोटे छोरे कै न जांगी . . .
  सौड़ बांटी , सौड़िया बांटा , साझै रह गई रजाई
  यो भी क्यों न बांटी रांड के रातों मरी जड़ाई
  छोटे छोरे कै न जांगी . . .
  घर बांटा घरबासा बांटा साझै रह गई मोरी
  यो भी क्यों न बांटी रांड के रातों हो गई चोरी
  छोटे छोरे कै न जांगी . . .
  
  मैं बैठ्या खेत के डोले पै
  मैं बैठ्या खेत कै डोले पै
  कित जासै सिखर दुपहरै नै ?
  मेरी जान कालजा खटकै
  मत जाइए जी , जी भटकै
  लिए देख चार घड़ी डटके
  खसबू आरई फूल झारे मैं ।
  भावार्थ
  ' मैं खेत की मेंड़ पर बैठा हूँ , इस प्रखर दोपहरी में तू कहाँ जा रही है । प्रिय , मेरा हृदय धड़क रहा है । तू
  मत जा । मेरा मन भटकता है । चार क्षण के लिए यहाँ खड़ी हो जा । देख , फूल झर रहे हैं और उनकी सुगन्ध
  फैल रही है ।
  
  गढ़ छोड़ रुकमण बाहर आई
  गढ़ छोड़ रुकमण बाहर आई
  चौरी तो छाई म्हारे साजना
  क्यूंकर आऊं म्हारे राज बन्दड़े
  आगै मेरा लाखी दादा आ डट्या
  तेरे दादा कै मेरी दादी बिवादूं
  चौरी नै राखां जगमगी
  क्यूंकर आऊ मेरे राजा बन्दड़े
  आगै मेरा लाखी ताऊ आ डट्या
  तेरे ताऊ कै मेरी ताई बिवादूं
  चौरी ने राखां जगमगी
  
  दुनिआं मैं रे बाबा नहीं रे गुजारा किसी ढब तै
  दुनिआं मैं रे बाबा नहीं रे गुजारा किसी ढब तै
  घर मैं रहै तो कैसा जोगी बन मैं रहे विपत का भोगी
  मांगै भीख बतावै लोभी त्यागी बण ग्या कब तै
  दुनिआं मैं रे बाबा . . .
  बोलंू तो बेचाल बतावै नहीं बोलै गरभाय रह्या
  करैं कुसामंद हार गया है डरै रै हमारे डर तै
  दुनिआं मैं रे बाबा . . .
  धरम करै तो दरब लुटावै नहीं करै तो सूम बतावै
  क्या कहूं कुछ कहीए ना जावै परीत करै मतलब तै
  दुनिआं मैं रे बाबा . . .
  अचार करूं पाखंड मचावै नहीं करूं तो पसू बतावै
  हंसूं तो कहते हैं मस्तावै नहीं हंसूं तो बिंधा मरज तै
  दुनिआं मैं रे बाबा . . .
  नींदा अस्तुती दोनों त्यागे सुब असुब पीठ दे भागे
  राम परताप चरण चित लागै तब रै जीते इस जग तै
  दुनिआं मैं रे बाबा . . .
  
  तेरे पकडूं घोड़े की लगाम जाण न दूं पिया नौकरी
  तेरे पकडूं घोड़े की लगाम जाण न दूं पिया नौकरी
  छोड़ ए गोरी घोड़े की लगाम साथां के साथी म्हारे धुर गए
  छूट गई घोड़े की लगाम आंसू तो गिरे हरियल मोर ज्यूं
  
  मेरी बन खंड को कोयल बन खंड छोड़ कहां चली
  मेरी बन खंड को कोयल बन खंड छोड़ कहां चली
  मेरे ताऊ ने बोले हैं बोल बचन की मारी मैं चली
  मेरी बन खंड की कोयल बन खंड छोड़ कहां चली
  मेरे बाबुल ने बोले हैं बोल बचन की मारी मैं चाली
  
  दुख देते मात पिता को वे नहीं धरम के लाल जी
  दुख देते मात पिता को वे नहीं धरम के लाल जी
  खल होंदे ना सरमांदे करदे हैं उलटे धंदे
  कंस नै मात पिता किए अंधे दीनै भोरै मैं रे डाल जी
  दुख देते . . .
  रावण दुरयोधन सिसुपाला करा सबी कुटम का गाला
  नहुस बी कर गए चाला लिए जूड़ रिसी ततकाल जी
  दुख देते . . .
  
  पीतल की बालटी आले
  पीतल की बालटी आले ढोवै सै बालू रेत
  ‘रे बीरा बखतै दिल्ली जाइये लाइये गुलाबी छींट’
  ‘हे मैं सारे सहर में घूम्या न पाई गुलाबी छींट
  मेरा बाबल बखते उठ्या ल्याया गुलाबी छींट
  मेरी भावज रोवण लाग्यी ‘म्हारी घर का कर दिया नास’
  ‘कार्तिक की करी लामणी भादवे का खोदा न्यार
  चलती ने ते मिले जवाब’
  
  होली बी खेले ढप बी बजा
  होली बी खेले ढप बी बजा कै गलियां में उडए गुलाल
  कहियो मुरैटण तै होली खैलण आवै नवाब
  हंसली घड़ावै फिरंगी को लड़को कठलो घड़ावै नवाब
  कहियो मुरैटण तै होली खेलण आवै नवाब
  ऐसी होली खेलो मिरगानैणी म्हारा साफा की रखियो लाज
  कहियो मुरैटण तै होली खेलण आवै नवाब
  लहंगो सिंवावै फिरंगी को लड़को स्यालू सिंवावै नवाब
  कहियो मुरैटण तै होली खेलण आवै नवाब
  बाजू घड़ावै फिरंगी को लड़को लूमा जड़ावै नवाब
  ऐसी होली खेलो मिरगानैणी म्हारा साफा की रखियो ल्हाज
  
  दीवा कै मण रै दीवा कै मण
  दीवा कै मण रै दीवा कै मण गाल्या लोहरे तो कै मण जाल्या कोयला जे
  दीवा नौ मण रै दीवा नौ मण गाल्या लोहरे दीवा दस मण जाल्या कायला जे
  बात्ते रै तेरे बात्त घाल्यूं सवा सेर की घड़ीए उजेऊं तेलको जे
  भर चास्सूं रै भर चास्सूं म्हारै संकर की धनसाल
  घर प्यारे कै चांदणो जे
  भर चास्सूं रै भर चास्सूं म्हारे रामसिंह की धमसाल
  घर राम सरन कै चांदणो जे
  
  हे खड़िआं थी सिरस तलै
  हे खड़िआं थी सिरस तलै मेरे सिर गोबर की हेलां
  हे वै आवें थे च्यार जणे वे संझा मेरे बीरे
  हे मैं भाजूं थी मिलण जुलण मेरा टूट्या नोसर हारा
  रे तौं चुगदे रे चिड़ी चिड़कले कित ते आया बनजारा
  हे आगम तै आए चिड़ि चिड़कले पाछम तै बनजारा
  हे खड़ियां थी सिरस तलै मेरे सिर गोबर की हेलां
  
  अरै मैं बुरी कंगाली धन बिन
  अरै मैं बुरी कंगाली धन बिन कीसी रै मरोड़ ?
  भोगा , बुरी रै कंगाली , धन बिन कीसी रै मरोड़
  धनवन्त घरां आणके कह जा
  निरधन ऊँचीनीची सब सह जा
  सर पर बंधाबंधाया रह जा
  माथे पर का रै मोड़ ।
  अरै मैं बुरी कंगाली धन बिन कीसी रै मरोड़
  निरधन सारी उमर दुख पावे
  भूखा नंग रहके हल बाहवे
  भोगा , बिना घी के चूरमा
  तेरी रहला कमर तै रै तोड़
  अरै मैं बुरी कंगाली धन बिन कीसी रै मरोड़
  भावार्थ
  ' बुरी है ग़रीबी , धन के बिना कैसा नखरा ? मैं सब भोग चुका हूँ , गरीबी बुरी बला है । धन के बिना कोई
  नखरा नहीं किया जा सकता । धनी ग़रीब के घर आकर , जो चाहता है कहकर चला जाता है । ग़रीब व्यक्ति उसकी
  हर ऊँचीनीची बात सह जाता है । धन के बिना तो सर पर बंधी पगड़ी का भी कोई मोल नहीं रह जाता । अरे मैं
  सब झेल चुका हूँ । बहुत बुरी है ये कंगाली । धन के बिना कोई सुख नहीं पाया जा सकता है । ग़रीब व्यक्ति सारी
  उमर दुख पाता है । वह भूखानंगा रह कर हल चलाता है और खेत जोतता है । अरे ओ भोगा , क्या किया तूने ?
  बिना घी की रोटी का जो चूरमा चूरा तूने कपड़े में बांध कर अपनी कमर पर लटका रखा है , वह तेरी कमर
  का बोझ बनकर उसे तोड़ रहा है । अरे , मैं यह बुरी कंगाली ख़ूब झेल चुका हूँ । पैसे के बिना जीवन में कोई सुख
  नहीं है । '
  
  हे दादा कै छजै लाडो तूं क्यूं खड़ी
  हे दादा कै छजै लाडो तूं क्यूं खड़ी
  रे मैं देखूं सू छैल बनै की बाट
  केसरिया आवै रंग भरया
  हे वो आवैंगे तोरी कैसे फूल
  म्हारी लाडो कली अनार की
  हे बापू कै छजे लाडो तूं क्यूं खड़ी
  रे मैं देखूं सू छैल बनै की बाट
  केसरिया आवै रंग भर्या
  हे वो आवैंगे तोरी कैसे फूल
  म्हारी लाडो कली अनार की
  हे ताऊ कै छजै लाडो तूं क्यूं खड़ी
  रे मैं देखूं सू छैल बनै की बाट
  केसरिया आवैं रंग भर्या
  हे वो आवैंगे तोरी कैसे फूल
  म्हारी लाडो कली अनार की
  
  कोरी कोरी चांदी की कांगणी
  कोरी कोरी चांदी की कांगणी घड़ाई ऊपर जड्या नगीणा ,
  हो मन्नै तेरी सोंह ।
  कोरी कोरी चांदी की कांगणी घड़ाई खद्दर की साड़ी बांधी ,
  हो मन्नै तेरी सोंह ।
  कोरी कोरी चांदी की कांगणी घड़ाई अमर रहे बापू गांधी ,
  हो मन्नै तेरी सोंह ।
  
  सरवर पाणी नै गई सुण आई नई नई बात
  सरवर पाणी नै गई सुण आई नई नई बात
  बिरजो एक जोबन झिरवै एकला
  एक लुगाई न्यूं कहै तिरे हाकम का ब्याह
  बिरजो एक जोबन झिरवै एकला
  किस गुण ब्याही दूसरी मेरे औगुण दो ना बताय
  बिरजो एक जोबन झिरवै एकला
  ओगुण थोड़े गुण घणे छोटी बंदड़ी का चा
  बिरजो एक जोबन झिरवै एकला
  सौकण आई मैं सुणी हलहल चढ़ गया ताप
  बिरजो एक जोबन झिरवै एकला
  मेरी दूखै आंगली सोकण की दूखै आंख
  बिरजो एक जोबन झिरवै एकला
  आच्छी हो गई मेरी आंगली सौकण की फूटगी आंख
  बिरजो एक जोबन झिरवै एकला
  सौकण मरी मैं सुणी हलहल उतरा सै ताप
  बिरजो एक जोबन झिरवै एकला
  घूंघट रोवै मन हंसै हिया हिलोडे लेय
  बिरजो एक जोबन झिरवै एकला
  
  म्हारे बंदड़े का सोन्हा जामां
  म्हारे बंदड़े का सोन्हा जामां
  ऊपर धार बंधी री बटणां की ।
  चाची ताई मंगल गावैं सारे बगड़े की ,
  लोंग बखेर हे बाहण बंदड़े की ।
  चाचे ताऊ मामे फूफे री बराती ,
  चढ़ गई झाज बनी के सुसरे की ।
  
  ससुर जी आगे सात प्रणाम
  ससुर जी आगे सात प्रणाम
  बहुअड़ नै भावैं फालसे जी राज
  बागां री मेवा खाओ म्हारी बहुअड़
  कोई बागां में नहीं फालसे जी राज
  जेठ जी आगे सात प्रणाम
  बहुअड़ नै भावैं फालसे जी राज
  भैसड़ दूधा पीयो बहू म्हारी जी
  अब नहीं रितु है फालसे जी राज
  देवर जी आगे सात प्रणाम
  भाभी नै भावैं फालसे जी राज
  देस्यां भाभी निंबुड़े चुखाये
  कोई बागां में नहीं फालसे जी राज
  राजा जी आगे सात प्रणाम
  गोरी नै भावैं फालसे जी राज
  पांच पियादे तो दस असवार
  राजा जी चले बाग में जी राज
  साथिड़े तोड़ै दाड़िम दाख जी
  राजा जी तोड़ै फालसे जी राज
  तोड़ ताड़ै कर बांधी चौपट पांड
  जी कोई लाये महल में जी राज
  खाओ सखियां खाओ घर की नार
  बाकी के सइयां बांट दो जी राज
  थम चिर जिओ ससुरा रे जी पूत
  म्हारी भलीय पुजाई मन रली जी राज
  थम चिर जिओ सजनिया री धीय
  म्हारा बंस बधाया बाप का जी राज
  
  चुप चुप खड़े हो जरूर कोई बात है
  चुप चुप खड़े हो जरूर कोई बात है
  ललणा तो जाया पूनो की आधी रात है टेक
  सासू भी आवै दिवला चसावै
  दिवला चसाई मांगै झगड़े की बात है चुप . . .
  जिठाणी भी आवै पिलंग बिछावै ,
  पिलंग बिछाई मांगे झगड़े की बात है चुप . . .
  नणदल भी आवै सतिये लगावै
  सतिये लगाई मांगे झगड़े की बात है चुप . . .
  देवर भी आवै बंसी बजावै
  बंसी बजाई मांगे झगड़े की बात है चुप . . .
  दाई भी आवै होलर जणावे ,
  होलर जणाई मांगे झगड़े की बात है चुप . . .
  
  पिया पतले जी पतंग जैसे पैर
  पिया पतले जी पतंग जैसे पैर
  सिखर दुपहरी मत आइयो मोरे बालमा
  ये जल जाए जी पतंग जैसे पैर
  पिया पतले जी . . .
  सई सांझ मत आइयो मोरे बालमा
  ओहो जागे जी नणद और सास
  पिया पतले जी . . .
  आधी आधी रात मत आइयो मोरे बालमा
  ओहो जागे जी ड्योढी का पहरेदार
  पिया पतले जी . . .
  सास गई बाप कै नणद गई सोहरै
  ओहो अब होई जी मिलण आली रात
  पिया पतले जी . . .
  सास आई सोह्रे नणद आई बाप कै
  अब होई जी बिछोड़ै आली रात
  पिया पतले जी . . .
  
  सूरत सिंह पहुंची बन्धवा ले रे
  सूरत सिंह पहुंची बन्धवा ले रे रे तनें कह रही बाहण मां जाई
  पहुंची के बंधवा ल्यूं हे इक बिर बागां में जाणा
  चन्दरा मैं भाजा आया हे हे मनें रोटी भी ना खाई
  चन्दरा भूल गया था हे सुरजकौर न याद दिवाई
  चन्दरा पहुंची बांधदे हे कह रहा सै सुरत सिंह भाई
  पहुंची ठाके बांध ले रे गंगा में धो के सुखाई
  मैं चमरे की जाई रे रे मिट जाएगा सुरत सिंह भाई
  चमरे का बण के बंधा लूं रे बांधौ ना बाहण मां जाई
  चन्दरा पहुंची बांधी हे पहुंचे पै आंसू आई
  चन्दरा साच बता दे किस दुख में आंसू ल्याई
  नवमी का दिन धर राख्या रे तेरा जीजा फांसी टूटे
  सुरत सिंह कुछ भी न बोल्या हे जीजा के बदले में मर गया
  
  हम धनी जी खिचड़ी की साध
  हम धनी जी खिचड़ी की साध
  खिचड़ी हाल मंगा द्यो जी ।
  खिचड़ी हे गोरी मायड़ भावज पै मांग
  हम पै मेवा मीसरी जी ।
  हम धनी जी पीला की साध
  पीला हाल मंगा द्यो जी ।
  पीला ए गोरी मायड़ भावज पै मांग
  हम पै नौरंग चूंदड़ी जी ।
  हम धनी जी खिचड़ी की साध
  खिचड़ी हाल मंगा द्यो जी ।
  
  आठ बुल्दां का रे हालिड़े नीरणा
  आठ बुल्दां का रे हालिड़े नीरणा चार हालियां का छाक
  बरसण लागी रे हालिड़े बादली
  डौले ते डौले हालिड़े मैं फिरी हमने ना पाया थारा खेत
  बरसण लागी रे हालिड़े बादली
  ऊंचे तै चढ़ के गोरी देख लो गोरे बुल्द के बंध री टाल
  बरसण लागी रे हालिड़े बादली
  कित सी अब बौवां रै गोरी बाजरा कित सी अक जवार
  बरसण लागी रे हालिड़े बादली
  थालियां में बोइए हालिड़े बाजरा डहरां में बोइए जवार
  बरसण लागी रे हालिड़े बादली
  कितना बधा सै हालिड़े बाजरा कितनी बधी सै जवार
  बरसण लागी रे हालिड़े बादली
  छोटी रै पोरी गोरी बाजरा लाम्बी रै पोरी जवार
  बरसण लागी रे हालिड़े बादली
  
  कोई मांगी कढ़ाई ना देय मेरा दिल हलुवै नै
  कोई मांगी कढ़ाई ना देय मेरा दिल हलुवै नै ।
  जैसे तैसे मैंने लई कढ़ाई सासू जी आटा ना देय
  मेरा दिल हलुवै नै ।
  जैसे तैसे मैंने आटा लीया जिठाणी मीठा ना देय
  मेरा दिल हलुवै नै ।
  जैसे तैसे मैंने मीठा लीया द्योराणी घी ना देय
  मेरा दिल हलुवै नै ।
  जैसे तैसे मैंने घी भी लीया नणदल चूल्हा ना देय
  मेरा दिल हलुवै नै ।
  जैसे तैसे मैंने हलुवा बनाया होलरिया खाण ना देय
  मेरा दिल हलुवै नै ।
  
  1 गंगा जी तेरे खेत मैं...
  गंगा जी तेरे खेत मैं री माई गडे सैं हिंडोळे चयार कन्हिया झूलते संग रुक्मण झूल रही ।
  शिवजी के करमंडल कै , विष्णु जी का लाग्या पैर ।
  पवन पवित्र अमृत बणकै , पर्बत पै गई थी ठहर । ।
  भागीरथ नै तप कर राख्या , खोद कै ले आया नहर । । ।
  साठ हज़ार सगर के बेटे , जो मुक्ति का पागे धाम ।
  अयोध्या कै गोरै आकै , गंगा जी धराया नाम । ।
  ब्रह्मा विष्णु शिवजी तीनो , पूजा करते सुबह शाम । । ।
  सब दुनिया तेरे हेत मैं , किसी हो रही जय जयकार . . . . कन्हिया झूलते संग रुक्मण झूल रही
  गंगा जी तेरे खेत मैं री माई गडे सैं हिंडोळे चयार कन्हिया झूलते संग रुक्मण झूल रही ।
  अष्ट वसु तन्नै पैदा किये , ऋषियों का उतार्या शाप ।
  शांतनु कै ब्याही आई , वसुओं का बनाया बाप । ।
  शील गंग छोड कै स्वर्ग मैं चली गई आप । । ।
  तीन चरण तेरे गए मोक्ष मैं , एक चरण तू बणकै आई ।
  नौसै मील इस पृथ्वी पै , अमृत रूप बणकै छाई । ।
  यजुरअथर्वसाम च्यारों वेदों नै बड़ाई गाई । । ।
  शिवजी चढ़े थे जनेत मैं , किसी बरसी थी मूसलधार . . . . कन्हिया झूलते संग रुक्मण झूल रही
  गंगा जी तेरे खेत मैं री माई गडे सैं हिंडोळे चयार कन्हिया झूलते संग रुक्मण झूल रही ।
  गौमुख , बद्रीनारायण , लछमन झूला देखि लहर ।
  हरिद्वार और ऋषिकेश कनखल मैं अमृत की नहर । ।
  गढ़मुक्तेश्वर , अलाहबाद और गया जी पवित्र शहर । । ।
  कलकत्ते तै सीधी होली , हावड़ा दिखाई शान ।
  समुन्द्र मैं जाकै मिलगी , सागर का घटाया मान । ।
  सूर्य जी नै अमृत पीकै अम्बोजल का किया बखान । । ।
  इक दिन गई थी सनेत मैं , जित अर्जुन कृष्ण मुरार . . . . कन्हिया झूलते संग रुक्मण झूल रही
  गंगा जी तेरे खेत मैं री माई गडे सैं हिंडोळे चयार कन्हिया झूलते संग रुक्मण झूल रही ।
  मौसिनाथ तेरे अन्दर जाणकै मिले थे आप ।
  मानसिंह भी तेरे अन्दर छाण कै मिले थे आप । ।
  लख्मीचंद भी तेरे अन्दर आण कै मिले थे आप । । ।
  जै मुक्ति की सीधी राही तेरे बीच न्हाणे आल़ा ।
  पाणछि मैं वास करता , एक मामूली सा गाणे आल़ा । ।
  एक दिन तेरे बीच गंगे मांगेराम आणे आल़ा । । ।
  राळज्यागा तेरे रेत मैं कित टोहवैगा संसार . . . . कन्हिया झूलते संग रुक्मण झूल रही
  गंगा जी तेरे खेत मैं री माई गडे सैं हिंडोळे चयार कन्हिया झूलते संग रुक्मण झूल रही ।
  
  आज बागां मैं ए जीजी जगमगी
  आज बागां मैं ए जीजी जगमगी
  आया मेरी मां का जाया बीर
  हीरा बन्द ल्याया चून्दड़ी
  ओढूं तो हीरा मोती झड़ पड़ै
  डिब्बै बसै तो ललचे जिया
  सादी क्यूं ना ल्याया चून्दड़ी
  क्यूं ललचाया अपणा जिया
  तनै और भतेरी ल्या द्यां चून्दड़ी
  
  सास री भार्या सा दामण सिमा
  सास री भार्या सा दामण सिमा
  चक्कर काट्टे कली कली
  सास री हर्या सा कुड़ता सिमा
  जेब्बां में राखूं टेम घड़ी
  बहू न्यूं तो साच बता
  के करैगी टेम घड़ी
  सास री मैं फौजी की नार
  हर दम चीहै टेम घड़ी ।
  
  लाडो दूर मत खेलण जा हे
  लाडो दूर मत खेलण जा हे
  सजन इब आवेंगे
  वे तो आवेंगे घोड़े असवार
  डोलै में तनै ले जावेंगे
  मैं तो कूद पडूंगी बाबा जी की गोद
  मैं तो कूद पडूंगी बाबल जी की गोद
  फेर क्यूंकर ले जेंगे
  मैं तो कूद पड़ूंगी ताऊ जी की गोद
  मैं तो कूद पडूंगी चाचा जी गोद
  फेर क्यूंकर ले जेंगे
  मैं तो कूद पडूंगी मौसा जी की गोद
  मैं तो कूद पडूंगी फूफा जी की गोद
  फेर क्यूंकर ले जेंगे
  
  ऊंची हे दोघड़, नीचा ए बारणा
  ऊंची हे दोघड़ , नीचा ए बारणा
  मैं समझाऊं समझ म्हारी लाडा
  सोहरे के घर जाना हे होगा
  जोहड़ बिराणा कुआं बिराणा
  नीची तरफ लखाणा हे होगा
  बड़ा हे कुणबा बड़ा परवार
  भीत्तर बड़ के जीमणा होगा
  सासूससूरे की टहल बजाणा
  पति अपणे का हुकम बजाणा
  
  ऊपरां बादलिड़ा ऊपरां क्यूं जा
  ऊपरां बादलिड़ा ऊपरां क्यूं जा
  बरसै तै क्यूं ना हे म्हारे देस
  छन में पालिड़ा धूलम धूल
  छन में तो भर दे जोहड़ डाबड़ा
  सूता रे पालिड़ा रूखा की छां
  खेत उजाड़ा मेरे बाप का
  ह्यो रे पालिड़ा तेरेड़ी रांड
  खेत उजाड़ा मेरे बाप का
  मत दे हे सुन्दर मन्नै तैं गाल
  तेरे सरीकी म्हारै बी गोरड़ी
  आइये हे सुन्दर म्हारेड़े देस
  लहए रंगा हे ऊपर चुन्दड़ी
  
  सिर पै बंटा टोकणी
  सिर पै बंटा टोकणी
  मैं तो कूएं की पणिहार री
  रस्ते में सासड़ फेंटगी
  तेरे मरिओ नोंओं बीर री
  तूं किस नै खंदाई एकली
  तेरी घर मैं बूझूं बात री
  तन्ने गाल कसूती दे दई
  कूएं पै दोघड़ तार के री
  मैं तो चारूं तरफ लखाय कै री
  मन्ने जान कूएं मैं झोकदी
  काढ़े देवर जेठ री
  मेरा टस टस रोवे भरतार री
  तन्ने नार कसूती सोचली
  पढ़ रही सात जमात री
  बुरजी पै लिख दिया नाम री
  सासड़ कै बोल पै ढै पड़ी
  
  नर नारी की हो गई इक दिन
  नर नारी की हो गई इक दिन आपस में लड़ाई
  मो ते झगड़ा करके पिया सुख नहीं सोवगे ।
  चाकी भी चलावै जेघर धर के पानी ढोवेगो
  जा लखन ते न खालेगी सिकी ते सिकाई
  नर नारी की . . .
  चुपकी रह बेहुद्दी ज्यादा बात न बनावै
  मो बिन जी के न गोदी में छोरा खिलावै
  पीर में रह लेती क्यों करवाया ब्याह सगाई
  नर नारी की . . .
  जै कहीं हो तकरार ले तूं लाठी का सहारो
  धोती कमीज बिन रह जायेंगो उधारो
  चाकी में आटे की हो जाये लहमा में पिसाई
  नर नारी की . . .
  हाथिन में हथफूल तेरो सोभा है बदन की
  फेर भी बुराईदारी करे मरदन की
  बे अंजन की रेल ठाडी चले न चलाई
  नर नारी की . . .
  
  दादा जी नै गोद भरी मेवा सै
  दाद जी नै गोद भरी मेवा सै
  बापू जी ने गोद भरी मेवा सै
  दादी जी नै रच रच हो मांग समारी
  अम्मा जी नै रच रच हो मांग समारी
  पूछत जनक कहो सिआ प्यारी
  मामा जी ने गोद भरी लड्डूआं सै
  फूफा जी नै गोद भरी लड्डूआं सै
  मामी जी नै रच रच हो मांग समारी
  बूआ जी नै रच रच हो मांग समारी
  पूछत जनक कहो सिआ प्यारी
  
  पड़ते अकाल जुलाहे मरे
  पड़ते अकाल जुलाहे मरे , और बीच में मरे तेली
  उतरते अकाल बनिये मरे , रुपये की रहगी धेली
  चणा चिरौंजी हो गया , अर गेहूं होगे दाख
  सत्रह भी ऐसा पड़ा , चालीसा का बाप
  
  नीम्ब के लागी निम्बोली दादा हो
  नीम्ब के लागी निम्बोली दादा हो
  समधी की रीतगी न्यौली दादा हो
  कन्या नै दो परणाय दादा हो
  जांडां के लागी झींझ दादा हो
  समधी नै आ गई नींद दादा हो
  कन्या नै दो परणाय दादा हो
  आकां कै लागै डोडे दादा हो
  समधी के जुड़ गये गोडे दादा हो
  कन्या नै दो परणाय दादा हो
  
  ठुमक चलती चाल घोड़ी
  ठुमक चलती चाल घोड़ी
  अजब चलती चाल घोड़ी ठुमक । ।
  आगे घोड़ी तुम चलो री
  पीछे से बाबा हुसियार घोड़ी ठुमक । ।
  ऊदी व पीली बादामी सफेद
  चार रंग दे रहे बहार घोड़ी । ठुमक । ।
  आगे घोड़ी तुम चलो री
  पीछे से ताऊ हुसियार घोड़ी । ठुमक । ।
  ऊदी व पीली बादामी सफेद
  चार रंग दे रहे बहार घोड़ी । ठुमक । ।
  
  पांच बरस की ब्याह के उठ गए
  पांच बरस की ब्याह के उठ गए परदेस सुनो रै राजा भरथरी
  बारह बरस में रै राजा बाहवड़े आए सैं बागां के बीच
  सुनो रै राजा भरथरी
  बागां के उठे रै जोगी चल पड़े आए हैं माता दरबार
  सुनो रै राजा भरथरी
  भिच्छा तै घालो री माता तावली जोगी खड़े तेरे बार
  सुनो रै राजा भरथरी
  भिच्छा तै घालूं रै जोगी तावली तेरी सूरत मेरा लाल
  सुनो रै राजा भरथरी
  भूली फिरै सै री माता बावली तूं सै जनम की बांझ
  सुनो रै राजा भरथरी
  माता ने छल कै जोगी चल पड़ा आया सै भाण के बार
  सुनो रै राजा भरथरी
  भिच्छा तै घालू रै जोगी तावली तेरी सूरत मेरा बीर
  सुनो रै राजा भरथरी
  भूली फिरै सै है भैणा बावली तूं सै जन्म की एक
  सुनो रै राजा भरथरी
  भैणां ने छल के जोगी चल पड़ा आया सै तिरिया के पास
  सुनो रै राजा भरथरी
  भिच्छा तै घालूं रै जोगी तावली तेरी सूरत मेरा नाथ
  सुनो रै राजा भरथरी
  भूली फिरै सै राणी बावली तूं सै फेरां की रांड
  सुनो रै राजा भरथरी
  गल मैं तै घालूं जोगी ओढण ईब चालूं तेरी साथ
  सुनो रै राजा भरथरी
  हाथ के तै बांधा रे जोगी कांगणा सिर कै तै बांधा मोड़
  सुनो रै राजा भरथरी
  रोवत बांध रे तिरिया कांगणा छीकत बांधा मोड़
  सुनो रै राजा भरथरी
  
  कात्तिक बदी अमावस थी और दिन था खास दीवाळी का
  कात्तिक बदी अमावस थी और दिन था खास दीवाळी का
  आँख्याँ कै माँह आँसू आगे घर देख्या जब हाळी का ॥
  कितै बणैं थी खीर , कितै हलवे की खुशबू ऊठ रही
  हाळी की बहू एक कूण मैं खड़ी बाजरा कूट रही ।
  हाळी नै ली खाट बिछा , वा पैत्याँ कानी तैं टूट रही
  भर कै हुक्का बैठ गया वो , चिलम तळे तैं फूट रही ॥
  चाकी धोरै जर लाग्या डंडूक पड़्या एक फाहळी का
  आँख्याँ कै माँह आँसू आगे घर देख्या जब हाळी का ॥
  सारे पड़ौसी बाळकाँ खातिर खीलखेलणे ल्यावैं थे
  दो बाळक बैठे हाळी के उनकी ओड़ लखावैं थे ।
  बची रात की जळी खीचड़ी घोळ सीत मैं खावैं थे
  मगन हुए दो कुत्ते बैठे साहमी कान हलावैं थे ॥
  एक बखोरा तीन कटोरे , काम नहीं था थाळी का
  आँख्याँ कै माँह आँसू आगे घर देख्या जब हाळी का ॥
  दोनूँ बाळक खीलखेलणाँ का करकै विश्वास गये
  माँ धोरै बिल पेश करया , वे लेकै पूरी आस गये ।
  माँ बोली बाप के जी नै रोवो , जिसके जाए नास गए
  फिर माता की बाणी सुण वे झट बाबू कै पास गए ।
  तुरत ऊठकै बाहर लिकड़ ग्या पति गौहाने आळी का
  आँख्याँ कै माँह आँसू आगे घर देख्या जब हाळी का ॥
  ऊठ उड़े तैं बणिये कै गया , बिन दामाँ सौदा ना थ्याया
  भूखी हालत देख जाट की , हुक्का तक बी ना प्याया
  देख चढी करड़ाई सिर पै , दुखिया का मन घबराया
  छोड गाम नै चल्या गया वो , फेर बाहवड़ कै ना आया ।
  कहै नरसिंह थारा बाग उजड़ग्या भेद चल्या ना माळी का ।
  आँख्याँ कै माँह आँसू आगे घर देख्या जब हाळी का ॥
  
  तैं चौड़ा तैं चीकणा
  तैं चौड़ा तैं चीकणा
  तैं बिरमा का पूत
  तेरी डाली सींज कै
  सदा पावै हम सुख
  जोआं की क्यारी चणै भरी
  उसने सींजे राधा प्यारी
  पीपल सींजन मैं चाली
  कुल अपणे की लाज
  पीपल सींज्या हर मिले
  एक पंथ को काज
  
  बीरा थे दाम्मण भल ल्याईओ
  बीरा थे दाम्मण भल ल्याईओ
  चुन्दड़ी पर रतन जड़ाईओ
  म्हारा रिमक झिमक भाती आईओ
  बेस्सर थे भल ल्याइओ
  झूमर पर रतन जड़ाईयो
  म्हारा रिमक झिमक भाती आईओ
  बोरलै पै रतन जड़ाईयो
  म्हारा रिमक झिमक भाती आईयो
  
  बाबा मांडा बल ग्या मैं खा ल्यूंगा
  बाबा मांडा बल ग्या मैं खा ल्यूंगा
  बाबा यू बी बलग्या यू बी खा ल्यूंगा
  बाबा सारे बलगे सारे मैं खा ल्यूंगा
  बाबा कुणबा के तन्नै खागा
  
  क्या यह किसमत की खूबी बालमा खोटे मिले
  क्या यह किसमत की खूबी बालमा खोटे मिले
  एक तो नहाना बनाया दूसरे नहाते नहीं
  तीसरे हाजिर घड़ी हूं चौथे दिल मिलता नहीं
  एक तो खाना बनाया दूसरे खाते नहीं
  तीसरे हाजिर खड़ी हूं चौथे दिल मिलता नहीं
  
  सात सखिआं के झूमके राधे न्हाण चाली हो राम
  सात सखिआं के झूमके राधे न्हाण चाली हो राम
  आगे किसन हर मिल गए राधे तैं कित चाली हो राम
  थारी तै बरजी नार हूं म्हारी सास खुंदाई हो राम
  जिब पिरभू धोरे भया सीली बाल चलाई हो राम
  केले बरगी कामनी राधे थर थर कांबी हो राम
  जिब पिरभू नरै दया ए आई काली कम्बली पूंचाही हो राम
  काली कम्बली न औढ़ैं हम तो कालै हो ज्यां हो राम
  जिब पिरभू नै दया ए आई पीली साड़ी पूंचाही हो राम
  तम चिर जीओ बेटा नंद के म्हारा मान बधाया हो राम
  
  बनड़े सीस तेरे का सेहरा
  बनड़े सीस तेरे का सेहरा , बनड़े कान तेरे के मोती
  मोहे बखसो ना जी बनड़ा
  बनड़ी जो देखो सोए मांगों , घर के लडैंगे ए बनड़ी
  रायबर घर क्यां तै डरो था , क्यों परणों थे जी बनड़ा
  बनड़ी बालक सा ब्हाह्या था , अब सुध आई है बनड़ी
  बनड़ा गल तेरे का तोड़ा , बनड़ा अंग तेरे का जामा
  मोहे बखसो ना जी बनड़ा
  बनड़ी जो देखो सोए मांगों , घर के लड़ैंगे ए बनड़ी
  रायबर घर क्यां तै डरो था , क्यों परणों थे जी बनड़ा
  बनड़ी बालक सा ब्हाह्या था , अब सुध आई है बनड़ी
  बनड़ा हाथ तेरै की घड़िआं , बनड़ा पैर तेरे का जूता
  मोहे बखसो ना जी बनड़ा
  
  बस देख ली आजादी हामनै म्हारे हिन्दुस्तान की
  बस देख ली आजादी हामनै म्हारे हिन्दुस्तान की ।
  सबतैं बुरी हालत सै आज मजदूर और किसान की । ।
  न्यूं कहो थे हाळियाँ नै सब आराम हो ज्यांगे
  खेतों में पानी के सब इंतजाम हो ज्यांगे ।
  घणी कमाई होवैगी , थोड़े काम हो ज्यांगे
  जितनी चीज मोल की , सस्ते दाम हो ज्यांगे ।
  आज हार होगी थारी कही उलट जुबान की ।
  सबतैं बुरी हालत सै आज मजदूर और किसान की ॥
  जमींदार कै पैदा होज्याँ , दुख विपदा में पड़ज्याँ सैं
  उस्सै दिन तैं कई तरहाँ का रास्सा छिड़ज्या सै ।
  लगते ही साल पन्द्रहवाँ , हाळी बणना पड़ज्या सै
  घीदूध का सीच्या चेहरा कती काळा पड़ज्या सै ।
  तीस साल में बूढ़ी होज्या आज उमर जवान की ।
  सबतैं बुरी हालत सै आज मजदूर और किसान की ॥
  पौहमाह के महीने में जाडा फूक दे छाती
  पाणी देती हाणाँ माराँ चादर की गात्ती ।
  चलैं जेठ में लू , गजब की लगती तात्ती
  हाळी तै हळ जोड़ै , सच्चा देश का साथी ।
  फिर भी भूखा मरता , देखो रै माया भगवान की ।
  सबतैं बुरी हालत सै आज मजदूर और किसान की ॥
  बेईमानी तै भाई आज धार ली म्हारे लीडर सारों नै
  रिश्वत ले कै जगहां बतावैं आपणे मिन्तर प्यारों नै ।
  कर दिया देश का नाश अरै इन सारे गद्दारों नै
  आज कुछ अकल छोडी ना हाळी लोग बिचारों मैं ।
  आज तो कुछ भी कद्र नहीं है एक मामूली इंसान की ।
  सबतैं बुरी हालत सै आज मजदूर और किसान की ॥
  
  एक रोटी को बैल बिका
  एक रोटी को बैल बिका अर पैसा बिक गया ऊंट
  चौतींसा नै खोदिया भैंस गाया का बंट
  चौंतीसा ने चौंतीसा मारै जिये वेश कसाई
  औह मारै तकड़ी अर उस ने छुरी चलाई
  
  पांचू तेरे कापड़े कोनै सिमाए ए बना
  पांचू तेरे कापड़े कोनै सिमाए ए बना
  दर्जी बेटा वह सीमे री मेरे मामा सिमाए
  मैं तनैं बूझूं रे बना तनै किसी मिली मिरगा नैणी
  साली मेरी कालियां री मेरी जोटल गोरी
  
  पहले आवै री माता जुलजुली
  पहले आवै री माता जुलजुली
  पाछे हलहल ताप
  सच्ची सेढ़ मसाणिया
  हाड़ खिणै खिणै माता निकले
  मोती की हुणियार
  सच्ची सेढ़ मसाणिया
  मेर करेगी री माता आपणी
  पाल्ले जूं झड़ जाय
  सच्ची सेढ़ मसाणिया
  तन्नै ध्यावै री माता दो जगे
  एक पुरुस दूजी नार
  सच्ची सेढ़ मसाणिया
  पुरस करेगा री माता बिनती
  वा धण लागै तेरे पांय
  सच्ची सेढ़ मसाणिया
  
  तेरा दादा रै बरजै बन्दड़े सांझै चढ़िये
  तेरा दादा रै बरजै बन्दड़े सांझै चढ़िये
  धूप पडै धरती तपै
  उस बन्दड़ी के चा मैं मिरगां नैणी के चा मैं
  धूप गिणै ना सर्दी गिणै
  तेरा ताऊ रै बरजै बन्दड़े सांझै चढिये
  धूप पड़ै धरती तपै
  उस बन्दड़ी के चा मैं मिरगां नैणी के चा मैं
  धूप गिणै ना सर्दी गिणै
  तेरा बाब्बू रै बरजै बन्दड़े सांझै चढिये
  धूप गिणै ना सर्दी गिणै
  तेरा काका रै बरजै बन्दड़ै सांझै चढिये
  धूप पड़ै धरती तपै
  उस बन्दड़ी के चा मैं मिरगां नैणी के चा मैं
  धूप गिणै ना सर्दी गिणै
  
  कच्चे नीम्ब की निम्बोली
  कच्चे नीम्ब की निम्बोली सामण कद कद आवै रे
  जीओ रे मेरी मां का जाया गाडे भर भर ल्यावै रे
  बाबा दूर मत ब्याहियो दादी नहीं बुलाने की
  बाब्बू दूर मत ब्याहियो अम्मा नहीं बुलाने की
  मौसा दूर मत ब्याहियो मौसी नहीं बुलाने की
  फूफा दूर मत ब्याहियो बूआ नहीं बुलाने की
  भैया दूर मत ब्याहियो भाभी नहीं बुलाने की
  काच्चे नीम्ब की निम्बोली सामणया कद आवै रे
  जीओ रे मेरी मां का जाया गाडे भर भय ल्यावै रे
  
  मेरे आंगण मां मेरी कड़वा-सा नीम
  मेरे आंगण मां मेरी कड़वा सा नीम
  ते ढलती ते फिरती छाया पड़ौसिन के घर ढल रही
  घरड़ कटा दूं री मां मेरी कड़वा सा नीम
  ढलती ते फिरती छाया पड़ौसिन के घर ढल रही
  मत काटै मत काटै धी मेरी कड़वा सा नीम
  ढलती तै फिरती छाया फेर बाह्वड़ै जी
  
  जरमन ने गोला मार्‌या
  जरमन ने गोला मार्या
  जा फूट्या अम्बर में
  गारद में सिपाही भाजे
  रोटी छोड़ गए लंगर में
  उन बीरां का के जीणा
  जिन के बालम छः नम्बर में
  
  जै री माता तू सतजुग की कहिए राणी
  जै री माता तू सतजुग की कहिए राणी
  रसते में बाग लुगाया माता सतजुग की ।
  पाछा तो फिरके देखो रे लोको ,
  आम्ब अरनीबू झड़न लागे माता सतजुग की ।
  माता की राह में बांझ पुकारे ,
  माता देह री पुत्तर घर जाएं माता सतजुग की ।
  पाछा तो फिर के देखो रे लोगो
  पुत्तर खिलांदी घर जाए माता सतजुग की ।
  
  उठ ले रे ऊठ ले रोसन बांन बठावांगे
  उठ ले रे ऊठ ले रोसन बांन बठावांगे
  बटणे की खसबोई तेल चढावांगे
  ऊठ ले रूप मोड़ बंधाले नै
  रोसन छोरी गैल ब्याह करवाले नै
  फेरे होलिये , विदा होली , बैठली डोले मैं
  घर का सुणा दे हाल रोसन छोरी नैं
  अस्सी बीघै धरती तेरे ब्याह मैं गैणा धरदी
  ऊठ ले रे ऊठ ले रोसन बांन बठावांगे
  बटने की खसबोई तेल चढावांगे
  
  मेरी नई नई जवानी बिगाड़ी रसिया
  मेरी नई नई जवानी बिगाड़ी रसिया मैं तो दावा करूंगी अदालत में
  बाजरे की रोटियां चने का साग तुझे जेलों का पानी पिला दूं रसिया
  मैं तो दावा करूंगी अदालत में
  तेरा नई दिल्ली का मुकदमा आगरे पहुंचा दूं तुझे सिमले की जेल करा दूं रसिया
  मैं तो दावा करूंगी अदालत में
  ससुर को पेस करूं जेठे को पेस करूं छोटे देवर की दे दूं गवाही रसिया
  मैं तो दावा करूंगी अदालत में
  मेरी नई नई जवानी बिगाड़ी रसिया , मैं तो दावा करूंगी अदालत में
  
  राधा चली गई मेले
  राधा चली गई मेले
  स्याम जी रह गए अकेले
  इस मेले में के के बिकत है
  नींबू नुरंगी केले
  स्याम जी रह गये अकेले
  तात्ता सा पाणी साबण की टिकिआ
  न्हा कै नुहा कै चले गए
  स्याम जी रह गए अकेले
  राधा चली गई मेले
  स्याम जी रह गए अकेले
  तात्ती सी पूरी अर गुलदाणा
  खा कै खिला कै चले गए
  स्याम जी रह गए अकेले
  राधा चली गई मेले
  दमड़ी के तीन पान बीड़ा लगाया
  चाव कै चबा कै चले गए
  स्याम जी रह गए अकेले
  सीसै की बोतल मीनैं का प्याला
  पी के पिला के चले गए
  स्याम जी रह गए अकेले
  राधा चली गई मेले
  फूलों की सेज मोती झालर के तकिए
  सो कै सुला कै चले गए
  स्याम जी रह गए अकेले
  इस मेले में के के बिकत है
  नींबू नुरंगी केले
  स्याम जी रह गए अकेले
  
  मेरे दादा के पछवाड़े आले आले बांस खड़े
  मेरे दादा के पछवाड़े आले आले बांस खड़े
  समधी का लड़का नादान आंगन मोरे तप करे
  अन्दर से निकली भर मोती का थाल ले
  ले रे सज्जन के लड़के अंगना मोरा छोड़ दे
  क्या करने तेरे मोती क्या करनी ये थालिया
  तुम्हारे घर कन्या कुमारी हमें परणाय दो
  
  सासरे के चा में छोरी बालदी बी कोन्या ए
  सासरे के चा में छोरी बालदी बी कोन्या ए
  चाची ताई घालण आई छोरी रोंवदी बी कोन्या ए
  बड़ी जिठाणी सोवण खदां दी चढ़ चौबारे सोई ए
  नीचे से मेरी सासड़ बोली सुण ले बहुअड़ मेरी ए
  मेरा बेटा राज कंवर सै घौरी मत ना सोइए ए
  ऊपर से मैं तले उतर ली आके चाक्की झो दई ए
  भारी से मन्नै हलकी करली चून कुछ मोटा आया ए
  भीतर से मेरी सासड़ बोली सुण ले बहुअड़ मेरी ए
  मेरा बेटा राज कंवर सै मोटा मत ना पीसै ए
  चाकी छोड़ रसोइयां आई आ के चूल्हा बाल्या ए
  आलू का मन्नै साग बणाया मोटी रोटी पोई ए
  भीतर से मेरी सासड़ बोली सुण ले बहुअड़ मेरी ए
  मेरा बेटा राज कंवर सै मोटी मत ना पोइयो ए
  सासरे के चा में छोरी बोलदी बी कोन्या ए
  
  इन घर की मैंड़ी ऊंचे बंके बार
  इन घर की मैड़ों ऊंचे बंके बार
  जम जम सादीसोहिले हम गांवैं मंगलचार
  मंगल करै बधावड़ इस रे सुहावने बार
  मोतियन चौक पुराय कै सुवरण सतिये देय
  रंगमहल तै उतरो सिर सालू चक डोर
  हाथ कसीदा रंगला गोद जडूलें पूत
  गल सोहै मोतियन की माल
  बिछुए तम्हारे बाजने बेटियो घड़े सुघड़ सुनार
  बाबुल बीर घड़ाइया तुम पाहिनो मन चित्त लाय
  पायल तुम्हारी बाजनी , बहुओं घड़ी सुघड़ सुनार
  सारे भाई चौधरी नीके सारे बरकतदार
  सारे घरचैं बोरियां तुम्हारी धन्य धन्य हे माय
  मखमल जूता पहर के घूमो बागों बीच
  या सोवो दरबार में या भाइयों के बीच
  तुम्हारे बार लाला नीम झलोरे ले
  आंगन तख्त बिछा हुआ तुम्हें बेटों का सुख
  जंवाई का सुख , पोते , नाती , भाई भतीजे का सुख
  ऊंचे तुम्हारे चौंतरे लाला , ऊंचे तुम्हारे नाम
  मोती तुलें तराजुओं तुम्हारे हस्ती घोड़े घूमें बार
  बाहें हरी हरी चूड़ियां बहुओ , अचल रहे सुहाग
  नाक की बेसर यों लसै , ज्यों तारों में चांद
  नौ दरवाजे अगलेनी के चांदी के बड़ किवाड़
  पोते बेटे लाडले तेरे खेलें चौपड़ बार
  
  जानी छज्जै तै ईंट गिरी होती
  जानी छज्जै तै ईंट गिरी होती
  मेरी बच गई ज्यान मरी होती
  जानी तुम तो फिरी किन सैलां नै
  मेरी भरीए जिवानी थारे महलां मैं
  घोड़ै के आगे खूंटी नहीं
  परदेसी बालम की छुट्टी नहीं
  ज्यानी घोड़ै कै आगै दाणा नहीं
  परदेसी बालम का आणा नहीं
  ज्यानी घोड़ै कै आगै घास नहीं
  परदेसी बालम की आस नहीं
  ज्यानी कल्ले दुकल्ले मत आया करो
  यारों की जोड़ी ल्याया करो
  ज्यानी धूप पड़ै जद आया करो
  यारों की जोड़ी ल्याया करो
  ज्यानी रीता रूमाल मत ल्याया करो
  मथरा के पेड़े थम ल्याया करो
  
  कोई तौ दिन हाँड़ लै गलिएँ
  कोई तौ दिन हाँड़ लै गलिएँ
  मालिक मेरे ने बाग लुआया ,
  खूब खिलीं कलिएँ
  कोई तौ दिन हाँड़ लै गलिएँ
  मौतमलिन फिरै बाग मैं ,
  हात लई डलिए
  कोई तौ दिन हाँड़ लै गलिएँ
  कचे पाकाँ की सैर नै जानी ,
  तोड़ रई कलिएँ
  कोई तौ दिन हाँड़ लै गलिएँ
  भावार्थ
  ' जीवन की इन गलियों में कुछ दिन और बिता ले , रे जीव मालिक ने यह बाग लगाया है , ख़ूब कलियाँ
  खिली हैं इस बाग में । कुछ और दिन जी ले । अपने हाथ में टोकरी लिए मौत रूपी मालिन इस बाग में घूम रही
  है । जीवन , बस , कुछ ही दिन और शेष है । वह मौत रूपी मालिन कच्चे और पक्के में कोई भेद नहीं करती ,
  खिली और अधखिली कली का अन्तर उसे पता नहीं है , वह तो वे सब कलियाँ तोड़ लेती है , जो उसके हाथ लगती
  हैं । कुछ और दिन घूम ले तू इन गलियों में , ओ जीव '
  
  गांधीजी के बारे में
  गांधी ने अंगरेज भजाया ।
  अर भारत का मान बचाया ।
  गंगा जल का लोट्टा ।
  गांधी काट गिया टोट्टा । ।
  जल भर्या लोट्टा चांदी का ।
  यू राज महात्मा गांधी का । ।
  देसी घी की भरी से कोल्ली ।
  गांधी बाब्बू की जै बोल्ली । ।
  भरी थाली यो चांदी की ।
  जय बोलो महात्मा गांधी की । ।
  नया जेवड़ा महं कोल्ली ।
  गांधी जी की जय बोल्ली । ।
  सेर बाजरा झोली में ।
  झंडा टंग रह्या पोली में । ।
  कोरा घड़वा नीम तले
  आजादी की जोत जले ।
  
  रावटड़ी चढ़ सूत्या बाई का बाबा जी
  रावटडी चढ़ सूत्या बाई का बाबा जी
  चिंत्या मैं नींद ना आंवती जी म्हारा राज
  रावटडी चढ़ सूत्या बाई का बाबला जी
  चिंत्या मैं नींद ना आंवती जी म्हारा राज
  के थारी सेज कुसेज
  के मैहलां के माच्छर लागणै जी म्हारा राज
  ना म्हारी सेज कुसेज
  ना मैहलां के माच्छर लागणे जी म्हारा राज
  म्हारै घर लाडलडी का ब्याह
  चिंत्या मैं नींद ना आंवती जी म्हारा राज
  
  छन्न पक्कियां छन्न पक्कियां
  छन्न पक्कियां छन्न पक्कियां , छन्न के ऊपर आरसी ।
  थारी बेटी राज करेगी , हम पढ़ांगे फारसी । ।
  छन्न पक्कियां छन्न पक्कियां , छन्न के ऊपर लोटा ।
  ऐसे घर में ब्याहवण आए , जड़ै पाणी का भी टोटा । ।
  छन्न पक्कियां छन्न पक्कियां , छन्न के ऊपर बदाम ।
  एक सखि नै छोड़ के , मैं सब नै करूं प्रणाम । ।
  छन्न पक्कियां छन्न पक्कियां , छन्न के ऊपर तोता ।
  जगदेव के ब्याहवण आया , आत्मा राम का पोता । ।
  छन्न पक्कियां छन्न पक्कियां , छन्न के ऊपर केसर ।
  सासू मेरी पारवती , सोहरा परमेसर । ।
  छन्न पक्कियां छन्न पक्कियां , छन्न के ऊपर खीरा ।
  थारी बेटी नै न्यूं राखूं , ज्यूं अंगूठी में हीरा । ।
  छन्न पक्कियां छन्न पक्कियां , छन्न के ऊपर बाली ।
  दूजा छन्न मैं तद सुनाऊं , जब हाथ जोड़ै मेरी साली । ।
  छन्न पक्कियां छन्न पक्कियां , छन्न के ऊपर आला
  बटुए से मुख आली साली मेरी , सोह्णा सा मेरा साला । ।
  
  खोल उधली की कांगना
  खोल उधली की कांगना , तेरी माए बाहण का भागना
  खोल रानी के डोरियां तेरी मां बाहण गोरियां
  
  बर के गोदे झूलती रे बिटाऊ ढोला सात सहेलिन बीच
  बर के गोदे झूलती रे बिटाऊ ढोला सात सहेलिन बीच
  सातुन के मुख ऊजरे मेरी डाबर नैनी त्यारों मैलो क्यों भेख
  सातुन के ढोला घर रहे रे बिटाऊ ढोला हमरे गये परदेस
  संग चलो ते ले चलून मेरी डाबर नैनी चलो न हमारे साथ
  सोने सूं कर दूं पीयरी मेरी डाबर नैनी चांदी सेत सपेत
  आग लगाऊं तेरी पीयरी रे बिटाऊ ढोला मौछन बड़ो अंगार
  डाढी तो जराऊं तेरे बाप की रे बिटाऊ ढोला जरी जाइयो सेत सपेत
  उन पीयन की हम गोरड़ी रे बिटाऊ ढोला तुम से भरें कहार
  एक बिटाऊ ढोला यूं कहै मेरी सासुल रानी चलो न हामरे साथ
  कैसे तो बिन के कापरे मेरी बहुअल रानी कैसे सुरत उनिहार
  धौरे ते बिन के कापरे मेरी सासुल रानी लौहरे देवर उनिहार
  वेही तुम्हारे साहबा मेरी बहुअल रानी गई क्यूं ना बिन के साथ
  भाजूं तो पहुंचूं नहीं मेरी सासुल रानी हेला देते आवै लाज
  
  मेरा भंवर ने भेजी निसानी एक ताला एक छुरी।
  मेरा भंवर ने भेजी निसानी एक ताला एक छुरी ।
  मेरा दिल मांगे हरी हरी फली
  सास , दिल मांगे हरी हरी फली
  ताला तो मेरा घर रखवाला छुरी बनारै फली ।
  मेरा दिल मांगे हरी हरी फली
  सास , दिल मांगे हरी हरी फली
  सास दिल मांगे ताजा फली ।
  जब उन फलियां नै चीरण बैठी सास नगोड़ी जली ।
  जब उन फलियां ने जीमण बैठी , दुराणी जिठानी जली ।
  मेरा दिल मांगे हरी हरी फली
  खेतां तै घरवाला आया खूब दड़ाहड़ दई ।
  दुराणी जिठानी बोली मारै , फिर भी खागी फली ।
  मेरा दिल मांगे हरी हरी फली
  
  कर देस की रकसा चाल
  कर देस की रकसा चाल , लाल मेरे सज धज के
  सुन दुसमन ने सीमा तेरी ,
  चारां तरफ से आकै घेरी ,
  क्या इस का नहीं ख्याल , लाल मेरे सज धज के
  कर देस की रकसा चाल , लाल मेरे सज धज के
  जिस दिन के लिये तन्नै दूध पिलाया ,
  वो दिन लाडले आज सै आया ,
  कर दे दिखा कमाल , लाल मेरे सज धज के
  कर देस की रकसा चाल , लाल मेरे सज धज के
  भूरे की माता बोलती सुण भूरा मेरा
  ये सोलह सौ पद्मनी तेरे खड़ी चौफेरा
  तनें देवर देवर कह रही क्यों मुखड़ा फेरा
  रे राणी आंसू गेरै मोर ज्यों हिया लरजै मेरा
  तोड़ बगादे कांगणा पकड़ो समसेरा
  गौरी साह के दलां में रह ब्याह होजा तेरा
  सांग्यां होजा आरता तलवारां फेरा
  बैरी थाते तै के हुआ भाई था तेरा
  सेर गढ़ां के पकड़िये तूं रहा भगेरा
  तूं ओढ़ै ना चूंदड़ी मनें दे चीरा
  मैं पडूं दलां में टूटके मार ढादूं ढेरा
  
  नांनी नांनी बूंदियां मीयां बरसता हे जी
  नांनी नांनी बूंदियां मीयां बरसता हे जी
  हां जी काहे चारूं दिसां पड़ेगी फुवार
  हां जी काहे सामण आया सुगड़ सुहावणा
  संग की सहेली मां मेरी झूलती जी
  हमने झूलण का हे मां मेरी चाव जी
  हां जी काहे सामण आया सुगड़ सुहावणा
  सखी सहेली मां मेरी भाजगी जी
  हां जी काहे हम तै तो भाज्या ना जाय
  पग की है पायल उलझी दूब में जी
  नांनी नांनी बूंदियां मीयां बरसता जी
  हां जी काहे चारूं पास्यां पड़ेगी फुवार
  
  एक घोड़ी नजारे ते आई
  एक घोड़ी नजारे ते आई उसके दादा ने रास बुलाई हो राम
  घोड़ी की चाल सवा सलड़ी । ।
  घोड़ी होठां नै मरकावै बनड़े ने खान सिखावै हो राम
  घोड़ी की चाल सवा सलड़ी । ।
  घोड़ी आखियां नै मरकावै बाले बनड़े नै सैन सिनावै हो राम
  घोड़ी की चाल सवा सलड़ी । ।
  घोड़ी पायां ने मरकावै बाले बनड़े ने चाल सिखावै हो राम
  घोड़ी की चाल सवा सलड़ी । ।
  एक घोड़ी नजारे ते आई उसके दादा ने राम बुलाई हो राम
  घोड़ी की चाल सवा सलड़ी । ।
  
  मेरी सास ने सात जाये
  मेरी सास ने सात जाये मेरे करम में बोन्ना री
  मुलक हंसणा री जगत हंसणा
  एक मेरे मन में ऐसी आवै पाथ धरूं पथरावै मैं
  मुलक हंसणा री जगत हंसणा
  नान्ही नान्ही बूंद पड़ैं थी चमक आया पथवारे में री
  मुलक हंसणा री जगत हंसणा
  एक मेरे मन में ऐसी आवै गेर आऊं कुरड़ी पै
  मुलक हंसणा री जगत हंसणा
  जोर सोर की आंधी आई चमक आया कुरड़ी मैं री
  मुलक हंसणा री जगत हंसणा
  एक मेरे मन में ऐसी आवै खारी मैं धर बेच आऊं री
  मुलक हंसणा री जगत हंसणा
  आगै मिल ग्या हरिअल पीपल उसके बांध आई री
  मुलक हंसणा री जगत हंसणा
  घर में आकै देखण लागी बोन्ने बिना उदासी री
  मुलक हंसणा री जगत हंसणा
  ऊपपर चढ़कै देखण लागी पीपल पाड़ैं आवै री
  मुलक हंसणा री जगत हंसणा
  बोन्ने का तो बोन्ना आया मुफ्ती इंधन ल्याया री
  मुलक हंसणा री जगत हंसणा
  
  मीठी लागै बाजरे की राबड़ी रै
  मीठी लागै बाजरे की राबड़ी रै
  दल चक्की से हांडी पे गेरी
  नीचे लगा दी लाकड़ी रे
  मीठी लागै . . .
  रांध रूंध थाली में घाली
  ऊपर आ गई पापड़ी रै
  मीठी लागै . . . .
  खाय खूय खटिया पर सूती
  नींद सतावै बाखड़ी रै
  मीठी लागै . . .
  
  बाबल साहब की बांकी हवेली
  बाबल साहब की बांकी हवेली
  जिस मैं चार अम्बारिआं
  बाबै साहेब की ऊंची हवेली
  जिस में चार अम्बारिआं
  पहली मैं म्हारी लाडो दिवला जगत है
  दूजी में लोटा झारिआं
  तीजी अम्बारी लाडो सुनरा घड़त है
  चौथी में पाट बलाइआं
  
  पांच पंचास की नाथ घड़ाई
  पांच पंचास की नाथ घड़ाई
  पड़गी लामनी पहरन ना पाई
  सांज ताहीं करी लामनी
  सांज पड़ै घरां डिगराई
  आगै सासड़ लड़ती पाई
  देखा क्यूंना काम बखत क्यूं ना आई
  सास मिरी नरै मक्की री सुकाई
  ढाई सेर की कूंडी बखत उठ कै
  आधी पीस कै कंथा धोरै आई
  के सोवै हो कै जागै नणदी के भाई
  मक्की मत बोइए हो कलावती के भाई
  डिगगी धरण ठिकाने नहीं आई
  सास मर जागी नणद घर जागी
  तेरे मेरे राज में मक्की छूट जागी
  
  ऊंची तेरी खाई ऊंचा नीचा कोट
  ऊंची तेरी खाई ऊंचा नीचा कोट
  ढाणां बसै बाबा भूमिया की ओट
  काहे का दिवला काहे की बात
  काहे का घी बलै सारी रात
  अगड़ चन्दन का दिवला निर्मल बात
  सुरही का घी बलै सारी रात
  तेरी बाबा भोमिया उत्तम जात
  जू जन्मा छट्ट चौदस की रात
  बेटियां का बाबा माईयर बाप
  बहुआं का सै बाबा रिछापाल
  
  अणी ए गणी मेरी नणदी मनरा फिरै
  मेरी नणदी मनरा फिरै
  मेरी नणदी मनरे नै ल्याओ रे बुलाय
  चूड़ा तै मेरी जान ,
  चूड़ा तै हाथी दाँत का
  हरी तै चूड़ी री नणदी ना पहरूँ
  हरे मेरे राजा जी के खेत
  बलम जी के खेत
  चूड़ा तै हाथी दाँत का
  री नणदी ना पहरूँ
  मेरे राजा जी के केश
  बलम जी के केश
  चूड़ा तै हाथी दाँत का
  ना पहरूँ
  मेरे राजा जी के दाँत
  बलम जी के दाँत
  चूड़ा तै हाथी दाँत का
  
  इस इमली के ओड़े चोड़े पात
  इस इमली के ओड़े चोड़े पात
  इमली तले साधण खड़ी
  के म्हारी गोरी थमनै इमली की साध
  के इमली तेरै मन बसी
  ना राजा जी म्हारे इमली की साध
  न इमली म्हारे मन बसी
  हम नै तो म्हारा मारू प्यार की साध
  आज रहो म्हारे महल में
  पौ पाटी जद होई परभात
  नाई कै नै दूब टांगिआ
  के नाई का म्हारे जन्मी सै म्हैंस
  के घोड़ी घुड़साल में
  ना म्हारा जजमान जन्मी सै म्हैंस
  ना घेड़ी घुड़साल मैं
  थारे म्हारा जिजमान जनम्या सै पूत
  बेल बधी थारे बाप की
  
  मेरे गोरे बदन पै रंग बरसै
  मेरे गोरे बदन पै रंग बरसै
  हेरी बागां में जाऊं तो माली ललचै
  मेरे गोरे बदन पै रंग बरसै
  हेरी तालां पै जाऊन तो धोबी ललचै
  मेरे गोरे बदन पै रंग बरसै
  हेरी सेज पे जाऊं तो बलमा ललचै
  मेरे गोरे बदन पै रंग बरसै
  
  मेरा सुसरा बरजै हे बहू!
  मेरा सुसरा बरजै हे बहू मत नौतो अपणा भैया ,
  मेरा हीवड़े का जीवड़ा मिसरी का कूजा भैया ।
  मेरा जेठा बरजै हे बहू मत नौतो अपणा भैया ,
  मेरा हीवड़े का जीवड़ा मिसरी का कूजा भैया
  देवर बरजै हे भाभी मत नौतो अपणा भैया ,
  मेरा हीवड़े का जीवड़ा मिसरी का कूजा भैया
  मेरा राजा बरजै हे गोरी मत नौतो अपणा भैया ,
  मेरा हीवड़े का जीवड़ा मिसरी का कूजा भैया
  
  अजी केले से आवै हमें बांस
  अजी केले से आवै हमें बांस , महल केला किन बोया
  मुक्के मारूं पचास , धक्के देऊन डेढ़ सौ
  गोरी महलों से करूंगा जवाब , चली जाओ बाप के
  गोरी महलों से दूंगा निकाल , महल केला हम बोया
  मेरे बीरा बाढ़ी के , गड्डी गढ़ला बाजनी
  हमारे राजा ने दिया है जवाब , चली जाओ बाप के
  गोरी नै एक बन लांघा , दूजा बन लांघा
  तीजे में हुए नंदलाल , विपत में सम्पत भई
  काहे का करूं ओढ़ना , काहे का करूं बिछावना
  ए जी काहे की पिलाऊं रस घुट्टी , विपत में सम्पत भई
  इतनी तो सुनि कै सासू आई , बहू घर चलो
  सासड़ मुड़ तुड़ लगूं थारे पांय , पोता तो दूंगी गोद में
  इतनी तो सुन कै जिठानी आई , बहू घर चलो
  जिठानी मुड़ तुड़ लगूं थारे पैर , बेटा दूंगी गोद में
  इतनी सी सुन कै नन्दल आई , भाभी रानी घर चलो
  बीबी मुड़ तुड़ लगूं तेरे पैर , भतीजा दूंगी गोद में
  इतना तो सुनि कै राजा भी आये , प्यारी घर चलो
  राजा जी तुम ने दिया है जवाब , जाओ घर बाप के
  पिया से रूठे गोरी ना सरै , ना सरै गोरी बाप के
  प्यारी मुड़ तुड़ लगूं थारे पैर , हमारी रानी घर चलो
  
  रसीणे के कमरे में जच्चा हमारी री
  रसीणे के कमरे में जच्चा हमारी री
  री जच्चा राणी सोच मत करणा
  दाईये बुलावैगा जेठ तुम्हारा
  री जच्चा राणी फिकर मत करणा
  दीवला बालेगी सास तुम्हारी
  री जच्चा राणी सोच मत करना
  पीलंग बिछावैगी जेठाणी तुम्हारी
  री जच्चा राणी सोच मत करना
  थाल बजावैगी दुराणी तुम्हारी
  री जच्चा राणी सोच मत करना
  चूची धुवावैगी नणन्द तुम्हारी
  री जच्चा राणी सोच मत करना
  सथिये लगावैगी बामणी तुम्हारी
  री जच्चा राणी सोच मत करना
  होम करावैगा ससुरा तुम्हारा
  री जच्चा राणी सोच मत करना
  
  खिल खिल गए दो दाणे अनार के
  खिल खिल गए दो दाणे अनार के , हां हां खिल गए दो दाणे अनार के
  मनैं नहाणा बणाया सभाल के , कैसे नहाऊं बिगैर दिलदार के
  खिल खिल गए दो . . .
  मनैं खाणा बनाया संभाल के , कैसे खाऊं बिगैर दिलदार के
  खिल खिल गए दो . . .
  मनैं चोपड़ सजाई संभाल के , कैसे खेलूं बिगैर दिलदार के
  खिल खिल गए दो . . .
  
  जच्चा ने बच्चा जाया है, दिन खुसी का आया है
  जच्चा ने बच्चा जाया है , दिन खुसी का आया है ।
  जच्चा तेरी सासू आवेगी , वो चरुवा चढ़ाई नेग मांगेगी ।
  तुम उनका नेग दिला देना , नहीं तुम पर झगड़ा डालेगी ।
  जच्चा तेरी जिठानी आवेगी , वो परदा टंकाई नेग मांगेगी ।
  तुम उनका नेग दिला देना , नहीं तुम पर झगड़ा डालेगी ।
  जच्चा तेरी दौरानी आवेगी , वो पलंग बिछाई नेग मांगेगी ।
  तुम उनका नेग दिला देना , नहीं तुम से रार मचायेगी ।
  जच्चा तेरी नन्दल आवेगी , सतिये धराई नेग मांगेगी ।
  तुम उनका नेग दिला देना , नहीं तुम से रार मचायेगी ।
  
  तू देख बीबी राधिके! यह कैसे वर आये
  तू देख बीबी राधिके यह कैसे वर आये
  चांद नहीं आए सूरज नहीं आये
  हाथी के हौदे आहा हाथी के हौदे
  ये तो आप सिरी किसन वर आये
  सीस मुकट उनके सोहै मुख पे सोहै सेहरा
  साथ में उनके चार दल आये
  ढम ढम बजती बरात भी लाये
  तू देख बीबी राधिके यह कैसे वर आये
  
  जवाहर लाल भी रह्या करें थे
  जवाहर लाल भी रह्या करें थे साथ गांधी की
  सब दुनिया नै मानी साची बात गांधी की
  चरचा थी खूब होण लागी दिन रात गांधी की
  सरब बियापक थे एक नहीं थी जात गांधी की
  हाथ हथकड़ी पायां बेड़ी यो गहणा गांधी का
  सौ सौ बार हुआ जेलां में रहणा गांधी का
  जो मिल रा सै सुराज हम नै यो लहणा गांधी का
  मिल कै नै सारी कौम रहो यो कहणा गांधी का
  हिन्द की ऊंची कर दी सज्जनों सान गांधी नै
  चकरबरती राजा करै हैरान गांधी नै
  देस की खातर खो दी अपनी जान गांधी नै
  एक बार फिर पैदा कर भगवान गांधी नै
  
  बन्ना तो हांडे अपने बाबा जी की गलियां
  बन्ना तो हांडे अपने बाबा जी की गलियां
  दादी तो फिरै रहसी रहसी रे महल में
  सेर मोती बारूं जी बन्ने पै
  मोती भी वारूं मैं तो हीरे भी वारूं
  सेर मोती . . .
  बन्ना तो घूमै अपने बाबुल की गलियां
  अपने चाचा की गलियां
  अम्मा चाची फिरें रहसी रहसी रे
  सेर मोती . . .
  बन्ना तो आया अपने मामा की गलियां
  अपने फूफा की गलियां
  मामू बुआ फिर हुलसी हुलसी रे
  सेर मोती . . .
  
  बेकदर को दिल दिया है देखना कैसे निभे
  बेकदर को दिल दिया है देखना कैसे निभे
  एक तो सरदी की मौसम दूसरे पाला पड़े
  तीसरे राजा नहीं है रैन रो रो के कटे
  एक तो गरमी महीना दूसरे लूआं चले
  तीसरे टपके पसीना बूंद जीवन मैं पड़े
  एक तो बरखा की मौसम दूसरे मैंहा पड़ै
  तीसरे बोले पपीहा ठेस सीने मैं लगे
  एक तो सावन महीना दूसरे हींडा घले
  तीसरे झूलेगी सखियां चीर सीन पै खिले
  
  मेहंदी बोई दिल्ली आगरा जी
  मेहंदी बोई दिल्ली आगरा जी
  कोई रंग पाट्यो अजमेर
  मेहंदी रंग भरी जी राज ।
  मेहंदी सींचण मैं गई जी
  कोई छोटा देवर साथ
  मेहंदी रंग भरी जी राज ।
  मेहंदी घोलण मैं गई जी
  कोई द्योर जिठाण्यां साथ
  मेहंदी रंग भरी जी राज ।
  मेहंदी लावण मैं गई जी
  कोई छोटी नणदल साथ
  मेहंदी रंग भरी जी राज ।
  छोटी बूज्झे ए बड़ी
  तम कहो रात की बात
  मेहंदी किसीक रची जी राज ।
  मेहंदी तो मैं लाय लई
  तूं आई न आधी रात
  मेहंदी अधिक बणी जी राज ।
  द्योरेजिठानी सब कोई आई
  तूं नहीं आई आधी रात
  मेहंदी रंग भरी जी राज ।
  
  सांझी सांझा हे कनागत परली पार
  सांझी सांझा हे कनागत परली पार
  देखण चालो हे संज्ञा के लणिहार
  वह तो देखिया भाला हे चन्दा लाम जड़ाम
  देखण चाली हे सांति के लणिहार
  वह तो देखिया भाला हे चन्दा लाम जड़ाम
  
  आया तीजां का त्योहार
  आया तीजां का त्योहार
  आज मेरा बीरा आवैगा
  सामण में बादल छाए
  सखियां नै झुले पाए
  मैं कर लूं मौज बहार
  आज मेरा बीराा आवैगा
  आया तीजां का त्योहार
  आज मेरा बीरा आवैगा
  मेरे मन में चाव घणा सै
  क्या सुंदर समै बणा सै
  मन्नै कर द्यो तुरत तैयार
  आज मेरा बीरा आवैगा
  आया तीजां का त्योहार
  आज मेरा बीरा आवैगा
  
  बहू हे तेरा नाम चमेली
  बहू हे तेरा नाम चमेली हे तू किस बालक की नार
  बहू तूं सुथरी घणी से हे
  सास मैं पाणी ने गई थी री उड़े आ रही एक बड़ी फौज
  फौज में तै तेरा लाल खड़ा री
  वो तै ले रहा अंगरेजी बैंत बात अंगरेजां
  तैं कर रहा री
  बहू हे तूं पक्के दिल की तनें देख्या मेरा लाल बहू हे
  तूं घर क्यों न ले आई
  सास वो तो जहाजां में बैठ लिया री उसने करड़े कर दिये पेच
  जहाज मिसर में तार्या री
  
  हुआ नगर सब सूना
  हुआ नगर सब सूना , बनो मेरी पाहुनिया रे
  दादी रानी ने ऐसे पाला , जैसे घी की गागरिया रे
  ताई रानी ने ऐसे पाला , जैसे घी की गागरिया रे
  बाबा राजा ने ऐसे निकाला , जैसे जल की माछुलिया रे
  ताऊ राजा ने ऐसे निकाला , जेसे जल की माछुलिया रे
  
  भजन हरि का कर प्राणी
  भजन हरि का कर प्राणी
  दो दिन की है तेरी जिन्दगाणी
  गरभ में जब दुख पाया था
  धियान प्रभु सै लगाया था
  अब क्यूं करता मनमाणी
  भजन हरि का कर प्राणी
  जब धरम राज कै जावैगा
  वहां तोहे कौन छुड़ावैगा
  माया संग नहीं जाणी
  भजन हरि का कर प्राणी
  माया देख के फूल ग्या
  प्रभु को बिल्कुल भूल गया
  माया साथ नहीं जाणी
  भजन हरि का कर प्राणी
  
  हथलेवो दादा को ए पोती कर हथलेवो कराइयो
  हथलेवो दादा को ए पोती कर हथलेवो कराइयो
  हथलेवो ताऊ की ए बेटी कर हथलेवो कराइयो
  हथलेवो बाबल की ए बेटी कर हथलेवो कराइयो
  हथलेवो भाई की ए भाण कर हथलेवो कराइयो
  हथलेवो मामा की ए भाणजी कर हथलेवो कराइयो
  
  देवी के पर्वत चड़ती चौलण पाट्या ए मां
  देवी के पर्वत चड़ती चौलण पाट्या ए मां ।
  कै गज चौलन पाट्या के गज रह्या ए मां ।
  दस गज चौलन पाट्या नौ गज रह्या ए मां ।
  काहे की तो सुई री मंगाऊं काहे का तागा ए मां ।
  सार की तो सुई री मंगाऊं रेसम का तागा ए मां ।
  
  आणे का वायदा किया, हो आए ना बालमा
  आणे का वायदा किया , हो आए ना बालमा
  घूंघट की ओर से खोल दे अंखियां , चाले हैं ठण्डी हवा
  हो आए ना बालमा
  दरवाजे की ओर से देखो , हाथ पैरों से चल के देखो
  डोले हे मोरा जिया , हो आए ना बालमा
  हाथ की रेखा देखन वाले , देख मेरे ये भाग निराले
  परदेसी ने ये क्या किया , हो आए ना बालमा
  
  बहुत सताई ईखड़े रै तैने
  बहुत सताई ईखड़े रै तैने बहुत सताई रे
  बालक छाड़े रोमते रै , तैने बहुत सताई रे
  डालड़ी मैं छाड्या पीसना
  और छाड़ी सलागड़ गाय
  नगोड़े ईखड़े , तैने बहुत सताई रे
  कातनी मैं छाड्या कातना
  और छाड़ेसें बाप और माय
  नगोड़े ईखड़े तैने बहुत सताई रे
  बहुत सताई ईखड़े रै , तैने बहुत सताई रे
  बालक छाड़े रोमते रै , तैने बहुत सताई रे
  भावार्थ
  ' बहुत सताया है , ईख , तूने मुझे बहुत सताया है । मैं अपने पीछे घर में बच्चों को रोता हुआ छोड़कर आई
  हूँ । तूने मुझे बहुत दुखी किया है । डलिया में अनाज पड़ा है और दूध देने वाली गाय को भी मैं बिना दुहे हुए ही
  छोड़ आई हूँ । निगोड़ी ईख , तूने मुझे बहुत परेशान किया है । कतनी में पूनियाँ भी बिना काते हुए ही छोड़ आई
  हूँ । तेरे लिए मैं अपने मातापिता को भी बिना देखभाल के ही छोड़ आई हूँ । देख तो ज़रा ईख , तूने मुझे कितना
  हैरान किया है । कितना परेशान किया है । पीछे घर में बालकों को रोता छोड़ आई हूँ । तूने बहुत सताया है मुझे ।
  
  जौ गीवहां को उबटणों राय चमेली का तेल
  जौ गीवहां को उबटणों राय चमेली का तेल
  अत लाडो बैठ्यो उबटणै
  मैल झड़े झड़ मैं पड़े नूर चढै गोरे अंग
  अत लाडो बैठ्यो उबटणै
  आ मेरी मायड़ देख ले तम देख्या सुख होय
  अत लाडो बैठ्यो उबटणै
  आ मेरी भुआ देखल्यो तमने आरतड़ा रो चाव
  अत लाडो बैठ्यो उबटणै
  
  आया आया री सासड़ सामण
  आया आया री सासड़ सामण मास डोर बटा दे री पीली पाट की
  आया तो बहुअड़ री आवण दे जाय बटाइयो अपने बाप कै
  आया आया री सासड़ सामण मास पटड़ी घड़ा दे चन्दन रूख की
  आया तो बहुड़ री आवण दे जाय घड़ाइयो अपणे बाप कै
  आया आया री सासड़ सामण मास हमनै खंदा दे री म्हारे बाप कै
  इब तो बहुअड़ री खेती का काम फेर कदी जाइयो री अपणे बाप कै
  
  गोदी के अंदर भगत राम राम रह्या टेर
  गोदी के अंदर भगत राम राम रह्या टेर
  जब से चरचा सुणी थी हर की राम नाम की लगी लगन
  समझाया था एक न मानी दरसन की थी लगी लगन
  हरिणाकस नै नांय सुहाया क्रोध की अग्नि लगी जलन
  निर्भय हो कै भजा भगत ने भै की भूतणी लगी भगन
  होलकां ले गोदी में बैठी फूँक जलाद्यूँ ढेर
  गोदी के अन्दर भगत राम राम रह्या टेर
  होलकां का एक सील वस्तर था लोम रिसी से पाया था
  जिस में अगनी परवेस हुवै न यो ही कथा में गाया था
  पहिले भी या सती हुई थी यो ए ओढ़ सुख छाया था
  अब कै बैर कर्या हर सेत्ती नहीं हुया मन चाहा था
  सील वस्तर के अन्दर बड़ कै लागी थी वे करण अंधेर
  गोदी के अन्दर भगत राम राम रह्या टेर
  चौगरदे कै चिता चिणा के जिस के बीच में दई अगन
  जद वा अगन जारी हुई थी चन्दन लकड़ी लगी जलन
  चौगरदे के असर फिरैं थे जिनक े हाथ में खड्ग नगन
  जगहां नहीं थी कहीं निकलण नै असर रहे थे घेर
  गोदी के अन्दर भगत राम राम रह्या टेर
  मुलतान सहर के सब सजनां नै अगनी में माला गेर दई
  दीनानाथ बचा लड़के नै या सन्तों ने टेर दई
  तेरा नाम छिपजा दुनिया में हमने भतेरी फेर लई
  जै लड़का जल जाय अगन में इन असरां की जीत हुई
  जै भगत जल जा अगनी में के कर ल्येगा फेर
  गोदी के अन्दर भगत राम राम रह्या टेर
  ऐसी पवन चली जोर की चिता तो पाड़ बगाय दई
  सील वस्तर को उथल पुथल के लड़के पै उठाय दई
  दगा किसी का सगा नहीं सै समझैगा को सिहणी का सेर
  गोदी के अन्दर भगत राम राम रह्या टेर
  
  जेवर की झंकार नै डोब दिया
  जेवर की झंकार नै डोब दिया हरियाणा
  सगा सगी तैं कहण लाग्या मैं तेरी छोरी ब्याह कै ले ज्यांगा
  वा बोलै तू मेरी छोरी ना ब्याह सकदा
  तेरे पास टूम घणी घालण नै कोन्या
  इतनी सुण कै सगा बोल्या इतना के मेरा घाट्टा सै
  बीस तीन के गूदड़ गाभे तीस बीस की खाट सै
  तीन सौ की झोटी घरां करै तो अरडाट सै
  मैं तेरी छोरी ब्याह कै ले ज्यांगा
  चाहै कितना कर लिये धिंकताणा
  जेवर की झंकार ने डोब दिया हरियाणा
  
  सास मन्ने नेवरी घड़ा दे री
  सास मन्ने नेवरी घड़ा दे री
  हे री नेवरी पै नान्ही नान्ही बूंद
  नेवरी में बाज्जा घला दे री
  बहू तन्ने बाज्जा भावै ए
  हे री मेरा लाल लड़ाइआं बीच
  बहू मेरा के जीवणा सै री
  सास मन्ने नेवरी घड़ा दे री
  
  हलबल हलबल नदी बह सै
  हलबल हलबल नदी बह सै
  रायजादा न्हाण सिंजोया जी राज
  गैर बखत मत न्हाओ रायजादा
  कठिन कठारो होय सै जी राज
  सांझ बखत थम रायजादा न्हाओ
  रायजादा बात सुगन को होय सै जी राज
  किसीयां को सै रतन कचोड़ी
  किसयां का सै मोतीडारां हार जी राज
  समधी को सै रतन कचौड़ी
  बन्ना जी का सै मोतीडारां हार जी राज
  हार सोहबे हीबड़े के ऊपर
  मोतीडा लेंगा झिलारा जी राज
  
  आई री सासड़ सामणिया री तीज
  आई री सासड़ सामणिया री तीज सीढ़ी घड़ा दै चन्दन रूख की
  म्हारे तो बहुअड़ चन्दन ना रूख जाए घड़ाइए अपणै बाप के
  अपणी नै दे दी पटड़ी अर झूल म्हारे ते दिया सासड़ पीसणा
  फोडूँरी सासड़ चाकी के पाट बगड़ बिखेरू तेरा पीसणा
  आया री सासड़ माई जाया बीर मन्नै खंदा दे री मेरे बाप कै
  इबकै तो बहुअड़ मौका है नांह कातक पाछे जाइयो अपणे बाप कै
  कातक पाछे सासड़ बीरे का ब्याह जबतिक जांगी बैरण दूसरे
  सुण सुण रे बेटा बहुअड़ के बोल ओछे घरां की बोले बोलणे
  कहो तो मां मेरी देवां हे बिडार कहो तो घालां धण के बाप कै
  कहो तो मां मेरी जोगी हो जां कहो तो कालर घालूं झौंपड़ी
  क्यां न रे बेटा जोगी हो जाय क्यां न रे घालै कालर झौंपड़ी
  क्यां न तो बेटा दे रे बिडार न तो घालै धण के बाप कै
  तेरी री दुःख में द्यूँगा बिडार तेरे दुःख में घालूँ धण के बाप कै
  या धण जनमेगी पूत बेल बधेगी तेरे बाप की
  या धण कुएं पणिहार सोभा लगेगी तेरे बाप की
  या धण जनमेगी धीय लाड़ जामई आवै पांहुणे
  
  कुरड़ी कूड़ा मां गेरती, कुरड़ी लागी आग
  कुरड़ी कूड़ा मां गेरती , कुरड़ी लागी आग
  जोबन झरवै मां एकला
  धोती आई सूकती यो बाहमण आया लणिहार
  जोबन झरवै मां एकला
  नां जां नां जां मां सासरे इस बाहमणे की साथ
  जोबन झरवै मां एकला
  लाठी आई बाजती यो ससुरा आया लणिहार
  जोबन झरवै मां एकला
  नां जां नां जां मां सासरे इस बुड्ढे के साथ
  जोबन झरवै मां एकला
  हाथी आया झूमता पिया आए लणिहार
  जोबन झरवै मां एकला
  जां गी जां गी मां सासरे इस प्रीतम के साथ
  जोबन झरवै मां एकला
  
  बागां के मैं मत जाइये नार सैन मार तक लेगा
  बागां के मैं मत जाइये नार सैन मार तक लेगा
  सनकतरा सा गात नार कोए आग बाल सिक लेगा
  गांला मैं मत जाइयो नार को परदेसी तक लेगा
  सनकतरा सा गात नार कोए आग बाल सिक लेगा
  हरी कन्नी लाल कन्नी या कन्नी असमानी
  इस बीर नै कुछ मत कहियो या सै बीर बिराणी
  
  बाजरा कहे मैं बड़ा अलबेला
  बाजरा कहे मैं बड़ा अलबेला
  दो मूसल से लड़ूँ अकेला
  जो तेरी नाजो खीचड़ा खाय
  फूलफाल कोठी हो जाए ।
  भावार्थ
  ' बाजरा कहता है , मैं बड़ा अलबेला हूँ । दो मूसलियों से अकेला ही लड़ लेता हूँ । यदि तेरी कोमलांगी पत्नी मेरी
  खिचड़ी खाएगी तो वह भी फूलफूल कर कोठरी सरीखी दिखाई देने लगेगी ।
  
  ऐसी चुंदड़िया लाओ मेरे बाबा
  ऐसी चुंदड़िया लाओ मेरे बाबा वाऊ पै रतन जड़ाइये
  आधी चुनड़िया पै मानक मोती आधी पै रतन जड़ाइये
  चुनड़ी ओढ़ लाजो बैठी है चौक पै केस लिये छिटकाये
  अब का सरम रही है मेरे बाबला बैठी हूं चारों दल जोड़ कै
  एक आपु दल दूजा बापु दल तीजा दल राजा भातिये
  चौथा दल साजन का लड़का मुकुट बांध घर आइये
  ऐसी चुंदड़िया लाओ मेरे बाबुल वाऊ पै रतन जड़ाइये
  
  उठ जाग रै मुसाफिर किस नींद सो रह्या है
  उठ जाग रै मुसाफिर किस नींद सो रह्या है
  जीवण अमूल पिआरे क्यूं बखत खो रह्या है
  रहणा न इत बणैगा दुनिया सरा सी फानी
  इस मैं फंस्या तैं पियारे क्यूं मस्त हो रह्या है
  उठ जाग रे मुसाफिर
  भाई पिता अर पुत्तर होगा न कोई साथी
  क्यूं मोह का बोझा नाहक मैं ढो रह्या है
  उठ जाग रे मुसाफिर
  ले ले धरम का तीसा मत भूल रे दीवाने
  नैकी की खेती कर ले क्यूं बखत खो रह्या है
  उठ जाग रे मुसाफिर
  किसती अमूल पा कै हिम्मत तै पार कर लै
  इस जल असार जग मैं तैं क्यूं डबो रह्या है
  उठ जाग रे मुसाफिर
  
  ले रे बाबुल आपना मैं चली हूं सजन के दैस रे
  ले रे बाबुल आपना मैं चली हूं सजन के दैस रे
  भाइयां नै दिये महल दुमहले हमें दिया परदेस रे
  काहे की ब्याही विदेस रे लक्खी बाबुल मेरे
  हम हैं रे बाबुल मुन्डेरे की चिड़ियां
  कंकरी मारे उड़ जां रे लक्खी बाबुल मेरे
  हम हैं रे बाबुल चोणे की गउएं
  जिधर हांको हंक जायें रे लक्खी बाबुल मेरे
  सोना भी दिया बाबुल रूपा बी दिया
  एक न दीन्ही मेरे सिर की कड़्गी
  सास ननद बोलें बोल रे लक्खी बाबुल मेरे
  
  हरि भज ले हरि भज ले
  हरि भज ले हरि भज ले
  हरि भजणै का मोका सै
  ये चलती दुनियां सै
  टिकट ले हम बी बैठांगे
  संभल कै चलणा रे भइआ
  पराए संग मैं धोखा सै
  हरि भज ले हरि भज ले
  हरि भजणै का मोका सै
  तेरे माता पिता बन्धु
  जगत साथी ना तेरा कोए
  जिसे तू आपणा समझै
  सरासर उन ते धोखा सै
  हरि भज ले हरि भज ले
  हरि भजणै का मोका सै
  
  लाट्टू मेरा बाजणा, बजार तोड़ी जाइयो जी।
  लाट्टू मेरा बाजणा , बजार तोड़ी जाइयो जी ।
  मां मेरी ने भेजी कोथली , मेरा मां जाया आइयो जी ।
  उठ उठ बेबे तावली , तेरा बीर खड़ा दरबार जी ।
  कयूंकर उठूं कयूंकर बैठूं , बिछवां की चमकार जी ।
  बिछवां ऊपर हरा नगीणा , चुन्दड़ी छापेदार जी ।
  अगड़ पड़ोसन बूझण लागी , के के चीजां ल्यायो जी ।
  भरी पिटारी मोतियां की , जोड़े सोलां ल्यायो जी ।
  लाट्टू मेरा बाजणा , बजार तोड़ी जाइयो जी ।
  
  सास मैं तो पाणी नै गई थी री
  सास मैं तो पाणी नै गई थी री
  बेटा तो तेरा नंगा खड्या था री
  सास मेरी लीली बेच दे री
  छेल नै साफा मांगा दे री
  सास मैं तो बागां मैं गई थी री
  बेटा तो तेरा नंगा खड्या था री
  सास मेरे डांडे बेच दे री
  छेल ने मुरकी गढ़ा दे री
  सास मैं तो कुआं पै गई थी री
  बेटा तो तेरा नंगा खड्या था री
  सास मेरा दामण बेच दे री
  छेल नै कुरता सिमा दे री
  सास मैं तो गलिआं मैं गई थी री
  बेटा तो तेरा नंगा खड्या था री
  
  मेरी मेहंदी के औड़े चौड़े पात
  मेरी मेहंदी के औड़े चौड़े पात रे बीरा बारी बारी जां
  मैं तो पीसूंगी चकले के पाट रे बीरा बारी बारी जां
  मैं तो घोलूंगी हिरणी के दूध रे बीरा बारी बारी जां
  मैं तो लाऊंगी देवेन्द्र भाई के हाथ रे बीरा बारी बारी जां
  
  डूंगी सी डाबर रे कै फूलां की महकार
  डूंगी सी डाबर रे कै फूलां की महकार
  लीला सा घोड़ा रे कौन करै असवार
  के मैं सूं चन्दा हे संझा का लणिहार
  आ मेरे माई जाये रे के बैठो तखत बिछाय
  थारे घोड़ियां ने दाना रे तमनै रस भर खीर
  
  अपने बाबा के खड़ी चबूतरे रूप देख वर आये
  अपने बाबा के खड़ी चबूतरे रूप देख वर आये
  मैं तुझे पूछूं ए मेरी लाडो यहां क्यूं कंवर बुलाए
  अपने बाबा की मैं लाख सौगन्ध खाऊं मैं नहीं कुंवर बुलाये
  बाबा रूप देख वर आये
  अपने बाबल के खड़ी चबूतरे रूप देख वर आए
  मैं तुझे पूछूं ए मेरी लाडो यहां क्यों राव बुलाये
  अपने बाबल की मैं लाख सोगन्ध खाऊं
  मैं नहीं कुंवर बुलाये
  बाबल रूप देख वर आये
  
  नत्थू राम! तन्नै सरम ना आई
  नत्थू राम तन्नै सरम ना आई , बाब्बू कै गोली मारी ।
  तेरे करमां नै रोण लाग री , बैठी योह् दुनिया सारी ।
  बाब्बू ने कह्या राम राम , अर जग तै किया किनारा ।
  राम के मंदिर में जा पोंह्चा , सिरी राम का पियारा ।
  काच्चा कुनबा छोड़ के बाब्बू , सुरग लोक मैं सोगे ।
  भारत के सब नर नारी अब , बिना बाप के होगे ।
  
  हरियाले बन्ने चीरा तो ले दूं तेरी मौज का
  हरियाले बन्ने चीरा तो ले दूं तेरी मौज का
  सहजादे बन्ने कच्ची कली ना तोड़ियो
  हरियाले बन्ने मालन देगी गालियां हो तेरे ताई
  रंगीले बन्ने पाकन दे रस होन दे
  हरियाले बन्ने झुका दूंगी डालियां हो तेरे ताई
  हरियाले बन्ने . . .
  
  गांधी का फोटू खिंचा है सांवरिआ
  गांधी का फोटू खिंचा है सांवरिआ
  मेरे सुसर जी का स्योने का बंगला
  डाका पड़ै लुट जाय हो सांवरिया
  गांधी जी का फोटू . . .
  मेरे जेठ जी का काठ का बंगला
  आग लगे जल जो हो सांवरिया
  गांधी जी का फोटू . . .
  मेरे देवर जी का कागज का बंगला
  हवा लगे उड़ जाय हो सांवरिया
  गांधी जी का फोटू . . .
  मेरे कन्थ जी का पान्नां का बंगला
  दोन्नू रल मिल हवा खंय हो सांवरिया
  गांधी जी का फोटू . . .
  
  परोस दिया भात जी
  धोया धोया थाल परोस दिया भात जी
  आओ आओ जीजाजी बैठो म्हारै साथ जी
  बैठो म्हारै साथ बताओ थारी जात जी
  बाप म्हारा बैली , माँ ए चिंडाल जी
  चारों भाई चोरटा , बैण उदाल जी
  बुआ म्हारी बगतन , मोड्या रै साथ जी
  धोया धोया थाल परोस दिया भात जी
  आओ आओ साला जी बैठो म्हारै साथ जी
  बैठो म्हारै साथ बताओ थारी जात जी
  बाप म्हारा राजा जी , माँ पटराणी जी
  चारों भाई सत्तर साँ , बैण सुदाल जी
  बुआ म्हारी सौदरा रसोइयाँ रै माए जी ।
  ०
  शारदा सैनी हाँसी के सौजन्य से प्राप्त
  
  मैं तो रूस रहूंगी बालम हरगिज बोलूं ना
  मैं तो रूस रहूंगी बालम हरगिज बोलूं ना ।
  मेरी सास बुलाई ना मेरो नार छुआओ ना ।
  मैं तो रूस रहूंगी बालम हरगिज बोलूं ना ।
  तेरी सास बुला दूंगा तेरी नार छुआ दूंगा ।
  मैं तो हरदम ताबेदार गोरी हर दम ताबेदार ।
  मेरी जेठाणी बुलाई ना मेरो पलंग निवायो ना ।
  मैं तो रूस रहूंगी बालम हरगिज बोलूं ना ।
  तेरी जेठाणी बुला दूंगा तेरो पलंग निवा दूंगा ।
  मैं तो हर दम ताबेदार गोरी हर दम ताबेदार ।
  
  हो बरसाणे वाली कदम्ब नीचे आइयो री
  हो बरसाणे वाली कदम्ब नीचे आइयो री
  सद नूणी मक्खन की लाइयो री
  तू अपने हाथ खिलाइयो री
  हो बरसाने वाली कदम्ब नीचे आइयो री
  जो तेरी द्यौरजिठाणी लड़ैगी
  एक की लाख सुणाइयो री
  जो तेरा बाला कन्थ लड़ैगा
  तू हम से परीत लगाइयो री
  चन्द्र सखी भज बाल किरसन छवि
  तू हर के चरण चित लाइयो री
  हो बरसाणे वाली कदम्ब नीचे आइयो री
  
  जच्चा हाय मैया हाय दैय्या करती फिरै
  जच्चा हाय मैया हाय दैय्या करती फिरै हांडी सा पेट घुमाती फिरै ।
  दाई आवै होलड़ जनावै वानै बी नेग दिलावती फिरै ।
  जच्चा हाय मैय्या हाय दैय्या करती फिरै ।
  सासड़ आवै सथिया धरावै वाने बी नेग दिलावती फिरै ।
  जच्चा हाय मैय्या हाय दैय्या करती फिरै ।
  जिठानी आवै पलंगा बिछावै वानै बी नेग दिलावती फिरै ।
  जच्चा हाय मैय्या हाय दैय्या करती फिरै ।
  दौरानी आवै दीवा बलावै वानै बी नेग दिलावती फिरै ।
  जच्चा हाय मैय्या हाय दैय्या करती फिरै ।
  नणदल आवै दूधी धुलावै वानै बी नेग दिलावती फिरै ।
  जच्चा हाय मैय्या हाय दैय्या करती फिरै ।
  पड़ोसन आवै गीत गवावै वानै बी नेग दिलावती फिरै ।
  जच्चा हाय मैय्या हाय दैय्या करती फिरै ।
  
  कोरो घड़ियों बीरा पीली हल्दी
  कोरो घड़ियों बीरा पीली हल्दी नौतण आई भातई
  मेरे घर आइए बीरा मेरा मां का जाया मेरे घर बिरद उपाइये
  क्योंकर आऊं मेरी मां की जाई ढैर खड़ी मेरी लावणी
  ढैर जै बीरा मजूर खंदादे गाड़ी लगा दे ढोवणी
  मेरे घर आइए बीरा मेरा मां का जाया मेरे घर बिरद उपाइए
  क्यूंकर आऊं मेरी जामण जाई मेरे घर बालक रोवणा
  बालक रै बीरा धाय लगा दूं पलणा घालू बीरा झूलणा
  आती जाती बीरा झोटा लगा दूं मेरे घर बिरद उपाइये
  मेरे घर आइए बीरा मेरा मां का जाया मेरे घर बिरद उपाइए
  क्यूंकर आऊं मेरी मां की जाई मेरे घर नार सुलाखनी
  अपणा बीरा नै चारए विहावाद्यूं दो गोरी दो सांवली
  सांवली तो बीरा तपै रसोई गोरी ढोलै बीजणा ,
  मेरे घर आइए बीरा मेरा मां का जाया मेरे घर बिरद उपाइए
  
  पाँच पतासे पान्या का बिड़ला
  पांच पतासे पान्या का बिड़ला
  लै सैयद पै जाइओ जी
  जिस डाली म्हारा सैयद बैठ्या
  वा डाली झुक जाइयो जी
  पांच पतासे पान्या का बिड़ला
  लै माता पै जाइयो जी
  जिस डाली म्हारी माता बैठी
  वा डाली झुक जाइयो जी
  पांच पतासे पान्या का बिड़ला
  लै देवी पै जाइओ जी
  जिस डाली म्हारी देवी बैठी
  वा डाली झुक जाइयो जी
  
  कहियो सुसरा जी से मेरा दिल खट्टे बेरां नै
  कहियो सुसरा जी से मेरा दिल खट्टे बेरां नै
  ऐठक बेचे , बैठक बेचे , दुकान बेच मंगा दे
  मेरा दिल खट्टे बेरां नै
  मेरे पेट में नरवर गढ़ में आला झाला
  मोटी मोटी अंखिया झीणा सुरमा बेर ही बेर पुकारे
  मेरा दिल खट्टे बेरां नै
  कहियो देवर जी से मेरा दिल खट्टे बेरां नै
  बस्ता बेचे , पट्टी बेचे , पोथी बेच मंगा दे
  मेरा दिल खट्टे बेरां नै
  मेरे पेट में नरवर गढ़ में आला झाला
  मोटी मोटी अंखिया झीणा सुरमा बेर ही बेर पुकारे
  मेरा दिल खट्टे बेरां नै
  
  दोनू हाथ्थाँ के म्हाँ ले री लोटा पाणी का
  दोनू हाथ्थाँ के म्हाँ लेरी लोटा पाणी का
  सूरज को जल देते देख्या रूप सेठाणी का . . .
  
  घड़ा ए घड़े पै दोघड़ चन्दो पाणी नै जाये जी
  घड़ा ए घड़े पै दोघड़ चन्दो पाणी नै जाये जी
  आगे फोज मुगल पठान की चन्दो पकड़ी जाये जी
  उड़दी जान्दी चिड़िया एक सन्देसा ले जाये जी
  बाप मेरे नै नूं कहो थारी धी पकड़ी जाये जी
  घुड़ला ले ल्यो डेढ़ सौ ऊंट ले ल्यो लख चार जी
  बेटी छोड़ो चन्दरावली बाई राजकंवार जी
  हम ना छोड़े चन्दरावली रानी बनै राजकंवार जी
  घर जा बाबल आपणे राखूं तेरी मैं लाज जी
  मुगल ने पीठ फिराई ओ तम्बू में ला दई आग जी
  तम्बू जल गया जल गयी चन्दरावली राजकंवार जी
  तारा पीहर अर सासरा तरी चन्दरावली राजकंवार जी
  
  काला बहल जुड़ाइयां मैं
  काला बहल जुड़ाइयां मैं थलस तलै नै आइयां
  क्यों कर जीऊं काले कै ब्याह दइयां
  काला घर मैं बड़ियां ये कड़ी करंजै पड़ियां
  क्यों कर जीऊं काले कै ब्याह दइयां
  भूरा बहल जुड़ाइयां मैं झट दै बेहल मैं आइयां
  क्यों कर जीऊं काले कै ब्याह दइयां
  भूरा घर मैं बड़ियां सत्तर दीवे बलियां
  काले के दो जाये जणों भूंड गिरड़ ते आये
  क्यों कर जीऊं काले कै ब्याह दइयां
  भूरे कै दो जाये जणो चांद सूरज दो आये
  क्यों कर जीऊं काले कै ब्याह दइयां
  
  जाड़ा लागै पाला लागै खीचड़ी निवाई
  जाड़ा लागै पाला लागै खीचड़ी निवाई
  सेर घी घाल के लप लप खाई
  
  हो सून्ने की कुंडली घड़ा तेरे दादा
  हो सून्ने की कुंडली घड़ा तेरे दादा
  साजन मलमल न्हायेंगे
  गर्भ करती लाडो गर्भ मत करियो
  सून्ने की कुंडली ना होगी
  माटी की कुंडली जोहड़ का पाणी
  साजन मलमल न्हायेंगे
  हो सून्ने की कुंडली घड़ा तेरे ताऊ
  साजन मलमल न्हायेंगे
  गर्भ करती लाडो गर्भ मत करियो
  सून्ने की कुंडली ना होगी
  माटी की कुंडली जोहड़ का पाणी
  साजन मलमल न्हायेंगे
  हो सून्ने की कुंडली घड़ा मेरे बाबू
  साजन मलमल न्हायेंगे
  गर्भ करती लाडो गर्भ मत करियो
  सून्ने की कुंडली ना होगी
  माटी की कुंडली जोहड़ का पाणी
  साजन मलमल न्हायेंगे
  
  बोहत सताई ईखड़े तन्नै बोहत सताई रे
  बोहत सताई ईखड़े तन्नै बोहत सताई रे
  बालक छोड्डे रोवते रै तन्नै बोहत सताई रे
  डालड़ी में छोड्या पीसणा
  अर छोड्डी सै लागड़ गाय
  नगोड़े ईखड़े तन्नै बोहत सताई रे
  कातनी में छोड्या कातना
  अर छोड़ै सैं मां अर बाप
  नगोड़े ईखड़े तन्नै बोहत सताई रे
  बहोत सताई ईखड़े रे तन्नै बोहत सताई रे
  बालक छोड्डे रोवते तन्नै बोहत सताई रे
  
  घोड़ी सोवै दादा दरबार
  घोड़ी सोवै दादा दरबार , बछेरी मेरै मन भावैगी
  चरि आवै खेड़े की दूब , बछेरी मेरै मन भावैगी
  पी आवै जमुना जल नीर , बछेरी मेरै मन भावैगी
  घोड़ी सोवै ताऊ दरबार , बछेरी मेरे मन भावैगी
  चरि आवै खेड़े की दूब , बछेरी मेरै मन भावैगी
  पी आवै जमुना जल नीर , बछेरी मेरै मन भावैगी
  
  सामण आया हे मां मेरी मैं सुण्या जी
  सामण आया हे मां मेरी मैं सुण्या जी
  हां जी कोए आई है नवेली तीज
  पड़ी ए पंजाली हरियाल बाग में जी
  ले लो बांदी पटड़ी ए झूल
  कोए चलो तो म्हारे साथ जी
  भले ए घरां की कंवर निहाल
  बांगां ना जाइयो बैरण झूलणै
  थम नै तो लाडो झूलण रा चाव
  झूला घला द्यां अपणै बाग में जी
  तेरी तो रोकी अम्मां मेरी ना रहूं जी
  हां जी कोए सब कोए झूलण नै जांय
  पड़ी ए पंजाली हरियल बाग में जी
  एक डस झूले बाह्मण बाणिये जी
  हां जी एक डस रांघड़ और राजपूत
  बिच बिच झूले कंवर निहालदे जी
  
  रे गगन गरजै झिमालै बिजली
  रे गगन गरजै झिमालै बिजली
  पड़ै बुन्दिया भरैं क्यारी
  समै बिरखा लगै प्यारी
  कहां गए सेज के रसिया
  लगा गये एक के तकिया
  कहां गए बाग के माली
  लगा गए एक सी डाली
  रे गगन गरजै झिमालै बिजली
  पड़ै बुंदियां भरै क्यारी
  समै बिरखा लगै प्यारी
  
  मेरा पिरस चढन्ता सुसरा न्यू कवै
  मेरा पिरस चढन्ता सुसरा न्यू कवै
  बहुवड़ एक लाडूडा हमनै द्यो चरचरी सूंठ का
  सुसरा फोडूं तै दूखै मेरी आंगली
  साबत दिया ना जा लाडूडा चरचरी सूंठ का
  मेरा धार कढन्ता जेठा न्यूं कवै
  बहुवड़ एक लाडूडा हमनै द्यो चरचरी सूंठ का
  जेठा फोडूं तै दूखै आंगली
  साबत दिया ना जा लाडूडा चरचरी सूंठ का
  मेरा खुलिया खेलन्ता देवर न्यू कवै
  भावज एक लाडूडा हमनै द्यो चरचरी सूंठ का
  देवर फोडूं तै दूखै आंगली
  साबत दिया ना जा लाडूडा चरचरी सूंठ का
  मेरा महल चढन्ता कन्था न्यूं कवै
  गौरी एक लाडूडा हमनै द्यो चरचरी सूंठ का
  पीया कोठी नीचै झाकरा मन मांगै जीब खा
  बगड बखेरूं तेरा झाकरा मेरे बाबल का मार्या सै मान
  मेरे भाई का मार्या सै मान लाडूडा चरचरी सूंठ का
  
  कदी दुनिया में रणधीर डर्या नहीं करदे
  कदी दुनिया में रणधीर डर्या नहीं करदे
  जिननै सै नहीं मरणा आन्दा
  उन नै हर कोई डर दिखलान्दा
  हरियाणा के वीर कदी डर्या नहीं करदे
  मौत तै डर्या करैं वे पापी
  जिन नै पाप करें हो काफी
  माफी की याचना वीर कर्या नहीं करदे
  
  मेरी सोने की सलाई साजन लेन चले
  मेरी सोने की सलाई साजन लेन चले
  जगमोतियन की माला लेन चले
  बाबा जी तुम भी कैसे हारे
  लाला जी तुम भी कैसे हारे
  बीबी तेरे कारण हारे
  बेटी लाडो तेरे कारण हारे
  पोते के कारण जीत चले
  बेटे के कारण जीत चले
  मेरी सोने की सलाई साजन लेन चले
  जगमोतियन की माला लेन चले
  
  सखी री मेरे उमड़ आये बदरा
  सखी री मेरे उमड़ आये बदरा
  आये आये री मेरे घर की तलवटी
  पहिला बधावा मेरे बाबुल बार
  दूजा बधावा मेरे माई जाये बीर
  बाप बधावे री सखी जन्म पाया
  बीर बधावे नौरंग चूंदड़ी
  तीजा बधावा सखी री मेरे ससुरे के बार
  चौथा बधावा मेरे लखपत जेठ के
  ससुर बधावे सखी री मैंने यह घर पाया
  जेठ बधावे सखी री मैंने आधा धन पाया
  पांचमां बधावा मेरे राजड़े के बार
  उसी बधावे मेरा मन रहसिया
  राजड़े बधावे सखी मैंने यह घर पाया
  अन्न धन पाया दूध पूत पाया
  इसी बधावे मेरा मन रहसिया
  
  जैपर जाइओ जी ढोला
  जैपर जाइओ जी ढोला
  हम नै बंद बंगड़ी का चा
  कौण निरखैगा हे गोरी
  तेरा पिआ बसै परदेस
  चिट्ठी लिख भेजूं जी ढोला
  थम तो सांझ पड़ी घर आओ
  किस बिध आऊं हे गोरी
  मेरी मायड़ कै चढ़ रह्या ताप
  क्यूं ब्याही थी जी ढोला
  मेरा ब्याह कै मार्या मान
  न्यूं ब्याही थी ए गोरी
  मेरा घर का करिओ काम
  आग लगाद्यूं जी ढोला
  थम तो खड्या तमासा देखिओ जी
  इसी मत करिओ रे गोरी
  मेरी सात फेरयां की नार
  ना मर जइयो हे गोरी
  तेरे बिना तज द्यूं सारा संसार
  इब समझे ओ जी ढोला
  थारा घर बसाऊं दिन रात
  
  भरती हो लै रे थारे बाहर खड़े रंगरूट
  भरती हो लै रे थारे बाहर खड़े रंगरूट
  याँ ऐसा रखते मध्यम बाना
  मिलता पटिया पुराना ;
  वाँ मिलते हैं फुलबूट ।
  भरती हो लै रे थारे बाहर खड़े रंगरूट
  भावार्थ
  ' चलो भाइयो , चलो फ़ौज में भरती हो जाओ । देखो , तुम्हें लेने के लिए रंगरूट तुम्हारे दरवाज़े पर आए हैं ।
  यहाँ तुम्हारा बानावेशसाधारण किस्म का है क्योंकि यहाँ तुम्हें पहनने को फटेपुराने कपड़े ही मिलते हैं । जबकि
  वहाँ फ़ौज में तुम्हें नए कपड़ों के साथसाथ फुलबूट भी पहनने को मिलेंगे । चलो भाइयो , चलो । फ़ौज में भरती
  हो जाओ । '
  
  एक जलेबी तेल में
  एक जलेबी तेल में ।
  गांधी भेज्या जेल में । ।
  जेल का फाटक गिया टूट ।
  गांधी आया फोरन छूट । ।
  सतागरह गांधी ने चलाया ।
  देस म्हारा आजाद कराया । ।
  
  किस नींद सूत्या मेरा लक्खी ओ दादा
  किस नींद सूत्या मेरा लक्खी ओ दादा
  चार दल थारै ऊमहे
  एक दल आप दल दूजा बाप दल
  तीजा दल घर के भातिआ
  चौथे दल ऊधली का री जाया
  मौड बांध के बन्ना आइया
  किस नींद सूत्या मेरा लक्खी ओ बाबल
  चार दल थारै ऊमहे
  एक दल आप दल दूजा बाप दल
  तीजा दल घर के भातिआ
  चौथे दल ऊधली का री जाया
  मौड़ बांध के बन्ना आइया
  
  ढोला मारूनी दोनों बातां नी लागे
  ढोला मारूनी दोनों बातां नी लागे
  थारे पीहर में गोरी धन कौन पियारा
  नींबू पाकन लागे ।
  एक पियारा अपना बाबुल भी कहिये
  दूजी तो पियारी मेरी लाड लडन्ती माय
  एक पियारा मुझे अपना बीरन लागे
  दूजी दुलारी हमें लाल भवजिया
  नींबू पाकन लागे ।
  इन रे बातों गोरी धन खारी भी लागी
  देंगे तुम्हें मन से बिसार
  फूल फूलन लागे ।
  ढोला मारूनी दोनों बातां नी लागे
  ससुराल में गोरी धन कौन पियारा
  नींबू पाकन लागे ।
  एक पियारा हमें सौहरा जी कहिये
  दूजी पियारी हमें सास सपूती जी
  फूल फूलन लागे ।
  एक पियारी हमें अपनी नन्दल लागे
  दूजा प्यारा हमें नन्दी का बीर
  फूल फूलन लागे ।
  इन बातों में गोरी हमें प्यारी भी लागे
  देंगे तुम्हें अगड़ घड़ाय
  फूल फूलन लागे ।
  
  ठहर बटेऊ ठहर बटेऊ के नै जाइये
  ठहर बटेऊ ठहर बटेऊ के नै जाइये
  म्हारे बाग का मिसरी मेवा चाख कै नै जाइये
  तेरे हाथ की रै माली की रोटी ना भावै
  कच्चे पाक्के फल तोड़ै मनै आच्छे ना लागैं
  सेठ की सिठाणी पै तेरी रोटी पुआ द्यूंगी
  मांज कै नै बालटी जल नीर पिता द्यूंगी
  
  टीके पै लग रही चांदनी
  टीके पै लग रही चांदनी , झूमर पै लग रही चांदनी
  तुम देखो जी बने हमारी बीबी लाडली
  बून्दों पै लग रही चांदनी , माला पै लग रही चांदनी
  तुम देखो . . .
  डोले पे लग रही चांदनी , जोड़ी पै लग रही चांदनी
  घर में खिल गई चांदनी , सेजों पै हंस गई चांदनी
  तुम देखो . . .
  
  मैं तो माड़ी हो गई राम
  मैं तो माड़ी हो गई राम
  धंधा कर के इस घर का
  बखते उठ कै पीसणा पीसूं
  सदा पहर का तड़का
  चूल्हे मैं आग बालगी
  छोरे ने दिया धक्का
  बासी कूसी टुकड़े खागी
  घी कोन्या घर का
  सास ननद निगोड़ी न्यूं कहे
  तने फेरा क्यूं ना चरखा
  मार कूट कै नै पापण मेरी
  देवर कर लिया घर का
  बड़े जेठ की मूंछ उखाड़ी
  सुसरे का कालजा धड़का
  मैं हठीली हट की पूरी
  कहा न मानूं किसे का
  
  कहिये री उस खाती के लड़के ने
  कहिये री उस खाती के लड़के ने खाती के लड़के ने
  चौकी तै ल्यावै म्हारे लाल ने
  चौकी तै ल्यावै हमारे राय रतन सिंह नै छेल बदनसिंह ने
  हर मथुरा जी के लाल ने
  कहिये री उस कुम्हरे के लड़के ने कुम्हरे के लड़के ने
  कूंडा तै ल्यावै म्हारे लाल ने
  कहिये री उस चमरे के लड़के ने चमरे के लड़के ने
  जूते तै ल्यावै म्हारे लाल ने
  कहिये री उस दर्जी के लड़के ने दर्जी के लड़के ने
  कपड़े तो ल्यावै म्हारे लाल ने
  कहिए जी उस मामा जी भड़वे ने मामा जी भड़वे ने
  जामा तै ल्यावै म्हारे लाल ने
  कहिए री उस म्हारे समधि ने म्हारे समधी ने
  बनड़ी तै ब्याह्वै म्हारे लाल ने
  बनड़ी तै ल्यावै म्हारे राय रत्न सिंह ने छेल बदन सिंह ने
  हर मथुरा जी के लाल ने
  
  यासोदा तेरे लाल ने मेरी दी है मटकिया फोड़
  यासोदा तेरे लाल ने मेरी दी है मटकिया फोड़
  तनक नहीं सरमावे दिखे तेरा नन्द किसोर
  हाथ पकड़ कर झटका मारा नहीं चले कुछ जोर
  मक्खन का तो मक्खन खाया रास्ता लिया रोक
  क्या बना लें इस छलिया का ऐसा चित चोर
  
  मेरी पींघ तले री लांडा मोर
  मेरी पींघ तले री लांडा मोर
  रे बीरा बारी बारी जां
  मैं तो लाऊंगी मेरे बीरै के हाथ
  रे बीरा बारी बारी जां
  मीट्ठी तो कर दे री मोस्सी कोथली , सामण री आया गूंजता
  जाऊंगी री मेरी बेब्बे के देस , सामण री आया गूंजता
  किसीयां के दुख में बेब्बे दूबली
  किसीयां नै बोल्ले सैं बोल , सामण री आया गूंजता
  सासड़ के दुःख में बीरा दूबली
  नणदी नै बोले सैं बोल , सामण री आया गूंजता
  नणदी ने भेजांगे बेब्बे सासरै
  सासू नै चक लगा राम , सामण री आया गूंजता
  
  रंडुवा तो रोवै आधी रात
  रंडुवा तो रोवै आधी रात सपने में देखी कामनी
  कोई ना पीसे उसका पीसना कोई ना पूछै उसकी बात
  हिलक हिलक रंडुवा रो रहा भाभी ने पूछी बात
  सपने में देखी कामनी
  कोई न रोटी बणा देवे उसे कोई न पूछे उसकी बात
  सपने में देखी कामनी
  
  जरमन तेरा जाइयो नास
  जरमन ने गोला मार्या
  जा फूट्या अम्बर में
  गारद में सिपाही भाजे
  रोटी छोड़ गए लंगर में
  उन बीरां का के जीणा
  जिन के बालम छः नम्बर में
  
  जी पहला मास जै लागिया, दूध दही मन जाय
  जी पहला मास जै लागिया , दूध दही मन जाय ,
  मेरे अंगणा में अमला बो दिया ।
  दूजा मास जै लागिया , मेरा निबुआं में मन जाय ,
  मेरे अंगणा में अमला बो दिया ।
  तीजा मास जै लागिया , मेरा बेरा में मन जाय ,
  मेरे अंगणा में अमला बो दिया ।
  चौथा मास जै लागिया , मेरा लाडूआं ने मन जाय ,
  मेरे अंगणा में अमला बो दिया ।
  पांचवां मास जै लागिया , मेरा खरी पूडां में मन जाय ,
  मेरे अंगणा में अमला बो दिया ।
  छटा मास जो लागिया , मेरा गूंद गिरी मन जाय ,
  मेरे अंगणा में अमला बो दिया ।
  सातवां मास जै लागिया , मेरा फलियां में मन जाय ,
  मेरे अंगणा में अमला बो दिया ।
  आठवां मास जै लागिया , मेरा धाणी में मन जाय ,
  मेरे अंगणा में अमला बो दिया ।
  नौवां मास जै लागिया , मेरा होलड़ सबद सुणाय ,
  मेरे अंगणा में अमला बो दिया ।
  
  माता! किन तेरा बाग लगाइयां
  माता किन तेरा बाग लगाइयां किन तेरा सींजा सै पेड़ ।
  माली के नै बाग लगाइयां मालण सींजा सै पेड़ ।
  सोवे सोवे हे मजेन्दरा राणी नीन्द मैं । ।
  माता किन तेरी डाल झुकाई अर किन तेरा तोड़ा सै फल ।
  माली कै ने डाल झुकाई मेरी मालन तोड़ा फल ।
  सोवे सोवे हे मजेन्दरा राणी नीन्द में । ।
  माता बालक छेल गाल मकें खेलैं चढ़गा ताप ।
  माता लकड़दी माता न्यूं लकड़ जनों बाजरीया की हुनियार
  सोवो सोवो हे बसन्ती राणी नीन्द में । ।
  माता भरदी माता न्यूं भरै जणों पील्हां की हुनियार ।
  सोवो सोवो हे गुमाणन राणी नीन्द में । ।
  माता ढलदी माता न्यूं ढल जणों पालै ज्यूं झड़जाए ।
  सोवो सोवो हे बसन्ती राणी नीन्द में । ।
  
  राजी हुए ऊं के दादा दादी खुसी हुई महतारी जी
  राजी हुए ऊं के दादा दादी खुसी हुई महतारी जी
  आज म्हारे बनड़े पर चंवर ढलैगा छत्र तनैगा बड़ा भारी जी
  राजी हुए ऊं के ताऊ ताई खुसी हुई महतारी जी
  आज म्हारे बनड़े पर चंवर ढलैगा छत्र तनैगा बड़ा भारी जी
  राजी हुए ऊं के चाचा चाची खुसी हुई महतारी जी
  आज म्हारे बनड़े पर चंवर ढलैगा छत्र बनैगा बड़ा भारी जी
  
  जरमन तेरा जाइयो राज
  जरमन तेरा जाइयो राज ,
  आज ना तडकै
  तन्ने मारे बिराने लाल
  जहाज भरभर के
  मैं किस पर करूँ सिंगार
  कालजा धड़के
  भावार्थ
  ' अरे जरमन तेरा राज ख़त्म हो जाए , आज ही या कल सुबह तक तू सत्ता में न रहे । अरे तूने कितने ही
  पराए बेटों को मार डाला । वे हमारे पति थे जो जहाजों में भरभर कर मोरचों पर ले जाए गए थे । हाय मैं
  शृंगार करूँ भी तो कैसे ? मेरा तो कलेजा धड़क रहा है '
  
  पड़ा रहा छपपनियां का काल
  पड़ा रहा छपपनियां का काल
  पड़ रहा कैसा री दुकाल
  दिया री महंगाई नै मार
  दमड़ी के हो गए चार
  कपड़ा मिलै न टाट
  अन्न दाल का टोटा पड़ गया
  बालक सारे रोते डोलें
  जीना जी का जंजाल
  पड़ रहा छप्पनियां का काल
  आया जमाई धड़का जी
  कहां से लाउं सक्कर घी
  मान महत मेरा सारा मर गया
  कौन ओड़ निभावे करतार
  पड़ रहा छप्पनियां का काल
  
  बाबे तेरे की दोय क्यारियां
  बाबे तेरे की दोय क्यारियां बाग लगवाइये म्हारा छैल बन्ना
  काची कलियां तोड़ कै सुवा साफा रंगवाइये म्हारा छेल बन्ना
  सुवा साफा बांध कै सुसराल बिग जाइये म्हारा छेल बन्ना
  साली तुम्हारी गाभरू धीमे बतलाइये म्हारा छेल बन्ना
  सासू तुम्हारी हांडणी जरा सीख देता आइये म्हारा छेल बन्ना
  
  दे दे करण तैं दान जाचक खड़े साह्मणै
  दे दे करण तैं दान जाचक खड़े साह्मणै
  जाचक खड़े साह्मणै , बिप्पर खड़े साह्मणै
  कहै करण तम राणी धोरै जाओ
  ओ ऊंचा स्ािान दूर नहीं साह्मणै
  दे दे करण तैं दान जाचक खड़े साह्मणै
  दूर देस्यां के हम हारे थके भोत होए हैरान
  कहै करण मेरी ढाल पकड़ा इतणा कर द्यो इहसान
  तुम्हारे मुख कै साह्मणै बिपर खड़े साह्मणै
  दे दे करण तैं दान जाचक खड़े साह्मणै
  के नौकर हम तेरे बाप के क्यूं धराया दानी नाम
  कह करण इब गया है परण जी बुरी करी करतार नै
  दे दे करण तैं दान जाचक खड़े साह्मणै
  रिसक पिसक कै ढाल सरकाई तोड़े चौंपे के दांदे
  लेओ बिप्पर दान थम पधारो अपणै धाम नै
  दे दे करण तैं दान जाचक खड़े साह्मणै
  धो के तो देओ हम नै दान गावैगे हम संसार मैं
  दे दे करण तैं दान जाचक खड़े साह्मणै
  मार्या करण नै बाण गंगा चढ़ आई साह्मणै
  गंगा मैं धो के दिया दान पधारो अपणै धाम नै
  दे दे करण तैं दान जाचक खड़े साह्मणै
  कहे किरसन तैं देख ले यो सै दान का मान
  तुम्हारे मुख कै साह्मणै बिप्पर खड़े साह्मणै
  दे दे करण तैं दान जाचक खड़े साह्मणै
  
  तोरो जरा हुक्म मिल जाये सास
  तोरो जरा हुक्म मिल जाये सास जै भात न्यूतने जाऊंगी
  जूनागढ़ के बीच में मेरे बाबल सेठ कहावें
  देवर जेठानी सब न्यूं कहे बिन भात ना ब्याह सुहावे
  अरी क्यों भारत न्योतणे जावे बहुवल तेरो बाप भिखारी
  घर घर का भिखमंगा क्या भात भरेगा नंगा
  तेरी संग भिखारिण मां है और भीख मांग कर खा है
  अरी ओ टोटे में लाचार बहुवल तेरा बाप भिखारी
  तूं घर नरसी के जावै नहीं भोजन तुझे खिलावै
  भूखण मरे फेर पछतावै बहुवल तेरो बाप भिखारी
  
  साढ़ जे मास सुहावणा सुआ रे
  साढ़ जे मास सुहावणा सुआ रे
  जै घर होता हर का लाल मैं हाली खंदावती
  सामण जे मास सुहावणा सुआ रे ।
  जै घर होता हर का लाल मैं हिंदो घलावती
  भाद्ड़ा जे मास सुहावणा सुआ रे ।
  जै घर होता हर लाल मैं गूगा मनावती
  असौज जे मास सुहावणा सुआ रे ।
  जै घर होता हर का लाल मैं पितर समोखती
  कातक जे मास सुहावणा सुआ रे ।
  जै घर होता हर का लाल मैं दिवाली मनावती
  मंगसर जे मास सुहावणा सुआ रे ।
  जै घर होता हर का लाल मैं सौड़ भरवाती
  पोह जे मास सुहावणा सुआ रे ।
  जै घर होता हर का लाल मैं संकरात मनावती
  माह जे मास सुहावणा सुआ रे ।
  जै घर होता हर का लाल मैं बसन्त मनावती
  फागण जे मास सुहावणा सुआ रे ।
  जै घर होता हर का लाल मैं होली खेलती
  चैत जे मास सुहावणा सुआ रे ।
  जै घर होता हर का लाल मैं गणगौर पूजती
  बैसाख जे मास सुहावणा सुआ रे ।
  जै घर होता हर का लाल मैं पंखा मंगावती
  जेठ जे मास सुहावणा सुआ रे ।
  जै घर होता हर लाल मैं जेठड़ा मनावती
  बारहए महीना होलिया सुआ रे ।
  तोडूं मरोडूं तेरा पींजड़ा जल में दूंगी बगाय
  तेरी सेवा ना करूं सुआ रे ।
  म्हारी तो सेवा वै करै राधा ए जो हर आवैगा आज
  जेाडूं संगोडूं तेरा पींजड़ा सुआ रे ।
  और चुगाऊं पीली दाल तेरी सेवा मैं करूं
  
  रोटी पूई धरी तड़के की देखूं बाट तेरे लड़के की
  रोटी पूई धरी तड़के की देखूं बाट तेरे लड़के की
  जब देखूं जब चांद सिखर मैं मर गई हो पिया तेरे फिकर मैं
  एक हाथ दिवला एक हाथ झारी चढ़ गई हो मैं तो पिया की अटारी
  कठै मेलूं दिवला कठै झारी , कठै हो पिया सेज तुम्हारी
  धरण पै दिवला पटक दे ना झारी , पड़ जाओ हे गोरी पांयतै हमारी
  पांयत सै रै सिरहाणै नै आई , जद बी ना बोला हो मरद कसाई
  रो रो के मनैं आंख सुजा लई
  पांच रपइए सेर मिटाई या ले गोरी रूसे की मनाई
  धर दे रपइए पटक दे मिठाई , रूसें पाछै हो पिया मनैं नां लुगाई
  
  बड़ सीजूं बड़ाला सीजूं
  बड़ सीजूं बड़ाला सीजूं
  सींजूं बड़ की डाली
  आप किरसन जी झरोखे बैठे
  सींजै राधा प्यारी
  
  झूमर तो पिया! तुम गढ़वाओ
  झूमर तो पिया तुम गढ़वाओ
  बिन्दी लावै मेरे भातइये
  चल चुप रह नार देखे तेरे भातइये
  पांच का लावैं पच्चीस ले जाएं
  ब्याज मूल में तुझे ले जाएं
  देखे तेरे भातइये
  कांटे तो पिया तुम गढ़वाओ
  कड़े गजरे लावैं मेरे भातइये
  बून्दे अंगूठी लावैं मेरे भातइये
  पांच का लावैं पच्चीस ले जाएं
  दस पांच और ऊपर ले जाएं
  ब्याज मूल में तुझे ले जाएं
  देखे तेरे भातइये
  
  सुणिये मेरे मिन्त कथा
  सुणिये मेरे मिन्त कथा ।
  पंजे गाड़ दिये होणी ने हे होणी बलवान धंसी जा सरवण के घर में
  आते ही डिगा दी बुध आण के उस तिरिया की पल में
  कुमत्त राणी की बन आई ।
  सोना को टका दियो हाथ जाय कुम्हरा ते बतलाई
  सुण प्रजापत बात समझले बरतन एक बणा दे ऐसा भीतर हो परदा
  सुणिये मेरे मिन्त कथा ।
  ले हंडिया प्रजापत आयो काम करी चितराई को
  पंजे गाड़ दिये होनी ने दोष नहीं ईमे काई को
  एक में रंधती खटी मेहेरी एक में रंधती खीर
  करके सोच कहे यू अंधा या कैसी तकदीर
  सकीमी सरवण में आई ।
  बहुत गए दिन बीत मेहेरी खट्टे की खाई
  सरवण ने सुणो जवाब रही ना बाकी
  सुण अंधे माई बाप दोजखी पापी
  खीर तनें सब दिन ते खाई हुयो तूं अंधा दुखदाई
  वाको थाल आप ले लीनो अपनो दियो पिता
  सुणिये मेरे मिन्त कथा ।
  एक ग्राम लियो मुख भीतर थाल पटक दियो धरती में
  कुल में घात चला रही तिरिया तू ना चूकी करणी में
  सुण तिरिया बदकार अक्ल की मारी
  तूं एकली काग उड़ाये पड़ी रह लानत की मारी
  ऐसे वचन कहे सरवण ने सरवण बन को जा
  सुणिये मेरे मिन्त कथा ।
  हरे हरे बांस कटा के इसने कावड़ बनवाई
  नंगे कर लिये पैर सुरत जने बन खंड की लाई
  आ गयो सागर ताल नीर भर लीयो
  दसरथ ने मार्यो बाण जुलम कर लीयो
  सांस ना सरवण की भटकी बात तो बहुत जबर अटकी
  भयानो दसरथ को आयो ।
  मेरी सुणिये दसरथ बात पिता रह गयो तिसायो
  ले पाणी दसरथ आयो ठाकुर नाम सुता
  सुणिये मेरे मिन्त कथा ।
  
  तेरा मारिया ऐसे रोऊँ
  तेरा मारिया ऐसा रोऊँ
  जिसा झरता मोर बणी का
  तेरे पाइयाँ माँ पायल बाजै
  जिसा बाजे बीज सणीं का
  थोड़ासा नीर पिला दै
  प्यासा मरता दूर घणीं का
  भावार्थ
  ' तेरे सौन्दर्य से घायल होकर मैं वन के मोर की तरह रोता हूँ । तेरे पैरों की पाजेब ऐसे बजती है , जैसे सन के बीज झंकार करते हैं । अरी ओ थोड़ासा जल पिला दे मुझे , दूर का पथिक हूँ मैं प्यास से व्याकुल । '
  
  फलाणे की बहु का घागरा
  यहां किसी का भी नाम लिया जा सकता है जिसे सींठने दिये जाते हैं की बहू का घागरा
  धोबी धोए रे छिनाल
  रे धइआं
  धौंदे धौंदे बह गया
  खड़ी रोवै रे छिनाल
  रे धइआं
  म्हारा . . . अपने पक्ष के किसी पुरुष का नाम न्यू कहै
  क्यूं रोवै रे छिनाल
  रे धइआं
  
  घोड़ी बने की आ गई देखो कैसी सजे
  घोड़ी बने की आ गई देखो कैसी सजे
  सीस बने के चीरा सोहै पेंची पै हीरे जड़े
  अंग बने के जामा सोहै कुण्डल पै लाल जड़े
  गले बने के माला सोहै देखो फूल कैसे सजे
  ऊंगली बने के अंगूठी सोहै अंगूठी में नीलम जड़े
  पैर बने के जूती सोहै जूती को खूब सजे
  संग बने के बनी सोहै फूलों की झड़ी लगे ।
  
  तू पाणी पाणी कर रह्या बटेऊ
  तू पाणी पाणी कर रह्या बटेऊ राजा का सै डोल
  राजा से डोल मांग ले बटेऊ पीले जल नीर
  बटेऊ बटेऊ मत करै मैं तो लागूं तेरा बीर
  तेरे राजी भाई भतीजे मरगी तेरी मांय
  कहो तो बाणा बदलूं हो बीरा हो लूं तेेरी गैल
  क्यांह नैं बाणा बदले हे बेबे होले मेरी गैल
  नदियां तै पार उतर गई बीरा दीख्या नां गांव
  बीरा बीरा मत कर हो गोरी लागूं तेरा भरतार
  धोखे मैं दे कै मारी हो जुल्मी जाइयो तेरा नास
  मेरे छोरां छोरी रोवैं हो बैरी रोवै मेरा भरतार
  तेरे हो जैं छोरा छोरी हो गोरी मैं तेरा भरतार
  महलां सै तले नै उतरो री अम्मां चन्दा सी नार
  तूं किस की जाई ल्याया रे बेटा किस की सै नार
  राजा की जाई ल्याया री अम्मां मेरी सै नार
  कूएं पै नीर भरे थी अम्मां हो ली मेरे साथ
  धोखे में दे कर मारी बुड्ढिया जाइयो री इसका नास
  मेरे सासू सुसरा ढूंढै री बुड्ढिया ढूंढै भरतार
  
  एक जाट और एक जाटणी बालक बनायो
  एक जाट और एक जाटणी बालक बनायो
  काई खोट बाबा ने बालक पे धप्प जमायो
  बालक रोमत रोमत अपनी महतारी पै आयो
  क्यों बालक मार्यो बालम बड़े दुखन्तु जायो
  या में मेरो साझा ना है सुन आच्छा मारूंगा
  अबे तबे बोलेगी दारी तोहे भी झारूंगा
  तीन महीने लौं मोहे सूखी लियो हवकाई
  उठे कमर में दरद देख मेरे पीछे बैठी दाई
  मेरे बड़े परेखे आवैं मारैं माल लुगाई
  कुनबा तो खाबे चुपरी चीकनी तने गोला खांड उड़ाई
  इन मालन में आग लगादे तूं दो इक बालक करले
  खबरदार जो तने बालक के हाथ लगायो
  हरसुख कहै या में मेरो साझो घणो बतायो
  
  आओ री राधे बैठो पिलंग पर
  आओ री राधे बैठो पिलंग पर तुम हमारे मन की भाई हो राम ।
  हरा हरा गोबर राधे अंगवना लिपाऊं चन्दन चौंक पुराऊं हो राम ।
  नाई का लड़का री राधे बैगे बुलाऊं नगर बुलावा दुवाऊं हो राम ।
  आओ री राधे बैठो मंडप में हम थरी गोद पुरावैं हो राम ।
  आप भी खाओ री राधे सखियां नै खिलाओ घर मत लेकर जाइयो हो राम ।
  खेल मेल कर राधे घर धाम गई माता ने गोद पुराई हो राम ।
  कहा ये राधे कहां री गई थी किन्ह थारी गोद पुराई हो राम ।
  खेलत खेलत माता नन्द घर गई नन्दरानी गोद भराई हो राम ।
  आप भी खाओ राधे सखियां नै खिलाओ घर मत लेकर जाना हो राम ।
  अब तो गई थी राधे फिर मत जाना नन्द घर हुई है सगाई हो राम
  इस रै ब्रज राधे लोक बुरे हैं ठग ठग करै सगाई हो राम ।
  
  ताकतवर बलवान बना
  ताकतवर बलवान बना , क्यूं भुंडी सकल बनाई रे
  के बुज्झेगा मन मेरे की घणी मुसीबत आई रे
  दइ्र खुदा ने टांग बड़ी जो दो दो गज तक जाती रे
  ऊपर बोज्झा लदे घणा जब तीन तीन बल खाती रे
  पेट उभरमा छाती चठमा इडर से सज जाती रे
  लगें रगड़के इडर के ना मिलता कोई हिमाती रे
  धन धन तेरे नाती तेरी माता बाबल भाई रे
  के बुज्झेगा मन मेरे की घणी मुसीबत आई रे
  
  